
     Éber Antal közgazdasági írásai vezércikkekben, tanulmányokban, előadásokban és közéleti viták sajtóbeszámolóiban maradtak fenn. Ez a kötet ezeket a szétszórt forrásokat rendezi egybe. Nem teljes életrajzot ad, hanem azt mutatja meg, hogyan érvelt Éber a gazdasági szabadság mellett, és hogyan alkalmazta elveit a két világháború közötti, majd a második világháború utáni magyar gazdaságpolitika kérdéseire.

Bankvezetőként, a Budapesti Kereskedelmi és Iparkamara elnökeként és országgyűlési képviselőként nem pusztán elméleti problémákról írt. A tőkeképződés, a hitel, a devizagazdálkodás, a vámok, az adóztatás és a közületi vállalatok működése napi tapasztalatként jelent meg előtte. Írásaiban ezért az elvi állításokat rendszerint egy rendelet, egy költségvetési adat, egy árfolyam, egy vállalati mérleg vagy valamely termelési ág helyzetének vizsgálata követi.

A gazdasági szabadság tartalma

Éber érvelésében összetartozik a magántulajdon, a verseny, a szabad csere, az értékálló pénz, a takarékosság és a nemzetközi munkamegosztás. A vámvédelemben nemcsak külkereskedelmi eszközt látott: azt vizsgálta, ki kap általa kiváltságot, és ki fizeti meg a drágább termelés árát. A devizakorlátozásnál azt kérdezte, miként bünteti a mesterséges árfolyam az exportőrt, és hogyan teszi hatósági döntéssé az importhoz való hozzáférést. Az állami és községi vállalatokat pedig azért bírálta, mert költségeik és veszteségeik nem ugyanúgy láthatók, mint a saját tőkéjével felelő magánvállalkozóéi.

Az intervencionizmust nem egyetlen intézkedésként, hanem egymást követő beavatkozások rendszerének tekintette. Ha egy szabály eltorzítja az árakat vagy az ösztönzőket, következményeire újabb szabállyal válaszolnak; a termelők és kereskedők számításait pedig mindinkább engedélyek és kivételek váltják fel. Rövidebb cikkeiben ezt gyakran iróniával, egyetlen friss rendelet vagy gazdaságpolitikai jelszó felől mutatta be. Hosszabb szövegeiben — mindenekelőtt a Deviza-gazdálkodás, a Kérdések az arany körül és A hatósági üzemek ellen című írásokban — részletes adatokkal és számításokkal fejtette ki ugyanezeket a kérdéseket.

Éber nem az egyes ágazatok gondjait tagadta. A mezőgazdaság, a kisipar, a kereskedelem és a munkanélküliség problémáit rendszeresen tárgyalta. A segítség módját vitatta: azt kérdezte, vajon a vám, a kontingens, az ármegállapítás vagy az állami vállalat valóban megszünteti-e a bajt, vagy csupán másokra hárítja a költségét. A Liberalizmus és agrárizmus és az Irányított mezőgazdaság különösen világosan mutatja ezt az érvelést.

Éber és Mises

A kötet két, forrással dokumentált epizódot őriz Éber és Ludwig von Mises találkozásairól. Az 1931. november 25-i devizavitáról fennmaradt tudósítások Éber parlamenti kijelentéseként közlik, hogy Bécsben Misesszel is megvitatta a kötött devizagazdálkodás kérdését. Egy 1932-es fényképaláírás pedig Misest, Ébert és Nagy Dezsőt együtt azonosítja a Magyar Közgazdasági Társaság budapesti ülésén, ahol Mises előadást tartott.

Ezek a dokumentumok személyes találkozást és intézményi kapcsolatot tanúsítanak, de a kapcsolat gyakoriságáról vagy közelségéről nem mondanak többet. Ébert ezért nem nevezzük Mises tanítványának vagy magyar követőjének. Saját írásai önálló, magyar gazdaságpolitikai tapasztalatokból építkező érvelést mutatnak; Mises egyike azoknak a kortárs közgazdászoknak, akikre Éber hivatkozott.

A kötet felépítése

Az első hét rész Éber saját írásait tematikusan rendezi. A gazdasági liberalizmus és az intervencionizmus általános vitáját a pénz, a hitel és a tőkeképződés kérdései követik, majd a szabadkereskedelemről, a közületi gazdálkodásról, a válságpolitikáról és a közgazdasági műveltségről szóló írások. Külön részben kaptak helyet Éber elődeiről, kortársairól és olvasmányairól írt szövegei.

A nyolcadik rész az 1946 és 1948 között megjelent cikkeket időrendben közli. Éber ezekben az újjáépítés tőkefeltételeiről, a külföldi kölcsönökről, az államigazgatás és a fővárosi üzemek méretéről, a takarékosságról és az adóztatásról írt. A történelmi környezet megváltozott, de a korábbi írásokból ismert kérdések és mércék visszatérnek.

A kilencedik rész sajtódokumentumokból követi Éber közéleti szerepléseit. Ugyanarról a beszédről vagy ülésről több lap beszámolója is fennmaradhatott; ezek közül a legtartalmasabb, legösszefüggőbb változatot közöljük. A tudósítások nem Éber saját kéziratai: egyes mondatokat szó szerint idéznek, más részeket a tudósító foglal össze, ezért csak az egyértelműen jelölt idézeteket kezeljük Éber szó szerinti szövegeként. A tizedik rész Ébernek a fővárosi közüzemekről elmondott teljes felszólalását közli a hivatalos ülésjegyzőkönyvből.

A szövegközlés elvei

A kiadás minden fejezetét az eredeti lap- vagy könyvoldalak képével ellenőriztük. A nyomtatott hasábok és oldalak tördelését nem másoltuk át: a szöveget folyamatos könyvfejezetté rendeztük, a valódi belső címeket, felsorolásokat, táblázatokat és felszólalóváltásokat viszont könyvszerű tagolásban őriztük meg.

A helyesírást és a központozást óvatosan korszerűsítettük. Javítottuk a biztos betűfelismerési és szedési hibákat, helyreállítottuk az egyértelműen azonosítható idegen neveket, de megtartottuk a korabeli szóhasználatot, a mondatok gondolatmenetét és a szerző állításait. Bizonytalan vagy fizikailag hiányos szöveget nem egészítettünk ki találgatással. A Gazdasági liberalizmus fennmaradt példányának vége sérült; ezért töredékként közöljük, az utolsó biztosan olvasható mondatnál lezárva.

Az így összeállított kötet nem oldja fel előre Éber minden állítását és ellentmondását. Ehhez inkább ellenőrzött, olvasható forrásanyagot ad: saját írásait, a róla és felszólalásairól szóló korabeli tudósításokat, valamint azt a dokumentációt, amely megmutatja, hol ér véget a forrás és hol kezdődne a találgatás.

        Éber Antal tömör programadó glosszája a gazdasági liberalizmus és a beavatkozási politika szembeállításáról. Megjelent: Az Est, 1932. december 28.



      

     
     Valóban szemben áll a gazdasági liberalizmus „dogmája” — amint a GyOSz kitűnő elnöke hirdeti — azzal, hogy keresetet és munkát biztosítsunk kétszázezer éhező embernek? Valóban csak „a termelés természetes rendjébe való beavatkozás” segít? A minap mutatta ki Frowein, hogy a gazdasági liberalizmus korszakában a munkabérek 4–5-szörösükre, a termelés hatszorosára emelkedett, míg az élelmiszerárak változatlanul maradtak. Mit tud ezzel szemben a „beavatkozási” politika felmutatni? Oroszországban, a tervgazdálkodás hazájában, új nagy gyárakat — ezek mindenütt az intervencionizmus jelzőtáblái —, éhező munkásokat és parasztokat, romló valutát és passzív kereskedelmi mérleget. Az Egyesült Államokban prohibíciós vámokat, a bevándorlás korlátozását és 12½ millió munkanélkülit, Németországban ár- és munkadiktátorokat és 6 millió munkanélkülit. A beavatkozás lehet érdeke annak a néhány vállalatnak, amelyek a kötött gazdálkodás vámszedői; a többinek, a millióknak csak egy az érdekük: az áruk, a hitel és az emberek szabad forgalma.


     

    
    
    
    
     
      
        
              
                Intervencionizmus
              

            
      

    
     
      
        Éber Antal gazdaságpolitikai vezércikke az intervencionizmus elhibázottságáról, a Pesti Napló 1931. november 15-i számában.



      

     
     A világháborút megelőző ötven esztendőnek nagy gazdasági és társadalmi fejlődését minden kétségen kívül az individualizmusnak, az egyéni kezdeményezés szabad kibontakozásának, a gazdasági erők szabad játékának lehet tulajdonítani. Csak az egyén gazdasági munkája az, amely előbbre viszi a gazdasági kultúrát, szaporítja a tőkeképződést, munkaalkalmakat nyújt, serkent technikai fejlődésre és így biztosítéka az emberiség kulturális és szociális haladásának.

Az individualizmussal szemben áll a gazdaságpolitikai elgondolás, amely a „szocializmus” fogalma alatt ismeretes. Az egyén gazdasági tevékenységével szembeállítja a közület gazdasági működését, hogy így a tőke és a vállalkozás hasznát kikapcsolva, minden a közösségnek, minden a dolgozó társadalomnak jusson. Vajon lehet-e vagy nem lehet a szociális elgondolás kapcsán egészséges és fejlődő gazdasági termelést a mai kultúrigényeknek megfelelően megvalósítani, ezt most nem akarjuk kutatni. Azt hisszük, hogy nem lehet, mert a szovjet erre irányuló kísérletei csak éles megvilágításba helyezik Arisztotelésznek a Politikában kifejezésre juttatott igazságát: „ami sokaknak közös tulajdona, azért a legkevésbé történik gondoskodás. Mindenki leginkább csak a saját egyéni ügyeire gondol, a közös ügyekre kevesebbet, vagy csak annyiban, amennyiben azok az egyént érintik.”

Elméletileg azonban elgondolható, hogy létezzék az individuális világrenden kívül másik lehetséges világrend, a szocialista világrend. Ami azonban el nem képzelhető, az az, hogy az individualista világrend fenntartása mellett ennek az alapvető törvényeit és szabályait állam és közületek meghamisítsák, mert ez a gazdasági rendszer, ez a termelési rend, amelyet az „intervencionizmus” gyűjtőelnevezés alatt tanultunk a háborút követő szomorú időkben alaposan megismerni, megfosztja az individualista kapitalista termelési rendszert annak előnyeitől, anélkül, hogy megvalósítaná azokat az előnyöket, amelyeket gyakorlatilag ugyan kivihetetleneknek, de elméletileg legalább igazolhatóknak tartunk, azokat, amelyeket a szocialista állam apostolai hirdetnek.

Az intervencionizmus az a közgazdasági rendszer, amelyben már nem érvényesülhet az egyén szabad gazdasági tevékenysége, nem érvényesülhet ennek első alapfeltétele, a piac szabadsága, hanem az állam és az államnál kisebb közületek lépten-nyomon beavatkoznak a termelés rendjébe, az egyén gazdasági szabadságának megkötésével hol adminisztratív rendszabályokkal, hol az adóztatás formájában jövedelemmegosztási intézkedésekkel befolyásolják a piac szabadságát, vagy pedig, ami még a legsúlyosabb, fenntartván az individuális gazdálkodás kereteit, ennek formájában monopolisztikus vagy versenyvállalatokat létesítenek, olyanokat tehát, amelyek a kapitalista világrend formáinak megóvása mellett valósággal a közületi gazdálkodást állítják csatasorba a magángazdálkodással szemben.

A legérdekesebb megfigyelés, hogy rendszerint azok a kormányzatok élnek leginkább az intervencionizmus kétes értékű fegyvereivel, amelyek az individuális termelési rend alapján képtelenek közgazdasági tudásukkal, a gyakorlati életre vonatkozó ismereteikből megfogható közgazdasági programot kitermelni. Büszkén hirdetik, hogy nincsen gazdasági programjuk és ezzel valami nagyszerű realitás színét akarják magukra ölteni, elhitetvén a közönséggel, hogy nehéz gazdasági időkben, abnormális viszonyok között a gazdasági program csak üres frázist és jelszavat jelent, holott azok, akik komoly hazafiak és a közgazdasági élet fejlődése iránt igazi szeretettel viseltetnek, az ilyen programcsinálástól tartózkodnak, hanem — mint mondják — csak az élet pillanatnyi szükségleteihez alkalmazkodva teremtik meg gazdasági rendszabályaikat. Ez a demonstratív programnélküliség, vagy hogy a napjainkban divatba jött kifejezéssel éljünk — ez a tolakodó programnélküliség, amelyet a válságosan súlyos gazdasági viszonyokkal indokolnak, körülbelül ugyanannyi indokoltsággal bír, mint ha az orvos megtagadná segítségét a súlyos betegtől azzal az indokolással, hogy ilyen súlyos egészségi állapot mellett az orvosi tudomány már nem tud meggondolt és átfogó gyógyítási rendszert kieszelni, hanem rábízza az ily súlyos esetek orvoslását a kuruzslókra, akik a betegség tüneteinek ötletszerű és pillanatnyi gyógykezelésével sajátították ki maguknak az orvosi tudomány területét. Holott a valóság az, hogy egészséges embernek nincsen szüksége az orvosi tudományra és éppen a nagyon nehéz és komplikált betegségek teszik leginkább szükségessé az orvosi tudomány gyógyító erejének minél tökéletesebb érvényesülését.

De ha azok a kormányzatok, amelyek képteleneknek érzik magukat átfogó programok kitermelésére, legalább megmaradnának emellett a negatívum mellett és békességben engednék működni az individuális gazdasági erőket, úgy ebben még meg lehetne nyugodni, mert ez a negatívum legalább jelentené azt a pozitívumot, hogy a nemzet kebelében lévő egyéni termelő erők és gazdasági képességek szabadon és saját tudásuk szerint produkálják azt az orvosszert, amely a létező bajok megszüntetésére vagy legalább enyhítésére alkalmas. Amikor azonban az ilyen impotens politikai rendszerek a programnélküliség negatívumát összekapcsolják a kuruzslásra és csakis a kuruzslásra elégséges képességű gazdaságpolitikai jelszavak érvényesítésének pozitívumával, akkor áll elő az intervencionizmus rettenetes rendszere, amely azt jelenti, hogy a termelés még meglevő rendjének megzavarásával, incidentális intézkedésekkel, a kuruzslás minden ismérvének felhasználásával igyekeznek napról napra hol egyik, hol másik bajon segíteni, nem véve észre, hogy az egyik vagy másik ponton történő segítés mindig több és több ponton idézi elő és fokozza a létező gazdasági bajokat.

Sajnos, ennek az intervencionizmusnak gyilkos hatásait szenvedjük most az állam és a közületek közgazdasági politikájában. Ennek az intervencionizmusnak a megnyilvánulása volt az, amikor az állam és a közületek a külföldi pénzpiacok intenzív felhasználásával úgynevezett „munkaalkalmakat” teremtettek, a kisebb munkanélküliség baját az ország gazdasági erejével semmiféle arányban nem álló, úgynevezett „beruházásokkal” kötötték le és ennek a gazdasági politikának érvényesítésével idézték elő azt a most már emésztő munkanélküliséget, amelyen nem tudunk úrrá lenni. Jellemző, hogy éppen szocialista gazdaságpolitikus, Snowden volt az, aki Angliában az intervencionizmusnak ilyen irányú kísérleteivel a legerélyesebben és a leghatározottabban állott szembe, nem engedte, hogy az állam a munkanélküliség orvoslásának jelszava alatt kölcsön- vagy adópénzből célberuházásokat, vagyis olyan beruházásokat végezzen, amelyek nem belső igazoltságuknál, hanem csakis a munkanélküliség megszüntetésére irányuló tendenciájuknál fogva ajánltattak. Ugyancsak szép példája az intervencionista gazdasági politikának az, aminek jelenségét nálunk a hídépítés programjának megvalósításánál láttunk. A fejlődő automobilforgalom folytán — mondták — hidaink közlekedési eszközökkel annyira túl vannak terhelve, hogy két új dunai hidat kell építenünk. Minthogy hídépítésre pénzünk nincsen és adósságot már akkor nem lehetett erre a célra csinálni, ennélfogva fel kell az illetékeket, fel kell a benzinadót emelni, hogy ezen az úton teremtsük meg a hídépítéshez szükséges eszközöket, mert mindenekelőtt a munkanélküliség betegségét kell orvosolni. Utóbb azután jöttek a közteheremelések, jött a látszatadó, jött a gazdasági élet további leromlása, amelyek hallatlan gyorsasággal eltüntették a géperejű közlekedési eszközöket a hidakról, de még mindig ott kísért a hídépítés, mint a munkanélküliség betegségének arkánuma, miközben az adóemelés nyílt alkalmazása helyett most kényszertársulás leple alatt fogják az automobilközlekedést oly mértékben lehetetlenné tenni, hogy lassacskán a meglevő hidak kihasználásáról sem lehet szó. Az intervencionizmus gyönyörű diadala lesz, amikor a felemelt közterhek megcsökkentik az automobilközlekedést, viszont a felemelt közterhekből hidakat építünk a megszaporodott automobilizmus által okozott közlekedési nehézségek elhárítására.

De az intervencionizmus napjainkban már nem áll meg ezeknél a közgazdasági alkotásoknál. Azt a tantételt, hogy az árszínvonalat a szabad piac, a kereslet és kínálat játéka determinálják, mint használhatatlan elméleti álláspontot félreteszik és előtérbe tolul az árnivellálásnak magas szempontja, amelyet állami és kommunális üzemek juttatnak teljes érvényre. Így alakul ki az árnivelláló állami üzem, amely irtó hadjáratot folytat a régi, évszázados gyógyáru-nagykereskedelem ellen, mondván, hogy ezek az alakulatok jogosulatlan, dumpingárakon szolgálják ki a kórházakat, az árnivellálás szempontjából tehát rákényszeríti ezeket a magáncégeket oly megállapodásra, amelynek segélyével a dumping a hatósági kórházakkal szemben megszűnik, viszont az állami üzem dumpingje a gyógyszertárakkal szemben beszüntettetik, úgyhogy a kórházak és gyógyszertárak is dumpingmentesen nivellált árakon tudják a közönség igényeit kiszolgálni. Ilyen és hasonló árnivellálást végeznek az intervencionizmus klasszikus példányait képviselő hatósági üzemek egytől egyig, megkárosítva vagy tönkretéve a szabad versenyen és a piac törvényein alapuló magánvállalkozást, egyben azonban érvényre juttatva Arisztotelésznek nagy bölcsességét, amely megnyilvánul a hatósági üzemeknek a közösség pénzéből folytatott irrentábilis működésében.

Azt gondoljuk, hogy azoknak, akik a mai súlyos időkben országok gazdasági jólétének és boldogulásának felvirágzásán kell, hogy kötelességszerűen közreműködjenek, valamely tiszta elvi álláspontot kell elfoglalniuk. Vagy azt hiszik, hogy az individuális gazdasági rend, a kapitalista termelési rendszer immár képtelen a gazdasági, kulturális és társadalmi előrehaladás céljait szolgálni és hogy ez a rend pótolható a hatóságok által kitermelendő *„Planwirtschaft”-tal, akkor jöjjenek elő ezzel a tervvel, akkor ne mondják azt, hogy nincsen gazdasági programjuk, akkor lássuk azt a programot, amely a magángazdálkodás tényezőiből kiáradó erők helyébe a jól megfontolt és alaposan kidolgozott új rendszer körvonalait mutassa. De ha nincsen ilyen programjuk, akkor engedjék legalább és engedjék különösen az olyan tehetséges országban, mint a mienk, szabadon érvényesülni az egyén gazdasági munkáját, ne avatkozzanak napról napra bele ennek működésébe, ne igyekezzenek egyik napon az árupiacnak, másik napon a pénzpiacnak, harmadik napon a hitelpiacnak szabadságát aláásni, hanem kíséreljék meg azt, hogy a mai súlyos időkben gazdasági bajaink orvosszereit ugyanaz a gazdasági rendszer termelje ki, amely végre is a háborút megelőző ötven év alatt virágzást, fellendülést és a lakosság boldogulását idézte elő, anélkül, hogy az ebben a félszázadban működő kormányzatok hivatottaknak és alkalmasaknak tartották volna magukat arra, hogy a rendeletek és törvények áradatával zavarják és gátolják a nemzetben rejlő nagy szellemi erőknek a gazdasági életben való szabad érvényesülését. Mindenki vessen számot magával, mindenkinek jogában áll individualistának vagy szocialistának lennie, de amire senkinek sincs joga, az az, hogy át nem gondolt pepecselésekkel denaturálja a gazdasági élet termelési rendjét és ezzel mélyítse azt a letargiát, amelybe egész termelési rendünk már amúgy is elmerült.

     A földforgalom korlátozásáról most lefolytatott parlamenti vitának legcsodálatosabb jelensége, hogy egyes képviselők, akik magukat az agráreszmék hirdetőinek vallják, élesen állást foglaltak a gazdasági liberalizmus eszméjével szemben, mint amely — szerintük — az agrártársadalom érdekeivel ellentétben áll. Szerintem ez annyira téves felfogás, annyira ellenkezik a gazdasági eszmék történelmi fejlődésével és a földbirtokos osztály valóságos érdekeivel, hogy szükségesnek látom tisztázni ezt a súlyos félreértést.

Állapítsuk meg mindenekelőtt azt, hogy a közgazdasági liberalizmus és agrárizmus fogalmai egy anyától származnak és nincsen egyhamar két gazdaságpolitikai irányzat, amelyek között annyi vérrokonság volna, mint éppen e között a két fogalom között. Gondoljunk vissza arra, hogy François Quesnay, az úgynevezett fiziokrata iskola megalapítója volt az első igazi agrárpolitikus és egyúttal a gazdasági liberalizmus első tudományos hirdetője. Az úgynevezett merkantilista iskola eltévelyedéseivel szemben, amelyek abban a felfogásban csúcsosodtak ki, hogy az aranynak az országban kell maradnia, tehát az ipart védővámokkal kell megerősíteni, az iparcikkekre exportprémiumokat kell adni, viszont a mezőgazdaság terményeit a nyersanyag olcsóságának biztosítása érdekében nem szabad exportálni, Quesnay és az ő iskolája a legszélsőségesebb agrárius felfogását vallotta. Quesnay tanításai szerint „a mezőgazdaság minden nemzeti gazdagság forrása”, míg a kereskedelem, az ipar és a szállítás csak dépendance-ai a mezőgazdaságnak. Produktív osztály — szerinte — egyedül a mezőgazdaság, míg a kereskedők és iparosok a meddő osztályt (classe stérile) képviselik.

Ennek a szélsőséges agrárius álláspontnak pedig a gyakorlati gazdasági politikában azt a következését vonta le, hogy egyedül a teljes szabadság, a személyi szabadság, hivatali szabadság, ipari szabadság, fogyasztási szabadság és a szabad magántulajdon biztosítják a gazdasági élet helyes funkcionálását. A fiziokrata iskolának, amely kizárólag a mezőgazdaságnak érdekeire volt alapítva, volt a jelszava: „engedjünk szabadon cselekedni, engedjünk mindent szabadon lefolyni (laissez faire et laissez passer), a világ magától megy”.

A fiziokrata iskola után következett a közgazdasági tudomány halhatatlan megalapítójának Adam Smithnek örökbecsű munkája, amely a merkantil és fiziokrata iskola túlzásait az egységes, szerves gazdasági politika keretébe állította be, de azokkal szemben, akik ma is abban tetszelegnek, hogy az agrárérdekek csak a gazdasági liberalizmus elnyomása mellett juthatnak érvényesülésre, meg kellett állapítani azt az alapvető tévedést, mintha az agrárizmus és a gazdasági liberalizmus egymással szemben állnának, holott a két fogalom közös forrásból és éppen a mezőgazdaság szemszögéből keletkezett.

Ha mármost ennek a rövid gazdaságtörténelmi visszapillantásnak a fonalát elejtjük és a kérdést a mai magyar gazdaságpolitika szemszögéből akarjuk megfigyelni, akkor lehetetlen más eredményre jutni, mint arra, hogy aki nem társadalmi és politikai jelszavakból ítéli meg a gazdaságpolitika helyes irányát, az kénytelen azt az álláspontot elfoglalni, hogy a modern intervencionizmus egyik termelési ágnak sem árt annyit, mint a mezőgazdaságnak.

Mik azok, amik a mezőgazdaságnak általában és különösen a magyar mezőgazdaságnak válságát okozzák? Az első és legfőbb baj az az őrületes vámprotekcionizmus, amely elzárja a mezőgazdasági termékek importjára szoruló országok határait a mezőgazdasági exporttermények elől. A protekcionista vámpolitika az intervencionizmusnak legpregnánsabb és legsúlyosabb kifejezője és ezzel szemben éppen a gazdasági liberalizmus az, amely a szabadkereskedelmet, a vámhatárok lebontását, a nemzetközi munkamegosztás elvét hirdeti, azt az elvet, hogy minden ország annak a termelésével foglalkozzék, amit éghajlati és földrajzi viszonyainál fogva a legolcsóbban és legjobban tud produkálni és az így produkált javakat cserélje ki más országok olyan termékeivel, amelyeket viszont ezek tudnak elhelyezkedésüknél és a lakosság tradícióinál fogva legjobban és legolcsóbban előállítani. Kérdezzük, vajon valóban érdeke-e a magyar mezőgazdaságnak az intervencionizmusért rajongani, amely intervencionizmus eredményezi, hogy Ausztria hegyoldalain és Németország terméketlen talajain drága és rossz búzát termelnek csak azért, hogy kiszorítsák a magyar búzát, vajon valóban a magyar mezőgazdaságnak érdeke-e az, hogy Planwirtschaft alapján protekcionista vámvédelem mellett drágán gyártsuk és hozzuk forgalomba azokat az ipari cikkeket, amelyeket a nemzetközi munkamegosztás elveinek félretolásával itthon sokkal drágábban állíthatunk elő, mint ahogyan azokat a külföldről behozhatnánk? Hiszen az agrárolló, amely mezőgazdasági termelésünk megölője, nem egyéb, mint az országok autarchikus törekvésének, az intervencionizmusnak és a Planwirtschaftoknak természetes következése, holott a gazdasági liberalizmusnak alapelvei szerint az ipari országok határainak nyitva kellene állniuk a mi olcsó mezőgazdasági produktumaink előtt, viszont a mi vámhatárainkat ki kellene nyitni a mezőgazdaság folytatásához szükséges nyersanyagok és iparcikkek olcsó beszerzésének érdekében.

A másik, ami a magyar mezőgazdaság legnyomasztóbb tehertétele, az a súlyos adóztatás, amely közvetlen adók útján és közvetve a cukor, a szesz stb. erős megterhelése útján hozzájárul a mezőgazdaság rentabilitásának megsemmisítéséhez. Kérdezzük, vajon az állam és közületek működési rádiuszának az az esztelen kibővítése, amelyet a háború utáni időben tapasztaltunk, a gazdasági liberalizmusnak vagy az intervencionizmusnak volt-e kifejezője? A múlt század nagy liberális korszakának, amely az emberiség jólétét és boldogságát azelőtt soha nem ismert magasságokra emelte, az volt a kiindulópontja, hogy az állam ne foglalkozzék semmi mással, mint az ország külső biztonságának és belső rendjének fenntartásával, s csak olyan intézményeket tartson fenn, amelyek a gazdasági erők szabad kibontakozását biztosítják. Ezt az államot nevezte gúnyosan a német szocializmus vezére „Nachtwächterstaat”-nak, holott ez a bakter-állam volt az, amely képes volt a mai felfogásunk szerint fantasztikusan alacsony adóztatás mellett a gazdasági erők korlátlan érvényesülését lehetővé tenni. Ezzel szemben a háború utáni állam az, amelyre a nagy svéd közgazda joggal mondhatta, hogy mindent el akar végezni, ami nem a hivatása, csak azokat a feladatokat hanyagolja el, amelyek teljesítése az állam valódi hivatása volna.

Kérdezzük, vajon a magyar mezőgazdaságnak állott-e érdekében a háború utáni időszaknak gazdasági politikája, amely a túlfeszített adóztatásból és a külföldi kölcsönökből befolyt összegekből többet alkotott és épített egy év alatt, mint a liberális politika idején a gazdag Magyarország negyedszázad alatt tette, vajon nem ennek az antiliberális, intervencionista politikának terheit hordozza-e most a magyar mezőgazdaság azokban a közszolgáltatásokban, amelyek rentabilitását tönkreteszik?

És még egyet. A gazdasági liberalizmus azt hirdeti, hogy minden beavatkozás, a devizaforgalom minden rendszabályozása csak lassítja, vagy megakadályozza a valuták gyógyulását. A liberális politikát követi Anglia, viszont azok az országok, amelyek az intervencionizmus politikáját követik — mint a mienk is — azzal az eredménnyel járnak, hogy agrárexportunk kiviteli bírságot fizet, importunk pedig a mezőgazdaságtól olcsón elvett devizákból táplálkozik és így újabb ponton szélesíti ki az agrárollót, amely a mezőgazdaság rentabilitásának nyakát elvágja.

Folytathatnánk tovább, de talán elég a napi gazdasági politikának ezekből az eseményeiből megállapítani, hogy mi a gazdasági liberalizmus és mi az intervencionista „Planwirtschaft” kihatása mezőgazdaságunkra. De azt hiszem, hogy nemzeti tradíciónk is arra az útra vezet, amelyet mi a gazdasági liberalizmus útjának nevezünk. A magyar társadalompolitikai és gazdasági újjászületésnek megindítója Széchenyi István volt, nagy műve, a magyar nemzeti géniusz halhatatlan értékű alkotása pedig a Hitel, amelyről Kautz Gyula joggal állíthatta azt, hogy a liberalizmus bibliája. Széchenyi István mondja a Hitelben: „Jók és célarányosak bizonyos helyeken az ügyetlenek és részegek kedviért a kerítések, a sorompók, de az egész országot olyanokkal nem korlátozhatni. Jobb így kereskedési tárgyban mindent a dolog öntermészeti forrásának átengedni, mint sokat mesterkélni, mert sokszor a jó szándékú segítségből olyan gát lesz, amelyen minden megakad.”

Kérdezem, vajon újabb gazdasági politikánk nem a kerítések, sorompók és gátak felállításában keresi-e egyedül az ország boldogítását, vajon teszünk-e mást, mint mesterkélünk, vajon nem odavezet-e egész gazdasági politikánk, hogy korlátozásokkal, tilalmakkal, engedélyezési rendszerekkel és az ezekhez kapcsolódó bürokratikus hatalommal akarjuk súlyos bajainkat orvosolni? Ha azok, akik agrárius jelszavak hirdetése mellett pálcát törnek a gazdasági liberalizmus felett, a gazdasági liberalizmus nagy, tudományos képviselőit mint doktrinér külföldieket szívesen veszik semmibe, legalább hallgassanak Széchenyire, aki talán volt annyira magyar, volt annyira nemzeti érzésű és volt annyira agrárius is, mint azok, akik a gazdasági liberalizmus elleni kirohanásaikkal politikai pecsenyéjüket a tudatlanság magasan lobogó tüzén akarják sütögetni.

        Éber Antal cikke a gazdasági liberalizmus és az intervencionizmus szembeállításáról. A fennmaradt példány zárlata fizikailag sérült; a kiadás az utolsó biztosan olvasható mondatnál megáll. Megjelent: Közgazdasági Kurír, 1931. december 17.



      

     
     A háború utáni világgazdasági politikának legfeltűnőbb jelensége, hogy a legkülönfélébb országokban és a legkülönfélébb oldalakról megkongatják a harangot a gazdasági liberalizmus felett, azt állítván, mintha ez le lenne járva, mintha az állami beavatkozásnak az a rendszere, amely az összeomlás óta érvényesül, pótolni vagy helyettesíteni tudná a háború előtti liberális gazdaságpolitikát.

Azt hisszük, soha még tévesebb eszmeáramlat nem irányította a világ gazdasági helyzetét, mint az, amely az intervencionizmus elnevezése alatt ismeretes és amely szöges ellentétben áll az azelőtti rendszerrel, amely a gazdasági erők szabad érvényesülésének volt kifejezője. A Berliner Handelshochschule most megtartott 25 éves jubileumán ennek az egyetemnek rektora, Bonn tanár, a német közgazdasági tudomány egyik dísze, helyesen állapította meg székfoglaló beszédében, hogy „a mai válság nem a szabad erőknek, hanem a kötött gazdálkodásnak a válsága”. A gazdasági liberalizmus programja volt a szabadkereskedelem és vajon állíthatja-e valaki, hogy a protekcionizmusnak az az őrületes tobzódása, amelynek a háború óta tanúi vagyunk, jobbá tette az országok gazdasági helyzetét, mint amilyen az a múlt század második felében volt? A gazdasági liberalizmus hirdette, hogy az állam ne avatkozzék bele a magángazdálkodásba és vajon mondhatja-e valaki, hogy azok a beavatkozások, amelyeknek az újabb időkben részesei vagyunk, gyógyítottak és javítottak valamit a gazdasági világrendszeren? Azok a félállami szervezetek, amelyeket a modern kor gazdasági politikája valósított meg, irtóztató károkat okoztak az államok pénzügyeinek és nem valósítottak meg semmit abból, aminek megvalósítására hivatva lettek volna. Az államok által támogatott álszövetkezetek, az állami és hatósági üzemek béklyókat kötöttek a kereskedelem, az ipar, sőt a mezőgazdaság szabadságára is, egészségtelen versenyt okoztak a szabad termelésnek, emellett pedig az állami pénzügyeket ért súlyos veszteségek jelzik ennek a politikának az érvényesülését. Ugyanez áll a valutagazdálkodás terén is. Azelőtt, ha valamely ország valutája megingott, tisztában volt mindenki azzal, hogy a gazdasági élet öngyógyító ereje képes egyedül a valutáris bajokat helyreállítani. Ma a legtöbb ország a törvények és rendeletek özönével igyekezik állami szabályozás útján a megingott valutákat helyreállítani és az állami rendelkezések zápora közepette a megingott valutapozíciók egyre mélyebb és mélyebb szintre süllyednek le.

Ha ily szomorúak annak a politikának a következései, amely halálra ítélte a gazdasági erők szabad érvényesülését és helyébe az állami beavatkozást, az intervencionizmust állította, még fokozottabb mértékben lehet ezt hazánkra nézve megállapítani. Szerencsétlen és nyomorúságos ország lettünk, de egyet meg kell állapítanunk és ez az, hogy gazdasági képességek, népünk tehetsége oly tényezői egész közgazdasági berendezkedésünknek, amely tényezőknek szabadon kellene érvényesülni ahhoz, hogy bajainkon és szenvedéseinken úrrá lehessünk. Gazdaközönségünk intelligenciája, kisgazdáink ritka értelmi ereje, gyáripari vezetőink invenciója, kisiparosaink ügyessége és igénytelensége, kereskedőinknek bámulatos aktivitása, műveltsége és leleményessége: mindezek oly faktorok, amelyek, ha szabad érvényesülést engednének nekik, még a mai súlyos bajokon és nehézségeken is úrrá tudnának lenni. Ahelyett, hogy a gazdasági liberalizmus tanításai szerint ezt tennénk, egész gazdasági életünket a bürokrácia akarja irányítani, irodákból akarják legfőbb termelési ágaink vezetését és a gazdasági ágak összeműködését szabályozni, innen származik az a gyengeség és rendszertelenség, amellyel azután egyes termelési ágak sikeresen képtelenek megküzdeni. Kitűnő mészáros- és hentesiparunk van, tehát le kell konkurálni a közületi pénzekből fenntartott hatósági üzemmel. Szabóiparunk világhírű, tehát tönkre kell tenni állami ruházati intézettel. Nagy- és kisebb nyomdáink háromszor ekkora ország szükségletét kitűnően ki tudnák elégíteni, tehát életre kell hozni a hatósági nyomdáknak oly változatos szervezetét, amellyel szemben a magánipar képtelen megküzdeni. Gyógyáru-nagykereskedésünk, gabonakereskedelmünk évszázados potens cégekre volt büszke, amelyeket most a hatósági versenynek sikerült tönkretennie vagy legalábbis oly vérszegénnyé csökkenteni, hogy feladatát már nem képes teljesíteni.

Nagy intézeteink évtizedeken keresztül a záloglevélhitel terén európai hírre tettek szert, de a háború utáni kormányok jövő-menő pénzügyminiszterei agyonrendszabályozták ezt a hitelágat.


     

    
    
    
    
     
      
        
              
                Irányított mezőgazdaság
              

            
      

    
     
      
        Éber Antal vezércikke az OMGE mezőgazdasági tervgazdálkodási javaslata ellen. Megjelent: Pesti Napló, 1933. október 10.



      

     
     Az OMGE tehát megtalálta az orvosszert, amellyel a magyar mezőgazdaság súlyos betegségét, az agrártermények katasztrofális árzuhanását meg lehet gyógyítani. Purgly Emil volt földművelésügyi miniszter javaslatát fogadták el, amely szerint a gazdatársadalmat törvény erejével kényszertársulásokba kell beszorítani, a gazdáknak pedig alá kell vetniük magukat valamilyen felső hatalom vagy észtröszt által megállapított termelési rendnek; vagyis az irányított gazdálkodás, más szóval tervgazdálkodás fogja a mezőgazdaságot jelenlegi bajaiból kivezetni.

Ha ezt a határozatot a gyakorlati életbe akarjuk átültetni, akkor ez csak annyit jelenthet, hogy valamely hatóság vagy szervezet állapítsa meg, a belső fogyasztás és az exportlehetőségek figyelembevételével például mennyi búzát vagy tengerit szabad az országban összesen termelni, és ebből az összmennyiségből mennyi jusson minden egyes termelőre, mert csak így — a termés mesterséges csökkentésével — lehet bizonyos árszínvonalat fenntartani vagy biztosítani.

Nyilvánvaló, hogy ezt az elgondolást általános szempontból is a legsúlyosabb aggodalommal kell fogadni, mert végtére is elképzelhetetlen, hogy egy ország jólétét azzal lehessen biztosítani, hogy legfőbb termelési ága ne többet, hanem kevesebbet termeljen. Ha ez egyáltalán megvalósítható volna, akkor nyilván azt jelentené, hogy a termelés mesterséges korlátozásával alaposan meg kell drágítani a belső fogyasztást — olyannyira, hogy a csökkentett termelés ellenére is haszna legyen belőle a mezőgazdaságnak, hiszen a világpiaci árakat, az exportra szánt mennyiség árait nem tudjuk befolyásolni. Jobb nem is gondolkodni azon, milyen hatást gyakorolna az élelmiszerek ilyen általános drágítása a többi termelési ágra, az államháztartásra és általában a városi lakosságra.

De ha Purgly Emil a mai — kétségtelenül súlyos — viszonyoktól félti a társadalmi békét, akkor még inkább kellene féltenie az ilyen mesterséges és erőszakos árdrágítás következményeitől, és még inkább attól a hatástól, amelyet e korlátozó intézkedések érvényesítése a kisgazdákra gyakorolna. Látva a tejrendelet tiltó intézkedéseit kijátszó csempészetet, kérdezzük: vajon rendelkezik-e az államhatalom annyi csendőrrel, amennyi elegendő volna annak biztosítására, hogy minden egyes birtokos és paraszt csak annyi búzát, csak annyi tengerit vessen, amennyit a felsőbb hatalom elrendelt? És mi lenne a szankció? Pénzbírsággal vagy börtönbüntetéssel fenyegetnék meg az előírások ellen vétőket?

És ki lenne az a hatalom, amely az összkontingenst és annak felosztását elhatározná? Hogy ez hová vezethetne, azt igen közel fekvő argumentum ad hominemmel akarnánk megvilágítani. Abban az évben, amikor Purgly volt a földművelésügyi miniszter, tengeriimportra szorultunk, az előző évi rossz termés folytán. Erre gróf Károlyi Gyula, annak a kormánynak az elnöke, amelyben Purgly intézte a földművelésügyet, a parlament nyílt ülésén propagálta a tengeritermelés fokozását. Erre következett a múlt évi nagy tengeritermés és ennek eredményeként a tengeri árának zuhanása és a legnagyobb nehézségek a tengeri értékesítése körül. Vajon mily szociális hatást váltott volna ki, ha akkor az irányított mezőgazdaság jegyében a gazdákra rákényszerítették volna a fokozott tengeritermelést? És milyen hatást váltana ki, ha például megfordítva rossz termés arra vezetne, hogy a preliminált vetésterület nem fedezné még a belső szükségletet sem? Csodáljuk, hogy agrárvezér, aki valaha aktív kormányhatalmat gyakorolt, ilyen tervgazdálkodás bevezetésére buzdít magyar kormányzatot.

És ha az derülne ki — amint a pillanatnyi tapasztalatok alapján ki is derülne —, hogy például a búzaterületet, mondjuk, 30 százalékkal kellene csökkenteni, akkor kérdezzük: mit vessen helyette a gazda? És mit vessen a felesleges rozs, tengeri és hagyma helyett? Ha pedig odáig mennénk — és tervgazdálkodás esetén odáig kellene mennünk —, hogy a szántóföldek nagy része bevetetlenül maradjon, akkor ki adna ezért kárpótlást a gazdának? Az Egyesült Államokban és Kanadában ezért az állam nyújt kárpótlást. Hogy ez a rendszer ott sem válhat be, arról most ne beszéljünk. De az Egyesült Államok és Kanada kormánya talán nyújthat ilyen kárpótlást. A magyar kormány semmi esetre sem tehetné ezt. És ki kárpótolná azokat a mezőgazdasági cselédeket, aratókat és munkásokat, akiket az ilyen korlátozás ezrével tenne munkanélkülivé? Ezzel akarnánk biztosítani a társadalmi és gazdasági rendet?

Ha nem ily előkelő indítványozó terjesztette volna be ezt a javaslatot, ha nem ily előkelő testület fogadta volna ezt el, kár volna ennek a tervnek a lehetetlenségét egyáltalán kimutatni. Így azonban, nagy vonásokban rá akartunk mutatni arra, hogy az ily terveknek még a szellőztetése is káros, mert azt a téves hitet ébreszti, mintha ilyen úton lehetne a bajok orvoslását megtalálni, holott ez a megoldás, az irányított mezőgazdaság, a legrettenetesebb csalódást, elkeseredést és a gazdasági rendnek és társadalmi békének súlyos veszélyeztetését jelentené.

Bármennyire le is nézzük a közgazdasági tudományt, bármilyen naivitásnak minősítsük is a közgazdasági igazságokra való hivatkozást, egyvalamire mégis emlékezzünk: az első tudományos közgazdasági rendszer, az úgynevezett fiziokrata iskola arra a tanra épült, hogy az egyetlen produktív termelési ág a mezőgazdaság. Ez a szélsőségesen agrárius iskola hirdette először, hogy a gazdasági életet az erők automatikus érvényesülésére kell bízni, a közhatalmi beavatkozást pedig a minimumra kell csökkenteni. A fiziokratáktól származik tudvalevőleg a „laissez faire, laissez aller”, és bizony megfordulnának a sírjukban, ha meghallanák, hogy magyar követőik ehelyett az agrár-tervgazdaság eszméjét hirdetik.

Szerintünk nincs más kivezető út számunkra, mint minél többet és minél jobbat termelni, és arra törekedni, hogy amit termelünk, a lehető legjobban tudjuk értékesíteni. Erre pedig csak két eszköz szolgálhat. Az egyik, hogy minden erőfeszítéssel igyekezzünk megfelelő kereskedelmi szerződéseket kötni. Ezt a mai kormány sokkal nagyobb körültekintéssel és eredményesebben végzi, mint az előző, amelynek Purgly Emil, az irányított mezőgazdaság apostola volt a földművelésügyi minisztere. A másik, hogy a világot pusztító autarkiás és intervencionista irányzattal szemben a szabadkereskedelem hirdetői és szószólói legyünk: nemcsak azért, mert a közgazdasági tudomány ezt bizonyítja igazságként, hanem azért is, mert a nemzetközi munkamegosztás előnyeit csak úgy élvezhetjük, ha agrártermelésünk kitűnő termékeit olyan ipari termékekre cseréljük, amelyeket itthon csak drágábban vagy rosszabb minőségben tudunk előállítani, mint ahogy azokat külföldről, jó búzánkért, paprikánkért vagy gyümölcsünkért cserébe beszerezhetnénk.

A mezőgazdaság irányításának előfeltétele a bevetett terület lényeges csökkentése, azt pedig semmiképpen sem fogjuk belátni, hogy kevesebb termelésből és több beavatkozásból jólét fakadjon.


     

    
    
    
    
     
      
        
              
                Az állam beleszól
              

            
      

    
     
      
        Éber Antal gazdaságpolitikai jegyzete az állami beavatkozás elburjánzásáról, a Pesti Napló Közgazdasági Naplójában, 1937. január 14-én.



      

     
     Az influenza — amely hivatalos közlemények szerint nincs Budapesten — ágyba kényszerített, és könnyű olvasmányul kezembe vettem E. I. P. Benn szellemes kis könyvét, amelynek címe: „Modern kormányzat: kotnyeles beavatkozás más emberek dolgaiba”. Amikor bemutatja, milyen mértékben hatalmasodott el az állam beavatkozása a magánember életébe, elmondja, hogy egyik nap a Times egy egész oldala tele volt olyan hírekkel, amelyekben még csak célzás sem volt arra, hogy ember egyáltalán létezik, hanem az egész úgy festett, mint egy olyan világ, amelyet személytelen gépezet, a kormány és a hatóságok irányítanak.

Alighogy ezt elolvastam, hozzák a Magyarország tegnap (kedd este) megjelent számát, amelyet Benn angol tapasztalatainak szemüvegén át kezdtem olvasni. A következő közleményeket találtam, amelyek az állami omnipotencia (nem tévesztendő össze az impotenciával) szörnyű elhatalmasodását igazolják:


	
Erdélyi Loránd alispán a fővárosi vámkérdés ügyében nem akar a fővárossal tárgyalni, hanem a kormány közbelépését kívánja.



	
Napi nyolcórás munkaidő a textiliparban.



	
Vizsgához akarják kötni a vadászjegy kiadását. (Ettől valószínűleg a külföldi vadászok fokozott beözönlését várhatjuk.)



	
Bornemisza döntése az Árelemző Bizottság kibővítéséről. (Ajánlatos volna az eddigi német birodalmi árszabályozó biztossal, Goerdelerrel kibővíteni, aki most vesztette el németországi pozícióját azért, mert egy előadásában kimondta, hogy a hatósági árszabályozás lehetetlen.)



	
Fordulat a németországi zsírszállítás terén.



	
Gyorsabb elintézést kérnek a déligyümölcs-importőrök a narancs- és citrombehozatalra. (A vámházban heverő árut a romlás veszélye fenyegeti — mondja a közlemény.)



	
Újabb terv a postai csomagszállítás megdrágítására. (Ezt a közönség nyilván külön jutalmul kapja azért, mert az állami jövedelmek olyan szépen emelkedtek.)





Íme, látható: elég buzgalmat mutat nálunk is a „modern kormányzat”. Egy napra éppen elég jele ez az intervencionizmus atyai gondoskodásának. Előkereshetjük a Magyarország egy 25–30 éves kötetét: egy egész év alatt nem volt benne annyi közlemény hatósági beavatkozásról, mint most egyetlen napon. Csakhogy akkor feleakkora volt a közületi apparátus, a köztisztviselők jól voltak fizetve, és a közteher a fele sem volt a mainak. Ami pedig a leglényegesebb: „Az egész világ életszínvonala — mondja Benn — állandóan emelkedett a szabadság idejében, és állandóan süllyedt a korlátozások idejében.”


     

    
    
    
    
     
      
        
              
                Változatok az intervencionizmus húrjain
              

            
      

    
     
      
        Éber Antal szatirikus glosszája az intervencionista gazdaságpolitika ellentmondásairól, megjelent a Pesti Napló 1937. május 2-i számának Közgazdasági Naplójában.



      

     
     A boldog utókornak elég fejtörést fog okozni a mostani intervencionizmus. Képzeljük el például, hogyan fogja megmagyarázni a gazdaságtörténész, miért volt a mi szép tervgazdálkodási időnkben egyes jószágok és értékek tőzsdei jegyzése a magas felső hatóság részéről eltiltva vagy engedélyezve. Hogyan fogja csodálkozó utódainknak érthetővé tenni, hogy a rozs határidőjegyzése nem árt a gazdáknak és nem árt a közérdeknek, ellenben a búzáé oly káros a közre és a gazdákra, hogy azt immár egy éve nem lehet megengedni? E finom gazdaságpolitikai megkülönböztetés késői olvasója nem fogja megérteni, vajon mit akart a korabeli kormányzat. Azt, hogy a búza ára magas, vagy azt, hogy alacsony legyen? Ha alacsony árat akart, akkor miért vállalta az ár minimalizálását? Ha magasat, akkor miért tiltotta be a határidős ügyletet, holott az intervencionizmus bölcsessége szerint a terminügylet 1936-ban és 1937-ben okvetlen emeli az árat? (Valamikor régen ennek az ellenkezője volt az igazság.) És még mindig megfejtendő keresztrejtvény, hogy miért lehet a rozs áralakulását a gonosz határidős ügyletnek szabad prédául kiszolgáltatni.

De ugyanilyen változatos az értéktőzsde árjegyzése is. A hadikölcsönök a maguk 0,03–0,09-es árfolyamukkal híven jegyezve vannak. Ellenben például a Speyer- és a Rothschild-kötvényeket nem jegyzik. Az ipari és bányarészvények árhullámzása nem rombolja a nép idegrendszerét. Ha ellenben a bankrészvényeket is jegyeznék, ez nyilván olyan ázsiótázsra vezetne, amelytől a kormányzat kimeríthetetlen előrelátása immár hat éve megkíméli a publikumot.

Az, hogy a hivatalosan nem jegyzett papíroknak éppúgy van forgalmuk, és hogy az itt kialakuló árfolyamokat a lapok éppúgy közlik, mint a jegyzettekét, persze közömbös. A fő dolog, hogy a közönség lássa, milyen mindenre kiterjedő gonddal védi meg érdekeit az intervencionizmus. És élvezze azt a gyönyörűséget, amelyet — a régi közmondás szerint — a változatosság biztosít.


     

    
    
    
    
     
      
        
              
                Modern vagy ortodox
              

            
      

    
     
      
        Vezércikk a gazdasági liberalizmus és az irányított gazdaság vitájáról, a Pesti Napló 1934. december 25-i számából.



      

     
     Azt halljuk, hogy „ortodoxok” vagyunk. Vagyis elavult felfogások tolmácsai. Olyanok, akik nem tudnak haladni a korral. A múlt század tanításait hirdetjük, holott az idők változnak, és ma más a gazdasági igazság, mint 100–150 évvel ezelőtt. Smithnek és Ricardónak igaza lehetett a múlt században és Angliában. Ma azonban nálunk nem szabad ilyen elavult tanokra hivatkozni. A mai „modern” iskola leszámol ezekkel az évszázados tanításokkal. Ma nem lehet gazdasági liberalizmust, laissez faire-t, a piac szabadságát, a gazdaság automatizmusát hirdetni. Ez ortodox. Ma tervgazdálkodás kell, irányított gazdálkodás kell, sőt kifinomult irányított gazdálkodás. Ez modern. Ezt akarjuk.

Megannyi szörnyű tévedés, vagy megannyi tudatos megtévesztés.

A gazdasági liberalizmus nagy harcosának, Ludwig von Mises bécsi professzornak most adja ki a London School of Economics a pénzről és a forgalmi eszközökről írott nagy művét angol nyelven. Az angol kiadás előszavában Mises ezt írja: „Manapság ortodoxnak nevezik a dolgok olyan felfogását, amely rokon az Anglia örök dicsőségéül szolgáló klasszikus közgazdák tanaival, és ezzel mint modern felfogást azt állítják szembe, amely a 16. és 17. század merkantilista gondolkodásának felel meg.” Valóban, legyünk végre tisztában azzal, hogy mindaz a sok bölcsesség, amely manapság az Egyesült Államoktól Szovjet-Oroszországig a kormányok intervencionista intézkedéseiből kisugárzik, annyira „modern”, hogy szinte szó szerinti megvalósítása a régi merkantilista tanoknak, amelyeket már rég elavultnak, elfeledettnek, érthetetlennek és szinte értelmetlennek tartottunk.

A merkantilista alaptételnek — „la richesse, c'est l'argent”, a gazdagság az ezüst, vagyis a pénz — természetes következménye volt az a törekvés, hogy csak a kivitelre berendezkedett külkereskedelem hasznos, minden import közgazdasági kár, ennek megfelelően pedig tilalmakkal és vámokkal meg kell akadályozni minden nyersanyag kivitelét és minden iparcikk behozatalát; kiviteli prémiumokkal kell segíteni az iparcikkek exportját, szigorúan meg kell tiltani az ezüst exportját, az ipart pedig kivitelre kell kényszeríteni. Ha valaki mindebből nem fedezné fel a merkantilizmus csodálatos rokonságát a mai modern felfogással, talán ráismer Sismondi leírásából, amely a merkantilizmust röviden és szabatosan így jellemzi: „A határokat őrökkel rakták meg, hogy megakadályozzák a külföldi áruk behozatalát, és visszatartsák az ezüstöt, ha valaki ki akarta vinni.” Ezekről az őrökről már igazán lehetetlen rá nem ismerni a modern gazdaságpolitika őseire, a merkantilistákra. Ezek az őrök biztosítják a mai modern országok tiltó vámpolitikájának sikerét, ezek juttatják diadalra annak a negyven országnak a devizapolitikáját, amelyek az utóbbi négy évben letértek az aranyalapról.

Az „ortodox” iskola ma is hirdeti, hogy nemzetközi munkamegosztás nélkül nem lehet fenntartani az emberiség mai kulturális és életszínvonalát. A „modernek” ezzel szemben az autarkikus elzárkózásban vélték felfedezni az emberiség jólétének kulcsát. És az eredmény? A világ külkereskedelme öt év alatt a korábbi egyharmadára zsugorodott, csökkent a világ ipari termelése, a születési arányszámok világszerte ijesztően zuhannak, a munkanélküliség egyre ijesztőbb méreteket ölt, és olyan áldozatokat követel a közületektől, amelyek rendszeresen aláássák a háztartási egyensúlyt; közben termékenyen szaporodnak a kontinensen a kartellek, amelyek Robbins szerint „egyenesen a vámoknak és az állami beavatkozásnak a teremtményei”.

Az ortodox iskola Ricardo szavaival arra tanított, hogy „bor termeltessék Franciaországban és Portugáliában, gabona termeltessék Amerikában és Lengyelországban, acéláruk és más javak állíttassanak elő Angliában”, vagyis hogy minden ország olyan foglalkozásoknak szentelje tőkéjét és munkáját, amelyek számára a leghasznosabbak. A modern iskola bölcsessége szerint Anglia 40–50 millió font áldozattal berendezkedett cukorrépatermelésre, ahelyett, hogy a Közép-Európából érkező olcsó és jó cukrot vásárolná. Ugyanakkor nálunk a répatermelés 17 millióról 8 millióra csökkent, miközben posztóiparunk a fogyasztóközönség súlyos megterhelésével nagyszerűen fejlődött. Vajon nem lett volna-e bölcsebb mindkét ország számára, ha Ricardo ortodox tanítása szerint az angol posztót magyar cukorért adnák cserébe?

Vagy itt vannak a devizakorlátozások. Az ortodox iskola tanítása szerint a valutabajokat is csak az automatizmus kúrája orvosolja; minden beavatkozás csak súlyosbítja és hosszabbítja a betegséget. Most az Egyesült Államokban az ortodoxok ezen a ponton győzelmet arattak a moderneken: a kormány megszüntette a devizakorlátozásokat, és ez — mint az Economist legfrissebb számában olvasható — ahelyett, hogy előmozdította volna a tőkekivitelt, éppen az ellenkező hatást váltotta ki: 120 millió dollárnyi arany özönlött újabban Európából Amerikába. Igaza van Kienböcknek, az osztrák nemzeti bank zseniális elnökének, akinek volt bátorsága az ortodox tanokat az osztrák valuta óriási előnyére gyakorlatilag is érvényesíteni, és aki most egyes országok „modern” valutapolitikusait így tanítja ki: „Bár gazdaságilag gyengék vagyunk, megtaláltuk az utat ahhoz, hogy a legnyomasztóbb devizakorlátozásoktól fokozatosan megszabaduljunk. Ez az út minden állam számára járható, amelyet az a tudat hat át, hogy csakis az államháztartás és a jegybank iránti bizalom helyreállítása szünteti meg a tőkemenekülés okait, a forgalom felszabadítása a súlyos korlátozások alól pedig komoly sikert biztosít a gazdasági életnek.”

Az állam pénzügyi tevékenységének és adópolitikájának egyszerű, világos és ortodox tanát Jean-Baptiste Say a következő, könnyen érthető szavakba foglalja: „Minden pénzügyi terv közül az a legjobb, amely a legkevesebbet költ, és minden adó közül az a legjobb, amelyik a legkisebb.” A modern pénzügyi politika ezt az igazságot rég elejtette. Az állam kötelessége — mondják — munkaalkalmakat teremteni, a túlfeszített adókból és hitelfelvételből befolyó pénzt kulturális és szociális intézményekbe vagy üzleti vállalatokba fektetni, mert így pénz kerül forgalomba, produktív munka indul meg, javul a nép életszínvonala, a közületi személyi kiadások növelésével pedig a tisztviselők fogyasztóképessége a kereskedő- és iparososztály javára emelkedik stb. Így jutottunk el odáig, hogy az ortodox tannal szemben, amely szerint a közületi kiadások legfeljebb a nemzeti jövedelem 10–15 százalékát vehetik igénybe, nálunk az adóteher a nemzeti jövedelem 29,6 százalékát nyeli el, a fejenkénti adóteher pedig a fővárosban a békebelinek több mint kétszeresére emelkedett. A vége gazdasági pangás, Malthus „ortodox” tételének igazolásául: „Ha a munkafenntartási alap közadóztatás útján állíttatik elő, annak legnagyobb része nem az üzletbe hozott új tőke, hanem régi tőke, amelyet előbb jövedelmezőbben használtak fel, most pedig új csatornába vezetnek.”

Végül szolgáljon például az úgynevezett telepítési propaganda. Egyik jeles fiatal közgazdasági publicistánk, Matolcsy Mátyás, mostanában megjelent munkájában szemrebbenés nélkül veti papírra, hogy az „agrárpolitika feladatainak megvalósítása során tehát a mezőgazdaságban 2 700–2 800 millió pengőre van szükség”. Ez a horribilis összeg azonban — amelynek értékelése nálunk, ortodoxoknál azt a benyomást keltené, hogy a tervbe vett akciókról még csak gondolkodni sem lehet — „modern” írónkból csak azt a megjegyzést váltja ki, hogy „ez a körülmény a vázolt agrárreform megrázkódtatásmentes megvalósításának idejét 20–25 évben jelöli ki”. Micsoda emelkedés ahhoz a korhoz képest, amikor néhai Beksics Gusztáv, a háború előtti idők nagy publicistája és nemzetiségi politikusa, az 1900. évi telepítési ankéten szinte visszariadt attól, hogy a szükséges program megvalósítása évi 2–3 millió forint befektetést igényelt volna.

Így áll a harc tovább modernek és ortodoxok között. Merészek és megfontoltak között. Azok között, akik a közgazdasági tudomány törvényszerűségeiben bízva, ezekre alapítják elgondolásaikat és azok között, akik egyéni elgondolásaikra alapítják az önmaguk által konstruált törvényeket. Most a moderneké a népszerűség pálmája. „Laissez faire, a magángazdálkodás szelleme — írja a Condliffe-jelentés —, a kereskedés szabadsága, egyéni haszon és mindazok a jelzőszavak, amelyek a 19. században voltak forgalomban, jelenleg már nem élvezik a népszerűség kegyét. Ezek helyébe olyan koncepciók léptek, mint igazságos ár, méltányos munkabérek, destruktív verseny, egyensúlyozott kereskedelem, amelyek — furcsa, hogy meg kell állapítani — a középkor gazdasági vitáit juttatják eszünkbe.” Az a hitünk, hogy a világ gazdasági szenvedése akkor fog véget érni, ha majd a középkor „modern” elméletei helyébe újból az „ortodox” klasszikus igazságok fognak lépni.

        Éber Antal vezércikke a gazdaságpolitikai elmélet és gyakorlat viszonyáról, Gömbös Gyula közgazdasági érzékéről és Széchenyi példájáról, a Pesti Napló 1935. május 19-i számában.



      

     
     Éveken át olyan férfi kezében volt Magyarország pénzügyeinek irányítása, aki korábban egyik főiskolánkon közgazdaságtant tanított, gyakorlati mezőgazdaként és egyik nagy pénzintézetünk igazgatósági tagjaként pedig alapos bepillantást nyerhetett az ország gazdasági szervezetébe. A Pénzügyminisztériumból távozva mégis annyi pénzügyi bajt hagyott hátra, hogy azok orvoslásával hosszú éveken át lesznek elfoglalva korántsem irigylésre méltó utódai. Minden hazafias törekvése, lelkiismeretessége, szorgalma és tudása hiábavaló volt. Nem volt közgazdasági érzéke.

Gömbös Gyula nagyon félve, nagyon óvatosan nyilatkozik közgazdasági kérdésekről. Korábban valószínűleg nem foglalkozott különösebben közgazdaságtannal. Hivatásos katonaként ez a tudomány meglehetősen távol állt tőle, miniszterként és miniszterelnökként pedig már aligha mélyedhetett el egy szaktudomány tanulmányozásában. De Gömbös Gyulának van közgazdasági érzéke. Ez az érzék kicsendül minden nyilatkozatából, kitűnik abból a rendkívüli óvatosságból, amellyel a gazdasági problémák megoldásához közeledik, és abból a tartózkodásból, amely immár második kormányának gazdaságpolitikáját is jellemzi.

Magyar vezető államférfiút a mai nehéz helyzetben csak veleszületett, tanulással el sem sajátítható közgazdasági érzék menthet meg attól, hogy nemzetének helyrehozhatatlan károkat ne okozzon. Mily könnyen csábíthatja a vágy, hogy pillanatnyilag segítsen, hogy a nép nagy tömegeinek rokonszenvét biztosítsa, hogy a népszerűség gyönyörűségeiben fürödhessen, arra az útra, amelyen efemer sikerek bőven teremnek. Infláció, hitelexpanzió, refláció, pénzhigítás, valutadepreciáció, munkaalkalmak finanszírozása fiktív tőkéből: ezek és hasonlóak azok az elhibázott eszközök, amelyekhez nagy és erős országok kormányai is nyúlnak a mai vészterhes időkben. Ezek azok az eszközök, amelyek alkalmazására évek óta biztat a magyar közönség túlnyomórésze, ezek azok az eszközök, amelyek elmulasztásából vádakat kovácsolnak a politikai ellenfelek.

Ahhoz kell közgazdasági érzék, hogy államférfi a mai időkben lemondjon ezeknek az eszközöknek az alkalmazásáról. Hogy a nemzet sok szenvedése és nélkülözése, rengeteg gazdasági baja közepette fenn tudja tartani lelki egyensúlyát, ez csak akként biztosítható, hogy a vezető kormányférfiút közgazdasági érzéke távol tartsa minden kalandos úttól. A miniszterelnök közgazdasági érzéke megérttette vele, hogy újból igaz az, amit gróf Grünne, István nádor főkamarása, száz évvel ezelőtt írt az akkori magyar viszonyokról: „senki sem oly nagy, hogy az országot megmenthesse, de senki sem oly kicsiny, hogy meg ne ölhesse”.

Csakhogy a gyakorlatias közgazdasági érzék nem inkompatibilis a közgazdasági tudomány által kimunkált elméletekkel. Éppen ezért nem tudjuk, miért akarja Gömbös gyakorlati gazdaságpolitikáját — mint azt egy parlamenti közbeszólásából következtetni lehetne — annyira különválasztani a gazdaságtudomány elméleteitől. A miniszterelnök igaz tisztelője Széchenyinek és ez nagy megnyugvására szolgálhat az országnak, mert aki Széchenyi nyomdokain halad, az csakis megfontolt, mérsékelt, átgondolt politikát folytathat.

De éppen Széchenyi — akinek Cobden 1847-ben a „practical reformer”, vagyis „gyakorlati reformer” címet adta, és működését valóban nem is lehetett volna ennél találóbban jellemezni — csodálatos buzgalommal mélyedt el Adam Smith, Jeremy Bentham, Arthur Young és a korabeli nagy közgazdasági írók műveiben. „Legyenek Smith és Young hamvai — írja a Hitelben —, kiknek halhatatlan munkáit tudom, az olvasó ismeri, ezernyi áldással üdvözölve.” Széchenyi ízig-vérig gyakorlatias volt, minden politikája, minden gondolata a magyar nagyság emelésére irányult, de ebben a gyakorlatias és jellegzetesen magyar munkájában a nagy és halhatatlan közgazdasági elméletekre támaszkodott, és azokon szűrte át saját megfigyeléseit és elgondolásait.

Emellett az adott esetben gyakorlat és elmélet között alig van eltérés.

A kormány programja az ipari védővámok csökkentését, mezőgazdasági terményeink jobb elhelyezése érdekében újabb külföldi piacok megnyitását és nagyobb gazdasági térségek kialakítását hirdeti. E között és aközött, amit az elmélet szabadkereskedelem és nemzetközi munkamegosztás címén hirdet, valóban nincs ellentét. A kormány eddig is elhárított magától minden inflációs kísérletet, és jövőbeli programjában is ezt teszi. Ezzel gyakorlatilag érvényesíti Ricardo örök értékű elméletét, amely szerint „a tőke nem gyarapodik attól, hogy a forgalmi közeg megszaporodott”. A miniszterelnök egy ízben kijelentette, hogy nézete szerint igazi munkaalkalmakat csak a gazdasági élet nyújthat. Ez Malthus igazságának gyakorlati kifejezése: „Ha a munkafenntartási alap közadóztatás útján állíttatik elő, annak legnagyobb része nem az üzletbe hozott új tőke, hanem régi tőke, amelyet előbb jövedelmezőbben használtak fel, most pedig új csatornába vezetnek.”

Íme, így találkoznak a helyes gazdaságpolitika gyakorlatias célkitűzései a gazdaságtudomány vitathatatlan elméleteivel. Sajnos ezt a világháborút követő évek szomorú légkörében sokszor szem elől tévesztették azok, akikre a világ gazdasági sorsának intézését bízták. A Nemzeti Iparunk, amelyet 1846-ban Fényes Elek után Erdélyi János adott ki, megírja, hogy „Adam Smithnek a nemzetek gazdagságának okairól írt klasszikus munkájára nemcsak minden publicista, hanem az angol és francia parlamentek tagjai is szívesen hivatkoznak nyilvános vitáikban”. Igaza van Hayeknek, aki egy Budapesten tartott előadásában kiemelte, hogy a világ könnyebben kiheverte a napóleoni háborúk rettenetes gazdasági pusztításait, mint a világháború által okozott bajokat, mert a múlt század elején a válság orvosszereit a klasszikus közgazdaságtan tanításaiból vették, most viszont a gyakorlati gazdaságpolitikát éppen ellenkező irányba, az elzárkózás, az autarkia és az intervencionizmus felé terelték.

Hagyjuk meg a nagy közgazdasági elméleteknek azt a kimagasló helyet, amely megilleti őket. Az ezekre az elméletekre épülő és azokat tiszteletben tartó gyakorlati gazdasági reformok biztos gyógyulást jelentenek azoknak az országoknak, amelyekben alkalmazzák őket. Tartós elismerést szereznek azoknak az államférfiaknak is, akik gazdaságpolitikájukat ezekkel az elméletekkel összhangban érvényesítik. Sem a háború utáni, sem az azt megelőző időkből nem tudunk példát arra, hogy egy kormány gazdaságpolitikája azért vallott volna kudarcot, mert az elismert nagy közgazdasági elméletekre támaszkodott.

        Eredetileg megjelent a Pesti Napló 1930. április 6-i számában.



      

     
     A napokban tartott a főváros képzőművészeti bizottsága ülést, amelyen a főváros egyik vezető közege hangsúlyozta, hogy ő ugyan a takarékosság híve, de éppen a művészettől nem lehet a támogatást megtagadni, mert a művészet a kultúra, a kultúra a nemzet és így tovább. Annyiszor hangzik el az államhatalom, a főváros és — sajnos — még gyakrabban a társadalom tényezői részéről ez az „éppen”, hogy ebben a szóban és abban a mentalitásban, amelynek ez a kifejezője, látjuk a közpénzek takarékos és racionális kezelésének legveszélyesebb ellenségét.

Éppen a képzőművészektől akarják megtagadni a támogatást — és menten meg van szavazva új képek vétele, új szobrok és emlékek segélyezése a főváros pénzén.

Éppen a szellemi szükségmunkát akarják felfüggeszteni — hát szalad a főpolgármester a kormányhoz, és kieszközli, hogy ezt az akciót a főváros pénzén tavaszig folytassák. (Tavasszal ugyebár biztosan megindul az értelmiségi munka.)

Éppen a Balatont hanyagoljuk el — tehát kilátókocsikat, motorcsónakokat járassunk, persze az állam pénzén.

Éppen a Városi Színház zenekara menjen szét — emeljük csak fel a színház támogatását, hogy ez a kultúrbotrány meg ne történjék.

Éppen a mérnökök felelősek azért, hogy a városok adósságpénzből létesített beruházásai nem jövedelmezők — csapjunk tehát a Műegyetemhez egy újabb intézményt, ahol a mérnökök megtanulják kiszámítani a városi befektetések jövedelmezőségét.

Éppen Monornak ne legyen városi múzeuma, éppen a monori kultúrpalota szégyenkezzék azon, hogy csak adósságból épült és még múzeum sincs benne!

Éppen strandfürdője van kevés a fővárosnak, nosza építsünk csak egy újat, hiszen az eddigi fürdők is annyit jövedelmeznek.

Éppen a hadikölcsönöket nem valorizáljuk, éppen az építkezéseket nem támogatjuk állami pénzen, éppen a Tabán felépítésére nincs pénz stb.

Így fejlődnek, szaporodnak, bokrosodnak és tornyosulnak az „éppen”-ek — minden alkalommal a legszigorúbb takarékosság hangoztatásával. Mindenki hangsúlyozza, képviseli és nyomatékosan védelmezi a közpénzekkel való takarékoskodást, mindenki kesereg és panaszkodik a közterhek elviselhetetlen súlya felett; csak éppen mindenkinek rendelkezésére áll egy „éppen”, amely az ő kedvenc „éppen”-e, egészen más, mint a többi „éppen”. Ezt ki kell harcolni, meg kell védeni minden támadás ellen, a túlzott takarékoskodás gonosz ördöge ellen, amely el akar fojtani és seperni mindent: színházi zenekart, Tabánt, monori kultúrházat, a jövedelmezőséget számoló mérnököket képző intézetet, strandfürdőket, zenepalotákat, négyszínű szökőkutakat és minden hasonló szükséges jót.

Pillanatig sem lehet tagadni, hogy gyönyörű dolog volna, ha a társadalom mindezen igényeit ki lehetne elégíteni. Gyönyörű volna, ha a kultúrát minél több és minél tökéletesebben kiépített egyetem terjeszthetné. Ha csodaszép fővárosunk szépítésére mindent megtehetnénk. Ha a háború okozta károkat megtéríthetnénk szerencsétlen áldozatainak. Ha nagyszerű közegészségügyi intézetekkel hadat üzenhetnénk a népbetegségeknek. Ha fejleszthetnénk a magyar nép kiváló művészi tehetségeit. De valóban elképzelheti valaki, hogy egy elvesztett háború után, egy tőkeszegény agrárországban mindez olyan ütemben lehetséges, amilyet közületeink a társadalom nyomása alatt és túlfűtött ambícióktól hajtva 1924 óta diktálnak?

Még mindig nem akarjuk észrevenni, hogy termelésünk összeomlás felé halad, ha a túladóztatás a tőkeképződést lehetetlenné teszi, holott tőkeszegénységünk mellett csakis új tőkének képződése, új termelési eszközök előállítása lenne képes a termelés produktivitását biztosítani. A német közgazdasági tudomány legkiválóbb fejei gyűltek egybe múlt ősszel a tőkeképződés és adóztatás összefüggéseinek kikutatására. Ezen a nagyszabású ankéten, amelynek jegyzőkönyvei két vaskos kötetet tesznek ki, Herbert von Beckerath bonni egyetemi tanár mutatott rá legélesebben a sorrend fontosságára:


„Teljes mértékben elfogadhatjuk azt az álláspontot — mondta —, hogy mindezek a dolgok, a népegészségügy fejlesztése, az iskolai képzés stb. a legnagyobb fontosságúak, és szükséges a munkásság életszínvonalát emelni. Mindez azonban csak akkor lehetséges, ha rendelkezésre áll a szükséges üzemtőke. Ha ez így van, akkor a magántőke képződése a legfontosabb, és fontosabb mindezeknél az egyéb dolgoknál, mert azok nem érvényesülhetnek a szükséges mennyiségű működő tőke nélkül, amelynek hiányában a legjobban táplált és legjobban képzett munkás sem foglalkoztatható.”



Ez az igazság, és hiába próbálunk bármennyi emberszeretettel, a kultúra iránti vágyódással vagy a főváros szépségeiért való bármilyen jogos rajongással megküzdeni ellene. Mert a nap mint nap felröppenő sok „éppen”-nel szemben megdönthetetlen csatasorban állnak azok az „éppen”-ek, amelyek a támasztott, egyébként jogos igények sorrendi tarthatatlanságát bizonyítják. Ezek az igazságuk ellenére — sajnos — a költekezést jelentő igényeknél sokkal halkabban hangoztatott ellenérvek a következő válaszokat adják:

Éppen a magyar ipar és kereskedelem tudjon versenyképes lenni 2 százalék forgalmi adó mellett, amikor a nagy és fejlett német ipar ¾ százalék forgalmi adóval versenyez velünk?

Éppen a magyar mezőgazdaság legyen a mai 20 pengős búzaár mellett életképes, amikor — mint az OMGE kimutatja — egy hold termelését 10 pengő közteher sújtja?

Éppen a magyar mezőgazdaság tudjon megélni akkor, amikor emésztően súlyos adósságteherrel dolgozik azért, mert a létező nemzeti tőkét és az igénybe vehető külföldi tőke nagy részét is építkezésekbe fektetjük?

Éppen a magyar szőlőgazda állhasson meg a mai borárak mellett, amikor borát az ország saját fővárosa az áru értékével felérő fogyasztási adóval sújtja, hogy abból világító szökőkutakat és művészileg bútorozott könyvtárakat létesítsen?

Éppen a magyar ipari munkás növelhesse életszínvonalát akkor, amikor elsőrendű táplálékát súlyos állami és fővárosi közterhek drágítják?

Éppen a magyar iparos és kereskedő olyan erős, hogy megállhassa a versenyt a hatósági üzemekkel, amelyek a gázgyártástól a szemfedőkészítésig, a nyomdaipartól a poloskairtásig a kereskedelem és ipar minden ágába — a kereskedőktől és iparosoktól kisajtolt adókból fedezett deficittel — belekontárkodnak?

És így folytathatnánk végtelen sorban az ellenkérdéseket. Ezek az ellenkérdések világot vetnek a sorrendi kérdés döntő jelentőségére. A sorrendben megelőz a termelés produktivitása, amely csak a tőkét megsemmisítő közterhek lebontása által állítható helyre. Aki a sorrendet megfordítja és a közterhek mai sorvasztó súlya alatt tengődő közgazdasági életből akarja a kultúra és szociális fejlesztés közületi költségeit kiszorítani, az úgy tesz, mint aki egy épület homlokzatának cirádáit pótolgatja, miközben az épület fundamentumának repedései az egész épületet összeomlással fenyegetik.

        Éber Antal vezércikke Gaál Gaszton jegybank-bírálatáról és az aranyvalutáról, a Vásárhelyi Friss Újság 1931. november 6-i számában.



      

     
     Politikai életünk egyik legkiválóbb és legtiszteletreméltóbb alakja, Gaál Gaszton, a képviselőházi kisgazdapárt vezére „A válság tényezői” címen a Pesti Napló vasárnapi számában nagyon érdekes fejtegetést közölt, amelyben a hazánkat dúló válság egyik okozójaként a jegybank szervezetét és működését jelölte meg. Szerinte a válság egyik oka, hogy a jegybank alapszabályai kizárják a hosszú lejáratú hitelek engedélyezését, és azt sem engedik meg, hogy a jegybank akár közvetlenül, akár közvetve hitelt nyújtson az államnak, a törvényhatóságoknak, a városoknak és a községeknek. Kifogásolja, hogy a bank üzletköre tisztán „merkantilista”, és azt kezdeményezi, hogy a jegybank adjon hosszú lejáratú pengőkölcsönt olyan fedezet alapján, amelyre a kormány külföldön törlesztéses kölcsönt akart felvenni, tudniillik a vám-, cukor-, dohány- és sójövedék tiszta bevételeinek zálogul lekötése ellenében.

Gaál Gaszton minden állásfoglalása a legnagyobb figyelmet érdemli, már csak azért is, mert több mint negyedszázados közéleti tevékenysége alatt olyan példáját mutatta az önzetlenségnek, a hazafiasságnak és a bátor szókimondásnak, amely joggal biztosította számára az ország egyetemes megbecsülését. Mindezek ellenére rá kell mutatnunk, hogy mostani cikkének okfejtése nemcsak a szerinte elavult közgazdasági dogmákkal, hanem a pénzforgalom élő szabályaival és törvényeivel is szöges ellentétben áll, és igen nagy hiba volna, ha a közvélemény azt gondolná, hogy mai állapotaink orvoslását valóban azon az úton kell keresni, amelyet Gaál Gaszton megjelöl.

Mindenekelőtt legyünk tisztában azzal, hogy azok az országok, amelyek részt akarnak venni a nemzetközi pénz- és hitelforgalomban — erről pedig Magyarország végső soron nem mondhat le —, jelenleg nem építhetik másra pénz- és hitelrendszerüket, mint az aranyvalutára.

Nem akarunk most jóslatokba bocsátkozni arról, hogy sikerrel járnak-e a jövőben azok a tudósok, akik modern alkimisták módjára függetleníteni akarják a világ pénzforgalmát a sárga fémtől. Bizonyos azonban, hogy jelenleg a világ valamennyi kultúrországa egyedül az aranyat tekinti pénznek, így sem jegybankunk megalapításakor, sem most nem áll módunkban és érdekünkben kivonni magunkat e felfogás alól. Ha pedig ez így van, akkor a jegybank által kibocsátott bankjegyek az aranyat helyettesítik: egyrészt aranyfedezettel kell rendelkezniük, másrészt aranyra beválthatóknak kell lenniük. Ez utóbbi követelményt a jegybank csak akkor vállalhatja, ha aranykészletén kívül olyan követelések alkotják a jegykibocsátás alapját, amelyek rövid időn belül pénzeszközökben — tehát aranyban, illetve bankjegyekben — likvidálódnak.


     

    
    
    
    
     
      
        
              
                Agrárius jegybank II.
              

            
      

    
     
      
        Éber Antal cikksorozatának második része a jegybankpolitika klasszikus elveiről és az agrárhitel kérdéséről, a Vásárhelyi Friss Újság 1931. november 7-i számában.



      

     
     Éppen ezért nemcsak nálunk, hanem minden jegybanknál alapelv, hogy csak rövid lejáratú követelések — váltó- vagy lombardkölcsönök — szolgálhatnak a jegykibocsátás alapjául. Ha ezzel ellentétben teljesülne az a kívánság, hogy hosszú lejáratú kölcsönök is képezhessék a bankjegykibocsátás alapját, kizárnánk annak lehetőségét, hogy a bank által nyújtott hitelek maguktól, rövid idő alatt likvidálódjanak. Ebben az esetben a hosszú lejáratú kölcsönök alapján kibocsátott bankjegyek szükségképpen olyan tömeget képviselnének a bankjegyforgalomban, amely inflációt vonna maga után.

A jegybankok politikájával szemben támasztott klasszikus követelmény tulajdonképpen az, hogy csakis árutranzakcióból eredő váltó kerülhessen a jegybank váltótárcájába. Ennek az az értelme, hogy a gyáros, aki a nyersanyag beszerzése ellenében váltót bocsát ki vagy fogad el, a feldolgozás során keletkező termék eladási árából automatikusan beválthassa váltóját; a kereskedő pedig, aki árucikkei megvásárlása ellenében adott váltót, az áruk értékesítése után, azok eladási árából teljesíthesse elfogadványait.

Ettől a klasszikus elvtől, az automatikus likvidáció elvétől jegybankunk az ország agrárjellege és tőkeszegénysége miatt amúgy is kénytelen hallgatólagosan eltérni.

Végső soron tudjuk, hogy a vidéki pénzintézetek váltótárcája, amely közvetlenül ezektől az intézetektől vagy közvetve, fővárosi intézeteken át a jegybank tárcájába jutott, körülbelül 60 százalékban gazdaváltó. Ezeknek a váltóknak tehát már nincs „merkantilista” jellegük: ezek valóban agrárváltók, amelyeknek merkantilista jellegét legfeljebb a pénzintézeti forgatmányok adják meg, anélkül azonban, hogy ténylegesen megvolna az elvileg szükséges árucsere-forgalmi karakterük. Ezt az engedményt jegybankunk vezetősége az ország különleges jellege miatt megtette és meg is tehette, ennél tovább azonban nem mehetett: egész valutarendszerünk és hitelrendszerünk súlyosan károsodott volna, ha ezen akár csak árnyalatnyival is túlmegy.

Annak a bankokiratunkban foglalt rendelkezésnek, amely szerint a jegybank sem az államnak, sem a közületeknek nem adhat kölcsönt, a régi Osztrák–Magyar Bank összeomlása és az új Magyar Nemzeti Bank megalapítása közötti intézkedések adják a legvilágosabb magyarázatát. Mihelyt az államnak módjában áll saját pénzszükségletének kielégítésére mozgásba hozni a bankjegysajtót, megszűnik minden fékező erő, amely visszatarthatná attól, hogy túllépje a kiadások megengedhető határát. Ekkor bekövetkezik az infláció és mindaz, ami vele jár: a jövedelemeloszlás egészségtelen, igazságtalan és mesterséges megváltoztatása, egyes emberek és társadalmi csoportok tönkretétele mások javára, végül pedig a pénzérték teljes leromlása nyomán kialakuló anarchia.

Azokban az országokban, ahol a kincstári váltókat vagy pénztárjegyeket átmeneti kamatoztatás céljából keresik a tőzsdei forgalomban, és azoknak állandó napi jegyzésük és forgalmuk van, a jegybank saját mobil tárcájába leszámítolhat ilyen papírokat, sőt zálogkölcsönt is engedélyezhet rájuk, mert e tőkegazdag országok normális pénzforgalma felveszi ezeket a rövid lejáratú állami kibocsátásokat. Ha azonban mi tennénk ugyanezt, az kétségkívül oda vezethetne, hogy az állam hiteligényeit bankjegykibocsátással elégítsék ki — vagyis éppen ahhoz, amit az elmúlt évtized tapasztalatai szerint a legszigorúbban el kell kerülnünk.

        Éber Antal háromrészes cikksorozatának záró darabja az agrárius jegybank tervéről és a mezőgazdasági hitel kérdéséről. Megjelent: Vásárhelyi Friss Újság, 1931. november 8.



      

     
     Ezzel szemben semmiféle szerepet nem játszik, hogy az állam ad-e fedezetet az ilyen adóslevelekre. Természetes, hogy a külföld bizonyos, általa megalapozottnak elismert állami jövedelmek lekötése ellenében hajlandó hosszú lejáratú állami törlesztéses kölcsönöket átvenni, mint amilyen például a népszövetségi kölcsön volt, mert itt csak arról van szó, hogy a zálogul lekötött jövedelmek feltétlenül biztosítják-e a felvett kölcsön évi törlesztését. Ha azonban ugyanezen fedezet mellett a jegybank adna az államnak hosszú lejáratú kölcsönt, akkor az így kibocsátott bankjegytömeg, amelynek automatikus, rövid lejáratú likvidálása ki volna zárva, a legegyszerűbb, a legvilágosabb, tehát a legbrutálisabb inflációt jelentené. Ez azonnal óriási áremelkedést idézne elő a belföldi forgalomban, ezáltal óriási mértékben fokozná a további inflációt, másfelől pedig lerombolná a Nemzeti Bank jegyeinek minden nemzetközi értékét, tehát egész pénz- és hitelforgalmunkat kikapcsolná a világ pénz- és hitelforgalmából. Ezzel bekövetkeznének az 1924-es rendezést megelőző anarchikus állapotok, amelyeket egy olyan magas erkölcsi alapon álló államférfi, mint Gaál Gaszton, bizonyára az ország még meglévő erkölcsi és anyagi erői megsemmisítésének minősítene.

Nem kell tehát lenéznünk a közgazdasági és pénzügyi tudomány által felállított tételeket. A jelenlegi válságos helyzet okát nem abban kell keresni, hogy túlságosan figyelembe vettük volna a közgazdaságtan tanításait, hanem — sajnos — éppen ellenkezőleg: abban kell látnunk a bajok forrását, hogy nem alkalmazkodtunk eléggé azokhoz a tudományos igazságokhoz, amelyek szigorú betartása nélkül bármely ország gazdasági életére csak bajok és veszélyek származhatnak. Ha olyan egyszerű módszerekkel, amilyenekre az illusztris cikkíró gondol, jóvá lehetne tenni az elkövetett gazdasági hibákat és mulasztásokat, akkor valóban nem volna szükség arra, hogy az ország és a közületek ügyeit a közgazdaság józan alapelvei szerint vezessék. Akkor nem járna együtt a bűnnel a bűnhődés, a józan takarékossággal és az erőforrások hideg mérlegelésével pedig a jólét és a boldogulás; akkor bármilyen elhibázott gazdasági és pénzügyi politika mellett is könnyű volna fenntartani egy ország jólétét.

Minthogy azonban ez nem ilyen egyszerű, ne soroljuk a válság okai közé azokat a tényezőket, amelyek kötelességszerűen jól működtek. Inkább igyekezzünk megszüntetni a bajokat, és higgadt, észszerű szabályok betartásával helyrehozni azt, amit eddig — sajnos — elmulasztottunk.

        Eredetileg megjelent a Pesti Napló 1931. október 18-i számában.



      

     
     Abból a tényből, hogy a Bank of England beszüntette készfizetéseit — vagyis bankjegyeit nem váltja át aranyra —, sok helyütt az a téves felfogás kapott lábra, mintha ez azt jelentené, hogy Anglia feladta az aranyat mint csereeszközt és értékmérőt. Ebből azt a hibás következtetést vonják le, mintha az arany elveszítette volna azt a szerepet, amelyet pénzként immár évszázadok óta betölt.

Ezzel a téves felfogással szemben tisztázni kell, hogy sem Anglia, sem a többi ország, amely beszüntette a készfizetést, vagyis felfüggesztette a bankjegyek aranyra váltását, nem akarja megszüntetni az arany szerepét mint értékmérő és csereeszköz. Egyszerűen az történt, hogy ezen országok jegybankjai nem tudták teljesíteni azt a kötelezettségüket, hogy bankjegyeiket aranyra váltsák, illetve a törvényes értékparitáson bankjegyeikért aranyat vagy devizát szolgáltassanak. Ahhoz, hogy az arany valutáris szerepe megszűnjék, a világnak olyan más jószágot kellene találnia, amely az arany helyett betöltheti az értékmérő és csereeszköz funkcióját. Ilyen jószágot azonban még senki sem talált, és nincs is kilátás rá, hogy valaki találjon. Egyedül az arany alkalmas e funkciók ellátására: egyrészt világszerte nagyra értékelik, ami nemzetközi fizetési eszközzé teszi; másrészt könnyen osztható, ritka és állagváltozás nélkül megőrizhető. Nincs más áru, amely mindezeket a tulajdonságokat egyesítené.

Eltekintve attól, hogy a Föld 2 milliárd lakójából 1,2 milliárd az aranyat választotta valutáris pénzül, az arany ipari felhasználása is olyan jelentős, hogy az évente kibányászott sárga fém körülbelül felét nem monetáris célokra fordítják. A Népszövetség aranybizottságának becslése szerint 1930-ban 404 millió dollár értékű kitermeléssel szemben 180 millió dollár értékű aranyat használtak fel nem monetáris célokra. Ugyanezen becslés szerint 1940-re ez úgy változik majd, hogy 370 millió dollárra becsült kitermeléssel szemben 200 millió dollárt fordítanak ipari és egyéb nem monetáris célokra. Az arany tehát nem pusztán képzelt érték, hiszen a kitermelt mennyiség mintegy felét nem pénzcélokra használják fel.

Az amerikai közgazdasági iskola, különösen a háború után, mélyrehatóan vizsgálta, vajon nem lehetne-e az arany csereeszközi és értékmérő szerepét valami mással helyettesíteni. Így került szóba a manipulált dollár, az indexdollár és más hasonló elképzelések gondolata. Mindezek azonban kivitelezhetetlennek bizonyultak, és egyetlen olyan elképzelés sem kristályosodott ki, amely akár részben is megvalósíthatónak mutatkozott volna. Mindenki ismeri az arany pénzszerepével járó óriási hátrányokat. Különösen súlyos az, amire Cassel és iskolája rámutatott: az arany termelése egyre csökken, és már nem tart lépést más javak termelési ütemével. Ebből következik az arany értékének emelkedése és a többi áru árszínvonalának csökkenése, vagyis mindazok a bajok, amelyekkel ma meg kell küzdenünk. Mindezek ellenére, jobb híján, azzal kell számolnunk, hogy az aranyat nem tudjuk megfosztani világszerte betöltött valutáris jelentőségétől; minden fogyatékossága ellenére továbbra is ez lehet az egyetlen értékmérő és fizetési eszköz.

Az angol parlament Macmillan-bizottságának jelentése utal arra, hogy a háború előtti időkben az aranynak inkább csereeszközi, mint értékmérői jelentősége lépett előtérbe, mert akkor tényleg az aranyérmék bonyolították le a pénzforgalmat. A háború után az aranynak inkább az értékmérői jelentősége domborodott ki, mert az aranyérmék világszerte eltűntek a forgalomból, és az azt helyettesítő bankjegyek bonyolították le a pénzforgalmat. Ezek a bankjegyek azonban csak helyettesítik az aranyat, amely fedezetükül szolgál; értéküket éppen az a biztonság vagy valószínűség adja meg, hogy bármikor tényleg aranyra cserélhetők. Mihelyt ez a biztonság megszűnik, vagy a kicserélés valószínűsége csökken, beáll a bankjegy diszázsiója, mégpedig olyan mértékben, amilyen mértékben kétségessé vagy valószínűtlenné, hosszabb vagy rövidebb időre veszélyeztetetté válik, hogy a bankjegy tényleg aranyra lesz cserélhető. Azok az országok tehát, amelyekről azt mondjuk, hogy feladták az aranystandardot, nem azt tették, hogy az aranyat megfosztották volna értékmérői és fizetési eszközi jelentőségétől, hanem azt, hogy ideiglenesen a bankjegy aranyra válthatóságát függesztették fel; az ilyen országokban a bankjegy nemzetközi értékelése attól függ, hogy az illető ország lakossága és a külföld mennyire bízik abban, hogy a forgalomban levő bankjegyek utóbb ismét aranyra lesznek válthatók.

Azok a kísérletek, hogy valamely ország pénzforgalmát az aranytól függetlenítsék, igen régi keletűek, de minden alkalommal teljesen csődöt mondtak. Az első ilyen kísérletet a tizennyolcadik század elején John Law kockáztatta meg, aki Franciaországban a „Banque Royale” néven állami jegybankká tett intézet útján pénzjegyeket hozott forgalomba, és a pénz alapjául a nemesfém helyett az általa állandóbb értékűnek tartott földet igyekezett megtenni. Utóbb a földet is elejtette mint pénzalapot, és azt hitte, hogy az állam a saját hitelére is forgalomba hozhat papírpénzt. Ez a zseniális, de gazdaságilag elhibázott kísérlet éppen úgy romlásra vezetett, mint később a nagy francia forradalom idején kibocsátott assignaták, amelyeknek árfolyama végül katasztrofálisan lesüllyedt. Ugyanígy járt a hasonló dán kísérlet a tizenkilencedik század elején.

Akik a mai pénzbajok közepette az 1923-ban Németországban megvalósított Rentenmark pillanatnyi sikerére gondolnak, és ebből azt következtetik, hogy a belső vagyon által fedezett bankjegyek értékparitása biztosítható, két körülményről feledkeznek meg. Először is arról, hogy amikor Karl Helfferich terve napvilágot látott, Németországban a márka összeroppanása már olyan mértékű volt, hogy egy aranymárka ára 600 billió papírmárkára emelkedett, úgyhogy a pénzforgalom lebonyolítása teljesen lehetetlenné vált. Ebben a lélektani hangulatban a közönség természetesen minden olyan megoldást örömmel üdvözölt, amely — ha csak illúzió árán is — hozzájuttatta valamely elfogadható pénzeszközhöz. A Rentenmark esete azonban azt is bizonyítja, mi a sorsa a nemesfémfedezet nélkül ingatlanokra és ipari vagyonra biztosított bankjegynek: már 3–4 hónapos fennállása után 15%-os diszázsiója volt. Kétséget sem szenved, hogy ha a Deutsche Golddiskontbank, majd a biztos alapokra fektetett aranyvaluta megteremtése még néhány hónapig késett volna, a Rentenmark ugyanarra a sorsra jutott volna, mint az assignaták.

Teljesen téves úton járnak tehát azok, akik azt képzelik, hogy a földre vagy más hazai vagyonra biztosított pénzjegyek, illetve bármilyen formában kibocsátott államjegyek kibocsátásával el lehetne látni az arannyal fedezett bankjegyek funkcióját. Pénz gyanánt csakis olyan fedezet szolgálhat, amelynek nemzetközi értéke van, és amely valóságos kicserélhetőségénél fogva alkalmas a pénz funkcióinak betöltésére. A földdel való fedezet nem jelent semmit, hiszen a pénzjegyet nem lehet megfelelő értékű földre cserélni; az ilyképpen biztosított pénzjegyeknek semmiféle nemzetközi értékük nem volna, nemzetközi érték nélkül pedig állandó értékű pénz el sem képzelhető. Ezenfelül minden olyan pénz megteremtése, amely nem az aranyra épül, korlátlan lehetőséget nyújt az inflációra, és elkerülhetetlenül oda is vezet. Akik tehát azon törik a fejüket, hogy az aranyon kívül más javakkal vagy ingatlanokkal fedezett, illetve az állam hitelképességére épülő pénzjegyeket hozzanak forgalomba, nyilván az infláció felé törekszenek. Hogy pedig az infláció mit jelent, azt a háború utáni tapasztalatokból mindannyian megtanulhattuk. Aki valamely országban akármilyen tetszetős jelszó vagy népszerű forma alatt inflációt akar előidézni, az semmiben sem különbözik a pénzhamisítótól, mert a pénzhamisítás fizikai, az infláció azonban gazdasági bűncselekmény; egyéb különbség a kettő között nincs. Mindkettő a vagyon és a jövedelem megoszlásának erőszakos és igazságtalan irányítása, amelynek hátrányaival az arany ritkaságából vagy hiányából származó bajok és nehézségek össze sem hasonlíthatók.

Minthogy nálunk is nap mint nap jelennek meg a legkülönfélébb fantasztikus tervek, amelyek államjegyek, földdel fedezett pénz, munkapénz és hasonlók megteremtésével akarnak segíteni a pillanatnyi nehézségeken, nyíltan és határozottan ki kell mondani, hogy a kérdés semmiféle ilyen technikázással nem oldható meg. Megvannak annak gazdasági törvényei és szabályai, hogy a gazdasági élet miként alkalmazkodjon — bár súlyos gondok és nehézségek között — az arany mennyiségének és így értékének ingadozásához. Arra azonban még senki sem talált szabályt, hogyan lehetne az aranyat kiemelni abból a monopolhelyzetből, amelyet a pénzforgalom ellátásában betölt.

     Abban a kitűnő munkában, amelyet Teleszky János a magyar állam háborús pénzügyeiről írt, beszámol az első Devizaközpont 1916-os felállításáról és mindazokról az intézkedésekről, amelyeket az akkori kormányzat a valuta védelmére tett. Ismertetésük után azonban a gazdaságtörténész tárgyilagosságával kénytelen megállapítani, hogy „mindezek az intézkedések pénzünk értékének a külföldi viszonylatban való fokozatos romlását nem akadályozták meg”. Pedig a háborús időkben nemzetközi áruforgalmunk természetszerűleg minimális volt, termelésünk úgyszólván csak a hadsereg igényeinek kielégítésére szorítkozott, ezeket az igényeket pedig az infláció korlátlan mértékben tudta fedezni.

Következtek a háború utáni szomorú esztendők, amelyeknek nálunk, Ausztriában és Németországban egyaránt lejátszódó jelenségei mindenkit meggyőztek arról, hogy bármilyen szigorú devizaközpontok és korlátozások képtelenek valamely valuta épségét alátámasztani; ellenkezőleg, mindhárom országban az illető valuták aranyértéke valósággal megsemmisült. A józan ész tanúsága szerint ez nem is történhet másképpen, mert az enyhe devizakorlátozások nem érnek semmit, a szigorú korlátozások pedig a termelés lehetőségét ássák alá, holott a valutát csak az intenzív munka, a fokozott termelés és az árucsere minden lehetőségének kihasználása biztosíthatja.

Lehetetlen megérteni, hogy e szomorú tapasztalatok után valutánk stabilitásának legelső megingása ismét azt a bölcsességet váltotta ki az ország sorsát irányító alkotmányos tényezőkből, hogy devizaközpontosítással és a legszigorúbb korlátozó intézkedésekkel próbálják kiküszöbölni valutánk külföldi értékelésének romlását. Most végül is nem a rendkívüli háborús időkben élünk, és nem üli meg a lelkeket az a bénultság, amely a háború után úrrá lett a legyőzött országokon. Nyilvánvaló, hogy a világgazdasági válság és társadalmunk túlzott igényessége által felidézett bajokat csak fokozott munkával, megfeszített termeléssel és az árucsere minden lehetőségének intenzív kihasználásával lehet orvosolni. Ha valamely váratlan esemény csupán néhány hónapig tartó bizonytalanságot idézne elő, még talán érthető volna, hogy ezt a rövid átmeneti időt ilyen erőszakos korlátozásokkal igyekezzünk áthidalni. De amikor számolnunk kell azzal, hogy a valuta bizonytalansága emberi számítás szerint akár évekig is eltarthat, elképzelhetetlenül súlyos hiba úgy megkötni a külföldi fizetési eszközök forgalmát, hogy az bilincseket verjen a termelésre, fokozza amúgy sem jövedelmező mezőgazdasági termelésünk veszteségeit, lezárja szépen megindult gyáripari exportunk útjait, és lehetetlenné tegye a kereskedelmünk tetterejében és szellemi erejében rejlő hatalmas erők kibontakozását.

Mihelyt az exportdevizákat olyan áron foglaljuk le, amely megfelel ugyan a pengő belső értékének, de elmarad a külföldi aranyértéktől, kiviteli prémium helyett kiviteli bírságot rovunk leginkább szenvedő mezőgazdasági termelésünkre. Ezzel megakadályozzuk, hogy ez a termelési ág akár csak részben is kilábaljon súlyos bajaiból. Másfelől megkötjük gyáripari termelésünket, amely csak törvénytelen úton tud hozzájutni a szükséges nyersanyagokhoz és félkész termékekhez, exportáláskor pedig ugyanazzal a veszteséggel sújtjuk, amellyel a mezőgazdasági exportot büntetjük. Végül teljesen kizárjuk annak lehetőségét, hogy kereskedelmünk bekapcsolódjék a nemzetközi áruforgalomba, és a véletlen szeszélyének játékává tesszük, melyik kereskedő képes részben úrrá lenni a nehézségeken, és melyik kénytelen egész egzisztenciáját feláldozni a fennálló korlátozásoknak.

Szinte azt kell hinnünk, hogy valaki titokban kitalálta, miként lehet egy eladósodott ország a termelő munka korlátozásával képes adósságai kamatait fizetni, valamint lakosságának élet- és kultúrszínvonalát fenntartani. Ha nem így van, ha ezt a bölcsek kövét senki sem fedezte fel, akkor állítjuk — és ezt nem nehéz bizonyítani —, hogy a mai devizarendszer a termelés megkötésével és elsorvasztásával jár. Megkötött és elsorvasztott termelés mellett pedig nemcsak külföldi adósságaink kamatait nem leszünk képesek fizetni, hanem még belső életünk szükségleteit sem tudjuk kielégíteni.

Azok a pepecselések, amelyekkel a kormány a kötött devizarendszer hátrányait igyekszik kiküszöbölni, semmiféle döntő javulást nem hozhatnak. Nevetséges képzelődés, hogy tényleges áruforgalommal lehessen a pénzforgalmat helyettesíteni, és így lehessen egy kultúrország gazdasági termelését lebonyolítani. Az ókorba kell visszanyúlnunk olyan civilizációkért, amelyek pénzforgalom nélkül voltak képesek gazdasági életet folytatni; a modern korban eleve halálra van ítélve annak az országnak a termelése, amely ilyen mesterséges és erőszakos úton gondolja nemzetközi áruforgalmát lebonyolítani. Ugyanilyen képtelenség azt hinni, hogy egyes cégeknek adott kompenzációs engedmények alkalmasak lehetnek a kérdés megoldására. Az ilyen kivételes elbánás egyes vállalatokat számukra értékes kiváltságokhoz juttathat, de a kérdést nem oldja meg; ellenkezőleg, még fokozza azok elkeseredését, akik ilyen engedmények hiányában ölbe tett kézzel kénytelenek végignézni, amint a gazdasági élet nagyobb és szerencsésebb szereplői velük szemben megokolhatatlan előnyökhöz jutnak. Ugyanígy határozottan kell tiltakozni azok ellen a tervek ellen, amelyek állami garanciák bevonásával akarják megoldani a nyersanyagbeszerzés kérdését. Ha az elmúlt néhány év tapasztalata még nem volt elég, nyomatékosan fel kell emelnünk szavunkat az ellen, hogy az állam újabb kockázatokat vállaljon magánszemélyek érdekében, és az egész közösséget a valutaárfolyam-kockázat szenvedő részesévé tegye. Talán lehet mentesíteni a felelősség alól azokat, akik a viszonyok tragikus alakulását előre nem látva vállaltak ilyen garanciákat, de semmi sem mentheti azokat, akik a mostani leszámolásból sem tudnak tanulni, és ismét végképp meggyengült államháztartásunkat akarják bizonytalan veszélyeknek és kockázatoknak kitenni.

A legsúlyosabb azonban a korlátozások e rendszerében az a szerep, amelyet a kormányzat a Magyar Nemzeti Banknak juttatott. A bank vezetősége, élén gazdasági közéletünk legkimagaslóbb és korlátlan nemzetközi megbecsülésnek örvendő vezéralakjával, Popovics Sándorral, büszkén hivatkozhat arra, hogy kellő időben óva intett a gazdasági élet sajnálatos túlzásaitól. Ha képtelen volt is a közvéleményt helyes útra téríteni, teljes épségben őrizte meg a bankok bankja által hazánkban és külföldön egyaránt élvezett tekintélyt és tiszteletet. Ezt a presztízst és tekintélyt — a bajokból való kibontakozás nélkülözhetetlen előfeltételeit — tesszük most kockára, amikor olyan feladatok teljesítésébe kényszerítjük a jegybankot, amelyeket a gazdasági élet szükségleteinek megfelelően nem lehet jól ellátni. Ezzel nagy bölcsességgel vezetett közintézményünket meddő és lehetetlen küzdelmeink középpontjába állítjuk, és martalékul dobjuk annak az elkeseredésnek, amelyet a korlátozások szerencsétlen helyzetünkben szükségképpen kiváltanak. Így elreteszeljük az egyetlen utat, amelyen jobb viszonyok beálltával, a termelés produktívvá tételével ismét felvehetjük a kapcsolatot a külfölddel.

A Nemzeti Banktól elvárhatjuk — és ebben bizonyára nem fogunk csalódni —, hogy minden inflatórikus törekvés rideg visszautasításával megvédje a pengő frontját, megőrizze a magyar valuta belföldi értékét, és útját állja annak, hogy a magyar pénz vásárlóerejének csökkenésével ismét erőszakosan és igazságtalanul torzuljon a jövedelemeloszlás. Ezt és csakis ezt joggal várhatjuk el a Nemzeti Banktól, és biztos, hogy várakozásunkban nem is fogunk csalódni. Kibocsátó intézetünket azonban lehetetlen követelmények teljesítésével megterhelni, és az elé a megoldhatatlan feladat elé állítani, hogy pénzünk külföldi értékviszonyát a termelés fokozása helyett a termelés gúzsba kötésével biztosítsa. Ez egyértelmű azzal, hogy az egész ország hitelének és nemzeti termelésünknek biztos fellegvárát kiszolgáltassuk az alkalmi intézkedések, a sikertelenség és a népszerűtlenség martalékául.

Azt mondják, hogy a gazdasági liberalizmus korszaka lejárt és az államnak a gazdasági élet minden fázisába való beavatkozása fogja a gazdálkodás rendjét biztosítani. Ennek az intervencionizmusnak eddig semmiféle üdvös hatását nem láttuk, ellenkezőleg, csak azt tapasztaljuk, hogy minden egyes beavatkozás a termelés rendjének megzavarását és azoknak a bajoknak a fokozását jelenti, amelyeket el akarnánk hárítani. Óva intünk attól, hogy ez az intervencionizmus most már kinyújtsa csápjait a pénzforgalom területére is, mert könnyebb az aranycsinálás mesterségét évszázadok sikertelen törekvései után kitalálni, mint azt kimódolni, hogyan lehet egy gazdasági egyensúlyát elveszített ország termelési rendjét mesterséges pénzforgalmi korlátozásokkal, hatósági beavatkozással, exportbírsággal és importprémiummal helyreállítani.

        Éber Antal átfogó tanulmánya a magyar fizetési mérlegről és az 1931-ben bevezetett kötött devizagazdálkodás következményeiről. A fennmaradt folyóiratközlés belső adatai alapján 1932 őszén keletkezett.



      

     
     Azok számára, akik Magyarország fizetési mérlegének az 1923–30. években jelentkezett kialakulását figyelemmel kísérték, nem lehetett meglepetés, hogy a fizetési mérleg passzivitásának állandóan külföldi kölcsönök útján való kiegyenlítése előbb-utóbb súlyos bonyodalmakra kell, hogy vezessen. Fizetési mérlegünknek az említett hét éven át való eredményeit a következő táblázat tünteti fel:1




	
	A mérleg passzív egyenlege millió pengőben
	Külföldi kölcsönökből befolyt millió pengőben





	1923
	84,1
	14,4



	1924
	152,9
	110,9



	1925
	150
	150



	1926
	147,8
	146,5



	1927
	479,4
	479,7



	1928
	501,5
	502,3



	1929
	213,5
	207,9



	1930
	138,2
	209,6



	összesen 1923–1930
	1867,4
	1821,3





Láthatjuk ebből a táblázatból, hogy fizetési mérlegünk évről évre állandóan passzív volt — a passzivitás 1927-ben és 1928-ban érte el tetőpontját — és ezen passzivitást újabb és újabb külföldi hitelek igénybevétele útján fedezték. Ez a helyzet vezetett oda, hogy az országnak a külfölddel szemben való eladósodása — mint azt a Népszövetség pénzügyi bizottságának „Magyarország pénzügyi helyzetéről” kiadott jelentése2 megállapítja — 1931-ben 4094 millióra emelkedett.3 A külföldi eladósodás után az ország évi kamat- és törlesztési terhét a jelentés összesen körülbelül 300 millióra becsüli. Vagyis, ha kereskedelmi mérlegünket, amely 1930-ig évről évre erősen passzív volt — ez a passzivitás 1927 és 1928-ban kereken évi 500 millióra rúgott — egyensúlyba hoztuk volna, akkor is, tekintettel arra, hogy fizetési mérlegünk egyéb tételei számbavehető egyenleget nem mutattak, 1931-től kezdve állandóan 300 millió nettó értékű újabb és újabb külföldi hitelt kellett volna évről évre felvennünk, tehát kapnunk is csak azért, hogy a régebbi hitelekből fennálló fizetési kötelezettségeinknek megfelelhessünk. Ez az évi kényszereladósodás csökkenhetett volna azzal az összeggel, amellyel esetleg kereskedelmi mérlegünk aktívvá lett volna tehető (1930-ra tényleg jelentkezett is 61,5 millió aktív egyenleg) viszont feltétlenül emelkedett volna minden újabban felvett kölcsönnek kamat- és törlesztési terhével. Ez a szembeállítás világosan mutatja, hogy fizetési mérlegünk egyensúlyi helyzetének előbb-utóbb bekövetkezendő megzavarására el kellett készülve lennünk, annál is inkább, mert hiszen nyilvánvaló, hogy újabb külföldi kölcsönök felvétele szükségképpen idézi fel a kereskedelmi mérleg passzivitását, tehát a külfölddel szemben való rendszeres évi eladósodás egyensúlyban tartott, vagy éppen aktívvá alakított külkereskedelmi mérleg mellett a valóságban nem eszközölhető.4

A döntő fordulat az 1931. évben következett be. Ennek az évnek első felében exportnehézségeink kereskedelmi mérlegünket passzívvá tették, viszont újabb külföldi tőkét alig 30–35 millió összegben tudtunk csak igénybe venni, úgyhogy a Magyar Nemzeti Bank aranykészlete január 1-től április végéig aranyeladások által 162,6 millióról 111,8 millióra, tehát kereken 50 millió pengővel csökkent. Ekkor következett be a bécsi Creditanstalt összeomlása, ennek során a nemzetközi pénz- és hitelpiacon a bizalmatlanság lett úrrá, megkezdődött a külföldi hiteleknek hazánkból való visszavonulása is, külföldön elhelyezett értékpapírjaink visszaözönlése indult meg és ezek az aggasztó jelenségek idehaza is nyugtalanságot és ezzel kapcsolatban devizakeresletet váltottak ki. Mindehhez járult az exportunk szempontjából elsődleges jelentőségű mezőgazdasági termények újabb árzuhanása, amely leginkább abban fejeződik ki, hogy a főbb mezőgazdasági cikkekben 1931-ben lebonyolított exportunk 169 millió pengővel nagyobb eredményt biztosított volna, ha az az 1928. évi árszínvonalon lett volna lebonyolítható.

Mindeme tényezők — mondja a Magyar Nemzeti Bank 1931. évi jelentése — a május 1-től június közepéig terjedő legkritikusabb időben 200 millió pengővel vették igénybe a jegybank érc- és devizatartalékát. A hiány áthidalására a Bank fokozatosan összesen 21 millió dollár és 1 millió font hitelt vett igénybe tárcája egy részének továbbadása útján és ezzel valóban a lehetőség legszélső határáig — inkább talán túlhaladva is ezt a határt — elment annak az életbevágóan fontos célnak a biztosítása érdekében, hogy valutánk értékparitását fenntartsa.

Így kerültünk el július elsejéhez, amikor — különösen a német nagybankok válsága folytán is — nyilvánvalóvá vált, hogy a devizahelyzetnek újabb hitelek igénybevételével már el nem hárítható nehézségei, amelyekhez még az államháztartás fokozódó és tovább nem leplezhető nehézségei is járultak — az állami girokövetelések január 7-től július 7-ig 43,8 millió pengőről 8,5 millióra fogytak le — döntő elhatározások elé állítják a kormányzatot és a jegybankot.

I.

Választani kellett a rendelkezésre álló két lehetőség között. Az egyik az lett volna, tisztába jönni az adott helyzettel, amelyik világosan mutatta, hogy az ország a külföldi hitelpiac teljes bedugulása, sőt a külföldről előzőleg idehozott tőkék visszavonása folytán és a mezőgazdasági cikkek árzuhanásának eredményeként teljesen képtelenné vált a külfölddel szemben fennálló évi 300 millió pengő fizetési kötelezettségének eleget tenni. Ez a felismerés magával hozta volna a külfölddel szemben való fizetési kötelezettségeink azonnali felfüggesztését, amivel elhárítottuk volna fizetési mérlegünk passzivitásának legfőbb tényezőjét. Ezután pedig, minthogy külföldön számottevő mennyiségű pengő nem volt, kereskedelmi mérlegünk viszont nagyjából egyensúlyát fenntarthatta volna, a korlátozatlan devizaforgalom fenntartása mellett az aranystandard feláldozásával szabad folyást engedtünk volna a pengő nemzetközi áralakulásának. Ehhez kellett volna járulnia annak a szilárd és törhetetlen elhatározásnak, hogy semmi áron nem engedünk pengőinflációt, hogy a jegybank — ha kell — kíméletlen pénzügyi eszközökkel — kamatlábemelés, hitelrestrikció — jegyforgalmát oly keretek között tartja, amelyek a bankjegy elértéktelenedésének útját állják.

Nyilvánvaló, hogy ennek az elhatározásnak bátor és következetes érvényesítése súlyos bajokat és nehézségeket okozhatott volna. Tisztában vagyunk azzal, hogy a külföldi fizetések azonnali teljes beszüntetése 1931 nyarán a külföldön még sokkal kedvezőtlenebb hatást váltott volna ki, mint amelyet ugyanennek az útnak több szakaszban való abszolválása okozott. Végeredményben azonban mégis csak a következő alakult ki: miután az 1931 nyarán az állam által felvett kincstárjegykölcsönnek a bankhoz befolyt teljes 87,7 milliót és még ezen felül is 11,3 milliót fordítottunk 1931 végéig külföldi adósságok szolgálatára és visszafizetésére, az év végével mégis csak ki kellett a transzfermoratóriumot mondanunk. Ennek a moratóriumnak a deklarálásakor még egyes külföldi kölcsönöket, elsősorban a népszövetségi kölcsön járandóságait, a kormány kivehetőknek vélte a moratoriális rendelkezések alól,5 utóbb azonban a kényszerűség parancsára a moratóriumot általánossá kellett tenni, tehát végső eredményben ugyanoda jutottunk el — talán némi, elég drágán megfizetett presztízsbeli előnyöktől eltekintve — mintha a fizetéseket már eleve beszüntettük volna.6

Valószínű az is, hogy abban az esetben, ha a szabad devizaforgalmat fenntartottuk volna, megindult volna bizonyos tőkemenekülés külföldre. De ne feledjük el, hogy az aranyparitás elejtése, illetve a pengő árfolyama kialakulásának szabad piacra való rábízása alig idézett volna fel a hazai közönség körében nagyobb pánikhangulatot, mint amint a bankzárlatnak meglepetésszerű elrendelése felidézett és nem hisszük, hogy a tőkemenekülés akkor, amikor végre is a fizetési mérlegnek egyensúlya a külföldi moratórium elrendelése során egy csapásra helyreállott volna, a külföldi fizetési eszközök nagyobb áremelkedését idézte volna elő, mint aminő emelkedése az úgynevezett zugpiacon amúgy is bekövetkezett. Ha a jegybank ennek érdekében igénybe vette volna a rendelkezésére álló összes eszközöket és ha a nagyközönség azt látta volna — ami ily politikának elengedhetetlen kiegészítése lett volna —, hogy az államhatalom minden egyéb szempont félretételével és kíméletlen eréllyel helyreállítja az államháztartás valóságos egyensúlyát és a túlméretezett közületi háztartás gyökeres lebontása útján a közterhek emelése nélkül, sőt lehetőleg azok fokozatos mérséklésével óhajt a magángazdaság segítségére menni, szóval, hogy minden infláció veszélye az államhatalom oldaláról is kizártnak tekinthető: akkor meggyőződésünk szerint a lelkek nyugalma hamarosan helyreállott volna, és ebben az esetben megszűnt volna a bizalmatlanság, a pengő értékrombolásának egyetlen kútforrása.

Lehetséges, hogy ebben az esetben a megriadt közönség rohama az első időkben veszélybe sodort volna olyan pénzintézeteket, amelyek a kormányzat és a Bank által követett, inkább halogató politika folytán még most is léteznek, de kérdés, vajon az ily veszélyekkel való szembenézés és azokkal való leszámolás nem okozott volna-e kevesebb kárt, mint amennyit a létező bajoknak nem gyökeres orvoslása, hanem mesterséges befagyasztása okozhat.

Vegyük még figyelembe, hogy azok a körülmények, amelyek a devizakényszergazdálkodás bevezetése után a pengő árfolyamát aránylag kedvezően tartották, ebben az esetben is közrejátszottak volna. Az angol fontnak 1931 szeptember 18-án megindult áresése, a márka és schilling stabilitásába vetett hit megingása, a dollár ellen 1931 októberében hevesen megindult támadás: mind olyan tényezők voltak, amelyek eléggé elvették a nagyközönség kedvét a külföldi fizetési eszközökhöz való meneküléstől. Hozzájárult ehhez, hogy a mezőgazdasági cikkek és általában a nyersanyagok nemzetközi árszínvonala újból és állandóan oly mértékben zuhant, hogy az árindex, amely a stabilvalutájú országokban — mint erre még alább rátérünk — lényegesen esett, a megingott valutájú országokban is többé-kevésbé változatlan maradt és ezzel azokban — akik az árakat csakis a pénz oldaláról nézték — azt az illúziót kelthette, mintha a hazai valuta értéke maradt volna változatlan.

Mindezeken felül pedig kétségtelen, hogy a deviza szabadforgalma a diszázsió nyílt deklarálása és érvényesülése mellett kiválthatta volna azokat a közismert, habár sem nem kívánatos, sem nem állandó előnyöket, amelyekkel a romló valuta annak folytán bír, hogy a belső árszínvonal nem teljesen, legalábbis csak fokozatosan alkalmazkodik a valuta romlásához és így az export ösztönzése és az import megnehezítése áll elő, amely mozzanatok — mint azt Anglia példája is mutatja7 — javítják a kereskedelmi mérleget, vagy legalábbis lassítják annak más körülmények által előidézett megromlását.

II.

Kormányzatunk — egyetértésben a Nemzeti Bankkal — ezzel szemben a másik utat, vagyis a devizakényszergazdálkodás bevezetését választotta. Igénybe vette a hazai állampolgárok külföldi pénzeit és követeléseit, tilalmat léptetett életbe a tőkemenekülés minden elgondolható lehetőségével szemben, kimondta az exportált árukért járó ellenértéknek, az úgynevezett exportdevizáknak a törvényes paritáson a Bankhoz való beszolgáltatási kötelezettségét, viszont importcélokra csak a Bank szolgáltathat külföldi fizetési eszközöket — szintén törvényes értékparitás alapján. A kötött devizagazdálkodásnak ez a rendszere azután a helyzet súlyosbodásához és a szerzett tapasztalatokhoz képest folyton újabb és változó intézkedéseket termelt ki, részben törvények, részben rendeletek, részben a jegybank utasításai és intézkedései alakjában, úgyhogy a kötött gazdálkodás egyévi fennállása után a rendelkezéseknek és tilalmaknak egész szövevényes hálózata áll fenn, amelynek anyaga részleteiben ma is folyton változik. Nem kívánunk a rendelkezések részletes ismertetésébe bocsátkozni,8 csak az érvényre jutott elvek vizsgálatára fogunk szorítkozni.

Vizsgáljuk mindenekelőtt, vajon maga a kiindulópont helyes-e, vajon lehetséges-e törvényes rendelkezésekkel és büntető tilalmakkal valamely, nemzetközi vonatkozásban és értékelésben megrendült valutát hosszabb időn át fenntartani, vagy helyesebben: vajon a valuta paritásának eme kényszerintézkedések útján való fenntartása nem jár-e hosszú távon nagyobb hátrányokkal, súlyosabb áldozatokkal, mint amilyeneket a szabadság fenntartása mellett a gazdasági élet automatizmusának korlátozatlan érvényesülése jelentett volna. Abszolút megoldásról, olyanról, amely ugyanazt a tiszta helyzetet idézze elő, mint amely a fizetési mérleg egyensúlya és a készfizetések, vagy legalább az aranydeviza-standard fenntartása mellett és csakis emellett képzelhető el, természetesen nem lehet szó, mihelyt valamely valuta iránti bizalom megrendült és így annak értékelése labilissá vált. Csak relatív megítélés lehetséges tehát, csak az a kérdés, vajon melyik megoldás nyújthat kevesebb gazdasági zavart, melyik jelentheti kisebb megterhelését a termelés fenntartásához fűződő, életbevágó érdekeknek, melyik biztosíthatja jobban azt, hogy a fizetési mérlegnek egyensúlya, a törvényes pénz stabil értékelése mielőbb helyreálljon?

Megállapítható, hogy azok a törvényes rendelkezések, büntetőszabályok és drákói szigorúságú tilalmak, amelyeket a világháború alatt és főleg közvetlenül annak befejezése utáni időkben a megrendült valutájú országok valutáik védelmére, vagy legalább azok további zuhanásának megelőzésére életbe léptettek, teljesen hatás nélkül maradtak. Már 1922 tavaszán a nemzetközi gazdasági konferencia pénzügyi bizottsága a következő határozatot hozta:9 „A valutaműveleteknek minden mesterséges ellenőrzése, álljon az akár a valutatranzakcióknak engedélyhez kötésében, akár ily tranzakciók áralakulásának megszabásában, akár megkülönböztetett kezelésben az eltérő célok szerint, amelyekre felhasználtatnak, akár pedig a valuták továbbítására irányuló szabadkereskedelem megelőzésében — hiábavaló és káros (futile and mischievous) és a lehető leghamarább megszüntetendő.”

Két évvel később, a német inflációs korszak lezajlása után, a Dawes-bizottság által McKenna elnöklete alatt kiküldött albizottság, amely a német infláció tanulságait volt hivatva levonni, a következő megállapításokra jutott:


„… Vizsgálatunk második része abból állt, hogy kiderítsük azokat az okokat, amelyekkel a Németországból kivitt tőkék visszahozhatók volnának. A szokásos kifejezéssel élve az úgynevezett tőkemenekülést az ilyen esetben rendszerint előforduló tényezők idézték elő. Elsősorban azért keletkezett, mert a kormány nem gondoskodott a költségvetési egyensúlyról, nagy kölcsönöket vett fel, amelyeket papírpénz szaporítása útján térített meg. A tőkemenekülés második oka a spekulánsok és félénk tőkések viselkedésére vezethető vissza, akik márkáikat idegen valutáért adták el, míg az exportőrök külföldi eladásaik ellenértékéből annyit tartottak vissza külföldön, amennyit csak lehetett. Jelen esetben a menekülést a német nép azon magatartása is elősegítette, amellyel háborús hitelezőinek kielégítésével szemben viselkedett. Mindezen kívül új és ravasz módok jellemezték a törvény korlátozó intézkedéseinek kijátszását s a külföldi számlák valódi tulajdonosainak eltitkolását. Az alkalmazott régi és új módszerek kudarca bizonyítja, hogy a törvényhozás végeredményében képtelen a tőkét megragadni, ha annak sikeres kimenekülés esetén a jelenlegi magas prémiumra van kilátása.




Sem a törvényhozás, sem szigorú büntetések nem tudták a külföldön levő vagyont kinyomozni vagy a tőkemenekülést megakadályozni. Meggyőződésünk, hogy az eredményre teljesen közömbös lett volna, akár igyekezett, akár nem igyekezett volna a kormány teljes erejéből kikényszeríteni a törvény és a rendeletek betartását.




Nézetünk szerint a tőkemenekülés megállításának és visszahívásának egyetlen útja az, ha a külföldre irányuló mozgalom okát gyökeresen kiirtják. Az inflációt egyszer s mindenkorra meg kell szüntetni. Ha a bankjegykibocsátás a nemzeti szükséglet keretein belül szilárd értékalapon történik, úgy mindazok, akiknek tőkéjük van külföldön, megszabadulnak attól a félelemtől, hogy tőkéjük visszahívása esetén veszteség éri őket. A spekuláns sem nyer többet a márkaeladásokon. Ausztria példája arra mutat, hogy az áruforgalmi szükségletek visszatérítik a künnlevő vagyonokat, ha a valuta szilárdsága helyreáll. Azok a korlátozó törvényes intézkedések viszont, amelyek lényegükben eredményteleneknek bizonyultak, mihelyt arról volt szó, hogy a tőkekivitelt megakadályozzák, feleslegessé válnak abban a pillanatban, amelyben a törvény megkerülésére nincs több ok. Mindazok a törvények, amelyek a tőke visszakényszerítésére irányulnak, éppen az ellenkező hatást váltják ki.”



Igaz, hogy ezekkel a megdönthetetlen erejű megállapításokkal szemben a Népszövetség pénzügyi bizottságának fentidézett jelentése éppen ellenkező irányban ad tanácsokat. „A deviza műveleteket — mondja a jelentés — olyképpen kell ellenőrizni, hogy a behozatal az elengedhetetlen legkisebb mértékre korlátoztassék … Megjegyezzük, hogy a devizaüzlet ellenőrzésére vonatkozó rendeletek nem oly szigorúak, mint némely szomszédos államban s hogy azonfelül alkalmazásuk sem volt oly szigorú. Úgy véljük, hogy e rendeleteket sürgősen revízió alá kellene venni s hogy szigorú intézkedéseket kellene tenni annak biztosítására, hogy minden ez idő szerint rendelkezésre álló, vagy később rendelkezésre jutó deviza a Bank rendelkezésére bocsáttassék … Mindent meg kellene tenni, hogy a rendelkezés minél hatályosabbá váljék és minél hiánytalanabbul kiépüljön.”

Ennek a tanácsnak az olvasása után igazán nem lehet mást mondani, mint amit Hayek fentidézett nyílt levelében írt: „Hihető-e, hogy a jelen időkben szakértők ilyen káros tanácsokat adjanak? Ez azt jelentené, hogy nemcsak elmulasztottunk bármit is tanulni az utóbbi tíz év alatt, hanem, hogy még azt is elfelejtettük, amit előzőleg tanultunk.” Hozzátehetjük, hogy a fentidézett első jelentés óta a Népszövetség illetékes szervei is — úgy látszik — ellenkező megállapításokra jutottak. Amikor a Népszövetség pénzügyi kiküldöttjének, Tylernek, most megjelent harmadik jelentése a magyar külkereskedelmi forgalom összeroppanásának egyik oka gyanánt helyesen a „valutáris megszorításokat” említi meg, amikor ugyancsak a Népszövetség Ausztriának a devizakorlátozások mielőbbi lebontását intimálja,10 amikor a Népszövetség aranybizottsága záró jelentésében azt a teljesen igaz tételt állítja fel, hogy „nemzetközi valutának birtoka és fenntartása azt jelenti és parancsolja, hogy csatlakozzunk egy nemzetközi gazdasági rendszerhez”, akkor körülbelül tárgytalanokká válnak azok a tanácsok, amelyeket restrikciós rendszerünknek a továbbfejlesztésére nézve kaptunk.

Ezekre a tanácsokra igazán legtalálóbbak azok a megjegyzések, amelyekkel Ludwig von Mises 1924-ben az akkor lezárult devizarestrikciós korszakot illette:

„A spekuláció elleni küzdelem gondolata által vezetve, az inflációs politika kormányai oly intézkedésekre ragadtatták magukat, amelyeknek még az értelmét is alig lehet felfogni. A bankjegyeknek majd a behozatalát, majd a kivitelét, aztán meg behozatalát és kivitelét megtiltották. Az exportkereskedelemnek megtiltották, hogy a saját országa bankjegyei ellen eladjon, az importkereskedelemnek, hogy a saját ország bankjegyei ellen vásároljon. A külföldi pénzzel és nemesfémekkel való kereskedést állami monopóliummá deklarálták. Megtiltották valutaárfolyamok jegyzését a hazai tőzsdéken, szigorúan büntették a belföldön a tőzsdén kívül kialakult és a külföldi tőzsdéken jegyzett árfolyamok közlését. Mindezek az intézkedések haszontalanoknak bizonyultak és valószínűleg hamarább, mint ahogy történt, hatályon kívül helyeztettek volna, ha nem szóltak volna súlyos tényezők érvényben tartásuk mellett. Egészen eltekintve annak a tételnek a fenntartásában rejlő politikai jelentőségtől, hogy a pénzérték csökkenésében csak a gonosz spekulánsok hibásak, nem szabad elfelejteni, hogy a kereskedelem minden korlátozása külön érdekeket teremt, amelyek azután ellenkeznek azok mellőzésével szemben.”11

III.

„Nehéz elhatározás volt erre az útra térnünk” — mondja a Nemzeti Bank 1931. évi jelentése, amikor a kötött devizagazdálkodásnak bevezetését indokolja. Ennek a rendszernek a jelentés szerint hármas célja van: a pénzérték állandóságának fenntartása, a belső hitelügyi szervezet épségének lehető megóvása és legszükségesebb külföldi fizetéseink ellátásának biztosítása. Ennek a célnak elérése érdekében a devizaellátást a Bank kezében központosították oly módon, hogy a Magyarországon székelő magyar állampolgárok valuta- és devizakészleteit a kibocsátott rendeletek keretében igénybe vették, másfelől pedig az exportból származó devizákat az exportőr köteles a jegybanknak beszolgáltatni. A Bank azután az így befolyt külföldi fizetési eszközökből elégíti ki a jelentkező szükségleteket fontosságuk sorrendjében. Kezdetben ebből az alapból — amelyhez még az 1931 augusztusában felvett állami kölcsön valutája is hozzáadatott — fedezték külföldi adósságaink kamat- és törlesztési szükségletét, majd az állam és állami üzemek (MÁV, posta stb.) külföldi fizetési eszközökben teljesítendő fizetéseit, az utazási szükségleteket, végül a rendelkezésre álló fedezet arányában a tárcaközi bizottság által megszabott szükségességi sorrendben az importőrök devizaszükségletét. Mindezek az igénybevételek, illetve kiutalások a Bank által közzétett hivatalos árfolyamokon — amelyek a valutáris értékparitásnak feleltek meg — történtek. Lássuk mindenekelőtt, mi volt a jegybank eme tevékenységének eddigi pénzügyi eredménye.

A Bank által közzétett adatok szerint12 1931 augusztus 1-től 1932 június 30-ig befolyt az állami kölcsönből 87,7 millió, külföldi fizetési eszközök kényszerű igénybevételből 29,1 millió, exportdevizákból 148,1 millió, különböző címeken 1,7 millió, összesen 266,6 millió pengő. Ebből felhasználtatott: külföldi kölcsönök kamat- és törlesztési szükségletére 115,2 millió, állami üzemek passzív egyenlegére 12,7 millió, a kormány és magánosok külföldi és utazási szükségletére 25,9 millió, bankári ügyletek és váltóforgalom egyenlegére 4,3 millió, importcélokra 106 millió, ezen felül import céljaira fordíttatott 51 millió pengő kompenzációs úton ama cégek részéről, amelyeknek jogosítványuk volt ellenőrzés mellett exportdevizáikat importszükségleteikkel kiegyenlíteni, továbbá 8,5 millió oly deviza, amelyek árubehozatal céljaira felszabadíttattak.

Szembeötlik mindenekelőtt, hogy a kényszer útján igénybe vett külföldi fizetési eszközökből mindössze 29,1 millió folyt be, alig 10%-a a 11 hónap összes bevételének, oly aránylag csekély összeg tehát, amelynek jelentősége semmiféle arányban sem áll a magánjogokba való beavatkozásnak azzal az intenzitásával, amelyet ez az intézkedés jelentett. Hogy ez az igénybevétel a mi viszonyaink között inkább a „demokratikus irigységnek”, mint közgazdasági megfontolásoknak volt tulajdonítható, eléggé kiviláglik abból, hogy például a külföldi adósságaink után való kamat- és tőketörlesztési fizetéseknek 1–2 hónappal az év vége előtt — amikor az amúgy is megtörtént — eszközölt beszüntetése feleslegessé tette volna a nagy zajjal megindított egész igénybevételi akciót. Emellett meg kell említeni, hogy amíg a pénzben és követelésekben rendelkezésre álló fizetési eszközöket nyomban és nagy szigorral igénybe vették — a Bank természetszerűleg melléktekintetek nélkül és kifogástalan pontossággal teljesítette ezt a kötelezettségét —, addig a kormány a mai napig sem élt azzal az 1931. XXXII. törvénycikk 4. §-ában nyert felhatalmazásával, hogy minden külföldi vagyonnak bejelentését is követelhesse.

A bank által közölt számadatokból kitűnik továbbá, hogy a kötött devizagazdálkodási rendszernek egyáltalán nem sikerült az exportdevizákat túlnyomó részükben megszereznie, még kevésbé pedig az importdevizákat a szükséglet arányában legalább túlnyomó részben a közgazdasági élet rendelkezésére bocsátani. Nem azért, mintha a Bank illetékes szerveinek eljárását kívánnánk bírálat tárgyává tenni, mert ellenkezőleg azt tartjuk, hogy ezek a szervek felülmúlhatatlan komolysággal, bámulatos buzgalommal és szakértelemmel, mindenekelőtt pedig a legnagyobb elismerést érdemlő tárgyilagossággal és részrehajlatlansággal végezték hálátlan és nehéz feladatukat, hanem azért, hogy magának a rendszernek gyakorlati kivihetetlenségét és igazságtalanságát illusztráljuk, szembe akarjuk a fenti számokat állítani külkereskedelmi statisztikánk ugyanerre a 11 hónapra vonatkozó adataival. Ezekből az adatokból kiderül, hogy a 11 hónap alatt összes importunk 365,4 millió pengőt, összes exportunk 421 millió pengőt tett ki, vagyis nyersen számítva, összes exportunk értékének — ha az engedélyezett kompenzációk 60 milliós összegét hozzáütjük — csak mintegy 50%-át sikerült a Banknak megfognia, viszont az importszükséglet fedezésére szükséges fizetési eszközöknek csak mintegy 45%-át volt képes kiszolgáltatni. Ha figyelembe is vesszük, hogy mások a statisztikai értékadatok, mint a tényleges nettó ellenérték, ha mérlegeljük azt is, hogy nem ugyanannak a forgalomnak az összehasonlítása áll előttünk a naptári eltérések miatt, ha méltányoljuk azt is, hogy a százalékos arány fokozatosan javult, — igaz ugyan, hogy a forgalom ijesztő összezsugorodása árán —, mégis csak oda kell következtetnünk, hogy úgy az export, mint az import kiegyenlítése nagyrészt a jegybankon kívül, abban az úgynevezett zugforgalomban bonyolódott le, amelynek jegyzései — egyébként összhangban a pengőnek külföldi áralakulásával — átlag mintegy 30%‑os diszázsiót mutattak.

Vagyis elsősorban azok, akik kompenzációs joggal bírtak, az ebben a keretben lebonyolított mintegy 60 millió után mások által igénybe nem vehető 30%‑os előnyben részesültek, másodszor azok az exportőrök, akik devizáikat beszolgáltatták, ezek összege után 30%‑kal kevesebbet kaptak, mint amennyi exportjuk valóságos ellenértékének megfelelt és ugyanígy azok az importőrök, akik a Banktól kapták az importdevizát, ennek összege után 30% előnyt élveztek azok felett, akik ily devizákhoz nem juthattak. Mindezt betetézte azután az a jogerkölcs szempontjából elviselhetetlen érzés, hogy az államhatalom a törvényes tilalmak felett napirendre térve az úgynevezett zugforgalomnak majdnem teljes nyilvánossággal lebonyolódó tranzakcióit kénytelen volt tudomásul venni, miután nem volt képes sem az exportot megfogni — ezt a 30%‑os büntetés tudatában közgazdasági okokból nem tehette —, sem és még kevésbé az okvetlen szükséges importot meggátolni, mert ez fontos ipari és kereskedelmi érdekekbe ütközött volna. A kötött gazdálkodás a maga paritásos árfolyamaival csak a gazdasági élet területének egy részén érvényesül, míg a másik részén a kereslet és kínálat, a piac szabad forgalmából kialakuló árak képződnek, még ezenkívül bizonyos kockázati felárral, amelyet a fennálló büntető rendelkezések támasztanak alá.

IV.

A Bank már fent idézett 1931. évi jelentése szerint „a kötött devizagazdálkodás céljai között a pengő védelme áll első helyen”. Majd hangsúlyozza a jelentés, hogy „a pengő védelmének súlypontja a belföldi vásárlóerő megóvására helyeződött át”. A pengő védelmére, illetve a belföldi vásárlóerő megóvására a Bank — a jelentés szavai szerint — „minden inflációs törekvéssel szembeszállva, a fizetési eszközök forgalmát igyekezett a gazdasági helyzet által indokolt észszerű keretek között tartani”. A Bank jelentésében foglalt ez a célkitűzés teljesen megegyezik a kormány programjával. Ez abban a miniszterelnöki nyilatkozatban nyer kifejezést, amelyet a Népszövetség pénzügyi bizottságának — Magyarország pénzügyi helyzetéről adott, fent már idézett — jelentése a következőkben közöl: „A kormány teljesen tudatában van az inflációban rejlő veszélyeknek és szilárd elhatározása, hogy az inflációtól tartózkodni fog.” A Banknak és a kormánynak ezt az együttes kijelentését nyugtázza a Népszövetség pénzügyi bizottságának jelentése, amikor a következőket mondja: „nézetünk szerint lényeges, hogy a pengő stabilitása fenntartassék és megelégedéssel vettük tudomásul, hogy a magyar kormány és a Nemzeti Bank teljes mértékben osztják ezt a felfogást.”

Vagyis a magyar kormány, a Nemzeti Bank és a Népszövetség pénzügyi bizottsága teljes egyetértésben voltak abban a tekintetben, hogy a pengő értékét az infláció elkerülésével feltétlenül meg kell védeni. Ennek az együttes elhatározásnak a kapcsán elsősorban az a kérdés vetődik fel, vajon helyes célkitűzés-e az infláció mellőzése és vajon ennek az eszköznek az alkalmazásával meg lehet-e az oly valutának az épségét őrizni, amely via facti elszakadt az aranyalaptól azáltal, hogy a bankjegyek sem aranyra, sem devizára be nem válthatók és hogy a Jegybank az 1931. júliusában bekövetkezett események hatása alatt kénytelen volt beszüntetni az azelőtt éveken át fenntartott azt a gyakorlatát, hogy pengő ellenében a törvényes paritáson a cél és rendeltetés minden vizsgálata nélkül eladott külföldi fizető eszközöket.

Ha a legexponáltabb metallista iskola híveitől eltekintünk, úgy megállapíthatjuk, hogy a tudománynak képviselői általában — tehát nemcsak a kifejezett nominalisták, illetve chartalisták — képviselik azt a felfogást, hogy elvileg lehetséges valamely ország papírpénzének belforgalmi értékét ércfedezet nélkül is változatlanul fenntartani akkor, ha a papírpénzforgalom mennyiségileg korlátozva van. Ricardo az első, aki ezt a tételt világosan kifejezi: „Amíg az állam egyedül ver pénzt, addig ennek a felségjognak a hatálya nincs korlátozva, mert a pénzverés mennyiségét korlátozván, a pénz értéke tetszés szerint emelhető. Ennek az elvnek az alapján forog a papírpénz: a papírpénz teljes hatálya mint felségjog minősíthető. Bár nincs belső értéke, mégis ha korlátozzuk mennyiségét, akkor a csereforgalomban értéke éppoly nagy, mint hasonló elnevezésű érméé vagy ércé… Papírpénz kibocsátásánál nincs fontosabb, mint teljesen meggyőződve lenni azokról a hatásokról, amelyek a mennyiség korlátozottságának elvéből következnek. Ötven év múlva alig fogja valaki elhinni, hogy bankigazgatók és miniszterek a mi időnkben nyomatékosan kétségbevonták a parlamentben és a parlament bizottságai előtt, hogy a Bank of England jegykibocsátásai, ha azokat nem korlátozza a jegyek tulajdonosainak ama joga, hogy a jegyeket akár ércre, akár érmére beváltsák, hatást gyakorolnak vagy gyakorolhatnak az árucikkek, az ércpénz vagy a külföldi fizetőeszközök áraira.”13

Ugyanezt a felfogást juttatja kifejezésre a modern írók közül Gustav Cassel, amikor a pénzérték elméletét a következőkép vezeti be: „A pénzérték stabilitása tehát nemcsak a tulajdonképpeni pénznek, hanem oly egyéb fizetőeszközöknek is bizonyos korlátozottságát követeli meg, amelyek nem képeznek pénzt, hanem ennek dacára pénzre szóló fizetési kötelezettségek teljesítésére felhasználhatók és a pénz értéke mindezeknek a fizetési eszközöknek kvantitatív korlátozottságától bizonyos függőségben kell, hogy legyen.”14

Pregnánsan fejezi ki ugyanezt Ludwig von Mises a következő szavakban: „Végre is csak egy eszköz létezik, amellyel a pénzérték további süllyedése feltartóztatható és ez a jegyforgalom további szaporításának beszüntetése és csak egy eszköz van, amely a pénzérték emelésére vezet: a jegyforgalom csökkentése.”15

Robert Liefmann csakis célszerűségi kérdésnek tünteti fel, vajon a papírpénz nemes érccel legyen-e fedezve, feltétlenül szükségesnek azt tartja, hogy az állam mellőzze a papírpénz mennyiségének tetszés szerinti szaporítását.16

Aziránt tehát valóban nincs és nem lehet kétség, hogy kormányzatunk és a Nemzeti Bank helyes és járható utat választott a pénzérték megóvására akkor, amikor az infláció elkerülését, tehát a bankjegykibocsátás korlátozottságát tartotta annak a fegyvernek, amellyel a pénz belső vásárlóereje fenntartható és amellyel megvédhető az ország lakossága azok ellen a rettentően súlyos gazdasági, társadalmi és erkölcsi pusztítások ellen, amelyeket az infláció jelent és amelyeket nálunk, ahol ezeken a pusztításokon 10–15 év előtt teljes mértékben átestünk, felesleges bővebben részletezni.17 Természetes, hogy amilyen egyszerűen felállítható elméletileg az a tétel, amely szerint a bankjegyforgalom korlátozottsága és észszerű keretekben való tartása biztosítéka a pénz értékének, éppoly nehéz gyakorlatilag az elvet érvényesíteni akkor, amikor az ércfedezettől való elszakadás megfosztja a hivatott tényezőket attól a mértékegységtől, amelyet a bankjegyforgalom megengedhető mennyiségére vonatkozólag az ércfedezethez való arány, illetve az ércpénzre vagy legalább devizákra való átváltás kötelezettsége jelent.

Mihelyt ez az összefüggés megszűnt, felmerül az infláció veszélye, mert azt, hogy az infláció hol kezdődik papírpénzforgalomnál, semmiféle fix szabály meg nem állapíthatja. Hogy mi az infláció, arra nincs szabatos körülírás, ennélfogva nincs is precíz szabály abban a tekintetben, mennyi az a bankjegyforgalom, amely — a Bank jelentésének kifejezésével élve — a gazdasági helyzet által indokolt észszerű keretek között mozog. Sajnos, a készfizetési kötelezettség, vagy a devizákra való átváltás, illetve devizaeladási kötelezettség előírásaitól felmentett papírpénzforgalom esetében már kogniciónak, magyarázatoknak és értelmezéseknek marad fenntartva annak az eldöntése, vajon hol végződik az az észszerű keret, amelyben bankjegyek kibocsáthatók és hol kezdődik a pusztító infláció. Vajon észszerű-e az, ha valamely ország jegybankja egyes pénzintézetek esetleges összeomlásával járó gazdasági bajok elkerülése érdekében kiterjeszti a viszontleszámítolási keretet oly váltók diszkontálására is, amelyek nem az áruforgalomból, hanem pénzügyi célokból keletkeztek? Vajon milyen mértékegységgel állapíttassék meg, hogy különösen mezőgazdasági országban a mezőgazdasággal egybefüggő váltók áruforgalomból származottaknak tekinthetők-e, vagy sem? Vajon az államháztartás vagy egyéb közületi háztartások fizetőképességének fenntartása céljából szabad-e a jegybanknak közvetett utakon, pl. az illető kommunitások váltóinak leszámítolása vagy kincstárjegyeinek lombardírozása útján pénzjegyeket forgalomba hoznia? Vajon bizonyos árszínvonal mellett mennyi az a jegyforgalom, amennyi még észszerűnek, tehát nem inflatáltnak tekintendő? Vajon cserbenhagyandók-e oly pénzintézetek vagy iparvállalatok, amelyek — esetleg közületekkel szemben fennálló, de likviddé nem tehető követelések birtokában — további váltóleszámítolások megtagadása esetében fizetésképtelen helyzetbe jutnának és ezáltal a betevők és hitelezők követelései elvesznének vagy legalábbis befagynának, holott ez újból felszítaná a bizalmatlanságot és ez a bizalmatlanság alááshatná a gazdasági életnek gyökérzetét? Ezek és hasonló kérdések tömege jelentkezik a kormányzat és a Bank vezetősége előtt, mihelyt a pénzforgalom tisztán papírpénzre szorítkozik és annak értékét csak a forgalom korlátozottsága biztosítja.

Emellett természetszerűleg figyelembeveendő, hogy az ércfedezetben rejlő biztosítéktól és az ércfedezet mechanizmusában működő automatikus korlátozottságától megfosztott papírpénz már csak az ország belsejében számíthat stabil vásárlóerőre, holott a külföldön teljesítendő fizetéseknél csak az oly fizetési eszközök jöhetnek teljes értékkel figyelembe, amelyek az illető külföldi országnak arannyal fedezett pénzére akadály nélkül és állandó árfolyamon átválthatók.

Az elvi álláspontnak és az elvi álláspont gyakorlati érvényesítése mindeme nehézségeinek hangsúlyozása után két kérdéssel akarunk foglalkozni. Az egyik, vajon nálunk immár egy esztendeje érvényben álló kötött devizagazdálkodásnak sikerült-e valóban pénzünk vásárlóerejét fenntartania, a másik, vajon az elért eredmény biztosítása okvetlenül és kizárólag a kötött devizagazdálkodás útján volt-e elérhető?

V.

Úgy a Nemzeti Bank vezetősége, mint a kormányzat többször kifejezésre juttatta azt a felfogását, amely szerint a kötött devizagazdálkodásnak sikerült a pengő belföldi vásárlóerejét megóvnia. A Bank 1931. évi jelentése ezt a megállapítást a következőkben juttatja kifejezésre: „Ez intézkedések kétségtelenül nagy mértékben hozzájárultak az átlagos árszínvonalnak mind a nagykereskedelmi, mind pedig a megélhetési indexszámokban kifejezésre jutó állandósulásához.”

Ugyanígy a magyar kormány elnöke a parlament és annak bizottságai előtt tett nyilatkozataiban és a kereskedelemügyi miniszter is többek között e sorok írójának a képviselőházban előterjesztett interpellációjára adott válaszában18 azt a felfogásukat juttatták kifejezésre, hogy a pengőnek belső vásárlóereje változatlan maradt. A magyar kormánynak az árstabilitás fenntartására irányuló ez a törekvése teljesen párhúzamos az angol kormány hasonló törekvésével. „Mindazoknak a szanálási intézkedéseknek, amelyeket az angol koncentrációs kormány 1931 ősze óta foganatosított, előfeltétele — mondja a Wirtschaftsdienst 1932. VII. 29. számában — az angol árszínvonal stabilitása volt. Eddig meglehetősen sikerült ezt a célt betartani.” Ugyanez a program lebegett a svéd kormány előtt is, amikor az aranystandard feladásával a svéd valuta lényegileg papírpénzzé változott. Cassel „A világ pénzszervezetének újjáépítéséről” közzétett legújabb tanulmányában19 a következőket írja:

„Az újjáépítés munkájának nyilvánvalóan az egyes valuták belső vásárlóerejének stabilizálásával kell kezdődnie. Nemzetközi értékük és különösen aranyban mért értékük a rekonstrukció első idejében figyelmen kívül kell, hogy maradjon. A belső stabilizálás már megkezdődött. Többé-kevésbé öntudatosan megkísérelték az új papírvalutákat szabályozni azzal a szándékkal, hogy belső vásárlóerejük bizonyos stabilitását épségben tartsák. Svédországban ezt a stabilizálást kifejezetten mint az ország pénzpolitikájának az aranyvaluta feladása után kitűzendő célját tekintették. Ez a program teljes sikerrel vitetett keresztül. A svéd valutának belső vásárlóereje a statisztikai hibakorlátok között pontosan ugyanaz, mint volt az előző évi szeptemberben. Az a tény, hogy ily eredményt el lehetett érni, igen nagy jelentőségű. Ez mutatja, hogy papírvaluta vásárlóerejének szándékos szabályozása lehetséges és hogy a jegybank célszerű politika útján valóban ellenőrizheti valutájának értékét.

Ez a tapasztalat alkalmas kell, hogy legyen arra, hogy bizalmat teremtsen jól kezelt papírvaluták iránt és ez a bizalom nyilván a pénzérték rekonstrukciójában való további előrehaladásnak első feltétele.”

Fennmarad az a kérdés, vajon valóban sikerült-e nekünk pénzünk vásárlóerejét a kötött devizagazdálkodás bevezetése útján és annak immár egy évi időtartama alatt teljes mértékben megóvni? Pusztán az a körülmény, hogy az árindex változatlan maradt, nem bizonyítja a pengő belső vásárlóereje fenntartására irányuló törekvés teljes sikerét. Nem bizonyítja azért, mert az ár egyrészt a pénz, másrészt az áru értékének viszonylata, a belső árszínvonal stabilitása tehát nemcsak abból kifolyólag állhat elő, hogy a pénz belső vásárlóereje változatlan marad, hanem származhatik abból is és nálunk meggyőződésünk szerint abból származott, hogy az ár ugyanolyan változásoknak volt az áruoldalon alávetve, mint amilyen változások a pénzoldalon jelentkeztek. Ha az áru értéke csökken és a pénz értéke változatlan marad, akkor az árszínvonal csökkenni fog. Ha az áru értéke emelkedik és a pénz értéke változatlan marad, akkor az árindex emelkedni fog anélkül, hogy ezért még a pénz értékének csökkenése volna jogosan megállapítható. Viszont az árindex változatlan maradhat, sőt csökkenhet és emellett a pénz értéke csökkenhetett abban az esetben tudniillik, ha az áru értéke ugyanannyival vagy többel csökkent, mint a pénz értéke.

Lássuk, mely eset következett be minálunk?

	97





Tehát

itt 2 pont emelkedés mutatkozik. Nézzük ezzel szemben, hogy ugyanaz alatt az év alatt milyen változást mutat a nagykereskedelmi indexszám olyan országokban, amelyek az aranyvaluta mellett kitartottak:

Nagykereskedelmi indexszámok:21




	
	1931. május
	1932. május
	csökkenés %





	Németország
	113,3
	97,2
	14,22



	Belgium
	640
	526
	17,82



	Olaszország
	94,2
	83,5
	11,37



	Hollandia
	102
	79
	22,55





Ugyanerre az eltérésre utal Royall Tyler, a Népszövetség pénzügyi bizottságának magyarországi képviselője, az 1932. első negyedéről a Népszövetségnek tett jelentésében. A márciusi adatok alapján hivatkozik arra, hogy a magyar nagykereskedelmi indexszám az egy évvel ezelőttivel összehasonlítva 4 ponttal emelkedett és az indexszám csökkenése 2 év alatt mindössze 5% volt, ugyanakkor, mikor Közép- és Keleteurópa országainak legtöbbjében ez a csökkenés 20–30% volt. Megállapítja azt is, hogy az élelmicikkek árának csökkenése kompenzálta az ipari cikkek áremelkedését.22 Ebből az egybevetésből világos, hogy az a feltevés, mintha a pengő vásárlóereje változatlan maradt volna, nem bizonyul alaposnak, hanem az történt, hogy a pénz vásárlóerejének csökkenését — a nagykereskedelmi árindexszámnak 2 ponttal való emelkedését az egyszerűség kedvéért elhanyagoljuk — egyensúlyban tartotta az árucikkek árcsökkenése. A nagykereskedelmi cikkek világpiaci ára ugyanannyival csökkent, mint amennyivel pénzünk vásárlóereje és így mutatkozik az a látszólagos eredmény, mintha sikerült volna a pénz vásárlóerejét fenntartani. Egyedül ez lehet a helyes megállapítás, ami kiderül abból, hogy abban az esetben, ha a nagykereskedelmi árucikkek világpiaci árszínvonala változatlan maradt volna, úgy nálunk az index körülbelül 15–20 ponttal kellett volna, hogy emelkedjék, ami ebben az esetben világosan kifejezésre juttatta volna pénzünk vásárlóerejének időközben bekövetkezett csökkenését.

Mindezt nem azért hangsúlyozzuk, mintha ezzel le akarnók becsülni azoknak a nagy erőfeszítéseknek az értékét, amelyeket a kormányzat és a jegybank jegyforgalmunk korlátozása és az infláció kikerülése érdekében kifejtett, hanem csak azért, hogy tisztázzuk a hivatalos nyilatkozatok kiindulópontjának elvi tévedését, mert csak ennek a tévedésnek a tisztázása vezethet annak a valóságos tényállásnak a megvilágítására, hogy a kifejtett nagy erőmegfeszítés dacára sem sikerült a jegyforgalom mértékét azok közé a keretek közé szorítani, amelyek valóban pénzértékünk stabilitását teljes egészében biztosították volna.

Fennmarad még az a kérdés, vajon valóban csakis kötött devizaforgalom mellett kerülhető-e el az infláció, vajon kötött devizaforgalom szükségképpeni előfeltétele-e az infláció elkerülésének?

Elméletileg a Nemzeti Bank és — a Bank felfogását magáévá téve — a kormány is azon a nézőponton állanak, mintha a szabad devizaforgalom okvetlen az áruk árának emelkedésére vezetett volna és ez magával hozta volna az inflációt. Hivatalos körökben az a felfogás alakult ki, hogy amennyiben nem lett volna kötött devizaforgalom, ebben az esetben a szabad piacon a devizák árai erősen emelkedtek volna, mert az exportdevizáknak szabad árakon való értékesítése emelte volna az árucikkek iránt a belföldön való keresletet és így ezeknek pengőben kifejezett árszínvonalát, viszont az importnál a teljes behozatali árnak szabad devizapiacon való beszerzése az importcikkek árszínvonalára hatott volna emelőleg. Így tehát — eszerint a felfogás szerint — az árszínvonal általános emelkedése állott volna be, amely mellett fokozottabb bankjegyforgalomra lett volna szükség, vagyis bekövetkezett volna az infláció.

Ezzel szemben a valóság elméletileg az, hogy nem az áremelkedés idézi elő az inflációt, hanem az infláció idézi elő az áremelkedést. Ha tehát nincs infláció, vagyis ha a Jegybank szigorúan ügyel arra, hogy a bankjegyforgalmat észszerű keretek között tartsa, ebben az esetben nem forog fenn és nem következhetik be az infláció. A közönség vásárlóképessége körülhatárolt mennyiséget jelent, amelynek kétségkívül van bizonyos rugalmassága, de amely a nemzeti jövedelem által körülvont kereteken túl csak abban az esetben terjeszkedhetik, ha a Bank a pénzjegyek erőltetett szaporításával mesterséges vásárlóerő-többletet teremt. Ellenkező esetben egyes árucikkekben vagy egyes árukategóriákban beálló áremelkedés szükségképpen maga után vonja a kereslet csökkenését más árucikkekben vagy más árukategóriákban és pedig ugyanabban az arányban, amelyben az áremelkedés egyes cikkekben vagy kategóriákban bekövetkezik, úgyhogy a vásárlóképesség összessége nagyjából változatlan marad, tehát az általános árindex sem szenvedhet lényegbemenő változást.

Az infláció és áremelkedés viszonyát Ricardo a Malthushoz 1810 aug. 10-ikén intézett levelében (lásd a M. Közgazdasági Könyvtár 1913. évi kiadványát) következőképpen domborítja ki: „A jószágok névleges értékének növekedése sohasem növelheti a pénz forgalmát. Amaz bizonyára csak okozata lehet, de nem oka.” Ugyanezt Friedrich Bendixen a következő tömör mondatokban fejezi ki: „Az áremelkedés az infláció következménye. Maga az infláció a túlzott pénztermelés. Túlzott akkor, ha az áruk szaporításának mértékén túl eszközöltetik. Ebben az esetben az áraknak emelkedniök kell. Így tehát az áremelkedés az inflációnak a következménye és szimptomája.”23

Egyébként a magyar áralakulásra nézve fentebb közölt adataink bizonyítják, hogy a kötött devizagazdálkodás nem nyújt biztosítékot az áremelkedés veszélyével szemben, mert hiszen akkor, amikor a fentiekben a magyar index alakulását az aranyvaluta mellett megmaradt külföldi országok áralakulási indexével összehasonlítottuk, láttuk, hogy nálunk aranyban kifejezve igenis bekövetkezett áremelkedés: a külföldi indexszámokban mutatkozó világpiaci árcsökkenés elmaradása; viszont az a körülmény, hogy az áremelkedés pengőben kifejezett árakban nem, vagy csak 2 pont erejéig nyer kifejezést, csak annak a következése, hogy a pengő értékcsökkenését kompenzálta a világpiaci árszínvonal csökkenése. De nem is történhetett ez másképp akkor, amikor a Bank kimutatásai szerint az exportdevizáknak kb. csak a fele jutott kötött gazdálkodás uralma alá és viszont a központosított devizakezelés importszükségletünknek is csak kb. a felét volt képes kiegyenlíteni, a befolyt devizáknak fele a zugforgalomban értékesült, az importdevizaszükséglet fele szintén a zugban nyert kielégítést és alig kétséges, hogy az importáruk hazai árszínvonalát nem azok a devizaárak határozták meg, amelyeken a jegybank szolgáltatta a fizetési eszközöket, hanem azok, amelyek ebben a részben tolerált zugforgalomban szereztettek be.

Egyébként azt, hogy pusztán az aranyalapnak elhagyása, az aranyparitás megingása és ennek folytán a devizák áralakulásának a szabad forgalomra való bizása nem idéz elő szükségképpen általános áremelkedést, hanem ezt az áremelkedést csakis az esetleges infláció idézheti elő, már tapasztalati tények is igazolják. A következő táblázatban a nagykereskedelmi indexszámok alakulását oly 4 országban mutatjuk be, amelyek szintén letértek az aranyvalutáról, anélkül azonban, hogy a nálunk szükségesnek vélt kötött devizagazdálkodási rendszert behozzák, vagyis olyan országokról van szó, amelyek az aranyvaluta felhagyásával, de az infláció elkerülésével a külföldi fizetési eszközök áralakulását hatósági szabályozás helyett a kereslet és kínálat játékának engedték át. A táblázat a következő:24




	
	1931. május
	1932. május
	változás %





	Anglia
	92,5
	87,4
	−5,52



	Svédország
	111
	109
	−1,81



	Dánia
	113
	114
	+1



	Norvégia
	128
	120
	−6,25





Láthatjuk, hogy a 4 ország közül, amelyek pénzértéke időközben kb. 25% árcsökkenést szenvedett, 3 van olyan, amelynek az árindexszínvonala 2–6%‑kal csökkent és csak egynél mutatkozik 1% indexemelkedés. Ha az indexeknek ezt az alakulását összehasonlítjuk az indexszámok nálunk bekövetkezett és fent kimutatott alakulásával, akkor világos, hogy az aranyalapnak az elhagyása és ezzel kapcsolatban az illető ország devizájának mintegy 25%‑os árcsökkenése nem vonja maga után szükségképpen az árindexek emelkedését, sőt lehetővé teszi, hogy a nemzetközi árupiacon jelentkező árcsökkenés legalább részben ily országokban is kifejezésre jusson, viszont kötött devizagazdálkodás nem jelenti szükségképpen, aminthogy nem jelentette minálunk azt az eredményt, hogy ezáltal a nemzetközi árupiacon beálló árcsökkenések az aranyértékéből vesztett valután át kifejezésre jussanak. A kérdés súlypontja egyedül és kizárólag az infláció bekövetkezésében vagy be nem következésében rejlik, illetőleg abban, hogy az esetleg bekövetkezett infláció mily mérveket öltött.

VI.

Kétségtelen azonban, hogy a kötött devizagazdálkodás bekövetkezésére nálunk az az aggodalom szolgáltatott alkalmat, hogy ennek elmaradása esetén a közönség sietni fog betéteit pénzintézetektől visszavenni, ezeket a betéteket átalakítja külföldi fizetési eszközökké és ezáltal a külföldre irányuló oly mérvű tőkemenekülés indul meg, amely szükségképpen maga után vonja az inflációt, vagy pedig, ha a jegykibocsátó intézet elzárkózik a betétek elvonása folytán mutatkozó fokozott és rendkívüli váltóleszámítolási hitelszükségletek kielégítésétől, ebben az esetben a pénzintézeti szervezet szenved olyan hátrányokat, amelyek az ország gazdasági életében kiszámíthatatlanul súlyos károkat okozhatnak. Oly komoly aggodalom ez, amely emberileg messzemenően igazolja azoknak a hivatalos tényezőknek az elhatározását, amelyek 1931 júliusában a veszély ellen a bankszűnnapok bevezetésével és a kötött devizagazdálkodás rendszerének bevezetésével igyekeztek védekezni.

Minthogy ezek a védekező eszközök minden előkészítés nélkül, hirtelen léptek életbe, utólag nagyon nehéz megállapítani, vajon azok a káros következések, amelyektől való félelem ezeknek az intézkedéseknek életet adott, valóban bekövetkeztek volna-e és oly mértékben következtek volna-e be, amint attól az illetékes körök tartottak. Hogy ezek a pánikszerű jelenségek lényeges kárt okozó mértékben nem következtek be azokban az országokban, amelyek szeptemberben és azt követőleg az aranyalapot feladták, ez magában nem szolgáltat bizonyítékul arra, hogy a pánik nálunk sem öltött volna nagyobb méreteket, mint Angliában, a skandináv országokban stb., mert lehet hivatkozni arra, hogy ezek az országok mégis gazdagabbak, mint a miénk, lakosságuk nagyobb közgazdasági képzettségénél fogva talán nagyobb higgadtsággal rendelkezik és nem ment át rövid idővel ezelőtt az infláció pusztító időszakán.

Mindezt elismerve mégis csak kérdés marad, vajon a pánikot nem éppen az idézte-e elő, hogy eruptív módon, minden előkészítés nélkül és a közönség számára nem is egészen világosan látható okokból, lezárták a bankok pénztárait és az aranyalaptól való eltérésnek amúgy is bizalmatlanságot keltő tényét fokozták és élesítették azzal, hogy egyidejűleg a pengőben való pénzdiszpozíció lehetőségét is megszüntették. Merjük állítani, hogy amennyiben a bankszűnnapok bevezetése helyett azzal kísérték volna az aranyalaptól való eltérés kényszerű intézkedését, hogy a külfölddel szemben való minden fizetést szüntettek volna be, az ily intézkedés önmagában elégséges lett volna ahhoz, hogy nagyobb pánik keletkezésének útját állja, mert mindenki előtt nyilvánvalóvá lehetett volna és ezt megfelelő magyarázatokkal világossá is lehetett volna tenni, hogy fizetési mérlegünknek egyoldalú intézkedéssel egyensúlyba történt hozatala a valuta romlásának útját állja.

A Bank 1931. évi jelentése és a hivatalos köröknek többször elhangzott megnyilatkozása a közönség lelki nyugalmának helyreállását és az ebből folyt azt a körülményt, hogy a betétek elvonása a pénzintézetektől nem öltött katasztrofális méreteket, az aranypengő bevezetésének és a magyar szavatossági bank megszervezésének, illetőleg azoknak a pszichológiai hatásoknak tulajdonítja, amelyeket ezek az intézkedések kiváltottak. Ha nem is tagadhatjuk, hogy az aranypengő bevezetése és az úgynevezett garanciabank megalapításának híre a betevők körében pillanatnyi megnyugvást idézett elő, mégis meg kell állapítanunk, hogy ezek a tények nem estek oly döntő súllyal latba, vagy legalábbis nem lehettek oly tartós hatással, mint ahogy azt a hivatalos tényezők vélik. Ha az aranypengő bevezetése és a garanciabank megalapítása lettek volna azok a megnyugtatások, amelyek a közönséget a betétpániktól visszatartották, akkor az időközben letelt hónapok tanulságai ezt a kedvező pszichológiai hatást már rég eltörölhették volna. Hiszen tudjuk, hogy a garanciabank a mai napig sem kezdte meg működését és tudjuk azt is, hogy a pengőnek az aranyhoz való arányának hivatalos közzététele, amely a magyar kormány 4560/1931. sz. rendeletének hatodik szakasza szerint legkésőbb 14 nap múlva kellett volna, hogy megkezdődjék, a kormány 4600/1931. sz. rendeletének harmadik szakaszában bizonytalan időre elhalasztatott és az aranypengő árfolyamát mindeddig — tehát immár egy teljes év óta — nem tartották közzéteendőnek, holott ezalatt az év alatt a zugforgalomban és az arany megengedett forgalmában időközönként az érték 25%-át elérő kilengések is voltak tapasztalhatók. Ha az aranypengő bevezetése és a garanciabank alapítása lettek volna valóban azok a csillapítószerek, amelyekre a magyar közönség idegrendszere rászorult, akkor azoknak a bejelentett, de tényleg ki nem osztott csillapítószereknek az elmaradása kiválthatta volna a kedvezőtlen ellenhatást, holott tudjuk, hogy ez nem következett be, hanem ellenkezőleg, a devizák frontján oly örvendetes nyugalom állott be, amely inkább arra enged következtetni, hogy azok az aggodalmak, amelyek a mi közönségünk lelki fegyelmezetlenségére és hisztérikus állapotára következtettek, eredendően alaptalanok, vagy legalábbis erősen túlzottak voltak és így sem ezekre a csillapító eszközökre, sem még kevésbé oly drasztikus intézkedésekre, mint a kötött devizagazdálkodás bevezetése, ennek a lelkiállapotnak az alapján nem volt okvetlen szükség.

Ami a betétek alakulását illeti, úgy meg kell állapítani, hogy sem az előbb említett csillapítószerek reménye, sem a kötött devizagazdálkodás végeredményben nem tudták teljesen a pénzintézetek által kezelt betéti állomány csökkenését feltartóztatni. Ha látjuk,25 hogy a magyar pénzintézetek betéti állománya 1931 márciusától 1932 márciusáig 1957 millió pengőről 1521 millió pengőre, tehát több mint 20%‑kal apadt, akkor láthatjuk, hogy semmiféle mesterséges intézkedés sem képes a közönség körében megindult bizalmatlanságot teljesen feltartóztatni, sőt a nép lélektana szempontjából kérdéses, vajon a nap nap után a közönség nyakába zúdított csillapító intézkedések nem váltanak-e ki éppen ellenkező hatást.

Nem merjük tagadásba venni, hogy ez a betétcsökkenés nem lett volna-e jelentékenyebb abban az esetben, ha a kormányzat és a Bank a devizaforgalom szabadságát a külfölddel szemben való fizetések egyidejű beszüntetése mellett fenntartotta volna, de meg vagyunk arról győződve, hogy a betéteknek esetleg időközönként beállott nagyobb fokú csökkenése sokkal könnyebben nyert volna ellensúlyt a gazdasági élet relatíve szabad folyásában, mint ahogy azok mellett a súlyos korlátozások mellett történhetett, amelyek a szabad foglalkozású lakosság nagy részének keresetképességét eleve kérdéssé tették.

Már fentebb jeleztük azt a felfogásunkat, hogy nem annyira a csillapítószerül szánt korlátozó intézkedések, mint inkább a világgazdasági helyzet és a külföldi valutapiacokon beállott események segítették elő annak az örvendetes ténynek a kialakulását, hogy a dollár és aranyárfolyam a zug-, illetve tolerált piacon hónapokon keresztül szinte változatlan maradt. Angliának és a skandináv államoknak az aranystandardtól való elszakadása, ezen hatalmas országok valutáinak leromlása és azok a veszteségek, amelyeket ennek során azok szenvedtek, akik esetleg tőkéik egy részét ezekbe az országokba menekítették, majd később az Egyesült Államoktól történt nagyfokú aranyelvonások (a Federal Reserve Bank aranyállománya 1 év alatt 800 millió dollárral, vagyis 22,5%-kal csökkent) és azok a hírek, amelyek szerint az Egyesült Államok kormánya inflációval óhajt a gazdasági élet segítségére jönni, amit nálunk úgy értelmeztek, mintha a mi fogalmaink szerinti inflációról volna szó, végül a nagykereskedelmi cikkek világpiaci árának zuhanása, amely valóban azt a látszatot kelthette a laikus közönség előtt, mintha a pengő vásárlóereje maradt volna változatlan, mindezek a jelenségek szerencsére lényegesen hozzájárultak ahhoz, hogy a Bank komoly és tiszteletreméltó törekvései, amelyek az infláció elkerülésére irányultak, legalábbis nagyrészt eredményre vezethettek. Hozzájárult mindehhez, hogy gazdasági helyzetünk alakulása folytán mindinkább meggyérültek azok a lehetőségek, amelyek a közönség esetleg megijedt részének biztosítékot nyújthattak volna az esetleges valutaromlás következményeivel szemben. Amíg a háború utáni infláció idejében áruk halmozásával, mezőgazdasági és más ingatlanok vételével igyekeztek a megijedt tőkepénzesek vagy spekulánsok tőkéjüket megmenteni vagy vagyont teremteni, addig a mostani időkben a mezőgazdaság katasztrofálisan rossz konjunkturája, az árucikkek folytonos áresése, a fogyasztás folytonos csökkenése még a legaggódóbb kapitalistát is visszatartották attól, hogy tőkéje számára a menekülésnek ily módozatait válassza, úgyhogy végeredményben, eltekintve a házakba és építkezésekbe való menekülésnek a lehetőségétől, amely egy ideig nyitva állott, de most már a lakosság bérfizetési képességének megcsappanása folytán szintén megszűnt, úgyszólván nem állott mód rendelkezésre, amely több biztosítékot nyújtott volna, mint a vagyonnak pengőben való fenntartása.

Ha tehát látjuk azt, hogy a külföldi fizetési eszközökbe való menekülés, a külföldi események folytán szintén alig lekicsinyelhető veszélyeket tüntetett fel, másrészt mindenféle jövedelmet eleve kizárt, holott éppen a keresetképesség megcsökkenése folytán mindenki mindinkább rá volt szorulva megtakarított tőkéjének kamatjövedelmére, ha látjuk a dologi értékekbe való menekülés problématikus eredményeit és ha mindezeken felül figyelembe vesszük, hogy a közönség hamar észrevette a különbséget, amely a jegykibocsátás szabadalmának gyakorlási módja tekintetében a háború utáni infláció ideje és a mostani időszak között fennállott: akkor megérthetjük, hogy a pengőtől való menekülés pánikja hamar elült, de azt is láthatjuk, hogy miután ugyanezek a körülmények kényszerintézkedések híján is, vagy talán akkor még fokozottabban érvényesültek volna, éppen ezért nem ismerhetjük el indokoltnak a devizakényszergazdálkodás bevezetését, amelynek pszichológiai eredményei szerintünk teljesen problématikusak, amely viszont, mint a későbbiekben igyekszünk kimutatni, az ország termelésére súlyos csapást mér.

VII.

Akárhogy is lett légyen, kétségtelen az, hogy a devizagazdálkodás terén tett azokat az intézkedéseket, amelyek a tőkemenekülés elhárítása céljából történtek, visszacsinálni nem lehet és nem kétséges az sem, hogy amikor hiányzott a bátorságunk hozzá, hogy az összeomlás pillanatában a devizák szabad forgalmát fenntartsuk, úgy viszont most már erre a teljesen szabad forgalomra csak akkor fogunk visszatérhetni, ha valutáris helyzetünket gazdaságilag és pénzügyileg döntően alá tudjuk támasztani. Viszont azonban a kötött devizagazdálkodásnak azt a részét, amely az exportdevizák beszolgáltatására és az importdevizák kiutalására vonatkozik, tarthatatlannak véljük és az a meggyőződésünk, hogy a rendszernek az a része a nemzeti termelés szempontjából oly súlyos károkat okozott és okoz jelenleg is, hogy ennek gyökeres módosítása gazdasági politikánk legsürgősebb feladatai közé tartozik.

Amikor a Bank az exportdevizák elszámolásánál és az importdevizák kiutalásánál oly árfolyamot alkalmaz, amely a törvényes aranyparitásnak felel meg és nem számol a valóságban bekövetkezett mintegy 30%‑os diszázsióval, akkor ez végeredményében annyit jelent, hogy büntetjük a kivitelt és jutalmazzuk az importot. Ezzel egész gazdasági életünk ferde sikra jut, mert homlokegyenest ellenkezőjét tesszük annak, amit nemzeti termelésünk fenntartása és megerősítése és fizetési mérlegünk megjavítása érdekében tennünk kellene.

A német birodalmi statisztikai hivatal kiadásában megjelenő „Wirtschaft und Statistik” 1932 júliusi számában 48 külföldi ország és pedig 25 európai és 23 tengerentúli ország külkereskedelmi forgalmának legutóbbi alakulását mutatja ki. Ebből a kimutatásból kiderül, hogy ezeknek az országoknak a behozatala 1932 első negyedében az 1931. év első negyedével összehasonlítva 33,1%‑kal csökkent, ugyanakkor Magyarországé 52,7%‑kal. A 48 ország 1932 első negyedévi importja összehasonlítva az 1931. év negyedik negyedével 18,3%‑kal csökkent, ugyanakkor Magyarországé 41,9%‑kal. A kiviteli oldalon a kép a következő: a 48 ország összes kivitele az 1932. év első negyedében összehasonlítva az 1931. év első negyedével csökkent 33,6%‑kal, ugyanakkor Magyarországé 56,2%‑kal. Ha pedig 1932. év első negyedének a kivitelét 1931. év utolsó negyedével hasonlítjuk össze, úgy a csökkenés a 48 országnál 23,1%, ugyanakkor Magyarországon 65,5%.

Ezek az összehasonlítások, amelyek tárgyilagos és illetékes forrásból származnak, megrázó erővel mutatják azokat a pusztító hatásokat, amelyeket devizapolitikánk az ország külkereskedelmi forgalmára gyakorolt. Igaz, hogy mezőgazdasági ország vagyunk és a mezőgazdasági országok szenvednek legtöbbet a válság súlya alatt, de a 48 ország között van más mezőgazdasági ország is és a részletes táblázatban, amely a 48 ország adatait egyenként tárja elő, egyetlenegy sincs olyan, amelynél a külkereskedelmi forgalom visszaesése oly katasztrofális méreteket öltött volna, mint minálunk. Ha ehhez hozzávesszük a belső áruforgalomnak és a belső fogyasztásnak számtalan statisztikai adaton keresztül kivilágló összezsugorodását, akkor előttünk áll az a helyzet, amelyet a kötött devizagazdálkodás rendszere nemzeti termelésünkben előidézett.

Hozzájön mindehhez az igazságtalanságoknak az a végtelen sorozata, amelyet ez a rendszer magával hozott. Mint fentebb láttuk, a termelésnek egy része, a gyáripari vállalatoknak egy csoportja, 11 hónap alatt kb. 60 millió pengő erejéig élvezte azt a kivételes kedvezményt, hogy exportját importjával kompenzálhatta, vagyis, hogy meg volt mentve a diszázsiótól, attól a veszteségtől, amelyet a többi exportőrök szenvedtek. Ezekre nézve tehát az a jogos helyzet állíttatott elő, hogy exportjuk valóságos külföldi ellenértékét megkaphatták, míg a többiek — és ezek között foglal helyet az egész kereskedelem és az egész mezőgazdaság — exportjuk külföldi ellenértékét csak a diszázsióval csökkentett összegben kaphatták meg, ami a legsúlyosabb igazságtalanságot jelenti. A kötött devizagazdálkodás rendszerének hátrányait teljes mértékben szenvedte a mezőgazdaság és a kereskedelem, valamint a gyáriparnak az a része, amely a kompenzáció kedvezményében nem részesült. Fokozódott ez az igazságtalanság azáltal, hogy nem a gazdasági élet szabad érvényesülése, hanem hatósági elhatározások döntötték el, vajon mely importőr és milyen arányban részesüljön abban a kedvezményben, hogy az importhoz szükséges devizaszükségletének részét diszázsiótól mentesen, tehát 30%-nyi ajándékkal, amely az export terhére ment, kaphassa meg. Mindez azután arra vezetett, hogy egyesek, főleg nagyobb gyáripari vállalatok, ebben a szomorú időben különlegesen nagy nyereségeket érhettek el, egyes nagy vállalatok köztudomásúlag abban a helyzetben voltak, hogy előbb fennállott nagy tartozásaikat egészben vagy nagyrészt visszafizethették, míg mások, köztük egész termelőosztályok, a nemzetközi gazdasági helyzet leromlása által okozott súlyos veszteségeken túlmenő, a kötött devizagazdálkodás rendszere által előidézett újabb jelentős veszteségeket szenvedtek.

A kötött devizagazdálkodásnak az a merev rendszere, amely nálunk fennállott és ma is fennáll, és amely csak területileg van korlátozva a kompenzáció kedvezménye által, de azáltal éppen az egyenlőtlen elbánás igazságtalanságát fokozza, csakis minálunk áll fenn, mert még Ausztria is, amely kezdetben ezt a rendszert követte, időközben teljesen letért erről az útról és ott ma már a névleges árfolyamok egyébkénti fenntartása mellett az exportőrök és importőrök szabad kliringje szabályozza az export- és importdevizák értékesítési, illetve beszerzési árait.

Ezzel a merev és termelésellenes rendszerrel szemben szinte kezdettől fogva jelentkeztek ellenjavaslatok, amelyek a rendszer merevségét lettek volna hivatottak enyhíteni és amelyek célja az volt, hogy vessünk véget annak a lehetetlen gazdasági elgondolásnak, amely végeredményben bünteti az exportot és jutalmazza az importot. Ezeknek a soroknak az írója az érdekképviseleti életben, majd a sajtóban és a Parlamentben is sürgette a mai merev rendszer helyébe oly rendszernek a behozatalát, amely szerint az egyébkénti korlátozások fenntartása mellett exportőrök és importőrök szabad forgalma állíttassék helyre. Az elgondolás az volt, hogy a Bank továbbra is tartsa ellenőrzés alatt az exportot, de az exportőrök jogosítva és kötelezve legyenek az exportdevizákat — ellenőrzés mellett — meghatározott időtartamon belül, erre a célra megszervezendő forgalomban, az ott kialakuló árakon szabadon értékesíteni. Viszont az importőrök, akiknek importigénye a maihoz hasonló előzetes cenzúra alapján jogosnak ismertetik el, nyerjenek jogot arra, hogy a szükséges importdevizákat eme szabad forgalomban az ott kialakuló árakon beszerezhessék. Ugyanerre a szabad forgalomra lennének utalandók azok az egyéb devizaigények is — állam és állami üzemek igényei, utazási, forgalmi szükségletek stb. —, amelyeket ma a jegybank a névleges árfolyamokon elégít ki, holott ez is azt az igazságtalanságot rejti magában, hogy bizonyos állami és társadalmi szükségletek kielégítésének terhét nem a közösség, hanem egyedül az export viseli.

Ezzel az elgondolással szemben hivatalos tényezők a legmesszebbmenő ellenállást fejtik ki.26 Ez az ellenállás érvelését a következő megfontolásokra támasztja:

Az ajánlott rendszer — mondják — az aranyvalutával való formális szakítást jelentené, a devizaárfolyamok számottevően felszöknének, a kereslet az árfolyamokat mihamarább állandóan felhajtaná és így hamarosan nagyarányú árfolyamemelkedésre kerülne a sor. Minthogy pedig a fogyasztást legalábbis számottevő részében a külföldről behozott áruk látják el, az árak — a legalizált szabadforgalomban kialakuló devizaárfolyamoknak megfelelően — számottevően emelkednének, ami a pénzérték romlását idézné elő, vagy siettetné. A magasabb árnívó ellen a hitelező védekezni fog, csökkenteni fogja betéteit és értékálló elhelyezésekbe fog menekülni. Végeredményben azután a pénzérték romlása az államháztartás egyensúlyát is veszélyeztetni fogja. Azzal az érvvel szemben, mintha az exportőr az exportdevizának a névleges árfolyamon levő elszámolásával veszteséget szenvedne, azt hozzák fel, hogy ez a veszteség csak látszólagos, mert a pengő vásárlóerejének épségben tartása folytán az exportőr, tehát elsősorban a mezőgazda, nem szenved valóságos veszteséget, hanem ellenkező esetben jutna jogosulatlan előnyökhöz.

Ami azt az aggályt illeti, hogy az importőrök és exportőrök közötti szabadforgalomban való kialakulása a devizaárfolyamoknak az aranynyal való végleges szakítást jelentené, ebben a tekintetben arra utalhatunk, ami fenti fejtegetéseinkből is kivilágik, hogy tudniillik az exportdevizáknak amúgy is mintegy fele az úgynevezett zugforgalomban került eladásra és a szükségelt importdevizáknak legalábbis fele ugyanezen a piacon szereztetett be. Emellett ezen a piacon szerezték be az utazási forgalom szükségletének jelentékeny részét, végül ugyanezen a piacon ment végbe közismert módon ama jelentékeny devizaszükségleteknek a beszerzése, amelyek külföldön levő magyar záloglevelek és kötvények repatriálásából származnak. Ezt a zugforgalmat a maga nagy méreteivel a hivatalos hatalom eltűrte és kénytelen is volt tűrni, mert tudva azt, hogy a legitim devizaszükségletnek tekintélyes részét kielégíteni nem képes, nem volt és nem lehetett bátorsága és ereje ahhoz, hogy a büntető törvények hatalmát éreztesse azokkal, akik az ország termelése érdekében kénytelenek ezen az úton devizaszükségletük fedezéséről gondoskodni. Ennek az úgynevezett zugforgalomnak, — amely azonban valósággal tűrt magánforgalom volt és ma is az — árfolyamjegyzései mindenki előtt teljesen ismertek voltak, ezekre az árfolyamjegyzésekre a parlamenti vitákban, a szaktanácskozásokon folytatólag pontos hivatkozás történik, sőt ezeket az árfolyamokat a Népszövetség magyarországi megbízottja hivatalos jelentéseiben, mint a magyar pengő valóságos áralakulásának adatait állandóan idézi. Joggal állíthatjuk tehát, hogy amennyiben az ebben a forgalomban kialakuló árfolyamok nem jelentik az aranyalappal való végleges szakítást, úgy ezt semmivel jobban nem jelentené az általunk tervezett szabadforgalom sem. Amennyi mérséklő hatást azonban netalán az gyakorolt, hogy a zugforgalomban kialakuló árfolyamoknak a közzététele meg volt tiltva, ugyanezt az exportőrök és importőrök szabad forgalmában kialakuló árfolyamokkal szemben is meg lehetne tenni, ha valóban azt gondoljuk, hogy ezeknek az árfolyamoknak nem nyíltan, hanem titokban való terjesztése dönti el a kérdés lényegét.

Azzal az aggállyal szemben azonban, mintha a tervezett korlátolt szabadforgalom az aranyalappal való szakítást, a diszázsiónak hivatalos elismerését jelentené, szabadjon utalni arra, hogy éppen magának az aranynak a forgalma nálunk tudvalevőleg szabad, sőt az aranynak ebben a teljesen szabad forgalomban kialakuló árait, tehát az áraknak ingadozásait is szabad nyilvánosan közölni és ezek az árfolyamok nyilvános vita tárgyát is képezik. Ha ennek a teljesen szabad és korlátlan forgalomnak az árfolyamai nyilvánosak, ha mindenki mindennap teljes szabadsággal megtudhatja, hogy mi egy kg. aranynak pengőben kifejezett értéke, akkor valóban nem értjük, miért jelentene az export- és importdevizák tervezett forgalma nagyobb sérelmet a pengő értékelésére vonatkozólag, mint aminőt az arany szabad magánforgalma jelent. Végre is valamely papírpénz diszázsiója éppen a papírpénz és arany relációját jelzi, ha pedig ezt szabad közzétenni és ha ennek immár hónapokon keresztül igen nagy hullámzásokon keresztül való közlése nem okozott a közönségben semmiféle nagyobb félelmet, sőt ezeket az ingadozásokat a közönség a legnagyobb nyugalommal vette tudomásul, akkor teljesen érthetetlen, hogy miért okozna a devizák árfolyamainak a mainál szélesebb körben való ismertté tétele olyan hatásokat, mint amilyenektől a jegybank és a kormány fél, miért okozná éppen ez a betétek nagyobb mérvű elvonását, a dologi értékekbe való nagyobb menekülést és hogyan gyakorolhat ez az államháztartás egyensúlyára bármiféle befolyást? Azt az aggodalmat pedig, mintha a tervbevett szabadforgalom az aranypengő elnevezés alatt kilátásba helyezett csillapítószer hatálytalanítását jelentené, könnyen megcáfolhatjuk azzal az egyszerű megállapítással, hogy amennyiben az arany szabad forgalmában kialakult nagy áringadozások nem tették szükségessé az aranypengő-rendelet szerinti árfolyamok közzétételét, akkor ezek a közzétételek éppen úgy elmaradhatnak akkor is, ha az aranyforgalom nyílt jegyzésein kívül és az úgynevezett zugforgalom közismert jegyzései helyett közismertekké válnak, habár nem hivatalos közlések alapján az általunk tervezett szabadforgalom jegyzései.

Fennmarad még az a kérdés, vajon eme bizonyos korlátolt szabadforgalom valóban az árak nagymérvű emelkedésére fog-e vezetni? Hogy egyes cikkek vagy árukategóriák különleges áremelkedése nem vonhatja maga után a vásárlóerő összességének változatlansága mellett az általános árszínvonal emelkedését, erre már fentebb utaltunk és utalunk arra is, hogy eddig sem akadályozta semmi az importőröket abban, hogy az importáruknak, vagy az importált nyersanyagból készült gyártmányoknak belső ármegszabásánál ne azt vegyék alapul, mintha egész importjukat zugárfolyamokon fedezték volna. De foglalkozni kívánunk külön azzal a kérdéssel, mennyiben befolyásolná az általunk tervezett szabadforgalom az áralakulást és külön kívánunk ezzel a kérdéssel az exportcikkek és külön az importcikkek szempontjából foglalkozni.

Ami az exportcikkeket, tehát főleg a mezőgazdaság termékeit illeti, ebben a tekintetben távolról sem fogadhatjuk el helytállónak azt a beállítást, mintha az exportőr külön ajándékban részesülne abban az esetben, ha az exportált cikknek világpiaci árát aranyértékben, tehát a névleges árfolyamoknál 30%‑kal drágábban kapná meg, mert ellenkezőleg a mai helyzet indokolatlan pönalizálást jelent, amelynek megszüntetése nem az exportőrök egyéni érdeke, hanem a legfontosabb termelési érdek.

A valóságos helyzetet annál az exportcikkünknél akarjuk bemutatni, amelynél a visszaesés exportunkban a legerősebb, a szarvasmarhánál, már csak azért is, mert a marhahizlalás elmaradása vagy visszaesése nemcsak egyik, azelőtt jövedelmező mezőgazdasági termelési ágnak elsorvadását, hanem azt is jelenti, hogy a trágyatermelés elmaradása, illetve összesugorodása folytán egész mezőgazdasági termelésünk szenved számszerűleg ki nem mutatható, de kétségkívül igen súlyos hátrányokat.

Szarvasmarhakivitelünk alakulása az 1932. év első hat hónapjában az előző év első és második feléhez viszonyítva a következő szomorú képet mutatja:




	
	darab
	értéke millió pengőben





	1931. I–VI.
	53 036
	34 901



	1932. I–VI.
	19 766
	9 436



	csökkenés:
	62,7%
	72%



	1931. VII–XII.
	48 233
	25 404



	1932. I–VI.
	19 777
	9 436



	csökkenés:
	59%
	63,8%





Hogy megvilágíthassuk, vajon a szarvasmarhaexportőr, tehát végeredményben a hizlalógazda, jogosulatlan nyereséghez jutna-e, ha exportált cikkének teljes aranyellenértékét megkapná, a következőkben közöljük azt a kalkulációt, amely kimutatja, hogy úgynevezett svájci minőségű borjúfogas tinónak 210 napon keresztül való hizlalása mily előállítási költséget jelent kg élő súlyként. Ez a kalkuláció a következő:




	Tétel
	Számítás
	Összeg (pengő)





	450 kg beállítási súlyú tinó
	45 fillér/kg
	202,50



	Tengeri, 420 kg
	15 pengő
	63,00



	Korpa, 210 kg
	13 pengő
	27,30



	Árpa, 105 kg
	17 pengő
	17,85



	Olajpogácsa, 105 kg
	16,50 pengő
	17,32



	Abrak összesen, 840 kg (naponta 4 kg)
	
	125,47



	Darálási költség
	7%
	7,00



	Szárított répaszelet, 1050 kg
	12 pengő
	126,00



	Széna, 630 kg
	7 pengő
	44,10



	Takarmányszalma, 630 kg
	3,50 pengő
	22,05



	Részösszeg
	
	527,12



	Beszerzési ár és abrak félévi kamata
	8%
	21,00



	Só és világítás
	
	6,00



	Személyzet, istállóbér, takarmányozás
	naponta 25 fillér
	52,50



	Összesen
	
	606,62





A hízott marha végsúlya 680 kg, 1 kg élősúly előállítási költsége 89 fillér.

Ezzel az előállítási költséggel szemben ez idő szerint a Svájcba való kivitelnél, tekintettel a svájci tenyészállatalapra történő leadásra is, az exportőröknek 70 centime marad, vagyis a hivatalos árfolyamon 78 fillér, amiből 15 fillér költséget levonva ab istálló 63 fillér eladási ár, vagyis az előállítási költséggel szemben kg-ként 26 fillér tényleges veszteség mutatkozik.

A bécsi, olaszországi stb. minőségű kinőtt marha hizlalásánál az előállítási költség 88 fillér, ezzel szemben az Olaszországba való szállításnál elért nettó ellenérték kg-ként 48 fillér, a budapesti értékesítési ár pedig ab istálló kb. 55 fillér, a veszteség tehát itt kg-ként 40, illetve 33 fillér.

Ezzel a számítással kapcsolatban megemlítjük, hogy rendelkezésünkre áll egyik legelőkelőbb és legjobban vezetett dunántúli nagy uradalmunknak a kimutatása két hizlalási turnus lebonyolításáról. Az egyik vonatkozik 1931 június 1-én hízóba állított és 1932 augusztus 6-án elszállított 60 db tinó hizlalására, amelynél az eredmény az, hogy a tinók beszerzésére fordított vételár és azok hizlalására felhasznált takarmány összesen 40,800 pengőt tett ki, az eladási ár pedig 33,500 pengőt, úgyhogy az uradalom vesztesége 7,300 pengőre rúgott. A másik vonatkozik 118 db hízótinóra, amelyek előállítása 81,800 pengőbe került, eladása 50,000 pengőt eredményezett, úgyhogy közel 32,000 P veszteséggel járt.

Kérdezzük ezután, vajon valóban a mezőgazdasági exportőröknek jogtalan jutalmazása volna-e, ha ilyen piaci helyzet mellett a külföldön elérhető árnak pengőben realizálható legmagasabb ellenértékét kapná meg, amely a mai súlyos veszteségét legalább egy töredékkel csökkentené, vagy nem inkább áll-e meg az a beállítás, hogy a világpiaci áralakulásból folyó, amúgy is súlyos veszteséget külön fokozzák és szaporítják még azzal a bírsággal, amelyet a diszázsiónak az illető exportőr terhére való elszámolása jelent?

Kétségen kívül áll, hogy amennyiben a javaslatba hozott rendszer szerint az exportáló gazda e gazdaságilag jogtalan büntetés alól mentesülne, akkor a szarvasmarha ára idebent valamennyivel emelkednék, kétségtelen különösen, hogy ezzel talán némileg emelkednék a beállítani való tinónak ára is, amely ma oly alacsony, hogy külön súlyos veszteséget jelent a kisgazdákra nézve, de azt hisszük, hogy éppen annak kellene egy átgondolt közgazdasági politika vezérlő motívumának lennie, hogy a mezőgazdaság egyik legfontosabb termelési ágának súlyos veszteségszázalékát csökkentse. Ugyanilyen mértékben áll ez a baromfi-, a tojás- és tollexportra is. Az utókor számára kétségkívül, mint a legnehezebben megoldható kérdések egyike fog fennmaradni, vajon hogyan volt lehetséges az, hogy ugyanabban az időben, amikor a mezőgazdaság katasztrofális helyzete folytán adókedvezményekkel, bolettával és egész hiteléletünket fenyegető adósvédelmi intézkedésekkel siettünk a segítségére: a termelés oldalán a legkártékonyabb és közgazdaságilag semmivel meg nem okolható büntetéssel sújtottuk nemzeti termelésünknek ezt a fontos ágát. És ugyanígy értetlenül fog az utókor az előtt megállani, hogy amikor kereskedelmünk forgalmát a világprotekcionizmus tobzódása amúgy is aláássa, mi járunk elől oly intézkedések merev alkalmazásával, amelyek a kereskedői tevékenység eredményességének meghiúsulásában csúcsosodnak ki.

A másik kérdést, vajon az importált nyersanyagok árának emelkedése gyáriparunk termelvényeinek eladási árait mennyire fogja emelni és mennyire lesz áremelő hatással, ha a gyáripar immár nemcsak nyersanyagszükségletének felét, hanem annak egészét 30% diszázsióval terhelten fogja beszerezni, a következőkben kívánjuk megvilágítani. Az alábbi táblázat a legfontosabb textiliáknak kiskereskedelmi egységárait, továbbá azt tünteti fel, hogy ebből az egységárból mennyi esik külföldi nyersanyagra, vagy félkészgyártmányra. Ehhez a részhez kiszámítjuk azt a 15%‑os felárat, amelyet az importdevizák 50%-ának diszázsiója jelent, végül ebből kalkuláljuk, hogy ez a felár hány százalékkal fogja a kész árut megdrágítani, mindig feltételezve, hogy eddig a készáru meghatározásánál nem szerepelt volna amúgy is ez a 15% felár. A táblázat a következő:




	Árucikk
	Kiskereskedelmi egységár db pengő
	Ebből a külföldi nyersanyag vagy félkész gyártmány pengő
	15%-a felár pengő
	Árfolyamkülönbségből eredő drágulás, a készárúnak %-a





	Juta gabonazsák, 800 g
	1,80
	0,323
	0,048
	2,66



	Olcsó gyapot munkásing (zefír)
	3,20
	0,247
	0,037
	1,15



	Olcsó férfiruha (gyapotzeug)
	14
	0,548
	0,082
	0,59



	Olcsó női ruha (mintás műselyem anyag, rövid ujjú)
	8
	0,682
	0,102
	1,28



	Jó minőségű gyapjú férfiruha
	120
	0,742
	0,111
	0,091



	Jó minőségű női selyemruha
	90
	3,30
	0,495
	0,55



	Átlagos minőségű női selyemharisnya
	2,50
	0,30
	0,045
	1,80





Látható ebből a táblázatból, hogy az árfolyamkülönbség ½–3%‑kal drágítaná meg a legfontosabb textilcikkeket, nincs tehát szó olyan árdrágításról, amely azokat a katasztrofális hatásokat kiválthatná, amelyekre a mai merev és igazságtalan rendszer védelmezői utalnak.

Kétségtelen, hogy addig, amíg a mai világgazdasági helyzet fennáll, semmiféle közgazdasági kormányzat és a devizapolitikának semmiféle tökéletes intézése nem állíthatná helyre azt az állapotot, amelyre egészséges, jövedelmező és az ország jólétét biztosító nemzeti termelés mellett számíthatnánk. Viszont azonban minél súlyosabb az általános közgazdasági helyzet, annál inkább kell vigyáznunk arra, hogy ne okozzunk termelésünknek újabb nehézségeket, ne csökkentsük még inkább a gazdasági egyedek amúgy is összezsugorodott megélhetési lehetőségeit, ne mellőzzük a közgazdasági tudomány tanításait és ne igyekezzünk az intervencionizmus túlfeszítésével orvosolni azt, amit valóban orvosolni csakis a gazdasági élet automatikus erői képesek. Éppen ezért a legsürgősebb követelmények egyike a kötött devizagazdálkodási rendszernek meglazítása, legalább abban az irányban, hogy az áruexport és áruimport viszonylatban a devizák szabad áralakulásának adjunk helyet.27 Tartsuk szem előtt azt az elvet, amelyet a Nemzetközi Kereskedelmi Kamarának — a dunai államok valutáris és pénzügyi kérdéseinek tanulmányozására kiküldött — bizottsága innsbrucki és müncheni konferenciája alkalmából így fogalmazott:

„A valutáris stabilizálásnak lényeges előfeltétele a bizalomnak lehető rövid időn belül való helyreállítása, viszont a bizalom helyreállításának feltétele a devizák forgalmának szabadsága.”

Lábjegyzetek


	
Az 1923–1930. évi adatok — az 1925. év kivételével, amelynek fizetési mérlege nem tétetett közzé — a „Magyar Statisztikai Szemle” 1931. novemberi számának 1042–1043. lapjain találhatók. A hiányzó 1925. évi adatot az 1924–26. évi adatok kombinálása alapján vettük fel. ↩



	
Közzétéve gróf Károlyi Gyula miniszterelnöknek a képviselőház elé 1931 november 4-iki kelettel beterjesztett 7 Fh./17 Kh. számú jelentése mellékleteként. ↩



	
A 4094 millió és a fenti táblázatban feltüntetett 1821,3 millió közti különbözet a háborúelőtti és a háború után 1923 előtt keletkezett eladósodásra, másrészt arra vezetendő vissza, hogy a fizetési mérleg a kölcsönök nettó összegével számol, míg a jelentés az adósságok névértékét összesiti. ↩



	
„Ein Volk, das so auf Auslandkredit angewiesen ist wie wir derzeit, muss notwendigerweise eine passive Handelsbilanz haben. Auslandskredit heisst ja nichts anderes, als dass das Ausland uns Rohmaterial, Halbfabrikate, Nahrungsmittel, Ganzfabrikate liefert, ohne dass wir sofort eine entsprechende Gegenleistung zu machen haben.” (A. Weber: Hat Schacht Recht? München u. Leipzig 1928. 20. oldal.)

„Zur gegenwärtigen Lage muss man allerdings immer wieder die allgemein anerkannte Tatsache betonen, dass Auslandsanleihen und Einfuhrüberschuss nur zwei Seiten des gleichen wirtschaftlichen Vorganges sind: Während also ein Plus an Auslandsanleihen einerseits zur Mehreinfuhr führt, veranlasst andererseits ein etwa vorhandener Einfuhrüberschuss, der aus vorhandenen Exportdevisen nicht gedeckt werden kann, zur Kreditaufnahme. Wo die elsődlegese Ursache im gegebenen Falle liegt, ist nicht mit Allgemeingültigkeit feststellbar und auch weniger wichtig.” (Dr. Dalberg: Auslandsanleihen und Reparationen. Leipzig, 1928. 14–15. oldalon.)

„Wenn die Kredite zum Deviseneinstrom führen und die Devisen bei der Reichsbank in Noten verwandelt werden, ohne dass gleichzeitig die sonstige Notenausgabe entsprechend vermindert wird, so kann zwar zunächst eine Geldvermehrung und infolgedessen eine Erhöhung des Preisniveaus eintreten. Diese führt dann aber zu vermehrten Importen und verminderten Exporten und ruft so vermindertes Angebot und vermehrte Nachfrage nach Devisen hervor, sodass die Reichsbank zum Ausgleich die erworbenen Devisen wieder abgeben muss, dagegen ihre Noten zurückerhält. Nach Abschluss des Vorgangs ergibt sich, dass die Auslandskredite durch Auslösung entsprechender Importe die Handelsbilanz in ihrem Wertbetrage passiviert haben, während die inneren Geldverhältnisse unverändert sind.” (Die Kreditwirtschaft, H. von Beckerath előadása: Die Gefahren übermässiger Auslandskredite für Währung und Wirtschaft, 1927, 1.—2. oldal.)

„... Da die Passivität der Handelsbilanz die unausweichliche Folge des Kapitaleinfuhrüberschusses ist, kann sie auf keine andere Weise als durch eine Verringerung der Kapitaleinfuhr vermindert werden.”

„Eine Aenderung der Handelsbilanz kann nur durch eine Aenderung der Kapitalbilanz herbeigeführt werden.” (Dr Röpke-nek 1929 IX. 13-án a Magyar Cobden Szövetségben megtartott „Handelsbilanz und internationale Kapitalbewegungen” című előadásából.)

„Volkswirtschaftlich gesehen, sind Devisen eben nichts anderes als Anweisungen auf Waren anderer Länder: Warenimporte im Zusammenhang mit Auslandskrediten ist also eigentlich das Normale.

Die augenblickliche Passivität unserer Handelsbilanz ist zu einem grossen Teil darauf zurückzuführen, dass wir in grossem Umfange Waren importiert haben, die wir nicht in bar, nicht mit unserer Ausfuhr, sondern eben mit diesen ausländischen Krediten bezahlt haben.

Ausländische Kredite können sich nur in Waren niederschlagen. Die passive Zahlungsbilanz Deutschlands ist die Folge der ausländischen Kreditzufuhr.” (W. Prion: Kreditpolitik, Berlin, 1926. 164–165. oldal.)

„So ist es eine weltwirtschaftliche Notwendigkeit, dass die ausländischen Kredite sich schliesslich für die Kreditnehmer als Import von Waren niederschlagen. Der gesteigerte Import drückt sich dann in einer Passivität der Zahlungsbilanz aus … Ausländische Kredite und passive Zahlungsbilanz gehören also zusammen.” W. Prion: Kreditpolitik, Berlin, 1926. 183. oldal.)

„Den Nutzen der Auslandskredite für die Produktion geniessen zu wollen, ohne eine Mehreinfuhr von Gütern und dadurch eine Passivierung der Handelsbilanz in Kauf zu nehmen, gleicht dem Versuche ins Wasser zu gehen, ohne nass zu werden.” (A. Hahn: Magazin der Wirtschaft, 24. IX. 1925. 1126. oldal.) ↩



	
Lásd a kormány 1931 december 23-iki közleményét. ↩



	
Amikor a magyar kormány 1932 június 15-én a népszövetségi kölcsön részletének átutalását kénytelen volt beszüntetni és a további havi részleteket is elvonta a trustee kezelése alól, a népszövetség pénzügyi bizottsága ezt a tényt — 1932 július 6-iki kelettel a tanácshoz intézett jelentésében — inkább csak elméleti jelentőségű megjegyzésekkel kísérte. Megállapítja a jelentés a szerződésszegést és ennek konstatálásából a következő következtetéseket vonja le: „Le Comité est sérieusement affecté par ces infractions à des engagements internationaux et, d'une manière générale, par les défaillances successives de la Hongrie à toutes ses obligations extérieures. Toutefois, le Comité n'aperçoit, à la régression continue de commerce de la Hongrie, aucun autre remède durable que les mesures générales de restauration financière et économique sur lesquelles il a attiré l'attention à plusieurs reprises dans les précédents rapports.” ↩



	
Az angol font aránya a dollárhoz, amely 1931 szeptember 18-án, az aranystandard elhagyásakor, 4,86 körül volt, szeptember 25-ig 3,80-ra esett, majd 1932 január 16-án 3,37½-lel mélypontját érte el. Ettől fogva fokozatos javulással április 2-ig 3,80-ra emelkedett, viszont július 30-án újból csak 3,52 volt. — Anglia importja az 1931 március—szeptemberi félévben 414,1 millió font volt és ez az import az aranystandard feladását követő félévben (1931 október—1932 április) 434,5 millióra emelkedett — amiben kétségkívül része volt a bejelentett protekcionizmus elleni védekezésnek is. — Az export ellenben ugyanazt a két félévet összehasonlítva 192,8 millió fontról csak 189,1 millió fontra ment vissza ugyanakkor, amikor az aranystandardon megmaradó országok exportvolumene rendkívül súlyos csökkenést mutat. Míg az angol export érték-kevesebblete az 1931 szeptembert közvetlenül megelőző hónapokban az előző év hasonló hónapjával egybevetve 31–33 százalék között mozgott, addig ez a minus 1931 októberében 29,6, novemberében 27,7, decemberében pedig már csak 16,5 százalék volt. ↩



	
Ezek megtalálhatók dr. Judik Józsefnek tömör és világos tanulmányában, amely a „Külügyi Szemle” 1932 áprilisi számában „A magyar devizagazdálkodás” címen jelent meg. ↩



	
Idézve Friedrich A. Hayeknek a „The Economist” 1932 június 4-iki számában „Foreign Exchange restrictions” cím alatt közzétett nyílt levelében. ↩



	
„A Nemzetek Szövetsége C. 530. M. 270. kiadványa. Protocole Autrichien. 5. szakasz: „Ausztria valutáris politikája ígéretet tesz arra, hogy lehető rövid idő alatt és a szükséges biztosítékok mellett el fogja törölni azt az eltérést, amely a schilling belföldi és külföldi értékelése között jelentkezik és ennek következtében törekedni fog a devizaműveletekre jelenleg fennálló korlátozásoknak és az ebből kifolyólag a nemzetközi kereskedelmi forgalomra nézve fennálló akadályoknak fokozatos eltörlésére.” ↩



	
Ludwig von Mises: Theorie des Geldes und der Umlaufsmittel. München und Leipzig 1924. 2. Auflage 238–239. lap. ↩



	
Lásd Pester Lloyd 1932. július 17-iki számát. ↩



	
David Ricardo: Principles of Political Economy and Taxation Chapter XXVII. London. F. Murray 1871. 213. lap. ↩



	
Gustav Cassel: Theoretische Sozialökonomie, Leipzig, A. Deichert 1927. ↩



	
Ludwig von Mises: Theorie des Geldes und der Umlaufsmittel. München und Leipzig 1924. 2. Auflage 238–239. lap. ↩



	
Robert Liefmann: „Geld und Gold” ökonomische Theorie des Geldes. Stuttgart und Berlin. 1916. „Dass ein „Geld” ohne jede metallische Deckung bestehen und die Umsätze vermitteln kann, wird durch die Erfahrung bewiesen. Die Frage ob ein Papiergeld durch Edelmetall gedeckt werden soll, ist eine reine Zweckmässigkeitsfrage. Nötig ist eine solche Deckung jedenfalls nicht, wenn der Staat nur eine beliebige Vermehrung des Papiergelds unterlässt.” ↩



	
Megrázó hangon utalt ezekre a pusztításokra Schober Béla a Magyar Közgazdasági Társaságban „Kereskedelmi mérlegünk passzivitása”-ról tartott ankéten 1927 december 6-iki előadásában: „Arra a kérdésre, hogy ez minálunk még egyszer képzelhető-e, igennel felelni annyit jelentene, mint kételkedni a magyar nemzetnek és vezetőinek józanságában és hazafiasságában. Kinek lehetne bátorsága azt mondani ennek az országnak, hogy vesztett háború, forradalmak, bolsevizmus, idegen megszállás és az infláció összes megpróbáltatásai és gyalázata után hiába állította helyre óriási áldozatok árán és az egész világ elismerése mellett államháztartási és valutáris egyensúlyát, amelytől jóléte, önállósága, jövője és becsülete függ?” ↩



	
L. a képviselőház 1931. XI. 25-én tartott ülésének naplóját. ↩



	
„Skandinaviska Kreditaktienbolaget”, Vierteljahrberichte 1932. VII. száma. ↩



	
L. a M. kir. Pénzügyminiszter jelentése Magyarország pénzügyi helyzetéről 1932. V. hó. ↩



	
Nemzetek Szövetsége C. 389. M. 219. 12. lap. „Selon l'indice de l'Office Statistique Hongrois, les prix de gros ont augmenté depuis l'an dernier et se tiennent à 99 (1913: 100) à la fin du mois de mars, contre 95 en mars 1931. Le niveau des prix de gros est l'un des aspects les plus défavorables de la situation en Hongrie. La baisse des prix de gros n'a été que de 5% pendant les deux dernières années, alors que, dans la plupart des pays de l'Europe centrale et orientale, elle atteignait de 20 à 30%, et, comme nous venons de le voir, il s'est en réalité produit une hausse depuis l'an dernier. Il existe une corrélation certaine entre le fait que les prix de gros en Hongrie n'ont pas suivi le mouvement général et le système de controle des opérations de change actuellement en vigueur, car les importateurs qui ne peuvent obtenir des devises au cours officiel achètent sur le marché privé ou le cours du pengő s'est, il est vrai, récemment amélioré par rapport au dollár (7,65 contre 8,10 il y a un mois).”

„L'indice des prix de détail a légèrement fléchi (107 le 31 mars dernier contre 110 le 31 mars 1931.) La baisse des prix des denrées alimentaires a été suffisante pour compenser la hausse des articles industriels.” ↩



	
Az adatokat az Institut Internationale du Commerce, Bruxelles statisztikai szemléjének 1932. VII. 20-iki számából vettük. ↩



	
Friedrich Bendixen. Vom theoretischen Metallismus. Jahrbücher für Nationalökonomie und Statistik. 1919. 529. lap. „Die Preissteigerung ist die Wirkung der Inflation. Die Inflation selber ist die übermässige Geldschöpfung. Uebermässig ist sie, wenn sie über das Mass der Warenvermehrung hinaus erfolgt. Dann müssen die Preise steigen. So ist die Preissteigerung Folge und Symptom der Inflation.” ↩



	
Az adatokat az Institut Internationale du Commerce, Bruxelles statisztikai szemléjének 1932. VII. 20-iki számából vettük. ↩



	
L. a M. Gazdaságkutató Intézet 1932 június 25-én kiadott gazdasági helyzetjelentését. ↩



	
A Magyar Nemzeti Bank 1931. évi jelentése ebben a részben a következőket mondja: „A gondjainkra bízott legfőbb érdekek védelmében, amelyek nemcsak gazdasági, hanem társadalmi érdekek is, ezekkel a törekvésekkel a legélesebben szembe kell fordulnunk.” ↩



	
Ezt a követelményt legnagyobb pénzintézetünknek, a Pesti Magyar Kereskedelmi Banknak 1931 november 1. jelentése a következő tömör szavakkal tette magáévá: „We believe that it is technically almost impossible to concentrate a country's foreign trade in one office and that even the most efficient burocracy itself is an impedimentum to commercial transactions. While under the present shortage of the gold cover the Government must insist that the counter-value of the exportgoods should be placed at the disposal of the National Bank, it would seem a more practical solution — especially if a transfer moratorium should be declared for a certain period — to establish a direct clearing between importers and exporters. Such permission could be given for contingent amounts and for such importgoods, which are of utmost importance to the national production.” ↩






     

    
    
    
    
     
      
        
              
                Pénzügyi ortodoxia
              

            
      

    
     
      
        Eredetileg megjelent a Pesti Napló 1935. szeptember 19-i számában.



      

     
     Németh Imre képviselő, a reformnemzedék illusztris tagja, kőszegi beszámolóbeszédében azt a meggyőződését fejezte ki, hogy Gömbös Gyula minden erőfeszítése hiábavaló, ha nem kényszeríti térdre a pénzügyi ortodoxiát. Örök talány marad, hol fedezte fel a kőszegi képviselő a kormány gazdaságpolitikájában ezt a pénzügyi ortodoxiát. Az államháztartás vezetése tekintetében például az ortodox pénzügyi tudomány azt hirdeti, hogy a deficites gazdálkodást minden közületnek el kell kerülnie, mert a deficit fedezésének módjai kihatnak a lakosság bizalmára. A bizalom megrendülése pedig súlyosan érinti az illető ország gazdasági és pénzügyi helyzetét. Hogy ez így van, arra a legjobb bizonyíték az angol gazdasági helyzet óriási javulása, amelyet Neville Chamberlain pénzügyi politikája idézett elő. Ez a politika véget vetett a munkanélküliség enyhítését célzó nagyméretű állami beruházásoknak, erős kézzel csökkentette az állami kiadásokat, most pedig az évről évre jelentkező költségvetési többletet elsősorban az adók csökkentésére fordítja. Erről a politikáról írja Lord Balfour tavaly decemberi cikkében a következőket:


„Érdekes feljegyezni, hogy Anglia ortodox rendszereket alkalmazott a gazdasági válság leküzdése érdekében, tudniillik takarékosságot, költségcsökkentést, intenzív, komoly munkát… Amíg fennáll a veszély, hogy az állam drasztikusan beavatkozik gazdasági kérdésekbe, és az ország valutáját az inflációval való folytonos fenyegetéssel manipulálja, addig nehéz elhinni, hogy biztonságot lehessen teremteni, holott ez az egyetlen igazi út, amely a bizalomhoz és a jó üzletmenethez vezet.”



Franciaország példája is világosan mutatja, hogy minden javulás előfeltétele a bizalom visszatérése, bizalom pedig csak az államháztartás egyensúlyának megteremtésével érhető el. Néhány hónappal ezelőtt láttuk, hogy a francia frank aranyértékét a francia bank mesés aranykincse ellenére is súlyosan veszélyeztette a lakosság bizalmatlansága, amelyet az államháztartás nagy hiánya okozott. A bizalom csak most kezd visszatérni, amikor a kormány kíméletlenül erős intézkedései helyreállítják az államháztartás egyensúlyát.

Emlékezünk, amikor Fabinyi pénzügyminiszter megtartotta költségvetési expozéját, a reformnemzedék egyik vezető tagja másnap úgy ismertette, hogy annak legnagyobb előnye a 75 milliós hiány. Ez a felfogás tarthatatlan, és igen veszélyes ilyen téves beállításokkal félrevezetni a közvéleményt. Azt lehet mondani, hogy a 75 milliós hiány nem jelent közvetlen veszélyt, amikor nagyobbik felét az állam egyszerűen a külföldi hitelezőktől veszi igénybe, így csak a kisebbik felének fedezéséről kell gondoskodnia. Meggyőződésünk azonban, hogy a miniszterelnök és a pénzügyminiszter egyaránt átérzi annak szükségességét, hogy ez a hiány is minél előbb eltűnjön. Nem ortodox felfogás, hanem a józan ész parancsa, hogy minden közületi háztartás egyensúlyban legyen; nagy kár, hogy parlamenti tényezők a kormányzatot — reméljük, eredménytelenül — ellenkező útra akarják csábítani.

Amint az államháztartási egyensúly kérdésében — sajnos — nem vádolható a kormány túlzott ortodoxiával, úgy még kevésbé alkalmazható ez a megjelölés arra a közteherpolitikára, amelyet kormányaink az 1931. évi összeomlás után folytattak. Az ortodox pénzügyi politika azt hirdeti, hogy az adóztatás húrját csak addig szabad feszíteni, amíg nem kell attól félni, hogy a túladóztatás megrendíti a lakosság anyagi helyzetét. Azt a határt, amelyen nem szabad túlmenni, az adóhátralékok szaporodása jelzi. Ezzel szemben közvetlenül az 1931. évi pénzügyi összeomlás után olyan kegyetlenül emeltük a közterheket, hogy a kialakult túladóztatás minden kereső osztályra és társadalmi rétegre súlyosan nehezedik. Míg 1930-ban az egyenesadó-hátralékok összege 66 millió volt, 1932-ben 235 millióra, 1933-ban pedig 239 millióra emelkedett — kézzelfoghatóan szemléltetve az 1931-ben bevezetett „modern” adóztatási rendszer következményeit.

Ugyanilyen kevéssé fedezhetjük fel az ortodox pénzügyi politika ismérveit azokban a beavatkozásokban, amelyek 1931 óta a kamatlábpolitika terén történtek. Bizonyára nem nevezhető különösebben ortodoxnak az a szerencsétlen intézkedés, amellyel az 1931. évi események után a kamatláb megállapítását kivonták a kereslet és kínálat kölcsönhatásának köréből, és hatósági jogkörbe utalták. Ennek következtében a betéti kamatlábat folyamatosan mesterségesen csökkentettük, holott hazánkban korábban sem volt túlságosan fejlett a takarékosságra való hajlam, és minden gazdasági, illetve pénzügyi érdek a tőkeképződés megindulásához fűződött. Az 1931. évi pénzügyi összeomlás óta a magyar pénzintézetek betétállománya mintegy 25%-kal apadt. Az ortodox pénzügyi politikát ez bizonyára arra indította volna, hogy a betéti kamatláb lehetőség szerinti emelésével mozdítsa elő a tőkeképződést, és ezáltal felélénkítse elernyedt hiteléletünket. Ehelyett — bár a Jegybank helyzete ezt egyáltalán nem indokolja — modern módon mérsékeljük a kamatlábat, majd ortodox fondorkodásnak tulajdonítjuk, hogy a hitelélet a tőkeképződés hiányában nem tud úgy megindulni, ahogyan azt az ország fontos gazdasági érdekei megkövetelnék.

A reformnemzedék — úgy látszik — talán nem tartja elég radikálisnak azokat a beavatkozásokat, amelyeket a kormányzat 1931 óta a hitelélet szervezetével szemben gyakorolt. Abból a vádból, hogy „még mindig túlnyomórészt a nagybankok szempontjai érvényesülnek”, arra a gyanúra kell következtetnünk, mintha az 1931 óta a bankokkal szemben érvényesített kormánypolitika túlságosan ezeknek a bankoknak az érdekeit helyezte volna előtérbe. Ezen a téren — sajnos — nehéz vitába szállni, mert nem szolgálná gazdasági életünk stabilitását, ha feltárnánk azokat a hatásokat, amelyeket az 1931 óta hatalmon levő kormányok intézkedései a hitelélet szerveinek helyzetére gyakoroltak. Azok a modern gazdaságpolitikusok, akik a kormányzatot ortodoxiával vádolják, bizonyára azt gondolják, hogy a gazdaadósságok rendezéséből folyó eddigi és küszöbön álló intézkedések, valamint a hitelszervezet bevonása az államháztartási gondok elhárításába valami túlzott mértékben gazdagították azokat a nagybankokat, amelyeknek — mint Németh Imre mondta — a szempontjai érvényesültek.

Ezzel szemben legyen szabad egyetlen összehasonlítást bemutatnunk. A nyolc budapesti úgynevezett nagybank összes részvényét a budapesti tőzsdén 1931. június 30-án 232 millió pengőn jegyezték. Ugyanezen intézetek részvényei a mai árfolyamokon összesen 88 millió pengő értéket képviselnek. Az az ortodox pénzügyi politika tehát, amelyet a reformnemzedék térdre akar kényszeríteni, azzal az eredménnyel járt, hogy az úgynevezett nagybankok négy év alatt a közönség mértékadó becslése szerint elvesztették vagyonuk 62%-át. Alig hisszük, hogy a modern eszközökkel való további térdre kényszerítés nagyon is az ország hiteléletének érdekében állna.

Végül nézzük, vajon a kormányzat devizapolitikája volt-e olyan ortodox, hogy vele szemben valami modernebb rendszert kelljen feltalálni. Az ortodox pénzügyi politika szerint semmiféle hatósági beavatkozással nem lehet egy ország valutáját fenntartani vagy helyreállítani: ez csak a bizalom útján lehetséges, a bizalom pedig a minél nagyobb szabadságból következik. „A menekvő tőke — mondja Charles Rist — a következménye és nem az oka a valuta bizonytalanságának.” Néhányan 1931 óta azt hirdetjük, hogy az ország érdekét inkább az a szabadabb devizarendszer szolgálná, amelyet Victor Kienböck az osztrák valuta nagy előnyére valósított meg. Meggyőződésünk, hogy a devizaárak szabad elszámolásban való kialakulása jobban biztosíthatja az export, különösen a mezőgazdasági export érdekeit, mint a bürokratikus felárszabályozás, amelynek bizonytalansága szükségképpen egyes érdekkörök megkárosításával, mások előnyben részesítésével jár. Devizarendszerünket tehát joggal kifogásolhatjuk azért, mert túlságosan modern, és túl nagy eréllyel szakított az ortodox valutaelméletekkel; azt azonban aligha állíthatjuk, hogy rendszerünkben valami térdre kényszerítendő ortodoxia nyilvánulna meg.

Attól tartunk, hogy a modernebb valutarendszer iránt több oldalról megnyilvánuló áhítozást úgy kell értelmezni, mintha szakítani akarnánk a kormánynak a pengő vásárlóereje fenntartására irányuló helyes és erélyesen alkalmazott politikájával, holott ennek a politikának az elejtése mérhetetlen veszedelmeket idézne fel az egész lakosságra.

A Pesti Napló néhány hónappal ezelőtt közölte a híres sebész, Verebély professzor cikkét, amelyben arra panaszkodik, hogy „a kuruzslás és misztikum” rohamos összeomlással fenyegeti az orvosi hivatást. Sajnos ugyanez a veszély fenyegeti a közgazdasági és pénzügyi politikát is. Kuruzslással és misztikummal akarják orvosolni azokat a súlyos bajokat, amelyeket csak a közgazdasági tudomány megdönthetetlen igazságainak felhasználásával lehet gyógyítani vagy legalább enyhíteni. Reméljük, hogy a kormány nem hallgat ezekre a modernizáló biztatásokra, hanem a nagy pénzügyi kérdésekben — ha már nem követi is teljes mértékben a tudomány tanításait, amint azt meggyőződéssel szeretnénk — legalább megmarad azon az úton, amelyen eddig önuralommal és mérséklettel, sokszor népszerűségét kockáztatva haladt. Így legalább azt az eredményt elérte, hogy a világgazdasági helyzet jobbra fordultával nincs elzárva gazdasági gyógyulásunk útja.


     

    
    
    
    
     
      
        
              
                Fogyatékos tőkeképződés
              

            
      

    
     
      
        Éber Antal rövid cikke a hatóságilag leszorított betéti kamatláb tőkeképződést gyengítő hatásáról. Megjelent: Pesti Napló, Közgazdasági Napló, 1937. május 23.



      

     
     A magyar pénzintézetek által kezelt betétek állománya ebben az évben is stagnál. A Pénzintézeti Központ kötelékébe tartozó pénzintézetek betétállománya 1936. december 31-én 1524 millió, 1937. március 31-én pedig 1536 millió pengő volt. A háromhavi emelkedés tehát összesen 12 millió pengő, alig valamivel több, mint a hozzáírt kamatok összege. Ez a betétállomány 1930 végén még 2125 millió, sőt 1931 végén, a pénzügyi összeomlás után is 1608 millió pengő volt. Tehát még odáig sem jutottunk vissza, ahová betéteink az 1931-ben kitört pánikhangulatban lesüllyedtek.

Ennek a szomorú jelenségnek a magyarázatát nem nehéz megtalálni. Az 1931-es összeomlást közvetlenül követő időszakban még aggódhattak pénzünk értékállandósága miatt. Ma már ilyen aggodalmak még a legszkeptikusabb embert sem nyugtalanítják. Pénzünk értékének stabilitása annyira köztudomású, hogy inkább ösztönzőleg hat a tőkeképződésre.

Ha a betétállomány mégis csökken, ennek oka a hatóságilag szabályozott betéti kamatláb alacsony szintje. Ez a kamatláb nincs összhangban a tőke iránti kereslettel és kínálattal. A látra szóló betétek 2–2,3 százalékos, a három hónapra lekötött betétek 3–3,3 százalékos kamatlába nem stimulálja, hanem sorvasztja a betétképződést. A Pénzintézeti Központ kitűnő értesítője arról számol be, hogy a dán nagybankok a három hónapra lekötött betétek után 3,5 százalékos kamatot fizetnek. A 35 milliárd frank betétet kezelő francia takarékpénztárak 3–3,25 százalékos kamatot adnak. Ennek ellenére egyik országban sincsenek megelégedve a betétek alakulásával. Hogyan képzeljük el, hogy nálunk, ahol a takarékossági hajlam amúgy sem erős, mesterségesen lenyomott kamatlábbal fejleszthetjük ezt a hajlamot?

A munkanélküliségen csak megfelelő termelési eszközök birtokában lehet segíteni. A termelési eszközök jelentik a tőkét. Aki tehát gyökeresen akarja orvosolni a munkanélküliség súlyos betegségét, annak elsősorban a betéti kamatláb emelésével kell ösztönöznie a tőkeképződést.

                Szabadkereskedelem a protekcionizmussal szemben
              

            
      

    

    
    
    
    
     
      
        
              
                Nemzetközi munkamegosztás
              

            
      

    
     
      
        Éber Antal szócikke a nemzetközi munkamegosztásról és a szabadkereskedelemről, a klasszikus közgazdaságtan (Smith, Ricardo) érveire építve, egy közgazdasági lexikonból.



      

     
     Fejletlen társadalomban az egyén vagy a család mindazt előállítja, amire szüksége van. Fejlett társadalomban a munka megoszlik. Mindenki a termelésnek csak egyes részeit végzi, az általa előállított javakat pedig közvetlenül vagy — még inkább — pénz közvetítésével olyan anyagokra vagy késztermékekre cseréli, amelyekre szüksége van. A munkamegosztás óriási mértékben növeli a termelés lehetőségeit. Adam Smith, aki halhatatlan művét a munkamegosztás jelentőségének ismertetésével kezdi, korának megfelelő, jellegzetes példával szemlélteti annak előnyeit. Az a munkás, aki különösebb képzettség nélkül igyekszik gombostűt előállítani, a legjobb esetben sem tud naponta húsznál több tűt elkészíteni. A legkisebb gyár viszont, amely csak tíz munkást foglalkoztat és igen kevés géppel rendelkezik, naponta 4800 tűt tud gyártani. A munkamegosztás tehát még ilyen szerény keretek között is huszonnégyszeresére emeli a munka hatékonyságát.

Amilyen óriási jelentősége van a munkamegosztásnak a magángazdálkodásban, éppen olyan döntő fontosságú nemzetközi viszonylatban is. Nemzetközi munkamegosztáson azt értjük, hogy nem minden ország termel meg mindent, amire lakosságának szüksége van, hanem azt állítja elő, amit a legelőnyösebben tud termelni. Termelési többletéből csere útján — a pénzt csereeszközként használva — beszerzi azt, amit más államok termeltek, és amit azok szívesen adnak cserébe, mert többletük van belőle. Az egyik ország sok vasérce és jó minőségű szene révén előnyösen tud acélt előállítani. A másik jó termőföldje és éghajlata miatt előnyösen tud búzát termelni. Ha e két ország megosztja egymás között a munkát, az egyik csak acélt, a másik csak búzát termel, termelési feleslegüket pedig külkereskedelem útján elcserélik egymással, a nemzetközi munkamegosztás mindkét országnak óriási előnyt jelent. Széchenyi már 1818-ban azt mondta: „Nevetséges az angol, ha bort és gabonát termel, de még nevetségesebb a magyar, ha angol acélt akar előállítani.”

A nemzetközi munkamegosztás jelentőségét David Ricardo világította meg a legélesebben. Vizsgálódása korszakos jelentőségű eredménnyel járt. Kimutatta, hogy egy országnak akkor is érdekében állhat csak acélt előállítania, ha az acélt és a búzát egyaránt olcsóbban termeli egy másik országnál — feltéve, hogy az acéltermelésben nagyobb az előnye a külfölddel szemben, mint a búzatermelésben.

Ha két ember közül az egyik mind a cipő-, mind a kalapkészítésben különb a másiknál, de a kalapkészítésnél csak 20 százalékkal, a cipőkészítésnél pedig 33 százalékkal van előnyben, akkor az ügyesebb embernek az az érdeke, hogy csak cipőt készítsen, a kalapkészítést pedig engedje át a másiknak. Ugyanígy, ha egy ország kalapot visz ki és posztót hoz be, ezt azért teszi, mert több posztót kaphat, ha kalapot készít és azt posztóra cseréli, mint ha maga készítené a posztót. Ha olcsó külföldi áruk behozatalával kiadásaim 20 százalékát megtakaríthatom, az eredmény pontosan ugyanaz, mintha a gépesítés csökkentette volna a termelési költségeket. Bizonyos mennyiségű posztót Portugália 90 napi, Anglia 100 napi munkával, bizonyos mennyiségű bort pedig Portugália 80 napi, Anglia pedig 120 napi munkával állít elő. Annak ellenére, hogy Portugália mindkét termék előállításában előnyben van, számára kedvezőbb, ha csak bort állít elő, borfeleslegéért pedig Angliától posztót vásárol. Angliának ugyanígy kedvezőbb, ha csak posztót állít elő, posztófeleslegéért pedig bort vásárol Portugáliától, mint ha mindkét ország posztót és bort is termelne.

Ez a rendszer természetesen csak szabadkereskedelem mellett érvényesülhet. Ricardo meggyőző erővel és szinte szónoki lendülettel emeli ki a szabadkereskedelem előnyeit: „A teljesen szabad kereskedés rendszerében — írja — minden ország tőkéjét és munkáját természetszerűleg olyan termelési ágaknak szenteli, amelyek ránézve a legelőnyösebbek. Az önérdeknek ez a követése csodálatosan egybevág a közösség egyetemes javával. Ösztönözve a szorgalmat, jutalmazva a tehetséget s leghatékonyabban kihasználva a természetadta sajátos erőket, a legjobb és leggazdaságosabb munkamegosztást eredményezi: megszaporítva a termények összmennyiségét, mindenütt terjeszti a jólétet és az érdek és kölcsönös érintkezés kötelékével kapcsolja össze a nemzetek egyetemes társadalmát az egész művelt világon.”

Természetes, hogy a szabadkereskedelem elvét háború idején nem lehet alkalmazni. Ilyenkor Adam Smith nagy igazsága érvényesül: „A védelem sokkal nagyobb jelentőségű, mint a gazdagság.”

David Ricardo azt is kifejti, hogy ha a háború megzavarta a kereskedelmi kapcsolatokat, és egy korábban gabonaimportra szoruló ország szükségből kiterjesztette gabonatermelését, akkor a háború lezárulta után az ország átmenetileg gabonavámokkal védje meg a köz érdekében túlméretezett mezőgazdaságát, majd a vám fokozatos eltörlésével térjen vissza a szabadkereskedelemhez. Nincs azonban olyan tudományos bizonyítás, amely a nemzetközi munkamegosztás, így pedig a szabadkereskedelem békeidőben érvényesülő előnyeit megcáfolta volna. Ez a legkevésbé a kis államok szempontjából cáfolható. Még Friedrich List, a gazdasági nacionalizmus elvének zseniális képviselője is kénytelen volt megállapítani, hogy „egy külön város vagy kis állam ezt a rendszert — vagyis a korlátozó kereskedelempolitika rendszerét — nagy államokkal és birodalmakkal szemben nem alkalmazhatja és nem tarthatja fenn sikerrel.”

        Eredetileg megjelent a Pesti Napló 1932. április 24-i számában.



      

     
     A világ mai rettenetes gazdasági válságának kétségkívül egyik legfontosabb tényezője a gazdasági autarkiára való törekvés, amely a vámhatárok 20 000 kilométerrel való megnyújtásában, a vámfalak groteszk felemelésében és mindabban az elzárkózásra irányuló tendenciában áll, amely a kereskedelmi és személyforgalomra, a ki- és bevándorlásra, valamint a pénz- és hitelforgalomra egyaránt kiterjed. Ezek a szerencsétlen nagy és kis állami egységek, amelyek elzárkózással akarják gazdasági bajaikat orvosolni, idézik elő az egész világ rettenetes gazdasági válságát. Tönkreteszik azokat az országokat, amelyekkel a nemzetközi munkamegosztás elvei szerint gazdasági forgalmukat bonyolítaniuk kellene, egyúttal azonban önmagukat is, mert az áruk, a pénz, a hitel és a szolgáltatások nemzetközi forgalma nélkül csak az emberiség pusztulása, jólét helyett nyomorúság következhet be.

Az autarchikus gazdasági elszigeteltség felé vezető szomorú törekvés már nem áll meg az országhatárokon: a gazdasági tudatlanság az országhatárokon belül is kezdi érvényesíteni. Ennek tragikomikus jelét látjuk fővárosunk vezetőségének egyes intézkedéseiben. Nem elég végigszenvednünk, hogy a nagyhatalmak és a körülöttünk fekvő kis országok egyaránt a szabad forgalom elveinek lábbal tiprásával, a termelés rendjének teljes felforgatásával akarják megvalósítani boldogulásukat. Most már maga a főváros is elzárkózó politikát kezd követelni az országgal szemben, és külön gazdasági egységként igyekszik érvényesülni az ország többi részével szemben, hogy így még fokozza az egyes országok autarchikus politikája által előidézett képtelenségeket, nyomorúságot és szenvedést.

Ennek a fővárosi politikának a legmulatságosabb példája az az új városi vámtervezet volt, amelyet a törvényhatósági tanács már el is fogadott, és csak a kereskedelem és az ipar egyhangú felzúdulására sikerült a közgyűlési tárgyalás előtt egyelőre félretenni. Már önmagában teljes képtelenség, hogy egy ország fővárosa külön védővámokkal övezze körül magát az ország termelésével szemben. A képtelenséget fokozza, hogy Budapest környéki nagyközségei — Újpest, Kispest, Erzsébetfalva stb. — teljesen összeépültek a fővárossal, és már csak közigazgatási szempontból alkotnak külön egységeket; gazdaságilag és társadalmilag valójában teljesen összeforrtak a fővárossal. Jellemző arra a pénzügyi politikára, amely nem tudta felismerni, hogy csak a közterhek elviselhetővé tétele biztosíthatja bármely gazdasági egység, így a főváros jólétét is, hogy a községekből Budapest felé irányuló forgalomnak külön vámokat kell fizetnie, és hogy a főváros még az álkonjunktúra fényes pénzügyi eredményeinek idején sem tudta ezeket eltörölni.

Hogy ezt a képtelenséget még fokozni is lehet, és akadhat olyan fővárosi vezetőség, amely a fővárost az ország többi részétől elkülönítő vámfalakat többszörösükre akarja emelni, az valóban beszédes emléke marad korunknak. A tervezet szerint — hogy néhány árucikket idézzünk — a fővárosi vám tíz métermázsánként a bútornál a békebeli 93 fillérről, illetve az eddigi 6 pengő 80 fillérről 23 pengő 10 fillérre; a palackbornál a békebeli 93 fillérről, illetve a mostani 13 pengő 60 fillérről 23 pengő 10 fillérre; a szövetnél pedig a békebeli 93 fillérről, illetve a mostani 6 pengő 80 fillérről 23 pengő 10 fillérre emelkedett volna. Az új tervezet a külföldi dohánygyártmányokkal kezdődő és színházi látcsövekkel végződő luxuscikkek osztályába sorolta a bútorokat, a palackbort és a növényi konzerveket, például az ecetes uborkát is. A gazdaságpolitika világosságát mutatja, hogy míg a pálinka vámja 27 fillér, az ásványvízé 72 fillér lenne. Ráadásul az egész vámtarifa nómenklatúrája annyira elavult, hogy a kakaót egyes vámtisztviselők a csokoládéval együtt a legmagasabb luxusosztályba sorolják, mások kávépótlóként vámolják el, sőt arra is akadt példa, hogy a kakaóbabot babként vámkezelték.

Ugyanez a humoros törekvés az autarkia iránt nyilvánul meg a főváros Temetkezési Intézetének ismert eljárásánál, ami abból áll, hogy a kötelező ravatalozás címe alatt a Budapest-környékről a fővárosi kórházba szállított és ott elhalt embereket nem engedik a kórházból egyenesen újpesti, kispesti vagy erzsébetfalvai temetőikbe szállítani, hanem a hátramaradottaknak a kötelező ravatalozás címen kocsikáztatási, felrakási és lerakási díjak neve alatt külön és tetemes adót kell leróniok, mielőtt elhalálozott családtagjuk földi maradékait saját temetőikbe örök nyugalomra helyezhetnék.

A felvilágosodott autarkia legszemléltetőbb példáját azonban a főváros legújabb bölcs intézkedése nyújtja, amely szerint a fővárosban végzett közmunkáknál ezentúl csakis fővárosi munkások foglalkoztathatók. Vagyis a főváros mint „separatum corpus” most már a munkásvándorlás terén is önállósítja magát, és elzárkózik az országtól. Méltó folytatása már csak az lehet, ha majd a főváros az Észak-amerikai Egyesült Államokhoz hasonlóan bevándorlási keretszámot állapít meg az ország egyes vármegyéi és városai számára — a szabad forgalom elvének nagyobb dicsőségére és azoknak a panaszoknak az alátámasztására, amelyeket a munkásvándorlás nemzetközi akadályozása miatt joggal érvényesíthetünk a külföldi országokkal szemben.

Emberbaráti és szociális szempontból oda jutunk, hogy azok a szegény munkások, akik valamely Budapest környéki községben szerény kis hajlékot alapítottak, ezentúl ki lesznek zárva a fővárosi munkákból.

Szerencse, hogy ezek az intézkedések még nem ébresztették a vidéket arra a gondolatra, hogy — úgy, mint ez a nemzetközi forgalomban szokásos — retorziókkal éljen, mert ha a vidék ennek tudatára ébred, akkor még tanúi lehetünk majd olyan üdvös jelenségeknek, hogy a vidéki városok és vármegyék diszkriminálni fogják a fővárosból érkező orvosokat és ügyvédeket a saját orvosaikkal és ügyvédeikkel szemben, vám alá vethetik a fővárosból érkező árucikkeket az illető vidéki helyre való elszállítás pillanatában, szóval eljuthatunk ahhoz az üdvös állapothoz, amikor a kis ország határain belül fognak külön vámterületek képződni, amelyek átlépésénél áruk, munkások és szolgáltatások külön vámjai fogják az országon belüli forgalmat is megakasztani.

Úgy gondoljuk, éppen elég bajunk van már az egyes országok autarchikus törekvéseivel, semhogy ezeket még olyan naiv belső rendszabályokkal fokozzuk, mint amelyekkel a hivatalos főváros szerencsétlen lakosságunkat boldogítja. Ha a főváros vezetősége még mindig nincs tudatában annak, hogy gazdasági életünk újjáélesztéséhez a forgalom felszabadítása, a szabad kereskedés, az áruk és személyek szabad mozgása, minél több és szabadabb levegő szükséges; ha azzal kell számolnunk, hogy a fentiekhez hasonló, egyelőre szerencsére még jelentéktelen intézkedések halmozódni fognak, akkor az országos hatalomnak kell közbelépnie. Ha kell, törvény erejével kell megakadályoznia, hogy ezek a nevetséges törekvések elhatalmasodjanak, és az ország határain belül újabb zavarokhoz, bonyodalmakhoz, a gazdasági élet további megkötéséhez, így újabb nyomorhoz és szenvedéshez vezessenek.

A napokban tartott fővárosi közgyűlésen e sorok írójának a keresztény községi párt egyik korifeusa azt a szemrehányást tette, hogy „denunciálás” az, ha az autonómiának valamelyik tagja, aki egyúttal országgyűlési képviselő, a főváros gazdasági vezetésének hiányait az ország parlamentjében szóvá teszi. Úgy látszik, hogy egyes pártok felfogása szerint a kormánynak a főváros vezetőségével szemben csak annyi joga van, hogy térdet és fejet hajtson a fővárosi pártsatrapák határozatai előtt. Ha azonban — amint reméljük — ez a felfogás téves és ha a kormánynak joga van ügyelni arra, hogy mi történik az államnak azokkal a polgáraival, akik egyúttal a főváros polgárai, ha a magyar parlamentnek hatásköre nem szűnik meg a városháza kapuinál, akkor jó lesz, ha a kormányzat és a parlament idejében felfigyel a fővárosi autonómia nagyhatalmainak autarchikus törekvéseire, amelyek előbb-utóbb, ha érvényesülnek, alkalmasak arra, hogy megbontsák az ország fővárosa és többi részei közti harmóniát és a mai nehéz időkben újabb igazságtalanságokat és zavart ültessenek át amúgy is eléggé sivár gazdasági életünkbe.

        Eredetileg megjelent a Pesti Napló 1934. március 4-i számában. A nyomtatott címben a város neve még „Tia Juana” alakban szerepel.



      

     
     Amerikai mércével jelentéktelen város, amely Alsó-Kalifornia és Mexikó határán fekszik. Eddig nem volt más jelentősége, mint hogy kedvelt üdülőhely; a jövő gazdaságtörténelmében azonban nevezetes példaként fog szerepelni a szabadkereskedelem és a protekcionizmus elvei között folyó harcban. A várost ugyanis 5 mérföldes körzetével együtt az Egyesült Államok és Mexikó a múlt év végén szabad területté nyilvánította. Itt semmiféle import után nem szednek vámot, a kölcsönösség alapján pedig Tijuana is vámmentesen exportálhat az Egyesült Államokba és Mexikóba.

Még csak néhány hónap telt el az új rendszer bevezetése óta, és a két ország közgazdái feszült érdeklődéssel figyelik: a szabadkereskedelem e kis és talán egyetlen szigete a világon melyik elméletet igazolja majd? Vajon Smith, Ricardo és Cobden elméletét, amely szerint a szabadság és a szabadkereskedelem a gazdasági jólét, a fejlődés és a haladás forrása? Vagy az újabb közgazdasági bölcsekét, akik szerint a tiltó vámok, a behozatali korlátozások, a kontingensek — vagyis az autarkia jelszava mögött meghúzódó modern bölcsesség — jelentik az emberi jólét forrását? E példán lesz megfigyelhető, hogy a nemzeti ipar valóban nélkülözhetetlen előfeltétele-e a vámvédelem; hogy a hazai mezőgazdaságot csak mesterségesen felsrófolt árak tehetik-e jövedelmezővé; hogy a munkanélküliség egyetlen ellenszere-e a tilalom; és hogy a lakosság jóléte csak vámtarifák drótsövényével és titkos kedvezmények aknáival biztosítható-e.

A szabadkereskedelem e kis szigetének néhány hónapos gazdasági történetéről a New York-i The Annalist a következőképpen számol be:


„A tények homlokegyenest ellenkeznek mindazzal, amit a magas vámtarifa hívei állítanak. Az üzleti élet depressziója helyett valódi fellendülés következett be.1 Az első hónapban, amely alatt a szabad zóna érvényben volt, egyrészt a behozatal, másrészt az eladás (tudniillik a kivitel) megháromszorozódott. A szolgáltatások és az áruk árai körülbelül 50 százalékkal estek. A telkek értéke nyomban emelkedett. A foglalkoztatás majdnem megkétszereződött. A munkabérek és fizetések ugyan csökkentek, de csak feleannyira, mint a megélhetési költségek. Következésképpen az életszínvonal jelenleg sokkal magasabb. Egyelőre még nem állnak rendelkezésre hiteles adatok arra vonatkozóan, hogy milyen mértékben nőtt a nyereség, de elismerten minden vonalon magasabb. Közvetlenül felismerhető, ki nyert ezzel a vámcsökkentéssel. Valamennyien nyertek: a tijuanai kereskedő, annak vevői és a Tijuanába exportáló, különösen az amerikai exportőr. Vesztettek a túl magas vámok hátrányával sújtott, versengő amerikai üdülőhelyek.”



Ha ebből a példából szabad következtetni, akkor csak mosolyognunk lehet azokon, akik a régi gazdasági liberalizmust harsonaszó mellett temetik napról napra, miközben a tervgazdaság bölcs irányításának behódolt emberiség gazdaságilag pusztul, kultúrájában szenved, és újabb háborúra készül, hogy a régi eszmények ledöntése után bekövetkezett káoszból kibontakozhasson. Ma is olyan időket élünk, mint száz évvel ezelőtt, amikor — mint Széchenyi a Kelet Népében írja — „valódi szörnyetegként, a gyújtogatónál, a rablónál, az antropofágnál feketébb színekkel festik a szerencsétlen liberálisokat.” Ők felelősek minden bajért és pusztulásért, pedig a jelentkező bajok és szenvedések nyilvánvaló oka, hogy a dilettánsok a szabadság elveinek helyébe az állami intervencionizmust és az irányított gazdálkodást, a gazdasági élet automatizmusának helyébe pedig — mint Mussolini mondja — a közgazdaság bürokratizálását léptették.

Nekünk, szegény kis országnak, amelynek szomszédai nem az Egyesült Államok és Mexikó, aligha volna módunkban a tijuanai példát követni. Vágyódhatunk a szabadkereskedelem után: ez a vágyódás kicsendül miniszterelnökünk legutóbbi, a képviselőházban tartott külpolitikai beszédéből, amelyben a nagy gazdasági térségek létesítése mellett emelt szót. Kicsendül azokból a nagy kitartással és viszonylag kielégítő eredményekkel folytatott küzdelmekből is, amelyeket a magyar kormány külkereskedelmi forgalmunk kiterjesztése érdekében folytatott.

De ha arra nincs is módunk, hogy saját elhatározásunkból és meghatározó külföldi piacaink belátásából kövessük a tijuanai példát, arra jogunk, lehetőségünk és képességünk is van, hogy — ha már a szabadkereskedelmet önállóan nem tudjuk megvalósítani — legalább a kereskedelem szabadságát ne engedjük elpusztulni országunkban. Pedig, sajnos, nem tudunk szabadulni attól a benyomástól, hogy azok, akik jóakaratból, de mindenáron segíteni akarnak olyan bajokon is, amelyeken saját erőnkből nem tudunk segíteni, most a segítség jelszava alatt egyik legfontosabb termelési águnk, a kereskedelem elpusztításához látnak az irányított gazdaság jelszavával.

Legyünk tisztában azzal, hogy az úgynevezett irányított gazdálkodás kétséges előnyeinek kétségtelen ára a magyar kereskedelem megbénítása. A Futura egyedül üdvözítő uralmának folytonos kiterjesztése egyértelmű a magyar gabonakereskedelem megmaradt roncsainak elpusztításával. A Faforgalmi Rt. nem jelent mást, mint a fakereskedelem fokozatos kiirtását. A burgonya és paprika termelésének irányítása tönkreteszi a burgonya- és paprikakereskedőket és helyükbe legfeljebb bürokratizált burgonya- és paprikatrafikokat létesít, amelyeknek semmi létjogosultsága többé nincs. A gyapjúmonopólium a szellemi munkanélküliek vagy az ok nélkül eltartottak közé fogja sodorni azokat, akik hazai és nemzetközi viszonylatban a gyapjúkereskedelemmel foglalkoztak.

Szívesen elhisszük, hogy nem ez a szándékuk azoknak, akik a gazdasági élet irányításának erre az útjára léptek. Elhisszük, hogy az irányítást úgy képzelik el, hogy a kecske is jóllakjék, a káposzta is megmaradjon, a termelő többet kapjon termékéért, a fogyasztó ne legyen ok nélkül túlterhelve, és a kereskedelem se pusztuljon el. Csakhogy ezt a fából való vaskarikát senki sem képes megvalósítani. Meggyőződésünk, hogy ez az irányítás nem szolgálja a termelők javát, akik egyébként minden esetben tiltakoznak a szabadság korlátozása ellen, ha saját termelésükről van szó. Az irányítás súlyosan károsítja a fogyasztóközönséget is; túlterhelése szükségképpen együtt jár a fogyasztás korlátozásával, így a termelők érdekeinek sérelmével.

Elsősorban azonban a kereskedők szenvednek, akiknek életeleme, képességük és ügyességük kifejtésének egyetlen lehetősége a gazdasági szabadság: ennek elzárásával működésük lehetetlenné vagy legalábbis értéktelenné válik.

Amíg ez csak a belső viszonyokra érvényes, addig még lehet arról ábrándozni, hogy a termelők és fogyasztók közötti út megrövidítésével mindkettő jobban jár. Ábránd ez, hiszen az út nem rövidül meg: csupán nem a kereskedők ügyes, szorgalmas és hozzáértő légiói, hanem a monopolisták és bürokraták terméketlen seregei közlekednek majd rajta.

Ettől eltekintve az egész ország gazdaságának súlyosan kell szenvednie, ha megszüntetik az exportkereskedelem lehetőségét, és laikusokra meg dilettánsokra bízzák azt a nehéz, küzdelmes, szakértelmet és kereskedelmi tudást igénylő munkát, amelyet termékeink minél előnyösebb kivitele érdekében eddig a kereskedők láttak el. Ezek az emberek sem az exportkereskedő munkáját nem képesek elvégezni, sem az egyéni gazdasági érdek nem ösztönzi őket arra, hogy a magyar termény- és árukivitel érdekében vállalják azt az emberfeletti munkát, amelyet a mai viszonyok között a legkisebb eredményért is ki kell fejteni.

Még nem késő, hogy visszatérjünk arra az útra, amelyről végzetesen téves jelszavak hatása alatt eltérünk. A világ gazdasági történelme egyetlen példát sem mutatott és a jelenkor szomorú kísérletei sem szolgáltathatnak sehol egyetlen bizonyítékot sem abban az irányban, mintha a monopolista társaságok, protekciós álkereskedők, bürokraták és dilettánsok valaha és valahol képesek lettek volna a kereskedelmet helyettesíteni. Miért éppen mi legyünk azok, akik a magunk elnyomottságában akarunk kísérleteket tenni, amelyeknek csak egy biztos eredménye látszik: az tudniillik, hogy nemzeti jövedelmünknek egyik fontos komponensét, a kereskedelmi tevékenységet fogjuk megbénítani.

François Quesnay, az agrárizmus eszméjének megteremtője XXV. tantételében így fogalmaz: „Teljes kereskedelmi szabadságot kell fenntartani, mert a legbiztosabb, a legrendesebb, a nemzetre és az államra nézve leghasznosabb bel- és külkereskedelmi politika a verseny teljes szabadságában áll.” Kövessük ezt az elvet, amelynek igazságát sehol senki nem cáfolta meg. Kövessük a tijuanai példát, és ha már a szabadkereskedelem terén nem követhetjük, legalább kövessük a kereskedelem szabadságának irányában — a magyar mezőgazdaság, a magyar fogyasztók, a magyar kereskedelem és az egész magyar gazdasági élet javára.

Lábjegyzetek


	
A nyomtatott magyar szöveg értelmetlenül „a tényleges haladásban hossz következett be” alakban közli a mondatot. Javítva Alva Lee The Annalist folyóiratban megjelent eredeti angol szövege alapján. ↩






     

    
    
    
    
     
      
        
              
                Kinek van joga exportálni és kinek importálni?
              

            
      

    
     
      
        Eredetileg megjelent a Pesti Napló 1936. december 17-i számának Közgazdasági Napló rovatában.



      

     
     Végül is jó volna tudni, kinek van joga magyar árut exportálni. Egyik nap azt halljuk, hogy a szarvasmarha-kivitelt azért kell a kereskedők kezéből álszövetkezetek kezére átjátszani, mert a kivitel joga a termelőt illeti, a termelő pedig — ugyebár — azonos az álszövetkezettel. Másnap megalakul a Magiroda, ekkor pedig azt tudjuk meg, hogy a termelőnek nincs joga takarmány- és vetőmagot kivinni: ez kizárólag a kereskedő joga. Máskor — varietas delectat — olyan rendelkezés készül, amely szerint zsírt és szalonnát csak a hentes mint termelő és egy nehézipari nagyvállalat exportálhat, a kereskedelem ellenben kizárandó. Vetőmagborsót csak úgy lehet kivinni, hogy az néhány kiváltságos vállalat monopóliumává váljék — a termelő gazdák kizárásával. Vannak iparcikkek, amelyeket csak bizonyos minimális áron felül; vannak, amelyeket csak meghatározott áron; vannak, amelyeket csak meghatározott vagy annál jobb minőségben szabad; és vannak, amelyeket a meghatározottnál jobb minőségben tilos exportálni.

Ugyanilyen üdítő változatosság tapasztalható azoknak a szerencséseknek a kiválasztásában, akik az exportot lebonyolíthatják. Az egyik gyakorlat szerint csak azok részesülhetnek a keretszámokból, akik korábban is exportáltak. Van ellenkező gyakorlat is: ez nem jogcím, nem szabad megkövesíteni a kiviteli tevékenységet; erősebb jogcím, ha valaki sohasem exportált. Nyilván ez a gyakorlat juttatta előtérbe a kft.-ket mint modern alakulatokat az exporttevékenység terén. Végül legmodernebb irányként említhető az, amelyről az egyik mezőgazdasági kamara lemondott alelnöke számol be: az olaszországi lóexportot az illető kamara elnöke „önhatalmúlag fenntartotta önmagának”.

Az importjogosítványok terén is felszínre kerülnek olyan kombinációk, amelyeket az „ortodox” közgazdaságtan elvénhedt művelői nehezen értenének meg. Például azt, hogy tűzifát miért csak a hazai erdőbirtokosok importálhatnak monopolhelyzetben; vagy hogy karácsonyfát az előnyös viszonylatban miért csak a Hangya importálhat, míg a szegény kis piaci árusok csak a hátrányos viszonylatból hozhatnak be.

A felsőoktatási kongresszuson Hóman Bálint bölcsen állapította meg, hogy a helyes felsőoktatásnak csak a szabadság lehet biztos alapja. Ugyanez még fokozottabban érvényes a gazdasági életre. Ha az intervencionizmus így halad tovább, lassan oda jutunk, hogy valamely árut külföldről becsempészni üde, könnyed és veszélytelen foglalkozás lesz ahhoz képest, mintha valaki magyar árut akarna legálisan külföldre exportálni.

        Éber Antal vezércikke az állami költségvetés arányairól és a gazdasági szakoktatás elhanyagolásáról. Megjelent: Pesti Napló, 1930. március 30.



      

     
     Gladstone, a Victoria-korszak egyik legnagyobb államférfia, írja meg naplójában, hogy pénzügyminisztersége idején egyik legnagyobb női tisztelője és híve, Catherine Glynn, szenvedélyes levélben fordult hozzá, amelyben felpanaszolta az angol közületek és az angol társadalom költekezéseinek kirívó aránytalanságait. Kesereg azon, hogy egyik oldalon túlzottan költekeznek, másrészről ott fukarkodnak, ahol költeni kellene. Levele ezzel a kérdéssel végződik: „Hiszi, hogy jogunk van így élni?” Gladstone naplójában ezzel a megjegyzéssel kíséri a levelet: „Szeretem ezért a kérdéséért.”

Ez a reminiszcencia jut eszünkbe akkor, amikor a magyar állam most tárgyalás alatt álló költségvetésének tervezetét mérlegeljük. Ez a tervezet azt mutatja, hogy a mi országunkban, amelyet agrárállamnak szoktunk nevezni és amelynek — kiadásaink okos beosztása mellett — tényleg azt a jelleget kellene kidomborítania, az állami költségvetés kiadásai között a földművelésügyi tárca kiadásai 36,6 millió, a népjóléti minisztérium kiadásai 72,4 millió, a kultuszminisztérium kiadásai pedig 142,6 millió pengővel szerepelnek. Vagyis a földművelési, a népjóléti és a kultusztárca kiadásai úgy aránylanak egymáshoz, mint 1:2:4, azaz kerek számokban a népjóléti ügyekre kétszer, a kultusztárca ügyeire négyszer annyit költünk, mint a földművelésügy fejlesztésére.

Még jellemzőbb képet nyerünk, ha ezeknek a költségvetéseknek egy-egy részletébe belevilágítunk. Amíg a szegedi egyetem 3,6, a pécsi egyetem 3,1, a debreceni egyetem 3 millió pengő költséggel szerepel, addig a gazdasági szakoktatásra összesen 2,7 millió pengő van felvéve. Ezekről az egyetemekről és a budapesti egyetemről kerül ki évente 5–6000 főnyi intellektuális, jogász, bölcsész, orvos, akik minden pálya túlterheltsége mellett képtelenek bárhol is elhelyezkedni és csak fokozzák és szaporítják az értelmiségi pályákon nyomorgók szomorú tömegeit. Ellenben a napokban hangzott el egy szakszerű előadás keretében statisztikai adatok megvilágítása mellett az a tragikus megállapítás, hogy a kisgazdáink kezén lévő föld átlag 25%-kal kevesebbet terem, mint a közép- és nagybirtok, ami pénzben kifejezve annyit jelent, hogy csak a négy fő terményt — búza, árpa, zab és tengeri — véve alapul, nemzeti jövedelmünk évi 200 millió pengővel volna csak az által szaporítható, ha a kisgazdák földjének átlagtermése arra az — éppen nem magas — átlagra volna fokozható, amelyet a közép- és nagybirtok felmutat.

Ennek a célnak az eléréséhez egy út vezet: gazdasági szakoktatás fejlesztése. Ezen a téren hihetetlen, szégyenletes az elmaradottságunk. Nincs egész állami életünknek, közgazdasági politikánknak égetőbb kérdése, mint a mezőgazdasági szakoktatás kifejlesztésével kisgazdaságaink elmaradott kezelési rendjét megjavítani. Ehelyett képzünk évről évre ezerszámra jogászokat, orvosokat és tanárokat, akiknek nem tudunk kenyeret adni és egy-egy vidéki egyetemre, amely a nem létező szükségletet elégíti ki, többet költünk, mint amennyit az egész ország gazdasági szakoktatására fordítunk. Nem hiszem, hogy az egész országban lehetne közgazdasági logikával rendelkező ember, aki meg tudná magyarázni, hogyan lehetséges az, — nem hinnők, ha nyomtatásban nem látnók — hogy ily viszonyok közepette az előző évvel szemben még 900 000 pengővel redukáljuk a gazdasági szakoktatás előirányzatát.

Amikor ezzel szemben azt látjuk, hogy testnevelési célokra 1,8 millió pengőt, művészeti célokra 3,6 millió pengőt irányzunk elő, akkor igazán kétségbeesve kell a kérdést feltennünk, vajon az az ország, amely a gazdasági szakoktatás költségeinek ⅔-át fordítja a sportnak és 1⅓-szorosát a művészeteknek az előmozdítására, tulajdonképpen miből akar megélni, miből akarja gazdasági mérlegünk riasztó passzivitását kiegyenlíteni: a futballból, a ping-pongból, az operából, vagy pedig a mezőgazdaság fejlesztéséből?

És mindez ezekbe a groteszk aránytalanságokba éppen most torzult el a háború után, az ország feldarabolása után, a mezőgazdaság védett fogyasztó piacának elvesztése után. Most, amikor nemzeti létérdekünk a mezőgazdaság fejlesztése. A háború előtti utolsó, 1914–15. évi költségvetés még teljesen eltérő számarányokat mutatott. Az utolsó békebeli költségvetésben minden 100 pengőre, amit a földművelésügyre költöttünk, esett 146 pengő, amit a kultusztárcára és 42 pengő, amit a mai népjóléti minisztérium ügyeire fordítottunk. Ehelyett a mostani büdsében minden 100 pengőre, amit a földművelésügyre irányzunk elő, esik 395 pengő, amit a kultusztárcára és 200 pengő, amit a népjóléti tárcára költünk. Ez az összehasonlítás mutatja a legvilágosabban, hogy ez a két tárca — a közoktatásügyi és népjóléti — a maguk kiadási arányszámaiknak fantasztikus felduzzasztásával úgy elszívják az államháztartás egész életerejét, hogy legelső állami feladatunknak, a mezőgazdasági termelés fejlesztésének, a kisgazdák produkciója megjavításának az adóprés tűrhetetlen megfeszítése mellett is csak olyan morzsák jutnak, amelyek a mezőgazdaságnak nem fejlesztését, hanem elsorvasztását idézik elő.

„A gazdák kisebb vagy mélyebb tudománya mérlege az ország földművelési erejének”: ezt mondja Széchenyi a „Hitel”-ben. Ezt a tudományt mi úgy akarjuk fejleszteni, hogy a gazdasági szakoktatás költségeit 25%-kal redukáljuk, ellenben ugyanakkor fedett uszodákat, strandfürdőket, kultúrpalotákat, egyetemi városokat, sportpalotákat, társadalombiztosító felhőkarcolókat, üresen álló polgári iskolákat, zenepalotákat, külföldi kollégiumokat létesítettünk.

Jöjjünk végre tisztába azzal, hogy passzív gazdasági mérleg mellett, amikor kevesebbet termelünk, mint amennyit fogyasztunk, nem létezhetik kulturális fejlődés és szociális haladás, mert ezeknek szükségképpeni előfeltétele a gazdasági élet egészsége, az aktív termelés. Amíg ezt az igazságot nem érvényesítjük, az ország mindig több és több elégületlen Catherine Glynn-je fogja a riasztó kérdést felvetni: „Jogunk van így élni?”

        Éber Antal vezércikke a közterhek növekedéséről és az állandóan jelentkező új költekezési igényekről. Megjelent: Magyarság, 1930. március 2.



      

     
     Három nap újságjait átfutottam és azokból kis kivonatot készítettem arról, vajon rövid három nap alatt a magyar társadalom micsoda igényeket érvényesít az állammal és a közületekkel szemben? Ennek a három napnak az igényjegyzéke a következőket foglalja magában:

Nagyobb szubvenció az Operaháznak, fedett sportcsarnok állami szubvencióval, a fővárosi építkezésekre adandó másodhelyű jelzálogos kölcsönök után állami kamathozzájárulás, 36 millió pengős beruházás a fővárosi vízművekbe, a fürdőhitelek támogatása, száz új fővárosi autóbusz beszerzése, Pécsett új egyetemi építkezéshez a város 600 000 pengő hozzájárulása, Szeged város 500 000 pengő hozzájárulása új fizikai és kémiai egyetemi intézethez, az új fővárosi könyvtárnak „művészi bútorokkal” való berendezése; Pécs város felirata a hadikölcsönvalorizáció iránt, olcsó állami hitel a fővárosi kiskereskedők számára, Tabán és Erzsébet sugárút kiépítése, gázgyári igazgatósági épület felépítése 4½ millió pengőért, fedett sétány az Erzsébet- és Ferenc József-hidak között.

Ez az összeállítás — ismétlem — három nap eredménye. De nem kivételes három napé, mert ez így megy tovább, napról-napra, hétről-hétre, állandó igényekkel, folyton ismétlődő követelésekkel az állammal, a fővárossal és a többi közületekkel szemben. Viszont ugyanazok a testületek, egyesületek és magánszemélyek, amelyek és akik ezeket a változatos, néha fantasztikus, de folyton újból jelentkező igényeket képviselik, egyúttal azonosak azokkal, akik állandó panaszlói a közterhek súlyának, állandó szószólói a közterhek mérséklésének.

Amikor a francia kamara egyik legutóbbi nevezetes ülésén a Tardieu-kormány megbukott, a szavazást megelőzően Chéron pénzügyminiszter javaslatát védő beszédében így jajdult fel: „Végre is lehetetlen a pénzügyminisztertől azt kívánni, hogy ugyanakkor leszállítsa az adókat és felemelje a kiadásokat.” Azt gondolom, hogy nálunk, ebben a tőkeszegény és passzív gazdasági mérleggel küzködő országban a közvéleménynek végre tisztába kellene jönnie azzal, hogy minden, bár magában indokolható és méltányos követelmény felállítása és a közzel szemben való érvényesítése által megszilárdítja a közterheknek elviselhetetlen súllyal ránk nehezedő kompakt alkotmányát, megakadályozza annak fokozatos elhordását és így hozzájárult gazdasági nyomorúságunk állandósításához és kiélezéséhez.

Az angol cserkészfiúk részére készült tizparancsolat egyike így szól: „Sohase mondd, hogy a kormány fog fizetni, Te vagy az, aki fizetsz.” Igazán ideje volna, ha társadalmunk mértékadó tényezői egyszer már tisztába jönnének ennek az egyszerű és bölcs mondásnak az igazságával és ne úgy állítanának fel követelményeket, ne abban a hitben irnának ki csekkeket a közpénztárakra, mintha azok beváltásáról a cseh vagy román állampénztárnak kellene gondoskodnia, hanem annak megfontolásával, hogy a csekkek beváltásáról nekünk magunknak, mindnyájunknak, a válságban fuldokló mezőgazdaságnak, iparnak és kereskedelemnek kell gondoskodnia.

Emlékezetes még a pénzügyminisztérium adóstatisztikájának lesújtó és mindent megmagyarázó adata, amely szerint a trianoni Magyarországra nehezedő évi közteher a háború előttről 1927-re évi 500 millió pengővel lett súlyosabb. Aktuális gazdasági helyzetünk minden okfejtésnél meggyőzőbben bizonyítja, hogy emellett a közteher mellett az ország gazdálkodása nem lehet produktív, emellett a közteher mellett nem indulhat meg tőkeképződés, hanem csak a nemzeti tőke fokozatos felemésztése következhetik be. Ezzel szemben még mindig nem látunk semmi könnyebbülést. A főváros most megjelent decemberi havi füzete szerint, például, a főváros lakosságától az 1929. év súlyos válsága közepette megint kerek 6 millióval több adót szedtek, mint az előző esztendőben. Emellett pedig tudnunk kell, hogy úgy az állam, mint a főváros az előző években felgyűjtött latens tartalékokat emészti.

Hová jutunk ezen az úton? Nem juthatunk máshova, mint a leromlás újabb szomorú állomásaihoz. Fel kell tehát végre rázni a társadalmat abból a csodálatos vak hitéből, mintha azzal lehetne segíteni, hogy mindenki igyekezzék még utoljára egy-egy követelmény, egy-egy igény kiharcolásával a romladozó épület egy-egy tégláját a maga részére kiszakítani. Nincs más segítség, mint a takarékosság, az igények kielégítésének leszorítása vagy legalább elhalasztása addig, amíg gazdasági mérlegünk aktivitás újból lehetővé fogja tenni újabb igények kielégítését.

Most igazán eljött az ideje, amikor tisztába jöjjünk azzal, hogy Erzsébet-sugárút nélkül, a fővárosi könyvtár „művészi” bútorai nélkül, budai kilométeres fedett sétány nélkül, gázgyári igazgatósági épület nélkül, sőt újabb autóbuszok és újabb fizikai és kémiai intézetek nélkül is meg lehet élni, ellenben ezekkel a közterhekkel, amelyek elsorvasztják egész gazdasági életünket, lehetetlen megélnünk. Legyen tehát egyszer már végük a tervezgetéseknek, az úgynevezett alkotásoknak, a gazdasági életet elsorvasztó szociális és kulturális reformoknak. Jöjjön a társadalom tudatára annak, hogy a közzel szemben támasztott igények elfojtása nélkül nem lehet takarékosság, hogy a közpénzekből való takarékosság nélkül nem lehet adómérséklés, adómérséklés nélkül pedig nem válhatik újból egészségessé gazdasági életünk.

        Éber Antal vezércikke a főváros pazarló, tőkeszegény országban folytatott építkezési politikája ellen, megjelent a 8 Órai Újság 1930. március 21-i számában.



      

     
     A főváros egész közgazdasági politikája az építkezések erőltetésében merül ki. Minden közgazdasági politika talp- és sark-köve az építkezés, legyen az hatósági vagy magánépítkezés. Építeni iskolákat, kórházakat, reprezentációs palotákat, többemeletes vagy földszintes bérházakat, tisztviselői- vagy munkáslakásokat, létező vagy megnyitandó utcákban, régi vagy új városrészekben — a fődolog, a közgazdasági arkánum az építkezés.

A fedettuszoda építkezésének megkezdését olyan üdvriadallal fogadjuk, mintha valami gazdasági telep létesítéséről volna szó, amely ezernyi munkanélkülinek biztosítana termelő munkát. A közgazdasági ügyosztály minden követ megmozgat, hogy a ferencvárosi helyi kikötő igazgatósági épületének költségeit biztosítsa, mert azt ugyan senki se tudja — legkevésbé a közgazdasági ügyosztály, — hogy a csepeli kikötő mellett mire kell a ferencvárosi helyi kikötő, csak azt tudják ösztönös sejtelemmel, hogy egy újabb igazgatósági épület létesítése üdvöt hoz a főváros lakosságára.

Egyáltalán az igazgatósági épületek — ezek a fővárosi adminisztráció dédelgetett közgazdasági alkotásai. Alig ocsudtunk fel megdöbbenésünkből, hogy a főváros, amely még el sem költötte egészen a húszmillió dolláros kölcsönét, már újabb adósságcsinálásra készül — ezúttal a függő kölcsön nem nagyon épületes megoldásához nyulnak — már megjelenik a teljes lelki megnyugtatás, hogy ez az úgynevezett beruházási üzemi kölcsön is megkapja a maga obligát igazgatósági épületét.

A fővárosi üzemi ügyosztály vezetője nyilatkozik egy napilap hasábjain az „üzemi” kölcsönből fedezendő „beruházási” szükségletekről és a közönség épülésére és megnyugtatására közli, hogy „a gázművek beruházási programjából csupán az igazgatósági épület megteremtése sürgős”. A termelés megjavítása — nem sürgős. A munka racionalizálása — nem sürgős. Sőt az üresedésben levő vezérigazgatói állás betöltése sem sürgős — még nincs eldöntve, hogy melyik polgármesternek, tanácsnoknak, vagy pártvezérnek lesz ez az állás a buen retiroja — sürgős csak egy, hogy 4½ millió pengő költséggel, súlyos kamatozású függőkölcsönből igazgatósági épületet kell létesíteni.

Ugyanaznap jelent meg a közoktatásügyi ügyosztály vezetőjének, a főváros egyik legnagyobb alkotójának megnyugtató nyilatkozata, amely szerint ezentúl minden évben kétmillió pengőt fogunk elemi iskola építésekre fordítani. Itt az igazgatósági épületek nem külön, hanem bent az iskolákban létesülnek, létesülnek továbbá linoleumos padlók, szobrocskák a kapu előtt, sohasem használt fürdőszobák a pincékben, vígadó-szerű termek az iskolai mozik számára, kilátásos igazgatói lakások, szóval minden, amit egy bőségben úszó főváros lakossága szépet, jót és drágát nyújthat. És mindez nem egyszer, nem aszerint, amint elkerülhetetlen szükség van reá, hanem járadékszerűen, örök passzív járadékául a fővárosi közönségnek.

A fővárosi tanácsnak ezekhez a nagy alkotóihoz azután méltóan sorakozik oda a szociálpolitikai ügyosztály, amely termékeny gondolatokkal, bíztató ötletekkel, a kormányhoz intézett feliratokkal sürget, nógat, buzdít, ösztönöz a magánépítés további fokozott folytatására. Ha ezeket a megnyilatkozásokat olvassuk, szinte azt hihetnénk, hogy a főváros lakásprodukciója csak valamely elenyésző töredékét fedezi a lakosság gyorsütemű szaporodásának, úgy, hogy a laksűrűség lesújtó módon romlik. Ajánljuk ezeknek a lelkes férfiaknak, okuljanak a fővárosi statisztikai hivatal kiadványaiból. Így a legfrissebb számból megtudhatják, hogy a főváros 1929-re nem mutat fel természetes népszaporodást, hanem a lakosságnak mintegy kétezerrel való csökkenését, ellenben az újonnan épült házak nem kevesebb, mint 23 ezerrel szaporították a rendelkezésre álló szobák számát. Hogy ily körülmények között micsoda közgazdasági mérlegelés és mily szociális meglátás alapján sürgetik tovább a magánépítkezések számára adandó újabb kedvezéseket, állami kamathozzájárulást és hasonlókat, azt valóban nehéz megérteni. Úgy látszik, igazán nem nyugosznak addig, amíg a fővárosi lakosság megtépázott vagyonának azt a részét, amely házakban fekszik, a lakásüresedések felidézése által értékében alaposan nem devalválják.

Ez az építkezési szenvedély az oly tőkeszegény országban, mint amilyen mi vagyunk, a legnagyobb közgazdasági botlást jelenti. A pénzügyminiszter úr expozéjában azt mondotta, hogy az utolsó év belső tőkeképződése mindössze százmillió pengőt tesz ki. Azt gondoljuk, hogy ebben az adatban is jó adagnyi — a pénzügyminiszter úr részéről megérthető — optimizmus van, de maradjunk ennél a százmilliónál. Nos, a főváros statisztikai évkönyve szerint az utolsó év építkezései a fővárosban 120 millió pengőbe kerültek, vagyis — ha el is tekintünk attól, hogy ez a statisztikai adat mindig alatta marad a valóságnak, — akkor is odajutunk, hogy az ország egész tőkeképződését, sőt annál többet lekötünk a fővárosi építkezésekbe. Vagyis a tőkeképződésből nemcsak semmi sem maradt fenn a vidéken is eszközölt építkezésekre, hanem nyilván csak újabb eladósodással kellett a jelentkező kis tőkeképződést kipótolni ahhoz, hogy a fővárosi építkezéseknek költségei fedezhetők legyenek. Ahelyett tehát, hogy passzív gazdasági mérlegünk mellett a jelentkező igen csekély tőkeszaporodást — ha ugyan van ilyen szaporodás egyáltalában, — oly célokra fordítanók, amelyek megvalósítása mezőgazdasági, ipari és kereskedelmi termelésünk produktivitását előmozdítaná, azt teljes egészében lekötjük, sőt újabb adósságokból szerzett pénzzel megfejeljük oly lakások felépítésére, amelyek a lakosság csökkenése mellett csak a lakásüresedés fokozására vezethetnek.

Aki azt hiszi, hogy a lakásépítkezés produktív kiadás azért, mert egy évig, amíg az építkezés tart, munkaalkalmat és átmeneti kereseteket biztosít, az nincs tisztában a közgazdaság alaptörvényeivel. Az építkezések befejezése után nem marad más hátra, mint a felhasznált tőke hiánya, illetve a kölcsönvett összeg, amely tőke, illetve kölcsönösszeg elvonatott oly befektetések elől, amelyek produktivitása a nemzeti jövedelem állandó szaporítását jelentené. Hogy ezt a főváros vezetői nem tudják, az csak szomorú igazolása Széchenyi bölcs mondásának: „A nemzeti jólét s gazdagság kútfejei nincsenek oly közel a földszínhez, hogy azokat könnyen s minden fáradság nélkül mindenki feltalálni képes volna”.

        Éber Antal vezércikke a közületi pazarlásról és a valódi takarékosság fogalmáról, a Pesti Napló 1930. december 7-i számából.



      

     
     Érdekes és tanulságos számítást olvastam arról, hogy az állami költségvetés parlamenti tárgyalása során a vitában felszólalók olyan terveknek az állam által való megvalósítását kezdeményezték, amelyek összesen 522 520 000 pengő, vagyis kereken félmilliárd új állami kiadást tettek volna szükségessé. „Tekintet nélkül arra a jelenségre, — mondja az érdekes közlemény — hogy úgyszólván mindenki hangoztatta a takarékosságot, ugyanakkor azonban a legtöbb hozzászólónak volt egy-egy olyan indítványa, amelynek megvalósítása fantasztikus összegeket nyelne el.” Az azóta elmúlt öt negyedév alatt még nagyobb divattá vált a takarékosság hangoztatása, de — sajnos — az ennek az annyira szükséges és nélkülözhetetlen közületi háztartási elvnek felállítása ma is rendszerint kapcsolatban van valamely olyan eszmének a propagálásával, amelyet az illető kivesz a takarékosság fogalmának általános keretéből és mint olyan specifikumot tüntet fel, amellyel szemben a takarékosságra vonatkozó általános kívánság nem érvényesíthető és nem gyakorolható.

Amint valamelyik szellemes író egyszer azt mondotta, hogy kétféle adó van, az egyik a jó adó, amelyet más fizet, a másik a rossz adó, amelyet mi fizetünk, azonképpen a közélet terén egyre sűrűbben megnyilvánuló takarékossági óhajok is rendszerint két csoportra oszlanak, az egyikbe tartoznak azok az óhajok, amelyeknek megvalósítása másnak a szívéhez nőtt, ezek szemben állanak a takarékosság elvével, a másik csoportba azonban azok az óhajok tartoznak, amelyeket az illető tart sürgősen megvalósítandóknak és ezek azok, amelyek a takarékosság nagy elve alól való kivételt jelentik és amelyek azután egyetlenegy büdsé-vita során félmilliárd pengőre rúgnak.

Hogy mennyire így van ez, arra a legjobb tanúbizonyságot szolgáltatják a főváros autonómiájának most lefolyt tárgyalásai. A törvényhatósági tanács előtt volt egy előterjesztés, amely azt célozta, hogy a főváros az ügetőversenyekre engedje át a Tattersall jelenlegi területét, aminek ellenértékéül a főváros az Ügetőverseny Egyesülettől nemcsak azt kötné ki, hogy ez az átengedendő területen modern ügetőpályát létesítsen, — természetesen közpénzből, mert hiszen a totalizatőralap bevételei is közpénz — hanem azonfelül kötelezze magát az egyesület arra, hogy lovardát építsen fel 400 000 pengő befektetéssel a főváros részére, mert tudvalevőleg oly jól megy a dolgunk, hogy egy lovarda már nem elég a lovassport lebonyolítására, hanem okvetlenül szükséges közpénzekből még egy második lovardának a létesítése is, mindazokkal a közismert kiadásokkal együtt, amelyek ilyen fővárosi sportüzem létesítésével egybe vannak kötve. Némely felszólalónak azonban még ez sem volt elég, hanem akadt olyan bizottsági tag is, aki ezenfelül még azt az óhajtást is érvényesítette, hogy a főváros létesítsen automobil-tattersallt, árverési csarnokot, amelyben az ócska automobilok időközönként árverésre kerüljenek, mert tudvalevőleg a főváros gazdag polgárságának adóiból oly busásan van ellátva, hogy feladatai körének további kiterjesztésén kell okvetlenül gondolkodnia, márpedig mit tehet fővárosi közület a mai viszonyok között hasznosabbat, fontosabbat és szociálisabbat, mint azt, hogy ócska automobilok árverelésére rendezkedjék be.

Ugyancsak most merült fel az a luminózus ötlet, hogy a főváros városi téglagyárat létesítsen, aminek indokolását bőven megtalálhatjuk aktuális tapasztalatainkban. Egyrészről ugyanis a fővárosban már létező téglagyárak a pezsgő építési tevékenység folytán oly nagy mértékben vannak igénybevéve, hogy még közpénzek lekötése árán is okvetlenül szükséges újabb fővárosi üzemet létesíteni, de másfelől tapasztalataink a fővárosi üzemek rentabilitása és kitűnő vezetése tekintetében oly meggyőzőek, — elég talán a Vásárpénztár példájára utalnunk — hogy ezek a tapasztalatok direkt sürgetőleg követelik újabb fővárosi nagyipari üzemnek a létesítését.

Ugyanebbe a kategóriába tartozik a Városi Színház ügyeinek tragikómikus lebonyolítása. Miután a főváros lakosságának a vásárlóképessége és így színházlátogató készsége is lényegesen megcsappant, a Városi Színház eddigi bérlője tönkrement és a fővárosnak határoznia kellett a Városi Színház hasznosítása tekintetében. Azt gondoltuk, hogy amikor ez a szomorú eset aktuálissá teszi a főváros költséges mecénási szenvedélyeinek lefokozását, talán tudatára jutnak az illetékes közegek annak, hogy ami Budapesten színházszubvencionálás terén végbemegy, lényegesen meghaladja azt, ami más, nálunk százszorta gazdagabb országokban és városokban tapasztalható. Nálunk a fővárosban nem kevesebb, mint hat olyan színház működik, amelyek közületi szubvencióban részesülnek. Az állam fenntartja az Operaházat, a Nemzeti Színházat és a Kamaraszínházat, a főváros pedig, amely műkedvelésben semmiképpenpen nem maradhat hátra, közpénzekből anyagilag támogatja a Városi Színházat, a krisztinavárosi és a városligeti nyári színházakat. Groteszk ellentéte ennek az az eset, amely most London egyetlen operaházának, a Covent Gardennek szanálása körül történt. Minthogy Londonnak, — amely lakosságának számára és vagyonosságára nézve alig éri el Budapest arányait — egyetlen operaháza anyagi nehézségek folytán bezárult, a munkáspárti kormány pénzügyminisztere évi 17 500 font — vagyis kereken 500 000 — állami szubvenciót juttatott a Covent Gardent reorganizáló csoportnak és olvashatjuk az angol parlamenti tudósításokban, hogy a konzervativ párt részéről nem kisebb ember, mint Chamberlain volt az, aki a legerélyesebben támadta meg a kormányt ezért az elhatározásáért arra való utalással, hogy a színház magánügy és az államnak nincsen joga közpénzekből színházi intézmények segélyezését megindítani.

Ezzel szemben mi történt minálunk? Ahelyett, hogy a főváros, ha már az egészen feleslegesen létesített Városi Színháznak kihasználását biztosítani akarta, visszatért volna az állami Operaház régi ajánlatára, hogy tudniillik hajlandó saját személyzetével, tehát magas színvonalú 50–60 operai népszerű előadást a Városi Színházban rendezni, egybegyűltek a Városi Színház-bizottság tagjai, akiket egy alkalommal ugyanezen a helyen mint neomecénásokat aposztrofáltam és újból kiadták a Városi Színházat önálló vállalkozónak bérbe, amiből természetesen a jövőre sem fog más származni, mint a főváros polgárságára nézve újabb áldozat és közteher, a bizottság tagjaira nézve pedig változatlanul fennmarad az a felemelő tudat, hogy intendánsi allürjeikről a jövőben sem fog kelleni lemondaniok.

Így fest nálunk a takarékosság jelszava 1930 végén, a legnagyobb gazdasági világválság közepette és olyan autonómia keretében, ahol valóban az általános egyenlő és titkos választójogon alapuló demokrácia uralkodik, ahol nem az „átkos kormány” pazarló szenvedélye, hanem annak a polgárságnak a megfontolása az úr, amelynek adófillérei forognak szóban. Schacht, a német birodalmi bank volt elnöke, híres bochumi beszédében azt mondotta, hogy nagy különbség van a magánosok és a közületek vállalkozásai között, mert a magános az ő vállalkozásánál a saját bőrét viszi piacra, a közület azonban azoknak a szerencsétlen polgároknak a bőrét, akiknek nevében a közület intézkedik. Úgy látszik, hogy nálunk ezt a megkülönböztetést még mindig csak elméletileg ismerik, de a gyakorlatban még legdemokratikusabb alakulatainkban sem alkalmazzák. Amikor Niemeyer, az angol jegybank egyik vezérférfia, mostanában visszajött Ausztráliából, amelynek összezavart pénzügyei rendbehozására küldetett oda ki, a Times a Niemeyer-féle jelentés kapcsán azt az elégikus megállapítást tette, hogy — úgy látszik — a demokrácia és a jó pénzügyek inkompatibilis fogalmak. Ha a mi legdemokratikusabb közületünknek, a fővárosi autonómiának ezeket a legújabb kedvezményezéseit látjuk, nagyon közel jutunk a Times lesújtó feltevéséhez.

Meg kell azonban egyszer azt is mondanunk, hogy mindaz, ami ínségmunkák sürgetése és foganatbavétele körül mostanában történik, szintén homlokegyenest ellenkezik a közgazdasági értelemben vett valódi takarékosság fogalmával. A mi tőkeszegénységünk mellett ezek az ínségmunkák teljes és tökéletes közgazdasági tévedéseknek minősülnek, mert ha pillanatnyilag jelentenek is az ínségmunkák teljesítésénél alkalmazott munkások számára bizonyos keresetet, végeredményben a befektetett tőke jövedelme és a befektetés céljából igénybe vett hitel kamatoztatása közötti különbözet a munka befejezésétől kezdődőleg örökre mint teher nehezedik rá az ínségmunkákat végző közületekre, az oly gyéren létező tőkének immobilizálása, a rentabilitásban jelentkező veszteség pedig végeredményben sokkal nagyobb károkat okoz a munkásosztálynak, mint amennyi hasznot számukra az ínségmunkákban rejlő pillanatnyi injekció jelentett. Nem is beszélve arról, hogy oly tőkeszegény országban, mint a mienk, a nemzetközi pénzpiacnak állandó igénybevétele természetszerűleg fenntartja, sőt emeli a hosszú lejáratú kölcsönök kamatlábszínvonalát, holott csakis ennek a színvonalnak a lényeges süllyedése idézhetné elő gazdasági helyzetünk javulását. Hogy ez mennyire így van, azt semmi sem bizonyítja jobban, mint az a tény, hogy az angol munkáspárt híres pénzügyminisztere, Snowden az, aki immár évek óta kézzel-lábbal kapálódzik azok ellen a tervek ellen, amelyek államkölcsönből eszközlendő közmunkákkal akarnák a munkanélküliséget enyhíteni. Tiltakozása azon a megfontoláson alapszik, ami nálunk még sokkal inkább helytálló, mint Angliában, hogy tudniillik egyedül a kamatláb csökkenése idézheti elő az állandó gazdasági javulást, már pedig ennek ellene dolgozik az, aki a közhitel igénybevételével igyekszik a munkásoknak momentán foglalkoztatást nyújtani.

Végre itt az ideje annak, hogy uralomra juttassuk a közgazdasági igazságokat. Gazdasági javulás nem képzelhető el tőke nélkül, tőke pedig nem képződhetik másként, mint úgy, ha a magángazdaságok jövedelmeik egy részét a szükségletekről való lemondással vagy azok kielégítésének elhalasztásával képesek félretenni és termelési eszközökké alakítani. A magángazdaságok ezt csak akkor tehetik, ha jövedelmük minél kisebb részét veszik igénybe a közterhek, mert minél nagyobb jövedelemrész marad meg saját rendelkezésükre, annál inkább képesek a jövedelmek egy részét félretéve, azt tőke gyanánt a termelő munka rendelkezésére bocsátani. A valódi takarékosság tehát az, ha a közületek működésük területét megszükítve, nem pepecselnek hatósági üzemekkel, nem játsszák a mecénást, nem vezetik félre a munkásságot azzal, mintha antiszociális és gazdaságellenes fogyasztási és forgalmi adókból felépített iskolákkal és szegényházakkal lehetne kulturális és szociális jólétét biztosítani és nem igyekeznek ad hoc előráncigált és nem rentábilis ínségmunkákkal a közületek jövedelmei egyensúlyát megbolygatni, a tőkepiacot derutálni és ezzel a gazdasági javulás útját végképp eltorlaszolni. Ha majd a társadalom és annak a parlamentbe és a különféle közületi autonómiákba beválasztott kiküldöttei ezekkel a közgazdasági igazságokkal tisztába jönnek és pillanatnyi orvosszerek alkalmazása helyett ezeket a tartós értékű igazságokat fogják érvényre juttatni, akkor és csakis akkor beszélhetünk majd valódi takarékosságról.

        Éber Antal vezércikke a Magyar Királyi Operaház állami fenntartásáról és bérbeadásának tervéről, a Budapesti Hírlap 1931. augusztus 5-i számából.



      

     
     A képviselőház tegnapi ülésén napirend előtt felszólalt Andaházy-Kasnya t. képviselőtársam, aki figyelmébe ajánlotta a parlamentnek, hogy a művészet szempontjait nem szabad a jelenlegi pénzügyi helyzet követelményeinek teljesen alárendelni és többi között hivatkozott arra a felszólalásomra is, amelyben jeleztem, hogy nem engedhetjük meg magunknak azt a fényűzést, hogy Budapesten két közpénzből fenntartott operaház legyen, sőt még egyet is soknak tartok. Erre a felszólalásra válaszolt Klebelsberg gróf kultuszminiszter úr és válaszában azt a követelményt állította fel, hogy a főváros anyagi támogatásával fenntartott Városi Színház ne okozzon káros versenyt az állami Operaháznak, mert hiszen két jó operát közpénzekből fenntartani nem lehet és a vége a dolognak az lesz, hogy egy jó operánk sem lesz.

Abban feltétlenül igaza van kiváló kultuszminiszterünknek, hogy a Városi Színháznak, mint operának, közpénzekből való fenntartása teljesen indokolatlan, hogy nem szabad egyetlen állami Operaházunknak helyzetét még illegitim versennyel megnehezíteni, úgy, hogy ezen a ponton tökéletesen osztom Klebelsberg gróf álláspontját. A főváros polgárainak anyagi helyzetét már eddig is túlzott mértékben vette igénybe annak érdekében, hogy a helytelen elgondolásból létesített Városi Színházat nagy anyagi áldozattal fenntartsa és a mai viszonyok valóban elkerülhetetlenül szükségessé teszik, hogy a főváros végre leszámoljon a helyzettel és radikális elhatározással vessen véget a Városi Színháznak, amelynek kultúrfeladata semmiféle arányban sincs azokkal az áldozatokkal, amelyeket fenntartása érdekében évek sora óta hoztunk.

Viszont nem tagadhatom el azonban azt sem, hogy a mai nehéz helyzetben — szerény felfogásom szerint — az állami Operaháznak az eddigi keretekben és az eddigi áldozattal való fenntartása szintén nem áll arányban közteherviselési képességünkkel. A legnagyobb elismerés illeti meg a kultuszminiszter urat azért a nagy szeretetért, amelyet a kultúra kérdései iránt miniszterségének egész időtartama alatt tanúsított, s azért a fáradhatatlan buzgalomért, amelyet nagy kultúrérzékkel zenei műveltségünk fejlesztése érdekében kifejtett. Azonban a mostani mostoha viszonyok — sajnos — arra kényszerítenek, hogy nemcsak olyan intézményeknek közpénzen való fenntartásáról mondjunk le, amelyek esetleg fényűzésszámba mennek és amelyeket nélkülözni könnyű szerrel lehet, hanem az élet parancsoló követelései rideg realitással teszik kötelességünkké azt is, hogy lemondjunk olyan intézmények fenntartásáról is, amelyek szükségesek, hasznosak, kultúrszínvonalunk kidomborítására előnyösek és érdemesek, azért, mert gazdasági egyensúlyunk fenntartása a mostani súlyos viszonyok között ily intézmények feláldozására is kényszerít.

A miniszterelnök úrnak szombati beszéde, amely megdönthetetlen okfejtésével és a komoly pillanathoz illő őszinteségével megrázó és meggyőző volt egyaránt, teljes joggal mutathatott rá arra, amire éppen a napokban az angol kincstári miniszter is parlamenti beszédében rámutatott, hogy ti. a gazdasági viszonyok oly általános megromlására, mint amely most bekövetkezett, senki sem számíthatott és így azokat a befektetéseket és beruházásokat, amelyeket a közületek, így az állam is, az utóbbi évtizedben végeztek, nem lehet és nem szabad a mai rettenetes helyzet megvilágításában elbirálni, hanem annak a törekvésnek a kifejezői gyanánt kell mérlegelni, hogy a háború által megrongált és megcsonkított ország igyekezett gazdasági és kulturális állapotát mielőbb a normális színvonalra kiépíteni.

Amily igaz ennek a beállításnak a helyessége, azonképpen viszont tisztában kell lennünk azzal, hogy most az egész világ és különösen a mi csonka kis országunk gazdasági elhelyezkedésében hét sovány esztendő következik és amennyire nem hibáztathatók azok, akik a világ gazdasági helyzetének katasztrofális leromlását nem látták, mert nem láthatták előre, azonképpen viszont súlyos hibát követnének el azok az államférfiak, akik most — a tragikus helyzet bekövetkeztekor — nem vonnák le azokat a következtetéseket, amelyek lehetnek kegyetlenek, járhatnak súlyos veszteséggel és nehezen elviselhető bajokkal, de amelyek múlhatatlanul szükségesek ahhoz, hogy a mai helyzet konzekvenciáját levonjuk és a meghozandó áldozatok árán a jobb jövő lehetőségét biztosítsuk.

Ezek közé a fájdalmas elhatározások közé tartozik az is, hogy zenei kultúránk emelése vagy eddigi színvonalán való fenntartása immár nem számítható azok közé az elsődleges feladatok közé, amelyeknek háttérbe ne kelljen szorulniuk az élet egyéb, súlyos és elháríthatatlan követelései mögött. Kétséget sem szenved, hogy abban az esetben, ha az állam kényszerülve lesz megtagadni azt a mintegy kétmillió pengő évi áldozatot, amelyet eddig Operaházunk állami kezelésben való fenntartásáért meghozott, ez zenei kultúránk súlyos sérelmével lesz egybekötve. Viszont olyan országban, mint a mienk, amely mezőgazdasági struktúrájánál fogva összes termelési ágaiban rettenetesen szenved a termények árának katasztrofális zuhanásától, ahol ennek az árszínvonalnak figyelembevételével a közterhek mai súlya is elviselhetetlennek látszik, ahol viszont éppen a mezőgazdaság produktivitásának helyreállítása érdekében újabb anyagi áldozatok a köz részéről elkerülhetetlenek: ott ezek a szempontok megelőzik a zenei kultúrának bármily fontos szempontjait. Alig lehet országunk lakossága előtt képviselni azt, hogy az államháztartás egyensúlyának helyreállítása érdekében átmenetileg talán még a mai elviselhetetlen adókat is emelni kell; alig lehet képviselni azt, hogy a mezőgazdaság produktivitásának emelésére célzó és az iparnak és kereskedelemnek is érdekében álló kiadások az államháztartás helyzetéhez képest csak a legnagyobb tartózkodással emelhetők és ugyanakkor évi kétmillió pengőt áldozni közpénzekből arra, hogy az Operaház mai színvonalán fenntartassék.

Nem akarjuk például felhozni a lengyel minisztertanács éppen most meghozott határozatát, amellyel a varsói állami operaházat bezárta, mert annak a múlt évben mutatkozott hárommillió zloty deficitjét tovább nem hajlandó fedezni, de hivatkozunk olyan gazdag országra, mint Hollandia, amelyben — sem Hágában, sem Amszterdamban — nincsenek operaházak, mert a közönség olyan magas helyárakat nem fizetne, amelyek segítségével ily színházak deficit nélkül fenntarthatók legyenek, viszont sem az állam, sem a városok nem tartják magukat jogosultaknak arra, hogy közpénzekből a lakosság teherviselésének megfeszítésével ilyen, nem elsődleges célokra áldozzanak. De hivatkozhatunk Londonra is, Európa legnagyobb városára, amelyben szintén nincs állandó operaház, hanem csak magáneszközökből fenntartott konzorcium segítségével rendeznek javarészt külföldről hozott művészek közreműködésével és csak a tavaszi szezónban operai előadásokat.

Ezeknek a példáknak a láttára mégis csak arra a fájdalmas konklúzióra kell jutnunk, hogy a mi megcsonkított, szegény országunk ma nem áldozhat évi kétmillió pengőt kitűnő Operánk fenntartására, mert végtére is a mezőtúri vagy a nyíregyházi tanyai kisgazdával, akinek sem dédapja nem járt, sem dédunokája nem fog járni a budapesti Operaházba, nem lehet megértetni azt, hogy azért fizessen több adót, hogy azért ne legyen az ő útjai helyreállítására pénz, mert Budapesten Operaházat kell fenntartanunk.

Bölcsen mondotta Magyarország hercegprimása az 1929-i katolikus nagygyűlésen: „ki kell mondania valakinek, hogy ha csonka ország vagyunk, akkor szabjuk csonkaságunkhoz állami igényeinket is”. A legnagyobb tisztelettel és nagyrabecsüléssel vagyok Klebelsberg gróf kultúrpolitikája iránt és az iránt a lelkesedés iránt, amellyel ezt a kultúrpolitikát szolgálta. De a kultúrához az is hozzátartozik, hogy feladataink kitűzésénél számot vessünk a lakosság teljesítőképességével, hogy igényeinket ehhez a teljesítőképességhez mérjük és hogy a kielégíthető igények sorrendjébe azt a mértéket alkalmazzuk, amely mai erőtlenségünk elháríthatatlan követelménye. A takarékosság nemcsak abból áll, hogy fényűzési kiadásokról mondjunk le, hanem abból is, hogy szükség esetén a legjogosabb követelmények kielégítését is háttérbe kell szorítanunk azért, hogy gazdasági egyensúlyunkat, költségvetésünket és fizetési mérlegünket rendbehozzuk.

Tudjuk, hogy az Opera bérbeadása annak színvonalát lesüllyesztené, hogy rendszeres és szerves zenekultúra helyébe a jövedelmezőség üzleti szempontjaira felépített színházi program kerülne. Mégis azt tartjuk, hogy ezt a súlyos és fájdalmas áldozatot is meg kell hoznunk, mint még egyéb igen súlyos és igen fájdalmas áldozatokat fog kelleni hoznunk annak a nagy nemzeti célnak az érdekében, hogy egész állami és társadalmi berendezkedésünket hozzáillesszük gazdasági erőnkhöz, amelynek fogyatékossága a világválság és országunk csonkasága következményeként — a mai nehéz napokban oly szomorú módon ütközött ki.


     

    
    
    
    
     
      
        
              
                A legsürgősebb teendő
              

            
      

    
     
      
        Éber Antal vezércikke a túlméretezett közületi gazdálkodás leépítéséről, a Pesti Napló 1932. október 30-i számában.



      

     
     A miniszterelnök úr eddigi megnyilatkozásai egyévi tespedés után valósággal felvillanyozták a közvéleményt, bizalmat és reményt keltve a hosszú letargia után. Viszont közgazdasági részletes programot még nem adott, ezen a téren inkább elvi kijelentésekre szorítkozott, amelyek praktikus érvényesülése csak a későbbiek során fog kijegecesedni. Ezt az óvatosságot helyesnek lehet elfogadni, mert közgazdasági és pénzügyi kérdésekben a mai nehéz viszonyok között csak alapos előkészítés után szabad felelősség terhe mellett nyilatkozni. Van azonban egész közgazdasági és pénzügyi helyzetünknek egy oly alapvető kérdése, amelynek teljes tisztázása mindenekelőtt sürgős, amelynek mikénti eldöntése hiúsíthatja meg vagy biztosíthatja a kormány egész programjának sikerét.

A túlméretezett közületi gazdálkodás radikális lebontásának kérdése az, amelytől az ország gazdasági helyzetének a közeljövőben való alakulása elsősorban függ.

Nem lehet vitás, hogy a közterhek mai súlya mellett sem arra nem számíthatunk, hogy államháztartásunk valóságos egyensúlya biztosítható legyen, sem pedig azt föl nem tételezhetjük, hogy itt termékeny munka a termelés bármely ágában megindulhasson. Csonka-Magyarország egy-egy lakosára 1913-ban 89 pengő, 1928-ban 143 pengő közteher nehezedett. Vagyis a fejenkénti közteher a megcsonkult, lesújtott országban 60 százalékkal volt több, mint a boldog gazdag Nagy-Magyarországban. 1928-tól 1931-ig a nemzeti jövedelem legalább 50 százalékkal zsugorodott össze, a fejenkénti közteher pedig 143 pengőről csak 120 pengőre, vagyis 50 százalék helyett mindössze 20 százalékkal csökkent. Ezek az elképesztő számadatok megérthetővé teszik a Tyler jelentésnek azt a közlését, hogy az adóhátralékok összege az ez év első felében 230 millió pengőről 282 millióra szökött fel.

Megmondjuk őszintén és nyíltan, hogy az a költségvetés, amely így méretezett közterhekre van fölépítve, nem realizálható, az ezekre szabott büdsé nem vezethet másra, mint deficitre, a deficit pedig meghiúsíthatja a kormányelnök által okos elhatározottsággal fölállított elvnek, az infláció minden áron való elkerülésének gyakorlati érvényesítését. Nagyon bölcs kijelentés volt az, amelyet a miniszterelnök úr az adómorál tekintetében tett. Csakhogy az adómorál, a pontos adófizetés szorosan összefügg a teljesítési képesség kérdésével. Adómorált oly adók tekintetében lehet követelni és kikényszeríteni, amelyek megfizetése a lehetőség keretein belül van. Ellenben deficittel küszködő vagy alig rentábilis magángazdaságoktól oly közterhek pontos lerovását nem lehet elvárni, amelyek nincsenek arányban a lakosság teherbíróképességével. Már pedig ahhoz a legkisebb kétség sem férhet, hogy a mai közterheket, akár a vámokat, akár az egyenes adókat, akár a forgalmi és fogyasztási adókat tekintjük, a mi gazdasági életünk nem bírja el. Ezt a túlfeszített adóztatást lehet talán egy évig az utolsó tartalékok felemésztése árán kikényszeríteni, — ez történt a múlt esztendőben és ennek a mérvét jelzi a betétek állományának szomorú megcsappanása. Amikor azonban a tartalékok is eltűntek és a pénzintézetek hitelnyújtási lehetősége is végéhez ért: akkor beállt ezeknek a fölfokozott közterheknek tekintetében a fizikai lehetetlenülés esete. Ez ma a helyzet.

Ha a költségvetés rugalmasságát és a magángazdaságok életképességét helyre akarjuk állítani, az ehhez vezető legsürgősebb lépés az elviselhetetlenül magas közterhek lényeges csökkentése. Enélkül a legbölcsebb közgazdaságpolitika sem vezet eredményre. Ennek kell a kiinduló pontnak lenni, ha be akarunk rendezkedni arra, hogy a világgazdasági válság megszűnéséig nemzeti termelésünk szenvedések és nélkülözések árán, de egyáltalán fenntartható legyen.

A közterheket pedig egyszerű takarékossági intézkedésekkel nem lehet oly mértékben csökkenteni, mint ahogyan az múlhatatlanul és sürgősen szükséges. Ehhez csak egy vezethet, ha sürgősen és radikálisan keresztülvisszük egész adminisztrációnk és közületi gazdálkodásunk gyökeres leépítését. Szerintünk három irányban szükséges a gyors és átfogó rendelkezés.

Az egyik az állami üzemek kérdésének megoldása. Lehetetlenség, hogy az állami üzemek súlyos deficitjeit közterhekből fedezzük. Le kell építeni az összes nem monopolisztikus jellegű állami üzemeket, beleértve a kisebbeket, amelyek az államnak állandó veszteségeket okoznak és emellett versenyükkel pusztítják a magángazdálkodást, beleértve az Államvasúti Gépgyárat, amelynek semmiféle reorganizálása nem képes a deficitet kiküszöbölni. Magát az Államvasutat pedig, amelyet állami üzemi jellegéből kivetkőztetni nem lehet, teljesen kommerciális alapra kell fektetni, hogy legalábbis deficitjét a lehető legkisebb mértékre szorítsuk.

A második sürgős intézkedés az egész hatósági közigazgatás reorganizálása, képtelen és észszerűtlen adórendszerünknek reformja, a felesleges fellebbviteli fórumok kiküszöbölése, az írásbeli előterjesztések, előadományok, ide-oda levelezgetések és átiratváltások kiirtása és mindazoknak a feladatköröknek a leépítése, amelyeket kulturális és szociális téren erőviszonyainkat messze túlhaladólag vállaltunk. Nem lehet ennyi egyetemet fenntartanunk, amikor az ott végzett hallgatókat nem tudjuk elhelyezni. Nem lehet az országgyűlés költséges apparátusát mai fényében és költségességében fenntartani. Nem lehet államilag szubvencionált színházakra költeni azt a pénzt, amelyet a rokkantaktól és a hadikölcsönkárosultaktól vonunk el. Nem lehet külföldi kollegiumokra pénzt költenünk és nem lehet külföldi diplomáciai szervezetünket se mai mértékében fenntartanunk, amikor ezek fenntartásához a vízumkötelezettség szolgáltatja a bevételt, a vízumkötelezettség pedig aláássa az idegenforgalom lehetőségeit. Lehetetlenség az úgynevezett altruista intézeteknek egész seregét állami eszközökkel táplálni, holott a működésük kifejtéséhez szükséges tőke hiányzik. Nem lehet az idegenforgalmi propagandát három-négy költséges szervre bízni, amelyek fenntartási költségei nincsenek arányban az általuk teljesített munka értékével. Nem lehet az építkezések költségeit haszontalanul szaporítani azzal, hogy a főváros műszaki osztályain kívül még külön Közmunkatanácsot is fenntartson, holott vagy az egyik, vagy a másik szervezet felesleges. Nem lehet konzerválni az illetőségi ügyek tengeri kígyóját, amelyre fordított adminisztráció értéke semmiféle arányban nem áll az okozott költségekhez. És így végigmehetünk egész közületi adminisztrációnk egész területén, amelyen lépésről-lépésre találkozunk oly költséges szervezetekkel, oly irracionális gazdálkodással, amelynek költségeit meggyöngült erejű országunk képtelen elviselni.

De mindez nem elégséges a megoldáshoz. Múlhatatlanul szükséges — véleményünk szerint — az egész közigazgatásnak államosítása, mert az úgynevezett autonómiákat, amelyek valósággal csak álautonómiák, a maguk rettenetes költségességével továbbra fenntartani nem lehet. Ezeknek az autonómiáknak az együttes költségvetése majdnem felét teszi ki az állami költségvetésnek. Mindazokat a feladatokat, amelyeket ma ezeknek az úgynevezett autonómiáknak a szervei elvégeznek, egyszerűsített és világos közigazgatás mellett királyi tisztviselők sokkal olcsóbban és jobban tudnák ellátni.

Ezek az autonómiák, amelyek lényegükben nem azok, mert a központi kormány hatalma ezekre is teljes mértékben kiterjed, egyrészt óriási költségeket okoznak, másrészt annyi ütközési felületet nyújtanak, amelyek leküzdése a közterhek megduzzadását okozza és emellett az állampolgárok ügyeinek elintézését hosszadalmassá, nehézkessé és költségessé teszi.

Lehet-e azt eltűrni, hogy a fővárosban legyen a vallás- és közoktatásügyi minisztérium, amely képes az összes vidéki iskolák ügyeit irányítani, de a fővárosi iskolák külön fővárosi minisztérium alá tartozzanak? Lehet-e azt fenntartani, hogy az ország közegészségügye a kormány hatáskörébe tartozik, de éppen csak a főváros kórházügye legyen külön organizálva, azért, hogy a kormány és a főváros közötti ellentétek költségesen és a közegészségügy rovására állandó harcok anyagát képezzék? Lehet-e azt fenntartani, hogy az állam által évekkel ezelőtt létesített villamoscentráléra a legnagyobb fogyasztó, a főváros ellenséges féltékenykedéssel tekint, óriási költségekkel megépíti a saját centráléját és évekig tartó diplomáciai küzdelmek nem voltak képesek eddig a két nagyhatalom között békét teremteni? Elbírhat-e az ország vármegyéket, amelyek nem képesek a tisztviselőiket és nyugdíjasaikat sem fizetni, mert költséges apparátusuk oly felesleges költségeket jelent, amelyek nem engedik az ily legszükségesebb kiadások teljesítését? Szükségesnek tekinthető-e ma még a főispánok intézménye az ehhez fűződő költségekkel?

Tudjuk, hogy részben történelmi tradíciók, részben érdekek alapján ma még a társadalom egyes rétegei ragaszkodnak ezekhez az autonomisztikus szervezetekhez. Valójában azonban az autonómiák fenntartása ma már nem szolgálja az alkotmány védelmének azt a fontos szerepét, amellyel a háború előtti időkben évszázadokon keresztül azok bírtak, viszont pedig megcsonkított ország szűkre szabott határain belül, a repülőgép, telefon és rádió korszakában, semmi szükség sincsen oly közigazgatási centrumokra, amelyek költségességüknél és nehézkességüknél fogva a modern korban és a mai gazdasági viszonyok között elviselhetetlenek. Németországban arra térnek át, hogy Poroszországot a Reichba beolvasszák, mert a bifurkált adminisztráció nehézségeit és költségeit nehéz elviselni; mennyivel inkább áll ez a mi kis országunkra, amelyet az államkormány az ország fővárosában könnyen és a mainál lényegesen olcsóbban tudna igazgatni. A nyíl és buzogány is — mondja Eötvös József — történelmi tradíciónkhoz tartoznak, de azért senkinek sem juthatna eszébe a modern hadseregekkel szemben nyíllal és buzogánnyal venni fel a küzdelmet. A mi elavult vármegyei szervezetünk és a túldimenzionált külön fővárosi igazgatás fenntartása oly irracionalitást és fényűzést jelentenek, amelyek a mai kor szellemével össze nem egyeztethetőek és amelyeknek költségeit nem lehet elbírni. Arról nem is beszélünk, micsoda anakronizmust jelent, hogy az országok közötti vámprotekcionizmus mai rendszerében a főváros külön vámhatárral különíti el magát a körülfekvő városok és községek életétől, megnehezítve az országon belüli munkamegosztást és szítva az elkeseredést ezek felett az értelmetlen elzárkózási rendszabályok felett.

Aki az ország sorsát valósággal jobbra akarja fordítani, aki arra a nehéz feladatra vállalkozott, hogy a mai válságos időben népünk gondjain könnyítsen, annak ezeket a nagy és nehéz kérdéseket kell minden melléktekintet nélkül és erélyes kézzel megoldania. Ezek a kérdések a kényszer súlya alatt amúgy is meg fognak oldódni, csak az a kérdés, vajon kellő időben-e, rendszeresen és céltudatosan tesszük-e azt, ami a kérdések megoldásához szükséges, vagy pedig elkésetten, szomorú és káros erupciók után fogunk-e a célhoz eljutni. A mai közterhek mellett megélni lehetetlen. Ezeket a közterheket lefaragni csakis radikális intézkedésekkel lehet. A jelenlegi kormány az alkotmányos tényezők egyértelmű bizalmával találkozott és a nép is reménységgel és bizalommal fogadta. Ne mulassza el a kormány ezt az alkalmas pillanatot, amikor még erejének és tekintélyének teljében képes a nagy és nemzetmentő feladat megoldására, mert ha ezt a feladatot nem oldja meg, legnemesebb igyekezete, lángoló hazafiassága és minden törekvése hajótörést fog szenvedni a sürgős szükségletek teljesítésének elmulasztásán.

        Vezércikk a főváros túladóztatásáról és az adócsavar túlfeszítéséről, a Pesti Napló 1935. szeptember 27-i számában.



      

     
     Tegyük fel egyelőre, — amíg a főváros költségvetése alaposan át lesz tanulmányozható — hogy az 5,7 millió deficit reálisan van 1936-ra előirányozva. Őszintén bevallva, ha ez a deficit azokkal az egyszerű intézkedésekkel küszöbölhető ki, amelyeket a főváros vezetősége a büdséről való első közlésében felsorolt, akkor bölcsebb lett volna ezeket az intézkedéseket már az első tervezetben keresztülvinni. Önmagában véve 5,7 millió deficit — ha reálisan csak ennyi — méreteiben nem veszélyes. Csakhogy egy nagy közület vezetőségének mindig tisztában kell lennie azzal a kellemetlen benyomással, amelyet a „deficit” szó előidéz. Bizalmat romboló szó ez, amelyet nem lehet mellőzni, ha a hiány nem küszöbölhető ki, viszont minden erőkifejtést megérdemel a hiány előzetes eltüntetése, ha az reális eszközökkel lehetséges.

Gaston Jèze azt mondja, hogy a pénzügyminisztert modern államokban inkább „a költségvetési egyensúly miniszterének” kellene elnevezni. Ez juttatná kifejezésre azoknak az érdekeknek a fontosságát, amelyek a háztartási egyensúly fenntartásához fűződnek. Ugyanezek az érdekek léteznek a főváros esetében is. Ezért kár, hogy a polgármester előbb deficites költségvetést mutat be, holott — mint közléséből látható — máris rendelkezésére állanak azok az eszközök, amelyek segélyével az előirányzat egyensúlyba lesz hozható.

A háztartási egyensúly kérdése azonban csak egyike azoknak a problémáknak, amelyek a büdséhez fűződnek. A másik fontosságára nézve egyenrangú kérdés, vajon azok a közterhek, amelyeket bevételekként előirányoznak, arányban vannak e a főváros lakosságának fizetőképességével? Erre a második kérdésre kívánunk ezúttal a legújabb adatok felhasználásával választ adni.

Már az 1934. év zárszámadásaiból idéztük, hogy a községi közszolgáltatások hátralékai a fővárosban egy év alatt 19,5 millióról 29,6 millióra emelkedtek. Ezeknek a hátralékoknak egy év során 10 millióval = 50%-kal való felszaporodása kedvezőtlen színben tünteti fel a fővárosi lakosság fizetőképességét.

Hogy pedig ez nem valamely 1934-ben bekövetkezett véletlen következménye, az kitűnik abból az összeállításból, amelyet a „Stud” az adóhátralékok alakulásáról közöl. A fővárosban — eszerint az összeállítás szerint — az adófizetők összes adótartozása 1933-ban az előző évről áthozott adóhátraléknak több, mint egyötödrészével, 21,7 százalékkal növekedett. Ez a hátralék 1932-ben az előző évi kivetésnek 30,7 százaléka volt, 1933 végén pedig az évi kivetésnek 37,6 százaléka maradt hátralékként a következő évre.

Az 1935. év talán nem fog további romlást hozni a hátralékok terén, mert az idén a MAV törlesztette többmilliós városi vámtartozását a fővárossal szemben. Viszont az adó- és illetékbevételek a főváros júliusi statisztikai füzete szerint 2 millió pengő kiesést mutatnak, úgy, hogy a folyó adó- és illetékbevételek az előző évvel szemben előreláthatólag újból csökkenést fognak eredményezni.

Az adócsavar túlfeszítésének tehát két jellegzetes ismérve kétségkívül megállapítható. Az egyik a hátralékok folytonos emelkedése, a másik az adóbevételek morzsolódása. De a harmadik ismérv is, amelyet a pénzügyi tudomány a túladóztatás jellegzetes tünetéül minősít, az adóbehajtás egyre fokozódó nehézsége világosan jelentkezik a főváros statisztikájában.

A fővárosban az év első hét hónapjában 1934-ben 61 millió, 1935-ben 77 millió adó erejéig volt érdemleges zálogolás és 1934-ben 35 millió, 1935-ben 47 millió erejéig nemleges (eredménytelen) zálogolás. 1934-ben 1,2 millió, 1935-ben 2,3 millió adó fejében volt transzferálás. 1934-ben 700 000, 1935-ben 1,7 millió pengő adó miatt tartottak árverést. 1934-ben 7,6 millió, 1935-ben 11,9 millió pengő adóhátralékot kellett telekkönyvileg biztosítani.

Íme: így jelentkezik a fővárosi lakosság adófizetési képességének gyászos romlása. Ha gondolunk a jövő alakulására, akkor így nem mehetnek a dolgok tovább. Ezeket a közterheket a főváros lakossága nem képes viselni. Sem az államiakat, sem a fővárosiakat. Ha a főváros autonómiája nemcsak a pártérdekek összeütközésének és összeegyeztetésének találkozóhelye, hanem valóban a fővárosi polgárság érdekeinek képviselője, akkor nem lehet fontosabb és sürgősebb feladata, mint a nyomasztó és elviselhetetlen közterheket saját hatáskörében lebontani és az államot egységes fellépéssel és erőteljes példanyújtásával adómérséklésre bírni.

A főváros legnagyobb pártjához közel álló lapban azt olvassuk, hogy „a főváros az összes hullámfürdőket le fogja pipálni azzal a tervével, amellyel a készülő Tabánba akar egy gigantikus, állítólag 120 méteres hullámfürdőt varázsolni”. Egyik előkelő várospolitikus új szállodák építését kívánja a fővárostól, holott Kovácsházy tanácsnok szerint a fővárosi szállodák konjunktúrája nagyon ingatag, mert csak a nyári hónapokra terjed. Az autonómia mindenáron közmunkákat akar. Nem csoda, hogy a főváros kiváló polgármestere, ha nem akar szegény Borvendég sorsára jutni, igyekszik az autonómia vezéreivel meglenni és ígér beruházásokat, ígér újabb beruházási kölcsönöket és épít adósságra hidakat, fürdőket és iskolákat, miközben minden újabb év újabb gondot jelent, mert új teherként kell viselni az előző évi kölcsönadósság újabb kamatait.

Az a kitűnő tanulmány, amelyet Keményffi és Mitnitzky most publikáltak a munkaszerzési akciók eredményeiről, azt állapítja meg, hogy „a munkaszerzés szociálpolitikai hatása sokkal kisebb, mint az a könnyebbség, amelyet a vállalkozók számára jelent”. Túlfeszített adókból és terhes adósságainkat szaporító új kölcsönökből eszközölt, túlnyomóan semmi rentabilitással nem járó beruházások valóban a vállalkozóknak jelentenek hasznot. A polgárság nagy tömegei, amelyek görnyednek az elviselhetetlen adók terhe alatt, a beruházásokból azt az előnyt élvezik, hogy évről évre szaporodik az adóvégrehajtások, az adóárverések és a transzferálások volumene.

Szendy Károly súlyos elhatározás előtt áll. Ha optimisztikus kijelentésekkel, újabb és újabb invesztíciókkal, újabb és újabb kölcsönökkel akarja a közterhek súlya alatt összeroppanó fővárosi lakosságot galvanizálni, akkor népszerűsége pár évig talán fennmaradhat. De ha kimagasló képességeivel és akaraterejével valóban nagy polgármestere akar lenni ennek a gyönyörű városnak, akkor be kell látnia, hogy a leghasznosabb, a legsürgősebb, a legszociálisabb beruházás a fővárosi lakosság közterheinek gyökeres mérséklése.

Macaulay Burleighről írt remekművében elmondja, hogy az angol nép az autokrata Tudoroknak szívesen bocsátotta rendelkezésükre a miniszterek és udvaroncok szabadságát és életét, mert egyebekben a vidéki gentleman békességben vadászhatott és a kereskedő békességben köthette üzleteit. Mikor azonban VIII. Henrik szokatlan nagy összegű kényszerkölcsönt erélyes intézkedésekkel kezdett behajtani, a nép fegyverkezni kezdett és a király gyorsan engedett, hogy az általános lázdást megelőzze. Erzsébet uralkodásának utolsó éveiben a nép zúgolódni kezdett a monopóliumok súlyos terhei miatt. A nagy királynő minden büszkesége és bátorsága dacára mindent teljesített, amit alattvalói kívántak — „amíg még hatalmában állott méltósággal és kegyességgel tenni engedményeket”.

Ezt a belátást, ezt a bölcsességet nélkülözzük a főváros 1936. évi büdséjében. A fővárosi polgár pedig egyre nyomasztóbb érzések között vágyódik arra, hogy végre békességben, az elviselhetetlen közterhek zaklatásaitól felszabadulva, köthesse üzleteit, folytathassa polgári működését.

        Vezércikk a transzfermoratórium és Korányi Frigyes pénzügyminiszteri kinevezése nyomán beállott gazdasági enyhülésről, a Pesti Napló 1931. december 25-i számából.



      

     
     Az a sötét pesszimizmus, amely az utóbbi hónapokban egyre fokozódó mértékben ülte meg a lelkeket, néhány napja örvendetes módon kezd felengedni. Nem mondjuk, hogy a pesszimizmus helyébe optimizmus lépett volna, erre a mai világgazdasági helyzetben igazán kevés ok kínálkozik, de magában az a tény, hogy egyes bíztató momentumok jelentkeznek, felegyenesíti a lelkeket, reményeket fakaszt és a hangulatnak ez a kétségtelen megváltozása nagy közgazdasági jelentőséggel is bír, mert a mai gazdasági helyzetben a lakosság lelki hangulata megbecsülhetetlen fontosságú gazdasági tényező.

Ha a hangulatnak az őszi hónapok lelki ingadozásával és tervszerűtlen sívárságával szemben jelentkező megjavulásának okait kutatjuk, megállapíthatjuk, hogy ez a hangulatváltozás egy tárgyi okra és egy személyi változásra vezethető vissza.

A tárgyi ok a transzfermoratórium elrendelése, amely pénzügyi életünk legizgalmasabb és legnyugtalanítóbb fejezetének vetett véget. Hónapok óta tudjuk, hogy Magyarország képtelen külföldi fizetési kötelezettségeinek eleget tenni és úgy éreztük, hogy bármily szomorú legyen is ez a megállapítás, mégsem mi vagyunk elsősorban hibásak abban, hogy a gazdasági lehetetlenülés esete bekövetkezett. Hogy a szanálás óta lefolyt években hiba volt annyi külföldi hitelt igénybe venni, mint amennyi most nyomasztóan nehezedik egész gazdasági életünkre, az kétségtelen és ez alól a hiba alól nem mentesíthetjük sem a kormányzatot, sem a parlamentet, sem gazdasági életünk bármelyik tényezőjét, sem pedig a társadalmat, amely igényei állandó felfokozásával nem vette kellőképpen figyelembe azt, hogy nem elégséges valamely gazdasági, szociális vagy kulturális igény jogosultsága, hanem azt az ország anyagi erejével, tőkemennyiségével és fizetési képességével is egyensúlyba kell hozni. Viszont bármily objektívek akarunk is maradni, meg lehet azt is állapítani, hogy ebben a túladósodásban éppen olyan része van a külföldnek is, nem azért, mert a hitelek nyújtása által bizalmat tanúsított országunk iránt, hanem azért, mert nemcsak nem gondoskodott arról, hogy fizetési kötelezettségeinknek vele szemben eleget tehessünk, hanem a világ egész gazdasági politikájának irányításával egyenesen lehetlenné tette azt, hogy teljesítsük azt, amit elvállaltunk.

Ma már mindenki tudja, hogy a külföldi fizetési kötelezettségek teljesítéséhez évi 300 millió pengőnyi devizára volna szükségünk. Világos, hogy ezt a fizetési kötelezettségünket, ha nem is könnyen, de képesek lettünk volna teljesíteni, ha mezőgazdasági termelésünk értéke csak megközelítőleg is az marad, ami volt azokban az években, amikor az adósságokat kontraháltuk. De míg azokban az években, amikor ezek az adósságok keletkeztek, mezőgazdasági bruttótermelésünk értéke évi 2500 millió pengő körül mozgott, addig ez az érték az idei évben ennek az összegnek a felénél is kevesebbre süllyedt alá. Világos, hogy ez a különbözet az, amely aláásta fizetési képességünket és lehetetlenné tette elvállalt kötelezettségeink teljesítését. Emellett pedig meg kell állapítani, hogy Magyarország nem termelt kevesebbet, nem dolgozott kevesebbet, mint azelőtt, sőt éppen például a baromfitenyésztés és tojásprodukció terén kifejtett eredményeink, textiliparunknak a nehéz viszonyok között is nagy erővel kibontakozó teljesítőképessége, mindmegannyi bizonyítéka annak, hogy országunk népe akart és tudott dolgozni és termelni. Ezzel szemben áll az, hogy a világ kereskedelmi politikája oly irányt vett, amely szinte egyenesen a mi produktumaink megfelelő értékesítése ellen volt kihegyezve és amely lehetetlenné tette, hogy fizetési kötelezettségeinknek az egyetlen lehetséges úton, termelvényeink exportja által, tehessünk eleget. Amikor minden egyes külföldi ipari és kereskedelmi ország mezőgazdasági autarkiáját akarta kiépíteni és ezt hihetetlen magasságú vámsorompókkal biztosította, amikor így egyenesen kőfalakat építettek, amelyeken adós országunk nem tudott keresztültörni, hogy fizetési kötelezettségeit teljesíthesse és amikor ezenfelül még nemcsak hogy nem segítettek átmeneti nehézségeinket újabb kölcsönök nyújtása által áthidalni, hanem visszavonták azokat a hiteleket is, amelyeket jó időkben rendelkezésünkre bocsátottak: akkor maguk ezek az országok és ezeknek elviselhetetlen világgazdasági politikája idézte elő matematikai pontossággal és elháríthatatlan kényszerűséggel azt a tényt, hogy a tartozásaink kamatoztatására és törlesztésére szükséges összeget képtelenek legyünk, transzferálni.

Most nyugvópontra jutottunk el és külföldi kötelezettségeink ideiglenes és részleges beszüntetésével mód nyílik arra, hogy az a nyomás, amely a külföldi fizetési eszközökkel való gazdálkodás folytán egész gazdasági életünkre ránehezedett, enyhüljön és ezáltal az egészséges termelő munka újból megindulhasson. Igen fontos és életbevágó érdek már most, hogy a megváltozott helyzetben azok, akik az ország sorsát irányítják, valóban részesévé tegyék a nemzeti termelést azoknak a könnyebbítéseknek, amelyeket az új helyzet lehetővé tesz. Véget kell vetni annak a politikának, amely bünteti a kivitelt és előnyben részesíti az importot, véget kell vetni annak az állapotnak, hogy aki exportál, az ne juthasson hozzá kivitt termelvényei amúgy is alacsony világpiaci árához és véget kell vetni mindenekelőtt annak a lelki nyomásnak, amelyet szükségképpen idéz elő az a körülmény, hogy nem a gazdasági élet önmagát szabályozó működésétől, hanem egyes — bármily jól vezetett — bürók elhatározásától függjön, vajon ki és milyen áron legyen képes exportálni, vajon kinek és milyen áron legyen módjában importálni? Azt a megkönnyebbülést, amelyet a kormány szükségszerű elhatározása felidézett, arra kell nyomatékosan és sürgősen felhasználnunk, hogy a gazdasági élet fellendülésének legszükségesebb elemét, szabad levegőt engedjünk újból be, mert az eddigi nyomott atmoszférában a gazdasági életnek csakis elsorvadására lehetett számítani.

A másik körülmény, amely a hangulat megnyugtatása irányában döntő hatással volt: az új pénzügyminiszter kinevezése. Az egész ország fellélegzett annak a hatása alatt, hogy végre van pénzügyminiszterünk, mert az utóbbi hónapok alatt tapasztalható bizonytalanság és tétovázás közepette egyre fokozódó aggodalommal láttuk azt, hogy oly időben, amikor a pénzügyi kérdések elintézése irányítja az ország gazdasági helyzetét, éppen a pénzügyminiszter széke állott ott elárvultan. Emellett általános megnyugvást és megelégedést keltett, hogy a pénzügyminisztérium vezetésének súlyos és gondterhes feladatát olyan férfiúra bízták, akinek működése iránt az ország lakossága osztatlan bizalommal viseltetik. Arról nem is beszélünk, hogy Korányi Frigyes báró igazán a legsúlyosabb áldozatot hozta, amikor a legnehezebb időkben a pénzügyminiszteri tárcát elvállalta, mert elvégre kell olyan férfiaknak is lenniök, akik nem egyéni előnyök, kényelmük és elhelyezettségük szempontjából, hanem a legsúlyosabb gondok között vergődő ország egyetemes nagy érdeke szemszögéből fogják fel kötelességük teljesítését.

De a lelki megnyugvást szolgálta ez a kinevezés azért is, mert az új pénzügyminiszter kristálytiszta egyéniségénél, nagy elméleti és gyakorlati közgazdasági tudásánál és férfias, határozott jelleménél fogva garanciát nyújt az országnak arra, hogy azt, amit a mai nehéz helyzetben meg lehet tenni, valóban meg is fogja tenni. Meggyőződésünk, hogy úgy, amint egyéni érdekeire való minden tekintet nélkül vállalkozott ennek a súlyos és nehéz hivatásnak a betöltésére, azonképpen nem lenne egyéni érdekeire semmi tekintettel akkor sem, ha úgy látná, hogy hivatását nem engedik az ő felfogása szerint teljesíteni és csak addig fogja nehéz pozícióját betölteni, amíg a saját elgondolásait pártpolitikai szempontokra és mások felelőtlen beavatkozására való tekintet nélkül az ország érdekében tudja érvényesíteni.

És még egyért szolgált Korányi báró kinevezése a gazdasági körök nagy megnyugvásául. Korányit mindenkor mint a gazdasági liberalizmus hűséges hirdetőjét és követőjét ismertük. Reméljük, hogy azok alatt az évek alatt, amelyeket legutóbbi pénzügyminisztersége óta külföldön nagy pozícióban, majd pedig idehaza a gyakorlati élet terén töltött, még jobban meggyőződött arról, hogy egy országnak gazdasági életét helyesen és jól nem lehet a bürokráciának, hanem csakis a gazdasági élet szabad tényezőinek irányítani. A napokban hallottuk külföldön élő, fiatal, de nagyműveltségű és alapos képzettségű honfitársunknak, dr. Balogh Tamásnak érdekes előadását a Magyar Közgazdasági Társaságban, amely előadás végén abban foglalta össze konklúzióját, hogy a mai világgazdasági válság nem a kapitalizmusnak és nem az individualizmusnak, hanem annak az irányzatnak a csődjét jelenti, amely folytonos kormánybeavatkozással, folytonos hatósági intézkedésekkel akarja világszerte a gazdasági helyzetet megjavítani, holott ez a politika csak romlásba viheti az emberiséget.

Ha ez a tétel áll általánosságban, úgy különösen áll mireánk, magyarokra nézve, akik lehetünk politikailag elnyomottak, lehetünk gazdaságilag szegények, lehetünk szenvedőek és lesújtottak, de akikről azt állítani, hogy a szükséges gazdasági képességek híján volnánk, igazán nem lehet. Akármennyit avatkoznak is bele a mezőgazdaság irányításába rendszerint illetéktelenül és rendszerint elhibázottan, mégis azt hisszük, hogy mezőgazdasági termelésünk a termelők józan felfogásából és helyes gazdasági ösztönéből a legutóbbi években is a helyes utat követte és nem tehet arról, ha kívülről és belülről mindent elkövettek munkája eredményességének meghiúsítására. Ugyanez áll gyáriparunkra és kézműiparunkra és ugyanezt szerénytelenség nélkül állapíthatjuk meg kereskedőosztályunkról is, amely egyik legfőbb áldozata az intervencionizmus káros politikájának.

Azok, akik gazdasági bajainkat nyitott szemmel nézik és azok, akik gazdasági szenvedéseink ártatlan osztályosai, egyaránt bizalommal vannak az új pénzügyminiszter iránt abban a tekintetben, hogy a gazdasági liberalizmus igazságaiban gyökeredző meggyőződéseit nem hagyta kívül, amikor a pénzügyminiszteri szobába újból beköltözött. Korányi Frigyesnek, aki osztatlan tiszteletet és megbecsülést élvez az országban, nincsen szüksége arra, hogy napról napra újabb és újabb beavatkozásokkal, rendelkezésekkel és tilalmakkal akarja gazdasági életünket megrendszabályozni, neki nincsen szüksége arra, hogy ilyen törvény- és rendeletkreációkkal igazolja be hivatottságát, neki be kell látnia azt, hogy az országban levő nagy gazdasági erőtartalék kibontakozásához szabadságra, szabadságra és újból szabadságra van szükség. Exportkontingensekkel, importkorlátozásokkal, részleges devizakompenzációkkal, ingatlanforgalmi megszorításokkal, a hitelélet természetes alakulását megbénító kamatlábszabályozásokkal, hatósági üzemek kitenyésztésével, tilalmakkal és privilégiumok osztogatásával meg lehet akasztani a legegészségesebb ország gazdasági tevékenységét is, alá lehet ásni a legbizakodóbb lakosság lelki hangulatát is, de valóságos fejlődést és a súlyos bajokból való kibontakozást csakis egy úton lehet elérni, ha a közgazdasági tudomány klasszikus tanításai szerint szabad utat engedünk a termelő erők zavartalan érvényesülésének.

Bizva-bizunk és reménykedünk abban, hogy arról a fordulópontról, amelyre szerencsésen elérkeztünk, az út a gazdasági szabadság felé és ezzel súlyos bajaink fokozatos leküzdése felé vezet. Ha így lesz, akkor az utóbbi napok bizakodó lelki hangulata az utóbbi hónapok sötét elfásultsága után a jobb jövő kezdetét fogja jelezni.

        Éber Antal vezércikke a közgazdasági kultúra hiányáról és a gazdasági tudományok oktatásának fontosságáról, a Pesti Napló 1929. január 6-i számában.



      

     
     Gróf Klebelsberg Kuno kultuszminiszternek a Pesti Napló hasábjain megjelenő nagyszerű cikkei közül talán egyik sem hatolt oly mélyen a közvélemény aktuális gondolatvilágába, mint a múlt vasárnapi, amely közgazdasági kultúránk fogyatékosságát panaszolja. „Hogy a közgazdasági krízist” — írja a miniszter — „nem tudjuk oly gyorsan enyhíteni, amint azt kívánnánk, azért nem lehet egyoldalúan az állami apparátust felelősségre vonni, annak oka jórészt közgazdasági kultúránk fogyatékossága.”

Távol áll tőlünk, hogy közgazdasági bajainkért egyoldalúan az állami igazgatást kívánnánk felelőssé tenni, de viszont nem lehet szó nélkül hagyni az ily előkelő helyről jövő megállapítást, mintha közgazdasági kultúránk oly fogyatékos volna, hogy a szükséges tudás hiánya lenne a létező bajok felidézője.

Ha oly kis országban, mint a mienk, a közgazdasági kultúrának olyan reprezentánsai, olyan díszei és ékességei állnak rendelkezésre, mint — hogy csak a legnagyobbakat említsem — Popovics Sándor és Teleszky János, férfiak, akik átfogó tudásukkal, gazdasági életünk gyakorlati jelenségeinek teljes ismeretével és önzetlen hazafiasságukból folyó tárgyilagosságukkal bármely nyugati ország közéletének is büszkeségei volnának; — akkor kevésbé beszélhetünk közgazdasági kultúránk fogyatékosságáról, hanem inkább arról a sajnálatos és szomorú megfigyelésről, hogy ezek a férfiak távolról sem tudnak tudásukkal, tapasztalatukkal és objektivitásukkal a közgazdasági közvélemény irányítására oly befolyással lenni, mint ahogyan az az ország érdekében üdvös és óhajtandó volna.

Íme, itt van előttünk Popovics Sándornak a Pesti Naplóban megjelent újévi cikke. Részletesen tárgyalja ez a cikk, hogy „mit kell tenni” gazdasági életünk gyógyítása érdekében. Kívánja a mezőgazdasági birtokforgalom túlságos korlátozásának elejtését, a birtokos és bérlő közti jogviszony szabad rendezését, az állami és városi üzemek csökkentését, nagyobb takarékosságot államnál és városoknál egyaránt. Mint a budapesti kereskedelmi és iparkamara pénzügyi szakcsoportjának elnöke csak a minap foglalt állást a társulati adó leépítése érdekében. Kérdjük, vajon a közgazdasági kultúra fogyatékossága-e, ha az ilyen tekintély által propagált eszmék minden tárgyi igazságuk mellett is figyelmen kívül maradnak?

Néhány héttel ezelőtt közgazdasági tudományunk és életünk másik nagy reprezentatív alakja, Teleszky János, előadást tartott a takarékosságról. Ez az előadás klasszikus felépítésével, megdönthetetlen logikai okfejtésével, mély tudományosságával és tiszta tárgyilagosságával a közgazdasági kultúrának mesterműve volt. De az előadásról hiányoztak — tisztelet a csekély számú kivételeknek — az állam és főváros közgazdasági és pénzügyi irányítói, hiányoztak a gazdasági főiskolák vezetői és nem halljuk semmiféle visszhangját ezeknek a nagyértékű, megalapozott s ily illetékes helyről jött fejtegetéseknek. Azt gondoljuk, hogy itt nem a közgazdasági kultúra hiánya, hanem a meglevő kultúrértékek iránti érzéketlenség ütközik ki. És kiütközik a kényelemszeretet, amely megnyilvánul abban, hogy felállítjuk a közgazdasági törvények labilitásának elméletét, azért, mert kényelmesebb nem alkalmazkodni az ily tekintélyek által hirdetett közgazdasági törvényekhez.

Szerintünk nincs olyan nagy baj közgazdasági kultúránk fogyatékosságával. Viszont kétségtelen, hogy a kultuszminiszter rendkívüli szolgálatot tenne a közérdeknek, ha a közgazdasági kultúra fejlesztését bekapcsolná nagy ívelésű kultúrpolitikájának rendszerébe. Bizonyos, hogy az Egyesült Államok és Anglia gazdasági erejének a közgazdasági kultúra az alapja, Németországot közgazdasági kultúrája fogja helyreállítani, míg Románia és Jugoszlávia ennek a kultúrának hiányában nem képesek nagy gazdagságukat kihasználni és érvényesíteni.

Kétségtelen, hogy ebben az irányban sokat lehetne tenni.

Mindenekelőtt közelebb kellene vinni a közgazdasági tudományoknak főiskoláinkon való tanítását a gyakorlati élethez. Az Egyesült Államok egyetemi oktatási rendszerének az ad oly bámulatos ütőerőt, hogy ott a főiskolákon a tudományt átitatja a gyakorlati élet ismerete, amely az ifjúságnak kedvet és erőt ad ahhoz, hogy a nagy gazdasági problémába elmélyedjen. A mi főiskoláinkon a közgazdasági tudományoknak kiváló mesterei tanítanak: Heller Farkas, Fellner Frigyes, Navratil a gazdasági kultúrának magas színvonalon mozgó fejlesztői. De azért kérdezzük, miért ne lehetne a gyakorlati élet tudományosan is teljesen képzett szakférfiait a főiskolákon valahogy úgy szóhoz juttatni, hogy az ő tudásuk és az ő tapasztalataik az ifjúság tudásvágyát fokozzák, az ifjúság szeretetét a közgazdaság problémái iránt kifejlesszék, szóval az ifjúságot a közgazdasági kultúra ápolásába bevezessék. Mi hátránya volna a közgazdasági kultúra, vagy akármi más szempontból annak, ha egy-egy főiskolán a pénz-, hitel- és valutaelméletek olyan tudományos és gyakorlati ismerői, mint Imrédy, Tabakovics, Judik — a Nemzeti Bank eme nagy erői — ezekről a kérdésekről kioktathatnák az ifjúságot? Vagy miért ne taníthatnák az ipari politikát az egyetemeken olyan férfiak, mint Chorin, Bíró, Vida, Orfanides és hasonlók? Miért ne volna a mezőgazdasági szak megerősíthető azzal, ha a tudomány mellett az ifjúság előtt megszólalhatnának olyan országosan elismert gyakorlati szaktekintélyek, mint Baross, Blancz és más hasonlók? Azt gondoljuk, hogy ezek és ilyen tekintélyszámba menő gyakorlati férfiak erre készséggel vállalkoznának, az ifjúságnak nagy előnye lenne belőle, gazdasági kultúránk emelkednék és a kultuszminiszter úrnak bizonyára nem okozhatna nehézséget a sablónok áttörése, amelyek az ily újítást kezdetben talán szokatlanná tennék.

Még nagyobb szükség volna arra, hogy a felső kereskedelmi iskolák tanterve az eddiginél gyakorlatiabbá tétessék. Ezek között a kereskedelmi iskolák és a gyakorlati élet között úgyszólván minden kapcsolat hiányzik. Ezek az iskolák minden évben néhányezer fiatalembert és nőt látnak el diplomákkal, de azokból, akik ezeket az iskolákat elvégezték hiányzanak a gyakorlati képzettségnek azok az alapelemei, amelyek elhelyezkedésüket biztosítanák. Éppen a napokban jelent meg egy közgazdasági folyóiratnak az a száma, amelyben a közgazdasági élet emberei nyilatkoznak a kereskedelmi iskolákat végzettek képzettségéről és ezek a vélemények szinte egyhangúlag panaszolják el a kereskedelmi iskolát végzett tanulók fogyatékos gyakorlati ismereteit. Azt hisszük, hogy hiba van a tantervben, amely nem számol eléggé a praktikus követelményekkel, hiba van a tanerőkben, akik maguk sem ismerik a gyakorlati gazdasági életet és hiba van főleg abban, hogy minden érdemleges kapcsolat hiányzik ezek között az iskolák és a gyakorlati gazdasági élet között. Ez vezet azután arra, hogy a kereskedelmi iskolát végzettek érettségi bizonyítványai nem bírnak azzal az értékkel, amelyet négy évi tanulás után azoknak joggal kellene tulajdonítanunk és ez az oka azoknak a csalódásoknak, amelyek egyaránt érik azokat, akik ezeket az iskolákat elvégezték és azokat is, akik a bizonyítványok alapján az így végzetteket elhelyeznék.

Szerintünk sokkal szigorúbb cenzúrát kellene alkalmazni az ilyen iskolákban tanító tanerőkkel szemben, sokkal szigorúbb cenzúrát kellene alkalmazni a tanulókkal szemben is, gyakorlatiasabbá kellene tenni a tantervet és a kapcsolatot a gazdasági élet és az iskolák között azzal kellene helyreállítani, ha a minisztérium a gyakorlat embereinek módot adna arra, hogy felvilágosító és bíráló munkájukkal praktikus irányba tereljék ezeknek az iskoláknak az oktatási rendszerét.

Összefoglalva a mondottakat az az igénytelen véleményünk, hogy gazdasági kultúránk fogyatékosságai nem oly nagyok, mint amilyeneknek azokat a kultuszminiszter úr látja, ellenben sajnálatos és káros az a közöny és érzéketlenség, amelyekkel a közvélemény és az irányadó tényezők meglevő gazdasági kultúrértékeink iránt viseltetnek. Viszont kétségtelen, hogy a közgazdasági kultúra színvonalemelése elsőrendű szükséglet és ebben az irányban sokat lehetne tenni, ha a gazdasági élet terén érvényesülést óhajtó ifjúság számára a közgazdasági tudomány értékét a gyakorlati életen keresztül jobban érzékeltetnők.

        Éber Antal vezércikke a közgazdasági tudás nemzeti jelentőségéről, a Pesti Napló 1930. december 25-i számából.



      

     
     A napi események színvonalát messze túlhaladó jelentőséggel bír az a beszéd, amellyel Horthy Miklós kormányzó az elmúlt héten a budapesti egyetem közgazdaságtudományi kara által átnyújtott tiszteletbeli doktori oklevelet elfogadta. A Kormányzó ráutalt arra, hogy „a közgazdasági élet egészséges berendezése mindig az állami élet alapvető kérdése és a nemzeti erőkifejtés lényeges feltétele”. Külön kiemelte a beszéd azután azt is, hogy „még fokozottabb a jelentősége a közgazdasági tudományoknak nálunk”, mert — mint a Kormányzó beszédje bölcsen állapítja meg — „nem elég a magyar föld termőereje, a természeti kincsek, hanem a tudás fegyvereivel is fel kell vértezni magunkat”.

A világgazdaságnak a háború után bekövetkezett eseményei és annak a gazdasági világválságnak a jelenségei, amelynek következményei egyaránt nehezednek a világ összes országaira és népeire, plasztikusan állítják elénk azt a megdöbbentő tényt, hogy a közgazdasági tudomány rendkívül magas fejlettsége dacára mily kevés közgazdasági tudással, helyesebben a közgazdasági tudás meglevő fegyvereinek mily szegényes igénybevételével történik a világ gazdasági ügyeinek intézése. Amikor a gazdaságtörténelem minden kétséget kizáró módon igazolja, hogy Franciaország gazdasági jóléte akkor kezdődött, amidőn a belső vámvonalakat eltörölte, hogy Németország gazdasági fellendülése szoros összefüggésben áll a Zollverein megalapításával, amikor mindenki látja és tudja, hogy az Egyesült Államoknak páratlan gazdasági előtörése az egységes gazdasági terület előnyein nyugszik: ugyanakkor Európa elkövette azt, hogy több mint hatezer kilométerrel hosszabbította meg a háborúelőtti vámhatárokat. És ez még nem volt elég, hanem megindult az egyes országoknak a gazdasági autarkia irányában való oly lázas rohama, amely a vámprohibícióknak kétségbeejtően elhibázott és egyre fokozódó rendszerét építette ki, teljes semmibevételével Adam Smith ragyogó értékű tanításának a nemzetközi munkamegosztás felülmúlhatatlan előnyeiről.

Amikor azután a tudományellenes közgazdasági politikának ez a tobzódása dühöng és egész Európát a gazdasági megsemmisítés veszélyével fenyegeti, akkor azok, akik csinálják, nem tudnak másra hivatkozni, mint a gazdasági dolgokban tudatlan közvélemény nyomására és ennek a közvéleménynek a javára nem tudnak mást írni, mint azt, hogy a tudásnál többet ér a common sense, a népek ösztöne, mely ezt a nacionalista vámpolitikát előírja.

Csakhogy Norman Angel joggal hivatkozik arra, hogy ugyanennek a common sense-nek az alapján hitt a világ évszázadokkal ezelőtt boszorkányokban, sárkányokban és földöntúli varázslatokban, ugyanezen common sense alapján hitték, hogy a föld lapos és hogy a nap forog a föld körül: mind olyan tételek, amelyek annakidején közkeletű igazságok voltak és amelyek védelmében éppenúgy máglyára vitték az emberek ezreit, mint ahogyan most a common sense gazdaságpolitikai hatásai pusztulásba viszik az emberiség millióit.

De nem a gazdasági tudatlanság érvényesülése-e a napjainkban megnyilvánuló auri sacra fames, amelynek eredménye a maldistribution of gold, a világ aranykészleteinek sterilizálása Franciaország és az Egyesült Államok jegybankjainak pincéiben, holott ez az aranypolitika felborította az egészséges termelés alapját képező árszínvonalat és már-már a gazdasági pusztulás felé viszi nemcsak azokat az országokat, amelyektől az aranyat elvonják, hanem lassacskán azokat is, amelyek felé az aranyáram irányult?

Mindezeken a beteges jelenségeken csakis a közgazdasági tudomány örök igazságainak érvényesítése segíthet és azok, akik még bíznak az emberiség jövőjében, nem remélhetnek mást, mint azt, hogy végül az emberiség mégis csak észre fog térni és be fogja látni, hogy nincs más segítség, csak az, ha a tömegeket felfegyverezzük a gazdasági tudás eszközeivel és ezzel előidézzük azt, hogy elhibázott ösztönök helyett a gazdasági tudás iránytüje vezesse az országok gazdaságpolitikáját.

Nagy bölcsesség annak megállapítása is, hogy a magyarnak „közgazdasági téren még sokat kell tanulnia”. Valóban ezen a téren még nagyon sok a tennivalónk, mert egész oktatási rendszerünk mintegy arra látszik felépítve lenni, hogy a gazdasági tudomány nem tartozik az ember legszükségesebb szellemi fegyverzetéhez.

Ha nem így volna, akkor nem lenne lehetséges az, hogy még ma is sokan, akik társadalmi és politikai életünkben vezérszerepet visznek, azt vetik szemükre az inflációs idők pénzügyminisztereinek, hogy miért nem alkottak a romló bankjegyekből maradandó értékeket, vagyis, miért nem erőltették még jobban, mesterséges eszközzel, a magyar korona értékromlását, miért nem fordították az így befolyó pénzt maradandó értékű beruházások létesítésére, holott a valóság az, hogy inflációval nem lehet építeni, csak rombolni, hogy a pénz értékcsökkenése csak társadalmi pusztulást és szociális igazságtalanságot idézhet elő, nem pedig javulást és fejlődést, egészen eltekintve attól, hogy a magyar pénz forgalmi volumenét már csak azért sem lehetett fokozni, mert hiszen a külföldön arra a pénzre nem volt vevő.

Ha nem így volna, akkor nem volna lehetséges az, hogy a közvélemény erős áramlatai nyilvánulnak meg abban az irányban, hogy csak közmunkák segítenek, holott éppen a közmunkák körül elkövetett túlzás egyik okozója a mi speciális gazdasági bajainknak, mert a közületek által elvégzett oly befektetések, amelyek nem annak rentabilitását, hanem csak az azzal járó munkát tartják szem előtt, a közületi háztartások egyensúlyának felbillenésére és ezzel újabb bajokra és nyomorúságra vezetnek.

Ha nem volna így, akkor nem vágyódnék az országnak gazdaságilag tudatlan közvéleménye folyton csak újabb és újabb külföldi kölcsönök után, holott ezek a kölcsönök fokozzák kereskedelmi mérlegünknek és ezzel fizetési mérlegünknek passzivitását és így aláássák a belső tőkeképződés lehetőségét, amely pedig egyedül orvosolhatja fennálló bajainkat.

Reméljük, hogy a Kormányzó nagy jelentőségű szózata fordulópontot jelent eddigi kulturális politikánkban. Valljuk be, hogy eddig a közgazdasági tudomány terjesztése körül vajmi keveset tettünk. Mezőgazdasági szakoktatásunk szegényes, mezőgazdasági tudományos és kutató intézeteink szánalmasan gyenge dotációkban részesülnek, holott nem szorul bizonyításra, hogy mezőgazdasági termelésünk rentabilitását, a jobb magyar búzának előállítását, hízó- és tenyészállatok exportjának lehetőségét, a gyümölcs és bor felhasználását kereskedelmi mérlegünk megjavítására, mindezt csakis a gazdasági tudomány fegyverzetével lehet elérnünk. Emellett kereskedelmi szakoktatásunk is légüres térben mozog, nincs meg a kellő kapcsolata a gyakorlati gazdasági élettel, úgy, hogy a kereskedelmi iskolákból kikerülő fiatalság tudásának színvonalában legalábbis semmiféle emelkedés nem tapasztalható. De itt van a közgazdasági egyetem is, amely azt a benyomást kelti, mintha mostoha gyermek volna az egyetemek között, pedig ennek a főiskolának a kifejlesztése, ütőerejének növelése képezhetné a közgazdasági tudás terjesztésének legfontosabb hídfőjét.

Azt tartjuk, — amit már ugyanezen a helyen kifejtettünk — hogy összes középiskoláinkba mint kötelező és lényeges tantárgyat kellene a közgazdasági tudás alapelemeiben való oktatást belevinni. Ahogyan a fizikát, a kémiát lehet tanítani, ugyanúgy a közgazdasági tudomány alapelveit is be lehet ültetni a zsenge ifjúság lelki világába. Végül is nagyon szép dolog, hogy ifjúságunk tanulja rég letűnt ókori országok történelmét, nagyon helyes, hogy a sportra nagyobb súlyt fektetnek, mint a háborúelőtti időben, de sem elvont tudományokból, sem sportolásból ennek a szegény országnak az ifjúsága nem fog tudni megélni, ma pedig igazán ott tartunk, hogy az ifjúságnak mindenekelőtt és mindenekfelett a megélhetés eszközeit kell nyújtanunk, hogy a most következő nehéz idők súlyos küzdelmeiben végig el ne merüljenek. Ehhez bizonyos közgazdasági alaptételekkel való megismerkedés múlhatatlanul szükséges és ez biztosítható is akkor, ha az elsajátítandó anyagban a fontosság sorrendje szerint szelekciót végzünk, belátván azt, hogy a közgazdasági alaptudás minimuma nélkül a mi szegény országunk most felnevelkedő ifjúsága nem fog tudni boldogulni.

Örvendetes jelenség gyanánt regisztrálhatjuk azt, hogy a háború utáni időben a közönség sokkalta nagyobb érdeklődést tanúsít a közgazdasági ismeretek iránt, mint azelőtt. A Magyar Közgazdasági Társaság felolvasó ülései, amelyeken békeidőben tíz-tizenöt ember jelent meg, ma zsúfolt teremben figyelő és érdeklődő közönség előtt folynak le. Hallunk közgazdasági tudományunk fiatalabb művelői részéről olyan tartalmas és magas színvonalon álló előadásokat, amelyek az elméleti tudományban való elmélyedésről és a gyakorlati jelenségek ismeretéről tesznek tanúságot és csak azt kell sajnálnunk, hogy a közgazdasági tudomány ezen fiatalabb, alaposan készült és nagy ambícióval dolgozó, a külföld előtt is elismerést szerző művelőinek tevékenysége miért nem kapcsolódhatik bele egyetemeinkbe, miért kell évekig tartó, érthetetlen küzdelmek során várniuk arra, hogy a tanári képesítést egyetemeink részéről megszerezhessék? Úgy gondoljuk, hogy azoknak az igazságoknak, amelyeket a Kormányzó beszéde feltárt, megszívlelése magával kellene hogy hozza azt is, hogy ezeket a kitűnő fiatal tudósainkat főiskoláink megértéssel és szeretettel kapcsolják bele tudományfejlesztő munkájukba.

Megdönthetetlen igazság, hogy a közgazdasági tudományok művelésének fejlesztése nélkülözhetetlen előfeltétele gazdasági viszonyaink megjavításának. Ezt a munkát pedig külföldi kölcsönök igénybevétele, újabb adósságcsinálás, újabb beruházások és tőkebefektetések nélkül is el lehet végezni.


     

    
    
    
    
     
      
        
              
                Közgazdasági oktatás (1930)
              

            
      

    
     
      
        Éber Antal vezércikke a közgazdasági ismeretek középiskolai oktatása mellett. Megjelent: Pesti Napló, 1930. október 26.



      

     
     Amikor a múlt hét első néhány napján a főváros utcáin végigszáguldott az a defetista pánikhangulat, amelynek sem okát felfogni, sem értelmét belátni nem lehetett, eszembe jutott Norman Angell legújabb, szellemes könyvének megállapítása az emberek fogyatékos közgazdasági neveléséről. Azt írja „A pénz történeté”-ben, hogy a háború utáni korszak szomorú képe az a látvány, amelyet nemzetek nyújtanak, amikor nem tudják a kivezető utat pénzügyi bajaikból megtalálni, kormányok, amelyek képteleneknek bizonyulnak az egészséges közgazdasági irányítást átvenni és mindez arra vezethető vissza, hogy a közönség ezekben a tárgyakban tudatlan ahhoz, hogy meg tudná a jó politikát a rossztól különböztetni.

Tanítjuk középiskoláinkban a vegytant, fizikát, csillagászatot, meg kell serdülő ifjúságunknak tanulnia, hogy 500 vagy 1000 év előtt ki volt jó király és ki volt rossz király, hogy évezredekkel ezelőtt, ma már letűnt népek egymással miféle háborúkat folytattak, de a közgazdaságtannak, a pénzügyi tudománynak alapelvei ismeretlenek maradnak az ifjúság előtt, amely azután az életbe kikerülve, az alapvető közgazdasági tudás hiányában iránytű nélkül bolyong. És abban is igaza van ennek a nagyszerű könyvnek, hogy ebből a tudatlanságból nem származna semmi baj, ha a teljesen laikus közönség nem venné a maga számára igénybe az ítélkezés jogát akkor, amikor ezeket a kérdéseket eldöntik.

Azt mindenki természetesnek találja, hogy a laikus közönség ne szóljon bele a sebész munkájába, amikor operációját végzi, ne szóljon bele a fizikus vagy vegyész munkájába, amikor tudományát a gyakorlati életbe átülteti, de viszont a közgazdasági és pénzügyi kérdésekben ugyanez a laikus közönség erős és rendszerint téves véleményeket hirdet és érvényesít és választójogánál fogva ezeket a téves és veszedelmes nézeteit — teljes megvetéssel a specialisták véleménye iránt — valóra is váltja. Így következik azután be, hogy míg a tanult közgazdák 99 százaléka a szabad kereskedelem hívei, addig a kormányok, amelyek a politikáért felelősek, de függenek közönségeik általános érzésétől, gyógyíthatatlanul és egyre fokozódó mértékben prohibicionisták. Amíg — mondja Norman Angell — a tanult közgazda az egyenes adóztatást hirdeti, addig a laikus a közvetett adókat pártolja. Ahol a közgazda világosan különböztet egyéni és közérdek között, a szavazó reménytelenül összebonyolódik. Így származnak azok a tévhitek, mintha azáltal, hogy mindenkinek kétszer annyi pénze lenne, mindenki kétszer oly gazdaggá válna, mintha a külföldi pénzt és nem a külföldi jószágokat kívánnánk, mintha a közpénzek szabad elköltése jó volna a munkanélküliség ellen, mert „munkát teremt”, mintha a munkamegtakarító gépek behozatala káros volna, mert a gépek a munkások ellenségei volnának, mert megfosztják őket a munkalehetőségektől, mintha a pazarló volna a helyes úton, mert munkát ad a tömegeknek stb. Ezek a közgazdasági laposságok elháríthatatlan következményei annak, hogy nem tesszük az embereket bizonyos elemi alaptudás megadása által immunisakká az ilyen tévhitek ellen.

Nagy bölcsesség nyilvánul meg ezekben a megállapításokban és — sajnos — be kell ismernünk, hogyha ezek az igazságok állanak, nálunk közgazdasági kultúrában előbbre álló országokban, még inkább és még sajnálatosabban érvényesülnek nálunk, ahol önálló közgazdasági életünk — állami életünk évszázados politikai függősége folytán — csak egészen új keletű, ahol tehát a közönség a közgazdasági politika irányításában még gyakorlati iskolázottságot is csak az újabb időkben szerezhetett.

Napról napra tapasztaljuk a világgazdasági bajok által kiélezett hangulatban, hogy a mi közönségünk is sajnálatosan telítve van tájékozatlanságából származó közgazdasági tévtanokkal. Elemi közgazdasági ismeretek mellett lehetetlen volna az a felfogás, mintha a tőke csak annyi volna, hogy az, akinek rendelkezésére áll, az a Vígszínház első emeleti páholyában ül, akinek pedig nincsen, annak mozijegyre is alig van pénze, holott az igazság az, hogy a tőke a termelésnek éppoly fontos tényezője, mint a munka, amely utóbbi csak rombolásra képes akkor, ha a szükséges tőke nem támasztja alá. Csak az elemi ismeretek hiánya okozhatja azt, hogy a közönségnek semmiféle aggodalma nem volt az ország valutájának megdönthetetlen épsége iránt akkor, amikor a külföldi kölcsönök erőltetett igénybevétele által teremtett álkonjunktúrában kereskedelmi mérlegünk 370 millió pengővel volt passzív és éppen akkor kezdenek aggodalmaskodni, amikor ennek a mérlegnek aktívvá alakulása bíztató kilátásokat nyújt fizetési mérlegünk kiegyensúlyozottsága tekintetében. Csak ez az alapvető tájékozatlanság lehet forrása annak a hangulatnak, hogy az ország üdvösségét csak az adhatná meg, ha sikerülne újabb és újabb külföldi kölcsönökkel pillanatnyi injekciókat adni gazdasági életünknek, holott magaskamatozású kölcsönöknek nem produktív, vagy legalábbis nem közvetlen produktív célokra való igénybevétele nyilván csak fokozhatja azokat a bajokat és szenvedéseket, amelyek a világválság folytán most ránk köszöntöttek. De csak az elemi gazdasági tájékozatlanság lehet annak is szülő oka, hogy bankjaink vezetőit hazafiatlan idiótáknak tüntetik fel a közvélemény előtt, akik tiszta rosszindulatból vagy hazafiatlanságból tartják bezárva pénztáraikban a megszámlálhatatlan milliónyi aranyat kamatozatlanul, holott a közgazdasági élet azt kívánná, hogy — mobilitás ide, mobilitás oda — minden rendelkezésre álló pénzt sürgősen kihelyezzenek.

Azt gondoljuk, hogy azok, akik közgazdasági bajaink orvoslására végleg hatályos és rögtön gyógyító orvosszerekről kívánnak gondoskodni, ezeknek az orvosszereknek legfontosabbikát abban találhatják meg, hogy igyekeznünk kell a legsürgősebben a közgazdasági és pénzügyi tudományban való legalább elemi ismereteket serdülő ifjúságunknak rendelkezésére bocsátani. Szerintünk az összes középiskolákban az első évtől az utolsó évig mint kötelező és fontos tantárgyat kellene a közgazdaságtan elemeibe való beavatást beiktatni. Nem gondolunk arra, hogy középiskolai ifjúságunkat, amely amúgy is sokféle és túlnagyra méretezett ismeretek tanulásával van megterhelve, még tovább terheljük, de meggyőződésünk szerint semmi akadálya sem volna annak, hogy az eddigi tanulmánytárgyak területének megszűkítése mellett helyet szorítsunk minden középiskolánk tantervében a közgazdaságtan elemeinek, amelyekbe ifjúságunkat múlhatatlanul be kell vezetnünk, ha a közvélemény helyes irányítását biztosítani kívánjuk.

Nincs arról szó, hogy serdülő ifjúságunkat nehéz közgazdasági elméletekbe avassuk be, vagy őket oly fogalomkörökhöz vigyük közelebb, amelyek átfogására ifjú korunknál fogva nem alkalmasak. De annyi alapismeretet, amennyit ezek az ifjak a mai tanterv szerint fizikából, kémiából, földrajzból és a természettudományokból el kell, hogy sajátítsanak, ugyanannyit rendelkezésükre lehet bocsátani és rendelkezésükre kell bocsátani a közgazdasági tudásból is, amelynek elsajátítása végre is egész jövőjük megalapozását és a nemzeti közvélemény helyesebb kialakulását biztosíthatná. Természetes, hogy ehhez elsősorban a megfelelő tanerőket kellene kiképezni. De ha azon az úton járnánk, amelyet az Észak-Amerikai Egyesült Államok praktikus közoktatási politikája megvalósított, hogy tudniillik mindenekelőtt fool-proof, vagyis olyan könyveket írassunk, amelyek kitűnősége kizárja még annak a lehetőségét is, hogy a tanár oktatásában valamilyen helytelen útra tévedjen, akkor az ilyen egyszerű, világos, minél kevesebbet átfogó, de azt a keveset minél tökéletesebben nyújtó tankönyvek birtokában semmiféle nehézségbe nem ütköznék a rendelkezésre álló tanerőknek megfelelő részét a közgazdaságtan alapelemeinek oktatására képesíteni. Ha ifjúságunk, amikor a középiskola falait elhagyja, tisztában lesz azzal, hogy mi a takarékosság és mi a tőke, hogy mi a pénz és mi a hitel, hogy mi a kereskedelmi mérleg és mi a fizetési mérleg, hogy mi a mezőgazdaság, mi az ipar és mi a kereskedelem, hogy hogyan dolgoznak ezek össze a termelés előbbrevitelében, hogy mi az államadósság és mi az adó, szóval elsajátítják a legelemibb alapismereteit a közgazdasági és pénzügyi tudásnak, akkor meggyőződésünk szerint éppen azt vinnénk bele az elkövetkezendő generációkba, amire a legnagyobb szükségük van, ami leginkább hiányzik, aminek a pótlása lehetséges és aminek a pótlása után számíthatunk oly egészséges közvélemény kialakulására, amely a kormányzás céltudatos és helyes közgazdasági politikájának megdönthetetlenül biztos alapot szolgáltasson.

A mi kultúránk irányításának ügye ma gróf Klebelsberg személyében olyan államférfiú kezeiben van, akinek a kultúra nagy követelményei iránti érzéke és szeretete minden kétségen felül áll, ha sokunkban él is az az impresszió, hogy — az utóbbi évek nagy kulturális haladásának teljes elismerése mellett — az ország teherbíróképességével aránytalanok voltak azok a kiadások, amelyeket ezekre a célokra fordítottunk. Ezeknek az aggályoknak az eloszlatására semmi sem volna alkalmasabb, mint az, ha kultúránk nagy koncepciójú vezetője eddigi munkáját megkoronázná azzal, hogy belevinné serdülő ifjúságunkba a közgazdaságtan alapelemeinek ismeretét.

        Éber Antal vezércikke arról, hogy a nehéz gazdasági időkben az ifjúságot a sport mellett közgazdasági ismeretekre kellene nevelni; megjelent a Pesti Napló 1931. február 15-i számában.



      

     
     A Daily Mail egyik legutóbbi számában szenzációs cikk jelent meg, amelyben Anglia egyik legrégibb tradíciójú tanintézetének, a hírneves Harrow-i iskolának az igazgatója, Norwood, kemény és szenvedélyes szavakkal üzen hadat annak a túlzott tiszteletnek, amelyet az egyesült királyságban a sportok iránt tanúsítanak. „Szabaduljunk a sport imádatától” — ez a címe ennek a nagy feltűnést keltő hírlapi cikknek, amelynek szerzője pálcát tör afelett, hogy a mai nehéz időkben, amikor az ifjúságnak az élet komoly gondjaiba kellene magát beavatnia, amikor a modern tudományokba való elmélyedés által kellene a jövő nagy küzdelmeire fegyverzetet szereznie, még mindig a jó futballjátékos és a győztes krikettező iránt mutatkozik a közvélemény tisztelete, aminek azután az a következménye, hogy az ifjúság sportokkal foglalkozik, ahelyett, hogy a gyakorlati tudományokkal vértezné fel magát. El lehettünk készülve arra, hogy ez a nagy feltűnést keltett cikk ellenhatást fog kiváltani, de ennek éppen az ellenkezője történt, az tudniillik, hogy Rothermere nagy lapjában azóta napról-napra érkeznek nyilatkozatok, amelyek teljes csatlakozást jelentenek be Norwood bátor kezdeményezéséhez és a sportimádat további fenntartása helyett a gyakorlati tudás kultiválására bíztatják az iskolákat és a közvéleményt.

Ez az incidens, amely a sportélet valóságos hazájában, Angliában, ilyen jellemző módon folyt le, komoly intelmet szolgáltat nekünk is. Ha Angliában, amelynek évszázadok óta felgyülemlett gazdagsága mégis csak inkább engedi meg, hogy a sportok terén bizonyos túlzások jelentkezzenek, ez a józan felfogás kezd érvényesülni, akkor mit szóljunk mi, szegény, megtizedelt és lerongyolt ország ahhoz az irányzathoz, amely különösen a háború utáni években kapott csodálatos módon lábra és amely az ifjúságot szintén mindinkább gyorsuló ütemben tereli a sportszeretet, a sporttal való foglalkozás, a sportgyőzelmek iránti túlzott tisztelet karjaiba?

Nem az ellen szólunk, hogy az ifjúság sporttal foglalkozzék, mert bizonyos, hogy a testgyakorlással való fokozottabb foglalkozás sok mindentől, ami rossz és káros, eltéríti az ifjúságot és annak egészségesebb és erkölcsösebb fejlődését biztosítja. Viszont azonban oly szegény országban, mint a miénk, mégis csak tisztában kell lennünk azzal, hogy a mai nehéz viszonyaink között a fiatalságot sokkal több tudással, sokkal több ismerettel, a gyakorlati és elméleti tudományokba való sokkal nagyobb beavatottsággal kell felruháznunk, ha azt akarjuk, hogy azokban a súlyos gondokban és küzdelmekben, amelyekben élünk, el legyen látva a tudás nélkülözhetetlen fegyvereivel. Ha pedig tovább haladunk azon az úton, amelyen az utolsó tíz évben haladtunk, akkor az a veszély fenyeget, aminek nyomai főiskolai oktatásunkban, de a kereskedelmi szakoktatásban is észlelhetők, hogy fiatalságunk iskolai képzettsége jóval csekélyebb, mint volt a békebeli időkben, holott annak a béke viszonyaihoz képest sokkal erősebbnek kellene lennie, ehelyett pedig kárpótlásul nevelünk kitűnő sportembereket, akik azonban a gazdasági élet súlyos harcaiban nem tudják helyüket megállani.

A mostani nehéz gazdasági viszonyok között és az eljövendő évtizedek súlyos gazdasági harcaiban nem az a nemzet fogja helyét legjobban megállani, amelyiknek fiai elöljárnak a futballban vagy a vízipólóban, hanem annak a nemzetnek az ifjúsága, amely a legintenzívebb módon tudta a fiatal generációba a közgazdasági tudást beoltani, azt a tudást, amelynek hiánya a forrása a gazdaságilag helytelen irányban mozgó közvélemény kialakulásának, amelynek fogyatékossága a kiinduló pontja valamely ország elhibázott közgazdasági politikájának és így megindítója mindazoknak a bajoknak, amelyekbe a közgazdasági iskolázatlanság a természeti kincsekkel leggazdagabban felruházott országot is, de kivált az ilyen kincsek hiányában szűkölködő országokat beleviszik.

Már Széchenyi István rámutatott arra, hogy Anglia és az Egyesült Államok gazdasági nagyságának nem természeti kincsekben való bővelkedése, nem földrajzi elhelyezkedése az oka, hanem a lakosság józan gondolkodása, a gazdasági igazságok ismerete és a hideg gazdasági ész törvényeinek betartása. A mi nyomorúságos helyzetünkön is csak az segíthet, ha ifjúságunk lelkébe beoltjuk a közgazdasági tudomány iránti tiszteletet és lerakjuk lelkükbe legalább alapköveit azoknak a közgazdasági ismereteknek, amelyek nélkül semmiféle életpályán sem boldogulhatnak és a versenyt a kedvezőbb viszonyok között élő külföldi államok polgáraival nem vehetik fel.

Valljuk be, hogy ebben a tekintetben nem történt semmi. Ha betekintünk középiskoláink tanterveibe, ott összehalmozva látunk mindenféle, egyébként hasznos és jótékony ismereteket, de a közgazdasági tudomány ismerete ezekből teljesen hiányzik. Mint Norman Angell találóan mondja, az ifjúságnak meg kell tanulnia, hogy ezer év előtt valamely országnak királya jó király volt-e vagy rossz király, meg kell tanulnia, hogy évezredek előtt valamely csatát ki nyert meg és miért nyert meg, de azt, hogy mi a pénz, mi a tőke, mi a takarékosság, mik ezeknek a fogalmaknak gazdasági következései és mi az egész közgazdasági szervezet, arra ifjúságunkat nem tanítjuk és ebből folyik azután, hogy napról napra a különféle országokban olyan közgazdasági politika érvényesül a tájékozatlan közvélemény hatása alatt, amely a tudomány alapelveivel merőben ellenkezik és a végén súlyosan megbosszulja magát az illető nemzeten és az egész emberiségen.

Ha csak pillantást vetünk is most folyó költségvetésünkbe, ez a kiáltó aránytalanságot a közgazdasági tudomány elhanyagolása és a sport túlzott felkarolása között plasztikusan állítja előtérbe. Mezőgazdasági ország vagyunk és azt látjuk, hogy az összes mezőgazdasági tudományos és kísérletügyi intézményekre 2,7 millió pengő van előirányozva, ugyanannyi, mint a testnevelés céljaira. És ugyanakkor, amikor a testnevelés 2,7 millió pengő kiadással van dotálva, egyetlen közgazdasági egyetemünkre mindösszesen 585 000 pengő jut, alig több, mint húsz százaléka annak, amit a testnevelés céljaira költünk. Amikor a közgazdasági egyetem kellene, hogy ifjúságunk közgazdasági nevelésének a forrása és kiindulópontja legyen, amikor a mezőgazdasági tudományos és kísérleti intézmények helyes fejlesztésén múlik egész mezőgazdaságunk jövője, akkor lehetetlen, hogy ezt a pénzbeli aránytalanságot ki ne emeljük, mint súlyos hibáját nevelési irányzatunknak. Valósággal azt kellene hinnünk, hogy a közgazdasági oktatás vagy a mezőgazdasági tudomány fejlesztése terén már oly eredményeket értünk el, hogy csakis a sportszeretet fejlesztése marad hátra, holott az igazság mégis csak az marad, hogy az ország jövője attól függ, vajon a felserdülő generációt tudjuk-e a közgazdasági tudás fegyvereivel felruházni, nem pedig azon, hogy vízipóló- vagy futballcsapataink fognak-e újabb eredményeket felmutathatni.

Ismételjük, hogy távol áll tőlünk a sport szeretetét lebecsülni és a testnevelés jelentőségét kisebbiteni. De ha viszonyaink, költekezésünk takarékos beosztását és ifjúságunk idejének célszerű és okos felhasználását teszik kötelességünkké, akkor önmagunk iránti kötelességünk felismerni, hogy a fejlődés vonala nem arányos, hogy a közgazdasági oktatást elhanyagoljuk, viszont a sportra nagyobb súlyt vetünk, annak számára sokkal több időt és költséget veszünk igénybe, mint amennyit a mi viszonyaink között megengedni lehetne.

Alig lehet probléma, amely a mai viszonyok között nagyobb megfontolásra és gyorsabb elhatározásra késztethetne, mint ez. Visszaszorítani a sport túlzásba vitt kultuszát és organikus nevelési politikával belevinni az ifjúság lelkébe a közgazdasági tudás alapelemeit: ezen nyugszik az ország jövője. Nem újabb fedettuszodákra és nem újabb iskolavárosokra, hanem a nevelés szellemének praktikussátételére van szükség, csak ez lehet az egészséges magyar kultúrpolitika iránytüje.

        Vezércikk a középiskolai közgazdasági oktatás bevezetéséről, a Pesti Napló 1934. április 24-i számában.



      

     
     Nem túlságosan nagy figyelem közepette, nem abban az ünnepélyes csendben, amely nagy események bekövetkeztét kíséri, a nyilvánosság számára is szerény, szűk szavakba foglalva, alig észrevehetően játszódott le a képviselőház pénteki ülésén oly esemény, amelyet közgazdasági jövőnk szempontjából külön ki akarunk emelni. — Arról akarunk beszélni, hogy a képviselőház pénteki ülésén a középiskolák tanrendjébe mint rendes tárgyat beiktatta a közgazdasági oktatást. Azt gondoljuk, hogy nem túlozunk, amikor azt merjük megállapítani, hogy az egyébként is helyes elgondoláson nyugvó középiskolai törvénynek legértékesebb intézkedése ez, amely — meggyőződésünk szerint — az utókor szemében igen magasra fogja emelni ennek a törvénynek a jelentőségét és nagy elismerést fog biztosítani Hóman Bálint kultuszminiszter úrnak, aki a tanterv ilyirányú kiegészítéséhez hozzájárult.

Napról napra tapasztaljuk, hogy a helyes közgazdasági politika érvényesülését mily mértékben gátolja és nehezíti az a körülmény, hogy a nagyközönség járatlan a közgazdasági tudományban, helyesebben annak alapelemeiben is és így teljesen pillanatnyi hangulata vagy momentán érdekei szempontjából sürget vagy ellenez olyan gazdaságpolitikai intézkedéseket, amelyeket a közgazdasági tudás elemi ismereteinek birtokában éppen megfordított bánásmódban kellene részesítenie.

Norman Angell a pénz történetéről írt szellemes munkájában panaszolja fel, hogy a gyermeknek meg kell tanulnia, mily törvények érvényesülnek egy szónoklatban, amely ezer-kétezer évvel ezelőtt hangzott el, tudnia kell rég meghalt királyok bűneiről, elmúlt csaták dátumairól, de a pénzről, amely zsebében van, amely élete minden órájában kell, hogy érdekelje, amely a pénzügy és hitel bonyolult organizációjának adott életet és amely alapja lett egész civilizációjának, amely kényszeríti az emberiséget a törvények egész sorának alkotására, amelyekért mint szavazó és polgár ő felelős: minderről, ami nem latin ige és nem dátum és nem csata, nem tanul semmit. — A közönségnek kell — mint Norman Angell írja — véleményt nyilvánítania, vajon a vámtételt le kell-e szállítani, vagy emelni, vajon az árakat emelni kell-e vagy csökkenteni, mit kell tenni a bankrátával, hogy több vagy kevesebb pénz legyen-e, hogy a hitelt bővíteni kell-e vagy megszorítani, hogy az adóztatás egyenes legyen-e vagy közvetett és mert a közönség nagy általánosságban rabja a merkantil iskola tévtanainak, ezért erős meggyőződése van, amelyet rákényszerít a közgazdákra. Így esik meg, hogy míg a közgazdák 99%-a szabad kereskedő, viszont a világ 99%-ának kormányai, amelyek a közvélemény nyomásának vannak kitéve, gyógyíthatatlanul és folyton erősebben protekcionisták.

Ezek a szellemes megállapítások szóról szóra állanak a mi közvéleményünk kialakulására is. A gazdaságtan alapelemeiben való járatlanság az oka annak, hogy a nagyközönség mindig a „felkurblizás” mellett van, mindig kapható arra, hogy akár könnyelmű adósságcsinálás, akár bankjegyszaporítás árán, úgynevezett munkaalkalmakat nyissanak, a közvélemény a könnyű és kézenfekvő megoldásokat keresi és részesíti előnyben, nem ismervén a gazdasági élet összefüggéseit, amelyek megtanítanák arra, hogy a gazdasági élet automatizmusát semmi sem pótolhatja, hogy — mint Schumpeter egyik legutóbbi tanulmányában helyesen mondja — „csak az a javulás egészséges, amely önmagától jön”.

Amikor évek óta sürgettük a Pesti Napló hasábjain is, a parlamentben is a gazdasági oktatásnak kötelező bevezetését a középiskolákban, távolról sem arra gondoltunk és most sem az lebegett a törvényhozás szeme előtt, mintha a középiskolában tanuló ifjúságunkat valami, számára megfoghatatlan magasságban levő nehéz tárgy megtanításával akarnánk megterhelni. Nincs arról szó, hogy a gimnáziumban bonyolult, nehéz elméleteket magoltassunk be fiatalságunkkal. A közgazdaságtan tanítása történjék úgy, hogy igen keveset, igen egyszerűt, igen világos és igen érthető formában juttasson a fiatalságnak. Azt akarnánk, hogy a középiskolákat elhagyó fiatalság tudja azt, hogy mi az a tőke, mi a pénz, mi a hitel, milyen érvek szólnak a szabad kereskedelem és milyenek a védővám mellett, miben különböznek az egyenes adók a közvetett adóktól és a forgalmi adóktól, mi az intervencionizmus és mi a „laisser faire”, milyen teendőket látnak el a bankok, mi a jegybank, mik a biztosító társaságok stb., szóval alapelemeket adjunk könnyen érthető és világos formában, hogy ifjúságunk ne úgy hagyja el a középiskolát, mint ma, teljes járatlanságban és teljes tájékozatlanságban a gazdasági élet szabályszerűsége és intézményei felől.

Annak, hogy a gazdasági alapelemekre való oktatást már a középiskolában kezdjük el, többféle komoly oka és alapja van. Először is a középiskolát végzettek túlnyomó része már nem kerül főiskolára, nem lesz többé abban a helyzetben tehát, hogy főiskolai tanulmányok útján mélyedhessen el a közgazdaságtan ismereteibe. De azok közül is, akik főiskolára kerülnek, csak aránylag kis rész az, amelyik a jogi és államtudományi, vagy a közgazdasági egyetemi fakultáson való tanulmányozása révén közgazdasági ismeretekhez juthat. A többiek, orvosok, tanárok, lelkészek, nem jutnak közgazdasági oktatáshoz, holott ezek számára is életük további során döntő jelentőségű lehet a közgazdasági tudás alapelemeibe való beavatás. — Végül igen fontos szempont az, hogy már a középiskolában igyekezzünk az ifjúság érdeklődését a közgazdasági tudomány iránt felkelteni, mert éppen ez a gazdasági oktatás lehet azután sok fiatalembernél irányadó a pályaválasztásnál.

Meggyőződésünk, hogy amikor a középiskolából éveken keresztül már olyan ifjúság fog a főiskolákra, illetve a gyakorlati életbe özönleni, amelyik a középiskolában a gazdasági alapismeretekből tájékozást nyert, akkor ennek üdvös hatását egész gazdasági életünk, sőt egész közéletünk is fogja érezni.

Horthy Miklós kormányzó úr néhány évvel ezelőtt megjelent a közgazdasági egyetem egyik díszgyűlésén és ma is emlékezetünkben vannak azok a bölcs szavak, amelyekkel azt hangsúlyozta, hogy a magyar nép egyik legtehetségesebb fajtája a világnak, de közgazdasági dolgokban még sokat kell tanulnia. Ezt az igazságot érvényesíteni most gyakorlatilag a középiskolai törvénynek célravezető rendelkezése, mert azt, ami közgazdasági ismeret népünkből hiányzik, igyekeznünk kell minél korábban fiatalságunk birtokába juttatni.

Tudjuk, hogy az új tanterv eme részének életbeléptetése még előkészületeket igényel. Könnyen érthető, keveset markoló, világosan beszélő tankönyvet kell írni, amely kedvet és szeretetet öntsön a fiatalságba a közgazdasági tudás iránt. Ezenkívül azonban tanárokat is kell képezni, akik maguk is szeretettel foglalkozzanak az új tárggyal, mert csak az lesz képes az ifjúság érdeklődését a közgazdasági élet iránt felkelteni, aki maga is elmélyed a gazdasági tudomány és a gazdaságpolitika problémáiban. Reméljük, hogy a kultuszminiszter úr, aki a kor szavát megértve, ezt a nevezetes újítást törvényerőre emeltette, szeretetteljes érdeklődéssel és egyben a lehető leggyorsabb tempóban fogja azokat az előmunkálatokat megindítani, amelyek a most életbelépett törvényes rendelkezést a gyakorlati életbe is átültetik.

        Öt közgazdasági anekdota Éber Antal frissen megjelent Közgazdasági Anekdóták című kötetéből, az Újság 1942. december 25-i számában.



      

     
     A karácsonyi könyvpiacon nagy érdeklődést keltett Éber Antal Közgazdasági Anekdóták címen megjelent könyve. Az alábbi történetek ebből a munkából valók.

Andrássy és a Lánchíd-részvények

Még a kiegyezés előtti időben gróf Andrássy Gyula meglátogatta egyik személyes és politikai barátját, aki előkelő, szereplő férfiú s gazdasági kérdésekben szaktekintély volt.

— Te olyan pénzemberféle vagy — így szólt hozzá —, adhatnál nekem tanácsot. Van valamely pénzem, mibe fektessem be?

A pénzember egy kis gondolkozás után így szólt:

— Neked sem adhatok más tanácsot, mint amit magam követek: végy — lánchídrészvényt.

— De hiszen az nagyon rosszul áll.

— Igen, most. De ha meg tudjuk csinálni a kiegyezést, a magyar kormány egyik első dolga, sőt kötelessége lesz, megváltani a Lánchíd szabadalmát. Akkor ez a rossz papíros igen jó papíros lesz.

Most Andrássy gondolkozott egy kicsit és aztán azt mondta:

— Lehet, de hiszen akkor az a magyar kormány — mi leszünk.

— Lehet, de az is lehet, hogy nem lesz kiegyezés. Ez a rizikó.

Andrássy Gyula gróf mégsem vett lánchídrészvényt.

A kiegyezés meglett, a lánchídrészvény felment, ők kormány lettek, a hidat megváltották és a tanácsadó az első golyózáport az ellenzéktől lánchíd-részvényből gyűrt fojtással kapta. Pedig semmi tiltott dolgot nem csinált, illetéktelen hasznot sem húzott, a beváltásba be nem folyt, részvényei dolgát az országnak akkori első gavallérjára bízta. Mégis halálosan megsebesült.

Wekerle igénytelensége

Röviddel azután, hogy Wekerle 1906-ban a koalíciós kormány miniszterelnöke lett, jelentkezett nála egy volt nagyérdemű pénzügyminiszternek és miniszterelnöknek a barátja azzal a kérelemmel, segítse a kiváló államférfiút abban a törekvésében, hogy az a bank, amelynek miniszterelnöksége előtt elnöke volt, újból válassza meg erre a tisztségre. Wekerle teljesítette ezt az óhajt, amit viszont egyes ellenzéki képviselők rossz néven vettek és egyikük szemrehányást is tett Wekerlének közbelépéséért.

Wekerle olyan választ adott, amely élesen világítja meg a nagy államférfiú igénytelenségét és kényes felfogását a közéleti erkölcstanról: „Mikor az egyházpolitika folytán az én nagy kabinetem megbukott — mondotta —, nem volt talán egyetlen nagybank, vagy nagy iparvállalat Magyarországon, amely engem elnökéül meg nem hivott. Én minden ilyen meghívást visszautasítottam. Nem azért, mintha ily közgazdasági állás vállalását erkölcstelennek tartottam volna. De az a gondolat, hogy eddig én telefonáltam le a gazdasági élet vezetőinek, hogy jöjjenek fel hozzám a minisztériumba, most pedig engem telefonáljanak fel ugyanoda, számomra elviselhetetlen volt. Inkább elmegyek Dánosra és ott pipázok a tornácon, semmint erre valaha is vállalkozzam. De ha valaki rá van erre utalva, akkor megsajnálom és segítek rajta.”

Ebben a válaszban mindenki megnyugodott. Wekerle pedig soha, későbbi miniszterelnökségei után sem fogadott el semmiféle vállalatnál pozíciót.

A bankok népszerűtlensége

Hogy honnan származik a bankok népszerűtlensége, nem lehet megállapítani. Talán közel jár az igazsághoz az a képviselő, aki a Wekerle-féle jövedelmi adójavaslat tárgyalása során a képviselőház 1909 március 5-iki ülésén a bankok népszerűtlenségét a következő „két igen egyszerű ok”-kal magyarázta meg:

„Mert nem adhatnak mindenkinek kölcsönt, aki kér és mert mindenkitől, akinek adnak, visszakérik a kölcsönt.”

Popovics postatakarékpénztári betétje

Popovics Sándor, a Magyar Nemzeti Bank elnöke 1929 március 5-én előadást tartott a Cobden Szövetségben „A pénz értékállandósága” címen. Az előadást bankett követte, amelyen Hantos Elemér államtitkár, akit a Wekerle-kormány a Postatakarékpénztár elnökévé nevezett ki, a következő reminiscenciát mondta el Popovics Sándorról:

„A kommün első napjaiban volt, hogy őexcellenciája megjelent a Postatakarékpénztárban és előadta, hogy segédfogalmazó korában a postatakarékpénztári betétkönyvet váltott s fizetésének megtakarított részét hónapról-hónapra ott helyezte el. A könyvecske maga elveszett, ami nem lett volna baj, nagyobb baj volt, hogy név nélkül, jeligére volt kiállítva, — az anonimitás már akkor is jellemezte cselekedeteit — a könyv valamelyik gazdag ember nevére volt kiállítva. Az eset nem volt könnyű, hiszen a Postatakarékpénztár már többmillió könyvecskét állított ki és mégis alig félórán belül az egész ügy lebonyolításra talált, mert ráakadtak 1885-ből egy betétre, amely „Rothschild” jelige alatt volt elhelyezve és 84 forint összegről szólt. Az időközi kamatok hozzáadásával Popovics Sándor 400 és néhány papírkoronát kapott és megelégedetten távozott harmincötéves közéleti és köztisztviselői pályája ezen anyagi eredményével.”

Ki fizeti a szenet?

Gróf Zichy Ferenc konstantinápolyi nagykövet korában egyszer terjedelmes jelentést küldött Bécsbe arról, hogyan lakomázott ő orosz kollégájával a büjükderei nyaralópalotában s hogyan hajókázott vele a Bosporuson az Ausztria nevű hadigőzösön.

A nagykövet főképp ezt a tengeri kirándulást írta le igen részletesen, sőt az európai és ázsiai partok szépségéről szólva, igazi költői lendülettel.

I. Ferenc József elolvasta a jelentést s ceruzával ezt írta a szélére:

Wer zahlt die Kohlen?

        Éber Antal emlékbeszéde Matlekovits Sándorról, a magyar szabadkereskedelmi vámpolitika meghatározó alakjáról. Elhangzott a Magyar Közgazdasági Társaság 1926. március 23-i ülésén, és a társaság kiadásában jelent meg.



      

     
     Nagy megtiszteltetés lett osztályrészem, amikor a Magyar Közgazdasági Társaság választmánya megbízott azzal, hogy mai közgyűlésünkön társaságunk megboldogult nagy elnökéről, Matlekovits Sándorról emlékbeszédet mondjak. Átérzem a reám háruló feladat nagy súlyát, mert méltatlannak érzem magam arra, hogy a tisztelt hallgatóság elé tárjam azokat a megbecsülhetetlen értékű kincseket, amelyeket ez a kivételes elme, „a nemzetgazdasági tudománynak és a nemzetgazdasági politikának legjelentékenyebb klasszikusa”, — mint Apponyi Albert gróf őt jubileuma alkalmával jellemezte — hatvanéves közpályáján nemzetünk rendelkezésére bocsátott. Viszont megkönnyíti feladatomat, hogy egész közéleti szereplése a felfogás egységének, egyöntetűségének és következetességének oly ritka példáját nyújtja, amely lehetővé teszi, hogy ennek a változatos és értékes tevékenységnek vezető irányát néhány ecsetvonással plasztikusan kidomboríthassam.

Hosszú közéleti működésének nagy értékét az adja meg, hogy mint gazdasági politikus a közgazdasági tudomány alapján állott és viszont mint közgazdasági tudós gyakorlati közgazdasági életünk mélységes ismeretével rendelkezett. Így közgazdaság-politikai működését állandóan a közgazdasági tudomány törvényei irányították, míg közgazdasági életünk egész szövevényének teljes ismerete és bámulatosan gyakorlatias közgazdasági érzéke adott fényt és meleget tudományos munkáinak. Elméjének átütő ereje és utolsó pillanatáig változatlan frissesége eredményezte, hogy bámulatos szorgalmával és csodálatos memoriájával mindvégig lépést tartott a közgazdasági tudomány fejlődésével, viszont egész gazdasági életünknek, termelésünk minden ágának, közgazdasági adminisztrációnk és hitelszervezetünk minden részletének oly gyakorlati ismerője volt, mint talán senki kortársai között.

Közgazdaság-politikai és tudományos működésének oroszlánrészét a vámpolitika foglalja el. Ha szabad összehasonlító értékelés tárgyává tenni közéleti munkásságának nagybecsű eredményeit, úgy elmondhatjuk, hogy a vámpolitika volt az a működési tér, amelyen akár mint gyakorlati politikus, akár mint közgazdasági tudományos író a legnagyobb s legmaradandóbb értékeket produkálta.

* A Magyar Közgazdasági Társaság 1926 március 23-i közgyűlésén tartott emlékbeszéd.

1867-ben lett az akkori földművelés-, ipar- és kereskedelemügyi minisztérium fogalmazója és minisztériális működésének legelső éveitől kezdve egészen 1889-ben történt nyugalomba vonulásáig vezető szelleme és legfőbb irányítója volt Magyarország vámpolitikájának. Mint tudományos írónak első nagyobb vámpolitikai munkája 1877-ben jelent meg „Az osztrák-magyar monarchia vámpolitikája 1850-től kezdve napjainkig” cím alatt, ettől kezdve a tudományos munkáknak, közgazdasági folyóiratokban megjelent tanulmányoknak és hírlapi cikkeknek megszámlálhatatlan és megbecsülhetetlen sorozatát nyújtja a vámpolitika kérdéséről, mindaddig a nagyértékű munkálatáig, amely „Vámpolitika és vámtarifa” cím alatt 1923-ban az akkor közzétett új tarifatervezet kritikája gyanánt oly nagy és méltó feltűnést keltett. Ezt az egész hosszú, több mint félszázadot átölelő vámpolitikai tevékenységet egységes vezető gondolat irányította: a tudomány és a gyakorlati ismeretek teljes fegyverzetével lefolytatott küzdelem a szabad kereskedelem mellett.

Matlekovits közéleti működésének kezdete a szabadkereskedelmi irányzat érvényesülésének idejére esik. Az 1851. évi vámtarifa az addigi prohibicionális vámrendszer helyébe a védővámokat léptette, majd pedig — bár az 1865. évi ideiglenes általános vámtarifa igen magas vámokkal operált — a Németországgal 1868-ban megkötött vám- és kereskedelmi szerződés, majd az 1869. évi angol pótszerződés és az Ausztria által az irányadó országokkal a hatvanas évek végén megkötött egyéb szerződések gyakorlatilag az 1865. évi tarifa magas vámjait hatálytalanokká tették, illetve azokat felére, sőt egyes cikkeknél még a felénél is kevesebbre redukálták.

Érthető tehát, hogy amikor Matlekovits a monarchia ezen szabadkereskedelmi vámpolitikai irányzata idején lépett a kereskedelmi minisztérium szolgálatába és annak kedvező eredményeit az elért gazdasági fejlődésen tapasztalhatta, maga ez a tény is fogékony elméjét a szabadkereskedelem irányában befolyásolhatta. Ehhez járult, hogy nagy szorgalommal folytatott tanulmányai is azt a meggyőződést érlelték meg benne, hogy a túlzott vámvédelem csak melegágyi fejlődést idézhet fel, tartósan egészséges ipar alapítására vagy a mezőgazdasági jólét állandósítására nem vezethet, ellenben kárára van a kereskedelemnek, megdrágítja a fogyasztást, felemeli a munkabéreket és így ártalmára van a közgazdasági fejlődésnek. „Az osztrák-magyar monarchia és a német birodalom vámpolitikájáról” írt mesterművében vámpolitikai meggyőződését a következő tételben foglalja egybe: „Mi a magunk részéről határozottan a védővámok hasznossága ellen foglalunk állást; azon a szilárd véleményen vagyunk, hogy védővámok által semmit sem lehet megvédeni, de nagyon sok kár okozható és nevezetesen, ha az újabban annyira elterjedt jelszó a hazai termelésnek minden ágában való megvédéséről érvényesülne, akkor a rendszer eredménytelensége és a közgazdaság egyetemére való károssága legvilágosabban kiderülne. Hogyan találhatna a belföld minden munkájára gondosan megállapított vámvédelem másban kifejezést, mint az árak általános emelkedésében? A megvédett gabona drágítja a kenyeret, a megvédett szén az ipar fűtőanyagát, a megvédett vas-, fém és gépek a termelés főeszközeit, a megvédett szövöttáruk, bőr, stb. a ruházat legfőbb tárgyait … mindennek az ára emelkedik, mily boldog jelenség, de hát ki fizesse meg a magasabb árakat? Hát van a termelőnek abból haszna, ha termelvényét drágán adhatja el, de igényeit csak egyaránt drága árukkal kell fedeznie?”

A speciális magyar érdek is a szabadkereskedelmi irány felé terelte. Az osztrák-magyar monarchia az 1870-től 1880-ig terjedő évtizedben gabona-export terület volt, ebben az évtizedben — az 1872–73. évi ínséges időt beszámítva is — évente átlag 2 millió q gabonaneműt exportált, 1877-től kezdve már az állatforgalom is állandó és egyre emelkedő aktív egyenleggel zárult, ily körülmények között az agrár Magyarországnak csak egy vámpolitikai érdeke lehetett, hogy azok a külföldi országok, ahová feleslegeit kiviszi, ezek elől védővámokkal el ne zárkózzanak. Viszont az ipari vámok emeléséből Magyarországnak csak kára lehetett, mert minden ipari védővám csak a fejlett osztrák ipar előnyére szolgálhatott, az az aránylag csekély magyar ipar pedig, amely a közös vámterület mellett is az osztrák iparral szemben helyt tudott állni, nyilván még kevésbé szorult vámvédelemre a távolabbi országok ipari versenyével szemben. Magyarországnak tehát prohibíciós vámok semmiképpenp sem képezhették érdekét. Mezőgazdasági kivitelének csak árthattak, ipara fejlődéséhez alig járulhattak hozzá, megdrágíthatták a fogyasztást és nagy ártalmára válhattak a kereskedelemnek.

Ezek a specifikusan magyar szempontok tehát lényegesen hozzájárultak ahhoz, hogy Matlekovits — egyébként az alkotmányos élet felújulása után szerepelt legtöbb magyar államférfi is — teljes meggyőződéssel és hévvel állította tevékenységét a szabadkereskedelmi irányzat szolgálatába.

Sajnos, Ausztria magatartása és a világpolitikai események meghiúsították ennek az irányzatnak az érvényesülését. Az 1867-ben alkotmányhoz jutott Ausztria parlamentjében az osztrák városok és a kereskedelmi- és ipar-kamarák mintegy érdekképviseleti helyeket nyertek el. Az osztrák ipar visszavágyódott az 1851. előtti prohibicionális vámpolitika melegágyi levegőjéhez és az új parlamentben képviselői útján kezdettől szembeszegült a szabadkereskedelmi irányzattal. Lényegesen hozzájárult ehhez az 1873-iki világkiállítást megelőző túlprodukció és a kiállítás kapcsán előállott krach, a gazdasági helyzet megromlása fölötti elkeseredés bőséges táplálékot adott annak a tendenciának, amely a vámpolitika megváltoztatására irányult. Ebbe az időbe esik az olasz és francia vámpolitika irányának elhajlása a védővámrendszer felé. Olaszország a protekcionista agitáció, a nemzeti ipar megerősítésére irányuló törekvések hatása alatt 1875 június 30-án felmondja a monarchiának az 1876-ig érvényes vámszerződést. Franciaországban III. Napóleon bukása véget vet a szabadkereskedelmi vámpolitikának, nyilvánvalóvá válik, hogy a francia köztársaság a monarchiával fennálló kereskedelmi szerződést nem fogja megújítani, megindul a nagy agrárius védővámmozgalom, amely végül is az 1885. évi protekciós francia vámtarifához vezet.

Azonban a monarchia vámpolitikájának átformálásában döntő Németország irányváltoztatása volt. Már a hetvenes évek derekán erős mozgalom indult meg a német birodalomban is a vámvédelem irányában és amikor Delbrück, a szabadkereskedelmi politika híve, 1876-ban visszalép és Bismarck mindinkább személyesen irányítja a birodalom vámpolitikáját, már nyilvánvalóvá válik az elkanyarodás a vámpolitika eddigi elveitől. Az a trónbeszéd, amellyel a Reichstag 1879-ben megnyittatott, félreismerhetetlen nyíltsággal áll a védővámos politika mellé, úgy, hogy az ugyanezen évben a parlament elé terjesztett javaslat már agrár-védővámos színezéssel bír. Megszünteti a gabona-behozatal vámmentességét, védővám alá veti az addig vámmentes állat- és fa-behozatalt, újból védővám oltalma alá helyezi az 1877 óta vámmentesen behozható vasat, vasárúkat, gépeket, stb., szóval amikor ennek az új vámtarifának általános életbehelyezése 1880 január 1-ével megtörténik, akkor a német birodalom megtette a döntő lépést, elhagyta a szabad kereskedelem politikáját és felcserélte azt a nemzeti munka védelmének jelszava alatt inaugurált védővámos politikával.

Ebben az atmoszférában kellett Matlekovits Sándornak, a magyar vámpolitika irányítójának és vezető szellemének szabadkereskedelmi meggyőződése mellett síkra szállania. Természetes, hogy legnagyobb erőfeszítése sem vezethetett több eredményre, mint arra, hogy a védővámos irányzatnak csak hosszú és szívós küzdelmek során lépésről-lépésre engedte át a teret. Még a monarchia 1878. évi autonóm vámtarifája sikerrel vette fel a harcot az új irányzattal. A nyersanyagokra és félgyártmányokra lehetőleg a vámmentesség vagy legalább az eddigi vámok mérséklése mondatott ki. Gabona és liszt még vámmentes, mert — mint a Matlekovits által mesteri tollal szövegezett indokolás mondja — „Magyarország főérdeke, hogy gabonája vámmentesen mehessen be a nyugati országokba, ezt a célt pedig sokkal könnyebben érjük el, ha vámtarifánk oly cikknél, amelyben Magyarország nem termelő, a vámmentességet engedi meg.” Mindent összevéve — bár már a védővámos irányzat előrenyomulása látszik a gyapotfonalak, gyapotáruk és gyapjúáruk vámtételeinél, úgyszintén a pénzügyi vámok emelésénél is — az 1878. évi tarifa még nem adta fel a szabadkereskedelem álláspontját.

Amikor azonban a külföldi államok vámpolitikája — mint előzőleg jeleztük — határozottan a prohibíció irányában haladt, amikor a német birodalommal 1881-ben tarifa-szerződés megkötése iránti tárgyalások hajótörést szenvedtek, már Magyarországon is lábrakapott az a meggyőződés, hogy a szabadkereskedelmi irányzat már csak a védővámos rendszer ad absurdum vezetésétől várhatja feltámadását. Így azután már Matlekovits is kénytelen volt az idők szellemével számolni és részt venni az 1882. évi tarifarevízióban, amely az agrárvámok bevezetésével és határozott ipari védővámok behozatalával már teljes elhagyását jelenti a szabadkereskedelmi irányzatnak. Időközben Franciaország 1884-ben a búza és búzaliszt vámját annak ötszörösére és hatszorosára emeli, közbejön a német 1885. évi tarifareform, úgy, hogy a monarchia két állama tovább nem állhat ellen és az 1887. évi osztrák-magyar vámtarifa — az utolsó, amelynek létrejöttében Matlekovits még aktív részt vett — már a retorzióknak, a magas védővámoknak, agrár-vámoknak teljes harci fegyverzetét tárja elénk.

A Matlekovits minisztériális működésének ideje alatti vámpolitikai események eme vázlatos ismertetése tisztán mutatja a belső meggyőződésnek átható erejét, amellyel a szabadkereskedelmi irányzat mellett küzdött, de mutatja azt is, hogy a szabad kereskedelem nála nem volt doktrinär jelszó, hanem amikor látta, hogy minden törekvése hajótörést szenved a monarchiára nézve irányadó országok politikájának megfordulásán és az osztrák irányváltozáson, akkor mindennek fölé helyezte a magyar érdekeket, igyekezett azokat a meggyőződése szerint mindenkire egyaránt káros vámpolitikai irányzattal szemben is megvédeni és nem riadt vissza attól, hogy a hazai közgazdasági élet védelmében részt vegyen oly vámpolitikai alkotásoknál is, amelyek irányzata tudományos és gyakorlati meggyőződéseivel homlokegyenest ellenkezett. Ebben a működésében látszik épen legjobban elméleti tudásának és gyakorlati érzékének teljes egyensúlya. Mindent elkövetett abban az irányban, hogy a tudományos igazság jusson érvényre, de amikor ez a többi országok merev ellentállásán meghiúsult, nem ragaszkodott tovább doktrinär álláspontokhoz, hanem az ország gyakorlati érdekeit helyezte előtérbe.

Hogy mennyi lelki küzdelmébe került ezt az álláspontot tudományos meggyőződése ellenére érvényesítenie, ez kiderül abból a — majdnem mentegetődző — írásából, amellyel állásfoglalását megokolja: „A magyar molnáripar — írja — semmiképpenp sem szorult rá a védelemre, nem is kérte volna azt soha, amikor azonban Németország a lisztet megvámolta és ezáltal korlátozta a magyar liszt behozatalát, a német molnáripar az osztrák-magyar monarchiában létező liszt-vámmentesség mellett abba a kedvező helyzetbe került, hogy nagy mennyiségeket exportálhatott a szomszéd Csehországba és ezáltal a magyar és cseh malmoknak elhelyezési területét a saját vámterületén kisebbítette. Ekkor a szabadkereskedelmi politikusnak is be kellett látnia a liszt-vám szükségét és a védővámok mellé kellett állnia. Ha Franciaország az osztrák-magyar monarchia minden export-cikkét magas vámokkal sújtja, akkor miért kezelje kíméletesen a borban gazdag monarchia Franciaország drága borait? Ha Németország Magyarország legfontosabb cikkeit magas vámokkal terheli, megakadályozza az állat-forgalmat, miért uralkodjék akkor rokonszenv a német cikkekkel szemben, miért kelljen akkor német árúkat vámmentesen beengedni?”

Vámpolitikai meggyőződése hivatalos működésének megszűnésével nem változott meg, irodalmi munkálataiban, érdekképviseleti felszólalásaiban, önállóan megjelent műveiben továbbra is törhetetlen erejű harcosa marad a szabad vámkereskedelmi irányzatnak. Utolsó küzdelme ezen a téren az volt, amelyet az 1923. évi magyar autonóm vámtarifa ellen folytatott. Ennek a tarifának túlzott védővámos irányzatát ostorozva, a következő konklúzióban foglalta össze véleményét: „A tervezet hibája, hogy túl sokat akar és nem veszi figyelembe, hogy egy, az utolsó nyolc év alatt nagyon is letört országban a vámokban újabb óriási terhet rak le, amely alatt fizetési képessége süllyedni fog és nem lesz képes a mesterséges ipart táplálni.” Alig lesz valaki is, aki az azóta szerzett tapasztalatok megvilágításában ne igazolhatná, hogy súlyos kritikája legalábbis nem volt alap nélkül való.

Vannak, akik Matlekovits vámpolitikai meggyőződését, a védővámok elleni félévszázados küzdelmét egy elavult iskolai tan elveihez való tiszteletreméltó, de konzervativ ragaszkodásnak minősítették, amely nem számol a gyakorlati élet követelményeivel. Legyen szabad ezzel a felfogással szemben idéznünk azt a megrázó erejű memento-t, amelyet 1891-ben megjelent nagy művében a védővámos politikai irányzat előretöréséhez fűzött: „Autonom vámtarifák, harci vámok és vámháborúk — írja itt Matlekovits — a legújabb kereskedelmi politika találmányai, amelyeket sikerrel vagy siker nélkül kellett alkalmazni, mert a gazdasági területen való izolálás iránti törekvés következményei, holott ezen a téren izolálás nem lehetséges és nem képzelhető. A vámtarifák kölcsönös fellicitálása, a kölcsönös keresgélés árucikkek után, amelyeket még meg lehetne vámolni, hogy ezzel a szomszédnak ártsunk, a szorgosság, amely arra irányúl, hogy a nemzeti gazdaság a szomszédos gazdaságok tönkrejuttatása árán emelkedjék, ez jellemzi a legújabb gazdasági politikát. Ezt a politikát azonban sem népjogilag, sem gazdaságilag, sem erkölcsileg nem lehet igazolni.” Ha szigorú objektivitással vesszük fontolóra, vajon nem volt-e része az 1914-ben bekövetkezett világkatasztrófában az azt megelőző évtizedek vámpolitikai kiélezett ellenségeskedéseinek, ha objektíve megfontoljuk, hogy például az orosz-német, az osztrák-magyar-szerb politikai relációkra mily hatást gyakorolt az ezen államok között lefolytatott vámháborúskodás, ha mérlegre tesszük, hogy az úgynevezett békekötés óta mennyire nem engedték a lelkek békéjét helyreállítani azok a kölcsönös vámpolitikai rendszabályok, amelyek behozatali- és kiviteli tilalmakkal, prohibíciókkal, retorziókkal és harci vámokkal dolgoztak: akkor talán más véleményre jutunk abban a tekintetben, vajon valóban csak elavult elméletekhez való konzervativ ragaszkodás volt-e a Matlekovits vámpolitikai meggyőződése?

Amikor lezárjuk a Matlekovits vámpolitikai működésének rövid, vázlatos és ezért nagyon hézagos ismertetését, még csak egyre kívánunk rámutatni. A sok igazságtalan kritika között, amely gazdaság-politikai működését kísérte, gyakran találkoztunk azzal, hogy az ország agrár jellege iránt nem viseltetett kellő érzékkel, hogy túlságosan merkantilista álláspontot foglalt el. Legyen szabad ezzel szemben rámutatnunk arra, amit már az előzőkben is jeleztünk, hogy a védővámok ellen irányuló megfontolt tudományos meggyőződéseitől a gyakorlati politikában épen a magyar mezőgazdasági érdekekre való tekintet térítette el, hogy a védővámok alkalmazására hazánkban elsősorban az a helyzet indította, hogy Németország a magyar mezőgazdasági produktumok, a liszt és állat vámmentes behozatalától elzárkózott. És amikor 1923-ban a vámtarifa-tervezet ellen hadat üzent, akkor is főleg arra utalt, hogy az agrár vámok fel vannak függesztve, tehát hatástalanok, de ha nem is volnának felfüggesztve, ezeknek a vámoknak a hatása hiányzó világforgalom nélkül nem jelentkezik, viszont — írja kritikájában — „a vámtarifában épen országos szempontból, óvakodni kell kiadós védelmet az iparfejlesztés érdekében meghonosítani és ezáltal a mezőgazdaság beszerzéseit drágítani, avagy lehetetlenné tenni, hanem ellenkezőleg, amennyire lehet, igyekezni kell a vámokat a mezőgazdaság számára leszállítani.” Ugyanebben a művében felveti a kérdést, vajon a kasza és sarló vámja nem ellenkezik-e az ország mezőgazdáinak érdekeivel, vajon hogy egyeztethető össze a rézgálic vámja a szőllőtermelés óriási jelentőségével? És ezen kérdések kapcsán odakonkludál, hogy a tervezet „a mezőgazdaságot és a feldolgozó-ipart működésében a szükséges anyag, szerszámok, felszerelési tárgyak megdrágításával fejlődésében gátolja.” A valóságban így festett Matlekovits agrár-ellenes politikája.

Közgazdasági tevékenységének úgy a gyakorlati téren, mint tudományos írásaiban vezető motívuma a gazdasági liberalizmus volt. Amikor ez a társaság jubileumát ünnepelte, büszkén mondta el: „Első tollvonásomtól kezdve, a mai napig következetesen és melléktekintetek nélkül a liberalizmus zászlójának dicsősége mellett küzdöttem és ezt a zászlót magasan lebegtettem nemcsak itthon, hanem a külföldön megjelent munkáimban is.”

Valóban első tollvonásától kezdve. A tudományos akadémián 1873-ban a részvénytársulati ügyről előadott székfoglaló értekezésében nyíltan és határozottan szállt síkra azok ellen a reakcionárius törekvések ellen, amelyek a részvénytársulati jog szabályozása tárgyában abban az időben a sajtóban és a parlamentben jelentkeztek. Kifejti, hogy visszaélések, mint minden téren, úgy ezen a téren is mindig voltak és lesznek, de a visszaéléseket semmiféle törvény nem képes kiküszöbölni, ellenben erőszakos beavatkozás a dolgok egészséges fejlődésének állja útját. Álláspontja a reformtörekvésekkel szemben az, hogy „a szabadság és az igazság elveit egész következetességükben” kell alkalmazni, tehát engedtessék teljes szabadság a társulási ügynek, de az anyagilag érdekeltek folytonos ellenőrzése kényszerítse a társaság kezelőit arra, hogy működésük igazságos legyen, ezt pedig a lehető legnagyobb nyilvánosság biztosíthatja. Konklúzióit abban vonja le, hogy a részvénytársasági ügy rendezésénél a törvényhozás jelszava legyen: „szabadság, nyilvánosság és felelősség”.

Ezek az elvek irányítják működését, amikor röviddel ezután, mint a kereskedelmi minisztérium tisztviselője résztvesz a kereskedelmi törvény előkészítésére irányuló munkálatokban. Nagy része van abban, hogy a kereskedelmi törvény idevonatkozó része az engedélyezési rendszer mellőzésének, a szabad alakulás, a normatív szabályok megalkotásának alapjára helyezkedik. És ma, amikor ez a törvény immár félszázados jubileumát ünnepli, megállapíthatjuk, hogy az elmúlt 50 év Matlekovits liberalizmusát igazolta, a mi részvénytársaságaink félszázados története nem mutat fel semmivel sem több visszaélést, mint azoké az államoké, amelyek törvényhozásai az engedélyezés és állami ellenőrzés rendszere mellett foglaltak állást. De megállapíthatjuk azt is, hogy amikor napjainkban a sanyarú gazdasági viszonyok hatásaként a részvénytársulati jog újabb szabályozása az érdeklődés előterébe lépett, alig merül fel oly reformgondolat, amely a kereskedelmi törvény elavultnak mondott liberális rendszerével szemben jobbat vagy eredményesebbet tudna biztosítani.

Ugyanígy a gazdasági liberalizmus irányította működését az 1884. évi ipartörvény megalkotása körül. Ennek a törvénynek az indokolásában, amely egyik legértékesebb munkája, fenntartás nélkül az iparszabadság elvi alapjára helyezkedik. „A vállalkozó tőkével szemben — mondja — a kézműves iparost jobb helyzetbe hozni akarni lázas törekvés, amelyet az életben keresztülvinni sikerrel lehetetlen” és feladatul csak azt tűzte ki, hogyan lehet az iparszabadság elvének teljes fenntartása mellett az iparosok közt a rendet biztosítani. A javaslat parlamenti tárgyalása közben a kormány kénytelen volt a közhangulatnak koncessziókat tenni, egyes esetekben a törvény megköveteli a képesítés kimutatását, végeredményben azonban, amikor megengedi az egyik mesterségről a másikra való áttérést, több mesterség folytatását és a nem képesített iparosok részére is a képesített üzletvezető által való iparűzést: akkor mégis csak a Matlekovits gazdasági liberalizmusát juttatja diadalra.

Az 1884. évi ipartörvény 38 évig maradt érvényben. Amikor azután 1922-ben a kormány a nemzetgyűlés elé oly reformjavaslattal lépett, amely a liberalizmus elveit feladta, Matlekovits volt az, aki gazdag tapasztalatainak és nagy tudásának egész fegyverzetével fiatalos lendülettel szállt harcba az új irányzattal, amely a képesítést teszi szabállyá, az egyik iparról a másikra való áttérést megakadályozza, a kapitalista vállalatoknak elhelyezkedését a kézműiparban megnehezíti és a közel 40 szakaszban adott felhatalmazásokkal a törvényes jogszabályok helyett a miniszteri omnipotenciát helyezi uralomba. Ez volt az utolsó hadjárat, amelyet a gazdasági liberalizmus zászlójának védelmében vezetett.

Ha Matlekovits Sándor gazdasági liberalizmusáról beszélünk, nem elég az ő politikai irányát röviden ezzel a műkifejezéssel körülírni, amely annyi félreértésre és félremagyarázásra adott és adhat okot, hanem mélyére kell néznünk annak, mit értett ő az alatt a gazdasági liberalizmus alatt, amelyet egész hosszú és ragyogó közpályáján működése legfőbb iránytűjéül tekintett. Az ő liberalizmusa nem jelentette a szabadosságot, nem jelentette azt, hogy a gazdasági életben mindenki tehessen azt, amit akar, visszaélhessen gazdasági hatalmával, hanem jelentette annak a megfontolását, hogy semmiféle törvény és semmiféle kormányhatalom az élő gazdasági szervezetből a felburjánzó visszaéléseket kiirtani amúgy sem tudja, tehát engedjük azokat a szerveket, amelyek egészségesen és tisztességesen dolgoznak szabad erőkifejtésben felvirágozni, viszont igyekezzünk oly törvényes rendszabályokat alkotni, amelyek a megfelelő ellenőrzés és nyilvánosság útján biztosítsák, hogy azok, akik érdekeltek, meg tudják különböztetni az egészségeset a betegtől, a józan üzleti vállalkozást a szédelgéstől, a becsületes üzleti törekvéseket a visszaélésektől.

Külön ki kell emelnünk azt, hogy az ő liberalizmusa nem kívánta a „laissez faire laissez passer” jelszót minden fenntartás és korlátozás nélkül érvényesíteni. Megfontolásának kiindulópontja az volt, hogy csak az egyéni érdek fejlesztése adja meg a nemzetnek és a nemzet dolgozó tényezőinek munkakedvét és munkaerejét, nem lehet és nem helyes tehát oly feladatok ellátását, amelyeket az egyéni gazdaság jól és tökéletesen tud megoldani, az államhatalomra bízni, amely ugyanezt csak rosszul és tökéletlenül tudja kivinni. Ezért volt a részvénytársulatoknál az engedélyezési rendszer ellen, ezért foglalt állást már kora ifjúságában az állami biztosító-intézetekkel szemben, amelyek sohasem tudják a kitűzött célt gazdaságosan megoldani, ezért foglalt állást a kézműipari képesítés általánosítása ellen, ezért tette maró szatíra tárgyává azokat a rendszabályokat, amelyekkel a korona romlása kapcsán előállott úgynevezett drágaságot letörni akarták: szóval az ő liberalizmusa abban állott, hogy engedjünk szabad teret a nemzetben szunnyadó gazdasági erők akadálytalan érvényesítésének és ne engedjük uralomra a gazdasági életben az állami omnipotenciát, amely a hibáknak és visszaéléseknek csak kis részét tudja megelőzni, de elpusztítja nagyrészét annak a munkaképességnek és munkaerőnek, amely a gazdasági egyének szabad érvényesülésében rejlik. Hogy mily kevéssé jelentette gazdasági liberalizmusa azt a törekvést, mintha az államot a közgazdasági élet fejlesztése és támogatása iránt megillető kötelességeinek teljesítése alól mentesíteni kívánta volna, legjobban bizonyítja, hogy ő volt az első, aki az állami iparfejlesztés programját felállította, az ő elnöklése és irányítása mellett folytak 1880-ban az első tárgyalások az iparfejlesztés eszközeinek megvitatása körül, ő terjesztette emlékiratban ezen tanácskozás eredményeit a kormány elé és ennek a működésének volt nagyrészben eredménye az 1881. évi 44. t.-c., amely alapja és kiinduló pontja iparfejlesztő törvényeinknek. A gyakorlatban pedig a nyolcvanas évek kezdetén épen az ő javaslatára támogatott a kereskedelemügyi miniszter két nehéz helyzetbe került gyárat részvények átvétele által, világosan megjelölve azt a felfogást, hogy az állam ne legyen versenytársa a szabad gazdasági tevékenységnek, ne legyen kerékkötője ennek, viszont bocsássa erejét rendelkezésére a magángazdaságnak ott, ahol ez a köz érdekében segítségére és támogatására szorul.

A Matlekovits gazdasági liberalizmusa tehát nem jelent sem állami abstinenciát, sem állami indolenciát, hanem igenis jelenti az individualizmus előtérbe helyezését, azét az irányzatét, amely mellett — itt ismét szóról-szóra idézzük — „nemcsak az egyéni érdek, sőt nem is elsősorban az egyéni érdek, hanem igenis a társadalom és az állam gazdasági érdeke, szóval a közgazdaság legjobban nyer kielégítést, leginkább fejlődik.”

A nemzet gazdasági erőinek szabad érvényesülése mellett foglalván állást, ebből a nézőpontjából okszerűen következett, hogy közéleti működése alatt állandó gondoskodásának tárgya volt ennek a gazdasági erőnek minél tökéletesebb oktatás útján való képzése és továbbfejlesztése. Mint a földművelés-, ipar- és kereskedelemügyi minisztérium államtitkára, ő volt az, aki először kezdeményezte egy mezőgazdasági főiskola létesítését. Az 1884. évi ipartörvényben behozta a tanonciskolák alapításának kényszerét és ezzel az intézkedéssel úttörő irányt mutatott a nyugati államok törvényhozásával szemben is. 1892-től 1922-ig elnöke volt az országos iparoktatási tanácsnak, amelynek működését ez alatt a 30 esztendő alatt ő vezette és irányította. Mindenre kiterjedő figyelme felölelte a kereskedelmi szakoktatást is. Mint a Budapesti Kereskedelmi Akadémia — amelyen ifjúságában két éven át maga is tanította a nemzetgazdaságtant — tanulmányi bizottságának elnöke, tevékeny részt vett ki abban, hogy ez az intézmény úgy elméleti, mint gyakorlati szempontból nyugat-európai fogalmak szerint is mintaszerű tanintézetté válhatott. Láthatjuk, hogy nem volt a nemzetgazdasági termelésnek olyan ága, amelynek oktatási kérdései iránt a legnagyobb szeretetet és érdeklődést ne tanúsította volna.

Végezetül meg kell emlékeznünk arról a tevékenységről, amelyet Matlekovits Sándor, mint társaságunk elnöke kifejtett. Az alatt a hosszú idő alatt, amíg társaságunk részese volt annak a dísznek, hogy benne elnökét tisztelhette, nemcsak elnöke, nemcsak vezére és irányítója volt a társaság működésének, hanem elmondhatjuk, hogy ő maga volt a Magyar Közgazdasági Társaság. Figyelme kiterjedt a társaság életének minden mozzanatára, a legnagyobbra és a legkisebbre egyaránt. Ő állította össze az előadások programját, ő tárgyalta le az előadókkal azok irányát és célkitűzéseit, nem mulasztott el egyetlen felolvasó ülést sem. Mindnyájunk szemei előtt feltűnik még felejthetetlen alakja, amint a legmelegebb érdeklődéssel hallgatja végig az előadó fejtegetéseit, majd az előadások bevégeztével reassumálja azok tartalmát, elmondja hozzá véleményét és ezzel díszes keretet nyújt az elhangzott előadásnak. Minuciózus gondossággal figyel a társaság által kiadott Közgazdasági Szemle belső értékének fenntartására. Megbeszéli a Szemle szerkesztőivel a folyóirat tartalmát és irányát, állandóan serkentőleg és buzdítólag hat a színvonal emelésére és ehhez megbecsülhetetlen értékű dolgozataival járul hozzá. Amikor pedig a háború és az azt követő szomorú időszak során ellankad a közgazdasági kérdések iránti érdeklődés, ifjakat megszégyenítő szorgalommal, szívóssággal és buzgalommal igyekezik a lelkeken úrrá vált közönyt megtörni és valósággal alapjaiból építi fel újonnan társaságunkat. A Magyar Közgazdasági Társaság Matlekovits Sándor elmúlásával helyrehozhatatlan és kipótolhatatlan veszteséget szenvedett. Amíg Társaságunk fenn fog állani, kegyelettel, tisztelettel és hálával fogja körülövezni nagy emlékét.

     Szellemesen megírt védőirat a kapitalizmus mellett. Bevezetésül megfesti a mai antikapitalista hangulat hátterét a nagy háború pusztításaiban. A Népszövetség adataiból idézi, hogy a világháború 8 millió halott, 15 millió rokkant és 30 millió sebesült áldozattal járt, anyagilag pedig 40 milliárd dollárba került. Ez Butler számítása szerint annyit jelent, hogy ebből az összegből az Egyesült Államok, Anglia és a dominiumok, Franciaország, Belgium és Oroszország minden családjának lehetett volna adni egy-egy kényelmes és bebútorozott házat és megfelelő földet művelésre, azután még meg lehetett volna venni Franciaország és Belgium minden tulajdonát és aktívumát és a maradékból az említett országok minden, legalább 20 ezer lakóju városában egyetemet és könyvtárt lehetett volna berendezni. Hogy ez a szörnyű ember- és tőkepusztítás idézte elő az ipari, a mezőgazdasági, a kereskedelmi és a pénzügyi krízist, azt külön fejezetben szemlélteti. Kimutatja, hogy a válság szomorú következéseképpen hogyan vonja el a megtakarításokat a közületi kiadások részére. Az emissziókból közületiekre esik az Egyesült Államokban 1929-ben 15, 1936-ban 75%. Franciaországban 36, illetve 90%, Angliában 33, illetve 55, Japánban 22, illetve 71%. Az állami deficitek valóságos járvánnyá váltak. Egy államférfiúnak külön dicsősége, ha sikeres devalvációt végzett. Egyetlen állam van a világon, Venezuela, amelynek nincsen belső, sem külső adóssága és amely megtartotta régi aranyvalutáját. A francia frank értékvesztesége viszont 90%. Még szörnyübb a morál pusztulása. Az összes országok megtagadták adósságaikat, Németország Franciaországgal szemben, ez pedig Angliával és Amerikával szemben. „Láttuk államok botrányát, amelyek elszánva arra, hogy megtagadják kötelezettségeiket. megtiltották polgáraiknak, hogy törvényes eszközökkel (aranyvételek, külföldi kihelyezések) hárítsák el a szószegés következményeit.” A politikai és sajtó-erkölcsök romlásának ismertetése után a társadalmi válsággal foglalkozik. Az állami beavatkozás lesújtó hatással van a tömeg lélektanára. A tömeg elfogadja azt a vagyont, amely lassan nő, mert intenziv munkából és takarékosságból keletkezik. De nem ismeri el a gyorsan keletkezett vagyont, amely zavaros időszakok gyümölcse és különösen, ha spekulációból származik. Az állam nemcsak a spekulációra való alkalmat teremti, de minden határozatával, amely a gazdasági életbe avatkozik be, a játékosok kívánságait teljesíti. Európa külön pusztulását számadatokkal illusztrálja. Franciaország elvesztette vagyonának és jövedelmének felét. A nemzeti jövedelem 1929-től 1936-ig 36 milliárd aranyfrankról 17 milliárdra csökkent. A közterhek a békében a nemzeti jövedelemnek 15–18%-át, 1936-ban 40, 1937-ben 50%-át vették igénybe.

Kimutatja, mily szerény rész esik a vállalati bevételekből a tőkére. Egy zsák szénnek egy párizsi ház harmadik emeletére való felszállítása esetén a zsákhordó borravalója kétszerannyi, mint a részvényesek osztaléka és 30-szor annyi, mint az igazgatóság összjövedelme. A kapitalizmus fejlődése legtöbb haszonnal a munkásra járt, akinek fogyasztása folyton emelkedik, míg napi munkaideje a XIX. század kezdetétől 12 óráról 7 óránál is kevesebbre csökkent. A kapitalizmus az egyéni szabadversenyen alapult, amelyet most a „caporalisme” követett. „A modern közgazdaság hajóhoz hasonlít, amelynek nagyszámú utasa, ahelyett, hogy szabad ízlésük szerint sétálgatnának ide-oda, egyszerre és brüszk módon a hajó egyik oldaláról a másikra rohannak és ezzel olyan mozgást idéznek fel, amely veszélyezteti a hajót.”

Súlyos felelősség terheli a békeszerződéseket, amelyek lehetetlen kis országokat teremtettek, míg a versaillesi szerződés a civilizált világban elvetette a gyűlöletet és a bizalmatlanságot. Elég megemlíteni, hogy 1914 óta a vámterületek száma Európában 19-ről 29-re, a pénzrendszerek száma 15-ről 27-re emelkedett. Az ipari szelekció hiánya a gépesítés fejlődése kapcsán oda vezetett, hogy az Egyesült Államok, Anglia és Németország 230 millió összlakosságából 21 millió a munkanélküli, vagyis családtagokkal együtt a lakosság negyedrésze van a munkanélküliség által érintve. Tehát csökkentsük a termelést? Nem, hanem szaporítsuk szükségleteinket, teremtsünk új vágyakat, új fogyasztási alkalmakat.

Ezután áttér a kapitalizmus organizációinak, a részvénytársaságoknak kérdésére. Nem tartja, hogy ezek vezetői kevesebb erkölccsel működnének, mint az egyéni vállalatok, viszont nem kifogásolható, ha ellenőrzésüket szigorítják. Gazdaságilag legfeljebb azt lehet a részvénytársaság terhére felhozni, hogy könnyebben esik kísértésbe oly terjeszkedés végbevitelére, amelytől az egyéni vállalkozó még hagyomány és óvatosság alapján tartózkodnék. A kartellek tekintetében megállapítja, hogy a liberális gazdaságpolitikusok az egész XIX. század folyamán ezekre a borzalom vagy félelem érzésével tekintettek, mert bennük rejtett monopóliumokat láttak, amelyek megzavarták a szabad áralakulást és a gazdasági egyensúlyt. Ezzel szemben ma az a paradoxon mutatkozik, hogy a kartell egyike a liberalizmus utolsó fellegvárainak, mert a koncentrált és mechanizált iparokban a gazdasági szelekció nem működik kellőképpen. Persze ez csak úgy áll, ha a kartell fakultatív és szabad, s így a gazdasági egyensúly fenntartására törekszik.

Azok, akiknek diagnózisa szerint a kapitalizmus kimulóban van, az Egyesült Államokra hivatkoznak, a gazdasági liberalizmus hazájára, amelyben a válság a legerősebben pusztított. Ezzel szemben Marlio joggal hivatkozik arra, hogy éppen az Egyesült Államok jártak elől az etatista intervencionizmusban és védővámrendszerükkel, a bevándorlás megakadályozásával, a mesterkélten felcsigázott munkabérekkel, az ezek kapcsán jelentkező munkanélküliséggel, a mezőgazdasági cikkek raktározásával előmozdították a gazdasági válságot. Ha a krízis egyes fázisait megfigyeljük, mindegyiket állami intervencionizmus jelzi. A politikai és vámprotekcionizmus, a bevándorlások tilalmazása, az egyéni szelekciók megakadályozása, a devizaellenőrzések és maga a versaillesi szerződés, amely egész Európában a gyűlölet és háborús fenyegetés magvát hintette el: ezek a nagy válság főtényezői.

Ezek után a gazdasági diktatúrák kérdésével foglalkozik és szellemesen mutatja ki, hogy Oroszországban már nincs kommunizmus, hanem államszocializmus, oly óriási bürokráciával, hogy annak fenntartása a közösségnek sokkal nagyobb megterhelésével jár, mint amennyit a kapitalista profit kitesz. „Választani kellett az egyenlőség melletti szegénység és az egyenlőtlenség melletti gazdagság között. Sztálin a termelés és jólét fejlesztése mellett döntött, de egyidejűleg feladta a kommunizmus alapelveit.”

A fasiszta gazdasági rend ismertetésénél kiemeli, hogy a fasiszta állam nem ellensége a tulajdonnak, jelszava, hogy „nem a tulajdon az ellenség, hanem a nyomor”. Mussolini a nagy munkástömörülésekben látja a veszélyt és miután a nyersanyagban való hiány korlátokat szab az ipari fejlődésnek, a mezőgazdaság felé irányítja erőfeszítését. Utal arra, hogy a Duce politikáját állandóan alászínezi az erkölcsiségre való gondja. Az etatizmus felé való törekvés leginkább a hitel- és bankügy terén jelentkezett. 1936 óta a jegybank állami bank, a nagy bankok közjogi intézmények, a takarékosság és hitel ellenőrzésére és irányítására külön felügyelőség létesül, a mobil hitelintézet irányítja a hosszú- és középlejáratú hiteleket. De azért az 1937. évi nemzetközi kamarai kongresszuson Conti — bizonyára felhatalmazásra — kijelentheti, hogy a bankári tevékenységet a magánkezdeményezés irányítja.

A könyv negyedik része az irányított vagy tervgazdálkodásnak van szentelve. Ennek alapelve a tömeg meggyőzése arról, hogy minden baj ellenszerét felfedezték és a javulás, felidézése az által, hogy dobszó mellett hirdetik a válság végét „A Coué-rendszer alkalmazva a közgazdaságra.” A rendszer főtámaszai a nagyiparosok, akik az államtól szubvenciókat és rendkívüli mentőintézkedéseket sürgetnek ki. Roosevelt rendszerét teljesen elhibázottnak ítéli. Egyetlen szerencse, hogy a legfelsőbb bíróság ítélete a New Dealnek még idejében véget vetett. A kísérlet sikertelenségét megmagyarázza az az ellentmondás, amely a minden gazdasági javuláshoz szükséges bizalom és a közt a bizalmatlanság közt jelentkezik, amelyet a valutárius eredménytelenség és a büdzsé rendszeresített deficitje okozott. Eltekintve az elnöksége legelején tett intézkedésektől, Roosevelt összes beavatkozásai károsak voltak úgy az amerikai gazdasági életre, mint a világ gazdasági berendezkedésére. Ami fejlődés és javulás időközileg mutatkozott, az nem a Roosevelt érdeme, mert Kanada, ahol semmi intervencionizmus nem volt, a tevékenységnek és jólétnek ugyanazt az ütemét mutatta, viszont az 1937. évi súlyos válságba való visszasüllyedés nélkül. Jellemző, hogy mihelyt Roosevelt beszédét előre jelzik, ez már a New York-i tőzsdén árzuhanást idéz elő.

Az irányított gazdálkodás talán a legrosszabb rendszer, mert egészségtelen kompromisszum a szabadság és a kényszer között. Állandóan csökkenti a népesség életszínvonalát, megfoszt a munkamegosztás és a specializálás előnyeitől. „Szívesen megengedem — írja Marlio —, hogy a kapitalista rendszerhez komoly fogyatkozások fűződnek, de vajon a világ anyagi helyzetében látható-e valami javulás, amióta a kapitalizmust elnyomták vagy korlátozták? A kérdésre csak bolond ember felelhet igennel: az államok egyik csődből a másikba jutnak; a vagyon értékét veszti, a jövedelmek progresszív arányban csökkennek. A nyereség egyre jobban eltűnik, pedig ez az aktivitás mozgató ereje. Bizonyos idő múltán el fog tűnni a trezaurizált takaréktőke és vele együtt a technikai haladás és társadalmi javulás alapja.”

Amily szellemes, meggyőző és világos a világgazdasági helyzet és irányzatok jellemzése, annyira szerény a konklúzió, amelyet szerzőnk diagnózisából levon. Alapjában nagyszabású hadjáratot hirdet az igazság mellett, annak bizonyításával, hogy az intervencionizmus a világot szegényebbé, feldaraboltabbá, háborúsabbá tette. Ezt a hadjáratot könyv, előadás, újság, rádió és mozi útján kell folytatni, előbb-utóbb, könnyen vagy nehezen a szükséges fordulat be fog következni. Ki kell mutatni, hogy a század eleje óta lehetőségeink megfogytak, étvágyunk pedig emelkedett. Gazdagok vagyunk ambiciókban és kívánságokban, de szegények lehetőségekben. „Az irányított gazdálkodás eredményeit három szóban lehet összefoglalni: nyomorúság, gyűlölködés, háború.” Gyakorlatilag neokapitalizmus címén a részvénytársaság valamely olyan új formájára gondol, amelyben a nyereségnek egy, az idő során emelkedő része a munkások korporációjának lenne átadandó, amely ebből családi segélyt, munkanélküliség esetére támogatást és öregség idejére ellátást juttatna a munkásságnak. Követendőnek tartja a fasiszta rend irányzatát is, hogy az örök-tulajdon helyett valami új forma, amely határos az igen hosszú időre szóló koncesszió rendszerével, lenne érvényesítendő. Elő kellene segíteni a preferenciás részvények angol intézményét is, és fejleszteni kellene — kényszer nélkül — a gazdasági megegyezéseket és kartelleket. Végeredményben javulást csak a szabadság hozhat. Ez a sok adattal ellátott, kitűnően megírt, olvasásra nagyon érdemes munka végső konklúziója.

        Éber Antal könyvismertetése Csejkey Ernő Magyarország az új világ küszöbén. Politikai és közgazdasági tanulmány című, 1946-ban a Körmendy kiadásában megjelent 395 oldalas munkájáról; megjelent a Közgazdasági Szemle 1946. évi Irodalom rovatában.



      

     
     Most, amikor a könyvkiadás szomorú helyzete nagy ritkasággá teszi, ha egyáltalán megjelenik valamely közgazdasági vagy politikai munka, kettős örömmel kell üdvözölnünk Csejkey Ernő könyvét. Ez a könyv azonban nemcsak ebből a szempontból bír különös értékkel. Értékét két tulajdonsága emeli ilyen magasra. Az egyik a szerző kiváló közgazdasági tudása és az ezen a téren szerzett nagy gyakorlati ismeretei, a másik az a nagy politikai érzék, amelynek tanújelét adja és végül az az erkölcsi bátorsága, hogy hazánk legsötétebb korszakában, 1942–43-ban megírt könyvét most minden változtatás nélkül bocsátotta a nyilvánosság elé.

Folyóiratunk kerete nem engedi meg, hogy a rendkívül érdekes könyv politikai részét ismertessük. Arra kell szorítkoznunk, hogy a közgazdasági vonatkozásokról adjunk — habár azokról is csak fogyatékos — képet, főként pedig be akarjuk mutatni a műnek néhány oly részét, amelyek a kiváló szerzőnek gazdaságpolitikai állásfoglalását helyezik megfelelő világításba.

Mindenekelőtt örömmel üdvözöljük, hogy a háborús idők eszmei zürzavarában sem tévesztette pillanatra sem szem elől azt az igazságot, hogy „a szabadkereskedelmi politika, amely a középkori elzárkózást követte, az emberiség jólétét soha el nem képzelt módon emelte.” Szembehelyezi egymással a nemzeti szocialista gazdaságpolitikai elméletet, amely szerint „a politikai érdek megelőzi a közgazdasági érdekeket és az állam a közgazdasági téren is mindenható”, azzal az angolszász felfogással, hogy a „gazdaságpolitikának szigorúan körülhatárolt célja van, nevezetesen az emberi szükségletek minél teljesebb, olcsóbb és könnyebb kielégítése.” Elismeri és feltárja a szabadkereskedelmi rendszer hátrányait is, „ez azonban csak gyönge árnyékoldal azok mellett az óriási előnyök mellett, amelyeket a szabadkereskedelmi politika az áruellátás terén, de még a gazdasági természetű szellemi javak terén is az emberiségnek nyújtott.” Élesen szembeszáll a nagytérgazdálkodási tervekkel: „A nagytérgazdaságba való beolvadás valamely kis állam részére gazdaságilag és politikailag egyformán kiszolgáltatottságot jelent.” Egyébként a háború lefolyása során a mesterkélt kereskedelmi szervezetektől való idegenkedése teljes igazolást is nyert. „Gazdasági szempontból — írja — bebizonyosodott, hogy a XIX. században véglegesen kialakult világgazdaságot a fejlődésnek ebben a stádiumában nem lehet sem autarchiákkal, sem pedig nagytérgazdaságokkal pótolni.”

Nagyon érdekes és gazdaságtörténeti szempontból nagyértékű a könyvnek az a része, amelyben a Németország és hazánk között kifejlődött kereskedelmi forgalom analízisét adja. Ez a forgalom kettős hátrányt jelentett. Az egyik, hogy a Németország felé irányuló exportért ellenértékül vagy nélkülözhető árukat kellett importálnunk, vagy pedig a jegybanknak kellett a német vásárlásokat finanszírozni, ami persze inflációra vezetett. Csábító volt a magyar termelő szempontjából, hogy Németország ügyes taktikával magas árakat állapított meg. Annak az aggálynak az erőtlenítésére pedig, hogy erős ütemben emelkedő kiviteli egyenlegünknek felhalmozása reánk veszteséggel járhat, azt az elméletet vitték harcba, hogy a német valutának fedezetét nem az arany, de az annál sokkal értékesebb német munka alkotja. „Ez természetesen mind csak komolytalan beszéd volt — mondja Csejkey — a Reichsmark fedezetét az állam akaratnyilvánítása képezte.” 1943. októberében az angol gazdasági hadviselés minisztériumának államtitkára már 26 milliárd svájci frankra becsülte a Németország által megszállt, vagy vazallussá tett országokkal szemben felszaporodott német kliringtartozásokat. Kresz Károly, a TÉBE igazgatója, pedig 1942. végén a magyar relációban felgyülemlett tartozást 7–8 milliárd márkára becsülte. Ezekkel a számokkal a könyv nagyon szellemesen azt állítja szembe, hogy Németország az első világháború után összesen 20–25 milliárd aranymárkát fizetett pénzben és átengedett értékekben jóvátétel címén.

Megsemmisítő és teljesen igaz az a vélemény, amelyet szerző a magyar ár- és bérszabályozás tekintetében kifejezésre juttat. Különösen káros szemfényvesztés volt az 1943. júliusi általános hivatalos áremelés. Jogosan állapítja meg a könyv, hogy „a kormány javított volna a gazdák helyzetén, ha csupán a mezőgazdasági árakat emelte volna. Javított volna a munkások helyzetén, ha emelésben csupán a béreket részesíti és így tovább. De egy generális árrendezés, illetve emelés egyik foglalkozási osztály helyzetén sem javított.” Ellenben „a pengőbe vetett bizalmat annyira lerontotta, hogy az árstabilitást semmiféle kényszerrendszabályokkal fenntartani nem lehet.”

Érdekes fejezete a könyvnek, amelyben hazánk helyzetét a világ népei között és a világgazdaságban fejtegeti. Nagy hibájául rója fel szerző az 1920–40. évi kormányzatoknak, hogy azt a hitet élesztgették, mintha „középhatalom” lettünk volna, holott „ennek az imperialista frázisnak a hangoztatása csak arra volt jó, hogy a nemzet erejét messze meghaladó és egyben idegen érdekeket szolgáló vállalkozásba taszítsa bele.” Súlyos bűne volt a háború alatti politikának, hogy „a zsidókérdés mellett az ország minden más problémája egyszerűen eltörpült, beleértve magát az ország létét is,” holott „a zsidókérdésben elfoglalt álláspontunk is egyike azoknak a szakadékoknak, amelyek bennünket a világ nagy nemzeteitől elválasztanak.” Pillantását a jövőbe vetve, reményét a magyar kereskedelem érvényesülésébe helyezi. „Természetesen — írja — ha valamely termelési ágban, akkor a kereskedelemben a legfontosabb a gazdasági szabadság visszaállítása.” De általánosságban is „egész politikai, közgazdasági és kulturális életünkben vissza kell térnünk a szabad népek eszményeihez és berendezkedéseihez.”

Csejkey azután sorba veszi egyes termelési ágainkat, amelyek mindegyikéről van érdekes és helytálló mondanivalója. A földreform lebonyolítását 1943-ban úgy gondolta, hogy „a hitbizományokat egy tollvonással el kell törölni,” majd pedig, „1. a földkérdést lehetőleg gyorsan és oly mértékben kell megoldani, hogy az legalábbis évtizedekre véglegesnek legyen tekinthető, 2. a kormánynak és a hatóságoknak gondoskodniuk kell arról, hogy a földreform következtében a mezőgazdasági termelésben visszaesés ne következzen be, sőt, hogy az átmeneti idő után a termelés fokoztassék.” Bölcsebb irányelveket valóban nem lehetett kitűzni. Az ipar terén megállapítja, hogy „a jövedelmezőség csökkenése irányában hat nálunk a kötött gazdálkodás is, illetve a gazdaság állami irányítása, amely rengeteg adminisztratív munkát ró a vállalatokra, melyeknek végeredményben mégis a termelés volna a főfeladatuk.” Különös melegséggel kel a kereskedelem védelmére. Ismerteti a képesítési kérdést, mert ennek felvetése „éles formában mutatja, hogy mennyire félreismerik minálunk a kereskedelmi foglalkozás lényegét és hogy mennyire akarják ezt az egyetlen, ma még szabad pályát is egy szigorú korlátokhoz kötött kisipari vagy hivatalnoki tevékenységgé átgyúrni.” Majd másutt: „Nálunk általában két indokolást szoktak felhozni a kereskedelmi képesítés mellett. Az egyik, hogy ezzel csökkenni fog a kereskedői pálya túlzsúfoltsága, a másik, hogy a kötelező előtanulmányok előírásával a kereskedői pálya tekintélye emelkedni fog. Mind a két indokolás alapján véve tarthatatlan és hamis.” Mintha a mai időket látta volna előre, amikor dőlt betűkkel szögezte le azt az örökös igazságot: „Nem lehet kérdéses, hogy az ország javát minél több önálló egzisztencia teremtésében, az önálló kereskedők megélhetésének előmozdításában, nem pedig örökös gyámkodásban és a termelésben működő alanyoknak másoktól való függővé tételében kell keresni.” A közlekedésügyről szóló fejezetében erőteljes szavakban száll síkra az autarchia gondolatmenetével szemben: „Autógyártásra — írja — csak olyan ország rendezkedhet be, amelynek belső fogyasztása a mienket sokszorosan meghaladja és amely elég erős ahhoz, hogy a termelés olcsóságánál és az állam kereskedelempolitikai súlyánál fogva a kivitelnek szabad utat biztosíthasson… A magyar személykocsigyártás gondolatával tehát radikálisan fel kell számolni…”

Végül ki akarjuk a pompás kötetnek azt a fejezetét emelni, amely a kereskedelmi és iparkamarák szomorú háborús történetét ismerteti. Az illusztris szerző, mint a győri kereskedelmi és iparkamara volt főtitkára és az ellenállás egyik vezérlő és szenvedő alakja, éles kritikával tárgyalja le a kamarai fronton történteket. Elmondja, hogyan fosztották meg ezeket az érdekképviseleteket autonómiájuktól. „Tárgyilagosan meg kell azonban állapítani — írja —, hogy a kezdeményezés a kamarák ilyen irányban való átalakítására néhány kamarai tisztviselő részéről indult ki és az ő hathatós közreműködésükkel valósult meg. Politikai és karrierambíciók vitték ezeket a tisztviselőket annak az önkormányzatnak az elárulására, amely nekik tekintélyt, kiváló pozíciót és a magyar viszonyokhoz képest tisztességes javadalmazást biztosított. A selyemzsinórt a kamarai érdekeltség elsősorban saját választott tisztviselőinek köszönhette.” Mi történt a kamarákkal? A kormány ama bizonyos néhány kamarai főtisztviselő javaslatára felfüggesztette a kamarák autonómiáját és „a kamarák miniszteri biztosaivá részben vezető tisztviselőket, a kamarák főtitkárait nevezték ki, már ti. azokat, akiket politikai szempontból megfelelőnek tartottak,” — ezek közé természetesen nem tartozott az itt ismertetett kötet szerzője — „egyébként pedig a helyi politikai és pártélet legexponáltabb híveit.” „Természetesen sokan voltak, akiknek tetszett az új rendszer, különösen azok között a kamarai vezetők között — írja tovább —, akik, miután a politikai paripákat befogták a kamara kocsija elé, most gyorsan megindultak az óhajtott cél felé. Vitéz Gyulay Tibor, a budapesti kamara miniszteri biztosa és főtitkára a véleményező bizottság 1943. február havi ülésén a Baross Szövetség elnökének elismerő felszólalásával kapcsolatban a következő kijelentést tette: …Meggyőződésem, hogy az átállított kamara… nemcsak politikai és világnézeti szempontból, hanem tudományos felkészültség és ügyszeretet szempontjából is felülmúlja a régi kamara teljesítményeit.” „Ez a kijelentés — írja Csejkey — nélkülözi a tárgyilagosságot abban a részben, hogy az átalakított kamara tudományos felkészültség és ügyszeretet tekintetében felette áll a régi kamarának. Ezt mindenki tudja, akinek alkalma volt a két kamara működését összehasonlítani… a kamarák politizálása a legnagyobb bűnök egyike, ami az utolsó évtizedben Magyarországon közgazdasági téren elkövettetett.”

Sajnáljuk, hogy folyóiratunk terjedelme nem engedi meg ennek az érdekes, tanulságos és kitűnően megírt munkának alaposabb, bővebb ismertetését. Főként idézeteket mutattunk be, mert így véltük leginkább szemléltetővé tenni a munka kiváló értékeit. Ha elértük azt, hogy minél több olvasónk érdeklődését felkelthettük Csejkey könyve iránt, úgy feladatunk teljesítését bizonyára jutalmazni fogja azok elismerése, akik az értékes munka elolvasásában nagy tanulságot és élvezetet fognak találni.

        Éber Antal cikke a kereskedői és közalkalmazotti leépítésről s arról, hogy a kereskedelem szabadsága az állásukat vesztők megsegítésének útja; megjelent a Magyar Nemzet 1946. augusztus 27-i számában.



      

     
     Leépítjük a közalkalmazottak ezreit. Leépítünk ipari és kereskedelmi alkalmazottakat. Megszűnnek vállalatok, azok alkalmazottai elvesztik állásukat. Ezen nem lehet segíteni. Ne próbáljuk a kormányt megállítani ezen az úton, amely a gyógyulás útja. Az infláció olyan, mint a morfinizmus. A gyógyulás mind a kettőből fájdalmas, küzdelmes, sok szenvedéssel jár. De a gyógyulásnak nincs más útja.

A leépítettek között vannak olyanok, akik politikai eltévelyedéseik folytán váltak állástalanokká. Ezekkel szemben lehet arra az álláspontra helyezkedni, hogy kanalazzák ki, amit maguknak főztek. De vannak ártatlan áldozatok ezrei, akiket nem adhatunk át családtagjaikkal együtt a gazdasági megsemmisülésnek. Ezek jövője iránt kell érdeklődnünk. Megélhetésük a közületnek is kell hogy gondja legyen.

Csakhogy a közélet is rettenetesen szegény. Pozitíve legfeljebb annyit tehet, hogy gyakorlati továbbképző tanfolyamokkal a leépítetteket olyan — fizikai vagy értelmiségi — szaktudás birtokába juttatja, amely későbbi boldogulásukat elősegítheti. De ehhez is időre van szükség és sokan vannak, akiknek ez az idő nem áll rendelkezésükre. Sem az állam, sem más közület nem adhat anyagi segélyt. Ha erre az útra lépnénk, meghiúsítanók a leépítés célját. Megint csak az infláció — az áruszaporítás nélküli bankjegykibocsátás — útvesztőbe tévednénk.

Mihez fogjanak tehát a mai helyzetnek ezek a szerencsétlen áldozatai? Gazdálkodni nem mehetnek föld, szakértelem és tőke hiányában. Vállalatoknál, ipari vagy kereskedelmi üzletekben fizikai munkát alig vállalhatnak olyanok, akik ily munkát eddig nem végeztek és esetleg a szükséges erejük sincs hozzá. Értelmiségi állás elnyerésére alig van lehetőség. Egyetlen kiút van számukra: a kereskedelem területén való elhelyezkedés. Ezen a téren pedig a kormány segítségükre lehet. Elháríthatja útjukból azokat az adminisztratív akadályokat, amelyek az önálló kereskedelem gyakorlása elé tornyosulnak.

Ismerjük azt a felfogást, hogy nálunk túl sok a kereskedő, hogy a kereskedő betolakszik a termelő és a fogyasztó közé, hogy ezzel drágítja az árut. A kereskedői létszám csökkentése tehát közérdek. Mindez tökéletesen téves. Először is nálunk a lakosság számához viszonyítva kevesebb a kereskedő, mint Londonban vagy New Yorkban. Minél fejlettebb valahol a kultúra, annál több fej aránylag a kereskedő. Franciaországban — írja a „La Semaine” — ez évben 300 000 új kereskedés nyílt meg. Másodszor a kereskedő nem betolakodó. Döntő szerepe van a termelés és a fogyasztás irányításában. Rátereli a gazda és az iparos figyelmét arra, hogy a fogyasztó milyen árut igényel és vásárol. Viszont a közönség ízlését befolyásolja megfelelő jobb, modernebb, jutányosabb áruk vásárlása irányában. Az sem áll, hogy a kereskedő túlzottan drágítja az árut. Ezt a kereskedők egymás közti versenye sem engedi. Már Henry George megmagyarázta Fouriernak, miért drága Párizsban az alma. Azt tanácsolta neki, kísérje el az almát falujából addig, amíg a fogyasztó azt Párizs utcáján megvásárolja, akkor majd megtudja, miért fizet a fogyasztó sokkal többet, mint amennyit a termelő kap érte.

Nem akarunk most arra kitérni, helyes volt-e eddig is az iparigazolványok revíziója és újabb iparigazolványok kiadásának hat fontos ágazatban való eltiltása, amellett pedig minden egyes igazolvány kiadásának a miniszter jogkörébe való utalása. Most azonban, mikor a pénzérték stabilizálása igen helyesen minden más szempont elé került, lehetetlen a kereskedői pályát lezárni. Ez a terület az egyetlen, amely a leépítettek számára rendelkezésre állhatna.

A „szakszerűség„ szempontja ezzel szemben semmit sem jelent. Ezt még a mai kereskedőkre nézve sem lehet megállapítani, még kevésbé lehet a kereskedelemben most elhelyezkedőkre vonatkozólag elbírálni. Bízzuk ezt az életre! Ha túl sok lesz a kereskedő, a természetes kiválasztódás útján majd elhullanak a képtelenek, a lusták, a tisztességtelenek. Vegyük figyelembe, amit Voltaire írt ”angol levelei„ egyikében: ”A kereskedelem, amely Anglia polgárait gazdagokká tette, ahhoz is hozzájárult, hogy szabadokká váljanak és ez a szabadság megint előmozdította a kereskedelmet.” Segítsünk a leépítetteken a szabadság és a gazdagodás jegyében!

        Éber Antal vezércikke Svájc kereskedelmi és pénzügyi sikeréről mint a becsületes, takarékos munka példájáról; megjelent a Magyar Nemzet 1946. október 16-i számában.



      

     
     A svájci Nemzeti Bank szeptemberi jelentése az ország pénzügyi és gazdasági életét ismertető statisztikai adatokat közöl. Részletesen megvilágítja a külkereskedelemben a háború óta beállott imponáns, nagy átalakulást. A béke idején Svájc többet importált, mint amennyit exportált. Fizetési mérlege azért zárult mégis felesleggel, mert külföldön elhelyezett tőkéinek kamatai, idegenforgalmi bevételei, nemzetközi bank- és biztosítási üzleteinek hozadéka nemcsak fedezte, de lényegesen meghaladta a kereskedelmi mérleg passzivitását. A háború során ez a láthatatlan kivitel nagyon megapadt. Erre Svájc most átállította magát exportországgá. 1945-ben még 305 millióval passzív volt kereskedelmi mérlege. Ez év első nyolc hónapjában ellenben a kivitel 548 millió frankkal haladta meg az importot.

Svájcnak nincs tengere, nincsenek gyarmatai, nincs ipari nyersanyaga, nincs földje, amely a lakosság élelmezési igényeit képes lenne fedezni. Hogyan képes ennek ellenére és olyan időben, amikor a nagy országok is csak exportálni szeretnek, kereskedelmi mérlegét ennyire megjavítani? Azért, mert van egy olyan előnye, amely felér tengerrel, gyarmatokkal, nyersanyagokkal és jó talajjal. Ez az előny az, hogy — Széchenyi nomenklatúrájával élve — „az értelem köréből igazgatja magát”. Nem fut fantáziák után. Nem vezetteti magát ábrándoktól. Nem fűtik nacionalista szenvedélyek. Ellenben komoly, pontos, becsületes, megbízható munkát teljesít és munkáját úgy szervezi meg, hogy az tökéletesen hatékonnyá válik.

Így adódik, hogy a svájci nép a legtakarékosabb, holott életszínvonala a világ összes népei között a legmagasabb. Minőségmunkát végez, olyant, amely világszerte keresletre talál. A svájci óra, a svájci gyógyszer, a svájci hímzés, a svájci precíziós gép, a svájci selyemszövet olyan márka, amely mindenütt a legnagyobb megbecsülésnek örvend. Emellett ez a kis ország exportja előmozdítására még kölcsönöket is tud a tőle vásárló nagy országoknak nyújtani. A svájci frank értékelése ma felülmúlja még az arany értékelését is. És ennek alapja nemcsak a nép gazdagsága, hanem feltétlen megbízhatósága, szótartása, becsületessége is. Jellemző, hogy a svéd-svájci külkereskedelem terén most azért merült fel fennakadás, mert a svédek Svájcba irányuló exportjukért arany helyett svájci frankokat igényelnek, míg importjukért arannyal akarnak fizetni.

Az idei év nyolc hónapjának adatai csodálatos egybevetésekre vezetnek. Kiszámítottuk, hogy Svájc selyemszövetexportja ellenértékéből képes összes szén-, benzin-, fűtő- és gázolajszükségletét fedezni. Vegyi- és gyógyszercikkek exportjából képes összes vasérc-, nyersvas-, acél-, nyersréz- és építővasimportját kifizetni. Órakivitelük értéke teljesen fedezi búza-, zab-, árpa-, rozs-, gyümölcs-, zöldség-, cukor-, kávé-, olaj-, tojás- és borimportjukat. Pedig az igen magas életszínvonal folytán az importok nagy összegeket emésztenek. A nyolchavi borbehozatal egymagában 117 millió svájci frankot igényelt.

De itt van a takarékoskodás kérdése is. A svájci jegybank kimutatása szerint a jegybank hivatalos bankrátája 1½%. Ellenben a 12 kanton-bank takarékbetétek után 2,4% betétkamatot térít. Nálunk a bankráta 7%, ellenben a bankok betéti kamatlába 1%. Lehet-e azon csodálkoznunk, hogy Svájcban a betétek folyton emelkednek és hitel bőségesen, olcsón áll rendelkezésre. Nálunk nincsenek takarékbetétek és nincs hitel. Viszont hitelügyi tanácsunk nekünk van és nekik nincs.

A becsületesség megvilágítására csak egy kis adatot akarunk felhozni. A latin érmeegyezmény szerint mind a svájci, mind a francia 20 frankos arany 900/1000 színaranyat kell hogy tartalmazzon. Viszont 5 ezrelék eltérést, az ún. toleranciát elnézik. Valóban tehát csak 899,5/1000 színaranynak kell lenni az ötvözetben. A francia pénzverde — mint az „Echos”-ban olvassuk — ezt a toleranciát 100 év óta teljesen kihasználja. A francia 20 frankos arany a legritkább esetben tartalmaz több mint 899,5 ezrelék színaranyat. Ez a gyakorlat teljesen korrekt, mert a megengedett keretet betartja. Ellenben a svájci 20 frankos mindig pontosan 900/1000 színaranyat nyújt. Ezen nem gondolkodnak, ez a végletekig menő, abszolút szótartás követelménye.

Mindez nemcsak a kereskedelmi és a fizetési mérleg számadataira hat ki. A jól megszervezett, feltétlenül megbízható munkának, a józan pénzpolitikának, az üzleti becsületességnek jelentős szociális következményei is vannak. A jegybank bulletinje beszámol arról, hogy Svájcban — 1939-cel szemben — az életfenntartási költség 51,6%-kal, a munkabér ellenben 59,4%-kal emelkedett. Vagyis a munkások keresete a drágulást meghaladó mértékben növekedett és így vagy emelhették életszínvonalukat, vagy fokozhatták takarékoskodásukat.

Mindezt nemcsak azért tártuk fel, hogy a svájci nép jól megérdemelt dicsőségét zengjük. Hanem azért, hogy utat mutassunk, milyen irányú pedagógiával kellene elpusztult országunk ifjúságát jobb jövő felé terelni. Ha a mi földünknek, a mi éghajlatunknak előnyeit svájci munkával, svájci szervezettséggel, svájci józansággal, svájci üzleti becsülettel használnók ki, akkor a mi kajszínbarackunk, a mi szabolcsi almánk, a mi paradicsomunk, lucernamagunk vagy borunk ugyanúgy talpraállíthatná országunkat, mint ahogy a svájci óra, csipke vagy selyemszövet Svájcot gazdagítja. Ehhez még csak az kellene, hogy népünk kétségtelenül nagy szellemi képességeit engedjük a nemzeti termelés minden ágában, iparban, mezőgazdaságban, kereskedelemben egyaránt bürokratikus rendszabályozás nélkül szabadon kibontakozni.

        Éber Antal publicisztikai cikke a londoni világkereskedelmi konferenciáról és a szabad kereskedelem védelméről, a Magyar Nemzet 1946. november 14-i számában.



      

     
     A USA most Londonban a világkereskedelmi konferencián helyrehozza azt a nagy hibát, amelyet a vámpolitika terén a két világháború között elkövetett. Nem lesz tovább a protekcionizmus őrangyala. Szigorúan ragaszkodik a vámfalak lebontásához, a preferenciák törléséhez, a bilaterális megállapodások beszüntetéséhez. Érdeke világos. Steelmann, a rekonverziós hivatal vezetője kimutatta, hogy a USA évi 172 milliárdnyi termelésével csak 134 milliárd belső vásárlóerő áll szemben. Ha tehát nem képes 38 milliárd dollárnyi árut külföldön elhelyezni, úgy munkanélküliséggel kell számolnia. Ennek elkerülése az amerikai kereskedelempolitika végső és legfontosabb célkitűzése.

Ezzel az amerikai programmal szemben a londoni konferencián kétféle ellentétes álláspont alakult ki. Az egyik Angliáé, amely semmiképpen sem akarja feladni a dominiumaival fennálló preferenciák rendszerét. Helyteleníti, hogy a USA csak a vámfalak lebontására törekszik. Ehelyett pozitív programot akar a teljes munkás-foglalkoztatottság biztosítására és az ehhez vezető rendszert nemzetközi megállapodásba akarná beépíteni. A másik álláspont Indiáé, amely mint kezdő iparosország nem hajlandó a vámprotekcióról lemondani, hanem külön engedményeket követel a maga, és más, iparilag még elmaradt országok számára. Az engedmények persze magasabb védővámokból állanának.

Az ellentét a három nézőpont között oly nagy, hogy azokat szinte lehetetlen összeegyeztetni. De ha ez valahogy sikerülne is, oly mesterkélt konstrukció látna napvilágot, amely a világ — annyira kívánatos — gazdasági békéjét, a világkereskedelem szabad kibontakozását nem lenne képes biztosítani.

Melyik oldalon van a mi érdekünk? Kétségkívül a minél szabadabb külkereskedelem oldalán. Viszonylag a USA álláspontjához állunk legközelebb. Minél alacsonyabbak lesznek a vámkorlátok, minél kevesebb lesz a bilaterális szerződés, minél biztosabban tűnnek el a preferenciák, az egyoldalú kedvezmények, annál hatékonyabban leszünk képesek külkereskedelmi érdekeinket érvényesíteni.

A kis országok határaikon belül a munkamegosztás minimumát sem képesek a mai vámrendszer mellett megvalósítani. Olyan óriási kiterjedésű, olyan 100 milliónyi lakossággal és gazdag nyersanyag-erőforrásokkal rendelkező birodalmak, mint a USA vagy a Szovjetunió, nemzetközi munkamegosztás nélkül is képesek megélni. Ellenben olyan kis ország, mint a miénk, amely a legfontosabb nyersanyagok némelyikének is híján van, amely mezőgazdasági és ipari termelése egy részét kénytelen exportálni, múlhatatlanul rászorul arra, hogy minél kevesebb korlát feszélyezze külkereskedelmét.

De emellett egy kis ország abban a tekintetben is elviselhetetlen hátrányban van, hogy a kereskedelmi szerződési tárgyalásoknál nincs ütőkártya a kezében. Szabad, vagy legalább megközelítően szabad külkereskedelem mellett megállhat Victor Hugo szellemes mondása, hogy „az elefántnak nincs több hatalma a tücsök felett, mint a tücsöknek az elefánt felett”. Minél magasabbak azonban a vámfalak, minél több a preferenciás kivétel, minél több a kétoldalú megállapodás, annál nagyobb lesz az elefánt hatalma a tücsök felett, míg a tücsök mind gyengébbé válik az elefánttal szemben.

A mi nemzeti tőkénk, mezőgazdasági és ipari berendezésünk, árukészleteink, közlekedési eszközeink szinte elképzelhetetlen mértékben pusztultak el. Ami megmaradt, az csak népünk életrevalósága, szorgalma és igénytelensége, kereskedőink és iparosaink szakértelme, nyelvismerete, külföldi összeköttetései. Ezt az egyetlenegy helyzeti előnyünket csak úgy aknázhatjuk ki, ha módunkban áll a nemzetközi kereskedelembe minél intenzívebben bekapcsolódni és dunai pozíciónkat a Nyugat és Kelet közti áruforgalom lebonyolításánál minél jobban gyümölcsöztetni. Ezt a lehetőséget csakis a minél szabadabb bel- és külkereskedelem biztosíthatja.

Vannak, akik azt gondolják, hogy a külkereskedelem nagyobb szabadságának biztosítása utópia. Tehát csakis a vámfalak, a protekcionizmus, a preferenciák, a kontingensek, a bilaterális kliringek. Csak ez a realitás? Nem látjuk, hogy ez a realitás egy emberöltő alatt két világháború előidézésében volt részes? És nem látjuk azt, hogy a dömpinggel való ijesztgetés ma, amikor minél több olcsó nyersanyagra, félkész- és készárura van szükségünk, olyan üres fenyegetés, mint amikor a gyermekeket a mumussal rémítgetik? Nekünk ma az egymással küzdő három irányzat közül csakis a nagyobb szabadságot hirdető amerikai irányzathoz lehet és szabad csatlakoznunk. Egyedül ez az irányzat az, amely csökkentheti az elefánt fölényét a tücsökkel szemben.


     

    
    
    
    
     
      
        
              
                Miből építsünk?
              

            
      

    
     
      
        Éber Antal vezércikke a lakás- és építési válságról, a házbérkorlátozás és az állami szubvenciók bírálatáról, a Magyar Nemzet 1947. március 18-i, III. évfolyam 63. számában.



      

     
     Angliában nem pusztult el aránylag annyi lakás, mint nálunk és mégis elégtelennek tartják, hogy tavaly csak 140 ezer új házat voltak képesek építeni. Most ezt évi 300 ezer ház építésére akarják fokozni, amiben csak a nyersanyag- és munkáshiány okoz nehézséget. Az államnak és a városoknak a tőkepiacon pénz alacsony kamat mellett korlátlan mennyiségben áll rendelkezésre. Svájcban a Bund, a kantonok és a városok nagy szubvenciókkal hidalják át az építési költségek emelkedésében rejlő nehézségeket. Zürich tavaly 5500 lakás építését 23 millióval szubvencionálta. Most újra 25 millió kötvénykölcsönt vett fel 3¼%-os kamatra. Ezekkel a szubvenciókkal fedezik az építési költségeknek 4 év alatt bekövetkezett 78%-os emelkedését.

Nálunk a bérház-építkezések megindítása a legégetőbb közgazdasági és társadalompolitikai feladatok egyike. Az egyre fokozódó lakáshiány már-már elviselhetetlen. De éppoly fontos a munkaalkalom szempontja is. Ha nem lesz építkezés, egész iparágak el fognak sorvadni. Az építőiparosok és munkásaik tízezerszámra vesztik el kenyérkereseti lehetőségeiket. Sajnos, azok a jó szándékú elgondolások, amelyek az építkezési válság elhárításáról eddig napvilágra kerültek, nem nyújtanak megoldást, csak rontanának a helyzeten.

Nem megoldás, hogy míg ezelőtt lakásépítésben a közületnek 20%-os és a magántőkének 80%-os része volt, addig a jövőben a közület vegyen részt 80 és a magántőke 20% arányban. Egyáltalán nem hisszük, hogy a közület jobban, vagy olcsóbban tudna építeni, mint a magánember. Az meg teljesen biztos, hogy a lakásokat a közület csak sokkal olcsóbban tudja kiadni és a házbért sokkal kevésbé képes behajtani, mint a magántulajdonos.

A főváros utolsó, 1943. évi zárszámadásában a kislakásos bérházak, a kisajátított és átmeneti kislakások értéke 105 millió pengővel szerepelt. Házbér fejében hoztak 5,9 milliót, kiadás volt 3 millió, tiszta bevétel 2,9 millió. A befektetett tőke tehát összesen 2,8%-ot kamatozott. De úgy, hogy a házak csak 800 000 pengő adót fizettek, holott magántulajdonban a dupláját fizették volna. Az 1946/47. évi költségvetésben azonban ezeknek a házaknak a bérjövedelme már csak 1,7 millió forinttal, viszont a kiadások 3,9 millió forinttal vannak felvéve. Tehát 2,2 millió forint a deficit. Világos, hogy mai szegénységünk mellett a főváros nem engedheti meg magának azt a fényűzést, hogy kölcsönpénzből bérházakat építsen.

Így merült fel az a terv, hogy fordítsuk a közmunkaváltságból befolyó pénzt fővárosi házak építésére. A főváros pedig az építtetőknek adjon ingyen 50 évre bérbe háztelkeket. Ezzel azonban évről-évre csak igen kevés házat lehetne építeni. Tehát — mondják — a főváros kösse le a jövőben neki járó közmunkaváltságokat a Községi Takaréknak és a takarék ezen biztosíték mellett adjon építkezési kölcsönöket azoknak, akik a fővárostól bérelt telkeken építenek. De honnan vegye a Községi Takarék a pénzt? Nyilván a jegybanktól. Csakhogy azt már megtanultuk, hogy ha újabb bankjegyeket hozunk forgalomba, anélkül, hogy megfelelő áru kerülne a piacra, az inflációt jelent. Ezt pedig nem teheti meg egy olyan ország, amely múlt évben a világtörténelem legnagyobb inflációját szenvedte végig és abból csak ötletes, bátor, kezdeményező néhány ember szerencsétől is kísért akciója révén menekült.

Ha az építési válságot orvosolni akarjuk, a bajok gyökeréig kell elmennünk. Ez pedig nyilvánvalóan a következő. A házak forgalmi értéke egy töredéke annak, amibe felépítésük kerülne. Vagy megfordítva: mihelyt egy bérházat felépítek, az csak egy töredékét éri annak, amibe került. Az ingatlanpiac a fővárosban megdermedt. Nincs vevő, csak eladó van. Kell ennek magyarázatát adni? A zürichi kanton ház- és telektulajdonosai múlt hó végén gyűlést tartottak. Keményen tiltakoztak az ellen, hogy a házbérkorlátozásokat fenntartják, holott ez meggátolja a bérházépítkezést, ezen pedig szubvenciókkal segítenek, ami eladósítja az államot és a városokat. „Úgy van — mondotta az előadó —, hogy az állam mankókkal látja el azokat, akiket előzőleg kényszerrendszabályaival nyomorékokká tett.”

Mit szóljon akkor a budapesti háztulajdon? Olvassa el a fővárosi III. sz. ügyosztálynak az „életveszélyes házak ügyében intézkedések megtétele” c. alatt most kibocsátott rendeletét? Ez ti. kimondja, hogy a hatóságok állapítsák meg, mi a teendő a veszély elhárítása érdekében és „a hatósági rendelkezések eredményes végrehajtását fontos közérdekből megfelelő összegű pénzbírság kiszabásával is segítsék elő.” Az „is”-ből arra lehetne tán következtetni, hogy más úton is elősegítik. De erről szó sincs a rendeletben. A nagylelkű és bőkezű segítség, amelyet felkínál: a pénzbírság. Azt nem kérdezik, hogy van-e a háztulajdonosnak miből helyreállítani a károkat. Azt sem nézik, vajon, ha egész bérjövedelmét in toto feláldozza, abból képes-e a károkat kijavítani. Segítségül csak egyet ajánl: a pénzbírságot. A svájci mankó itt a pénzbírság.

Kossuth Lajos emlékirataiban annak illusztrálására, hogy a közösügyes kormányzás milyen költséges Magyarországnak, elmond egy anekdótát a pozsonyi szabómesterről, akit a buzgóság megszállott, hogy háziúr lehessen. Építtetett is magának házat, de mikor készen volt, ezt íratta ajtaja fölé:

„Hausherr seyn ist eine Lust
Ich armer Schneider hab mich gewust
Dass es soviel Kust.”

Így, körülbelül így jártak azok, akik Budapesten házat építettek, vagy vettek. Ezért akarja az, akinek háza vagy telke van, azt eladni, ezért nem akarja az, akinek pénze van, azt házba vagy telekbe fektetni. És ezért nem akar senki sem építkezni, mert nem akar arra a tapasztalatra jutni, mint a pozsonyi szabó.

Tehát végre is miből építsünk? Semmiből? Ne építsünk? Ez lehetetlen. Igenis kell építkeznünk. De ennek az az előfeltétele, hogy állítsuk helyre a bizalmat a házbirtok iránt. „Ambícióm a bizalom helyreállítása — mondta Casimir-Périer —, amellyel minden könnyű, de amely nélkül semmi sem lehetséges.” Amíg nem állítjuk helyre a bizalmat, hogy a bérházba fektetett tőke, a régi és az új bérházba fektetett tőke, mérsékelt és nyugodt jövedelmet hozhasson, addig nem indulhat meg egészséges építkezési tevékenység. Mihelyt ez a bizalom helyreállt, az építkezés minden hatósági támogatás nélkül is megindul.


     

    
    
    
    
     
      
        
              
                Ne fussunk külföldi kölcsönök után!
              

            
      

    
     
      
        Éber Antal vezércikke a külföldi kölcsönök veszélyeiről, a Magyar Nemzet 1947. március 25-i számában.



      

     
     Egyre gyakrabban hallunk hangokat, hogy külföldi kölcsönök szerzésére törekedjünk. Pedig teljesen igazat kell adnunk azoknak, akik azt mondják, hogy a külföldi segítség csak akkor fog jelentkezni, ha megmutatjuk, hogy önerőnkből is el vagyunk szánva hazánk gazdasági talpraállítására. Ha államháztartásunk egyensúlyba kerül, ha a békeszerződésből folyó, rettenetesen súlyos kötelezettségeinknek képesek leszünk eleget tenni, akkor a külföldi tőke önként fog jelentkezni kölcsönnyújtásra. De ha futunk a külföldi tőke után, ha mint hitelkeresők — akármily jelentéktelen összegekért — mi jelentkezünk a nemzetközi tőkepiacon, akkor csak olyan súlyos feltételek mellett juthatunk külföldi pénzhez, amilyen feltételek mellett nem lenne szabad magunkat megterhelni és egyben — éppen eleget szenvedett — presztízsünket tovább rontani.

Például szerintünk 500 000 fontos 9 havi hitel elérése érdekében nem lenne szabad abba belemennünk, hogy a kölcsön egyenértékének 7½—10%-át régi tartozásaink törlesztésére tartsák vissza. Egyáltalán legyünk tisztában azzal, hogy amíg a békeszerződésből folyó tartozásainkat nem törlesztettük le, a háború előtti adósságokra semmiféle fizetést nem vagyunk képesek teljesíteni. Ne vállaljunk tehát olyan kötelezettségeket, amelyekről előre tudnunk kell, hogy azoknak nem tudunk eleget tenni. Jórészt ugyanazok az országok a háború előtti hitelezőink, amelyek most a békeszerződést reánk rótták. Ha nem voltak figyelemmel hazánk fizetőképességének határaira, úgy nem vehetik rossz néven, ha talán — minden erőnk végső megfeszítésével — képesek is leszünk a békeszerződési terheket elviselni, de azon túl egész bizonyosan semmi további terhet nem vállalhatunk.

Mindezt a külföldi nagy pénzcsoportok tudják és ezen nem is csodálkozhatunk. Hiszen ott vannak Németországnak — minden elképzelhető garanciával körülbástyázott — első világháborúbeli tartozásai, a híres Dawes- és Young-kölcsönök. Ezeknek nemzetközi kurátorai, és pedig: USA, angol és francia kurátorok 1944-ben és 1945-ben ismételten fordultak a győztesekhez azzal a kéréssel, eszközöljenek a második világháború folytán teljesítendő német jóvátételekből bizonyos levonást a Dawes- és Young-kölcsönök javára. A német reparációk felosztásának tárgyalására 1946 január havában Párizsban tartott konferencia azonban jegyzőkönyvébe még csak egy sort sem vett fel a második világháború előtti kötvények javára. A francia parlamentben egy képviselő interpellált a Young-kölcsön sorsáról. A miniszter válasza annyi volt, hogy „a jövőben csak oly megoldást vehetnek szemügyre, amely Németország általános keretébe beilleszthető”. „Jó kis váltó” — jegyzi meg erre a „La Tribune” keserű iróniával.

De beszéljünk arról is, miképp kénytelen maga Anglia is azt a 3¾ milliárd fontnyi háborús tartozását lealkudni, amely Indiával, Egyiptommal, Irakkal és a dominiumokkal szemben terheli. A „Times Weekly” egyik legújabb száma részletesen beszámol az angol küldöttségnek ezekkel a hitelezőkkel folytatott tárgyalásairól. Kiszámították, hogy ha csak a fele tartozást kellene is az évszázad végéig letörleszteni és csak évi ½% kamatot fizetne, akkor is Anglia adósságterhe — a USA és Kanada által nyújtott kölcsönöket beleértve — évi 200 millió font lenne, vagyis több mint 600 000 angol munkás teljes tiszta keresetét emésztené fel. Pedig a hitelezők még távolról sem hajlandók ilyen mérvű koncessziókra. „Anglia — írja a Times — minden ország közt leginkább riad vissza attól, hogy a túlterhelt adós végső fegyveréhez, a tartozás egyoldalú zárolásához vagy befagyasztásához folyamodjon. De ez a módszer bizonyosan előnyben részesítendő azzal az alternatívával szemben, hogy önként menjen bele olyan megállapodásba, amelynek teljesítőképességében országunk kell hogy kételkedjen”.

Ha a nagy és mindenek fölött szótartó, becsületes és fair Anglia kénytelen a vis major folytán ezt az álláspontot elfoglalni, akkor ne restelkedjünk azon, hogy mi talán — de mindenesetre legfeljebb — annyit leszünk képesek — és ezt is csak népünk életszínvonalának tragikus lesüllyesztése és munkateljesítményének teljes felfokozása mellett — teljesíteni, amennyi a békeszerződés rendelkezéseiből folyik. Mindaddig tehát, míg a békeszerződési terheket ki nem egyenlítettük, nem vállalhatjuk és nem szabad vállalnunk ezt meghaladó bármily kötelezettség teljesítését.

Semmiféle, akár állami, akár fővárosi, akár más közületi vagy magántartozás kamatoztatását vagy törlesztését nem szabad magunkra vállalnunk — csak azért, hogy ezen az úton újabb kölcsönökhöz jussunk. Súlyos hibát követnénk el, ha nem ez lenne megmásíthatatlan álláspontunk. És ezt világosan és határozottan ki is kell jelentenünk.

Végül még egyet vegyünk figyelembe. Nem vehetünk külföldi kölcsönt igénybe beruházási célokra, mert ez világosan inflációra vezetne. A huszas évek tapasztalatai erre megtaníthattak.1 Akkor derűre-borura vettük fel a dollár- és fontkölcsönöket, a dollárokat és fontokat átváltottuk pengőbankjegyekre és ebből építkeztünk. Így a járulékos pengőmennyiség forgalomban maradt és azzal szemben nem került megfelelő mennyiségű áru a piacra. Ne essünk újból a múlt hibáiba. Inflációból már levizsgáztunk. Végezzünk beruházásokat a saját megtakarításainkból. Ennek előfeltétele az olyan gazdasági és pénzügyi politika, amely megvédi és támogatja a nép széles rétegeinek takarékoskodását és ennek gyümölcseit.

Lábjegyzetek


	
Praxeum-jegyzet: Az 1920-as évek második felében a külföldi hitelek jelentős része valóban a folyó fizetési mérleg hiányát, illetve fogyasztást finanszírozott, miközben a magyar bankrendszer hitelállománya gyorsan bővült, a belső tőkefelhalmozás pedig gyenge maradt. A külföldi kölcsön azonban nem önmagában inflációs: belföldi pénzmennyiséget növelő hatása attól függ, hogyan váltják át és használják fel a beáramló devizát. Éber általánosítása tehát egy valós magyar hitel- és pénzügyi tapasztalatot foglal össze. Lásd a Magyar Nemzeti Bank monetáris történeti összefoglalóját és centenáriumi történeti tanulmányát. ↩






     

    
    
    
    
     
      
        
              
                A nemzeti munka megszervezése
              

            
      

    
     
      
        Éber Antal vezércikke a munkanélküliség és az államigazgatás aránytalan felduzzadásának statisztikai elemzéséről, megjelent a Magyar Nemzet 1947. szeptember 10-i számában.



      

     
     Vas Zoltán érdeme, hogy összefogta a G. F. titkárságát és a Központi Statisztikai Hivatalt, bevonta a Gazdaságkutatót is és ezek közreműködésével most havonta kiadja a „Gazdaságstatisztikai Tájékoztató” c. kitűnő statisztikai folyóiratot. Így azoknak, akik gazdasági helyzetünk és gazdaságpolitikánk eredményei iránt érdeklődnek, hiteles és jól csoportosított adatok állnak rendelkezésükre. Azt hisszük, hogy ezeknek a számszerűségeknek kendőzetlen, leplezetlen feltárása nemcsak feljogosítja, de szinte kötelezi is a kívülálló megfigyelőket arra, hogy a gazdasági jelenségekből levonják és publikálják is az adódó következtetéseket.

Ebből a megfontolásból kiindulva akarnánk rámutatni néhány olyan számadatra, amelyek világosan bizonyítják, hogy a nemzeti munka megszervezése terén még nagyon sok a tennivaló és sok hibát is kell jóvátennünk. A Tájékoztató a Szakszervezeti Tanács adatai alapján közli, hogy a munkanélküliek száma állandóan, egyre fokozódó ütemben emelkedik. 1938-ban a munkanélküliek havi átlaga 18 000 volt, 1947 júniusában 82 000. Az emelkedés három és félszeres. 1946 júniusában még csak 11 500, most 82 000 a munkanélküli. Az emelkedés egy év alatt hétszeres. Az első világháborút követő időben a Jogászegyletben ankét volt abban a kérdésben, vajon a munkanélküliség szociális hatásait szükségmunkákkal, vagy munkanélküli-segéllyel kell-e elhárítani. Akkor többen voltunk, akik amellett voltunk, hogy inkább adjunk munkanélkülisegélyt, semmint hogy ad hoc előteremtett közmunkákkal igyekezzünk a bajon úrrá lenni. Ma azonban nincs szükség ilyen alternatíva felállítására. A szörnyű pusztulás, melynek áldozatai lettünk, annyi produktív munkaalkalmat nyújt, amennyit csak akarunk. Olyan munkaalkalmakat is, amelyek meglévő tőkeberendezkedésünk mellett kihasználhatók és nem igényelnek, vagy alig igényelnek importot. Olyan munkaalkalmakat is, amelyek szinte pillanatnyilag válnak produktívvá is, jövedelmezővé is. Ehhez csak helyes gazdaságpolitikára és a bizalom légkörének helyreállítására van szükség.

De ha a munkapiac megszervezéséről beszélünk, ne csak a munkanélküliséget nézzük. Állítsuk a munkanélküliség statisztikájával szembe a Tájékoztató 2. számában az állami alkalmazottak számáról közölt számadatokat. Ezek azt a megdöbbentő képet nyújtják, hogy az 1938–39-es költségvetési évben 120 000, az 1946/47-es évben 180 000 állami alkalmazottunk volt. És a többlet nemcsak kisebb alkalmazottaknál mutatkozik. Sőt 144 osztályfőnök helyett 790, 1151 min. tanácsos helyett 2120, 2126 osztálytanácsos helyett 5143 stb. A munkanélküli munkások számában 1938–1947 közt 64 000 szaporodás, az állami alkalmazottak számában is 60 000 szaporodás. Vajon a két szám majdnem teljes azonossága nem vezet-e arra a következtetésre, hogy a bürokrácia elburjánzása okozója, vagy legalább egyik okozója a munkanélküliségnek?

A Tájékoztató legújabb száma azonban a magángazdaság szektorában is mutat fel olyan adatokat, amelyek a nemzeti munka téves megszervezéséről tanúskodnak. A gyáripar 1946. évi üzemi számai a következők: 1938. évi 100 munkás helyett 1946 októberben csak 82,7 munkás volt. Ellenben 1938. évi 100 gyárvezető és tisztviselő helyett 104,9 gyárvezető és tisztviselő működött és 100 — 1938. évi — művezető dolgát 1946-ban 146,2 művezető látta el. A dolgozó munkásokkal szemben a gyárvezetőknek és a tisztviselőknek, valamint a művezetőknek aránytalan elszaporodása jelzi az ipari munka elbürokratizálását és jelzi azt is, hogy a gyáripari munkának felülről jövő helytelen megszervezése szükségképpen egyik lényeges tényezője a gyáripar cikkei magas árának is.

A nemzeti munka megszervezése egyik legfontosabb feladatunk. Az állami és egyéb közületi bürokráciának gyökeres lebontása nélkül nem lehet a közületi háztartások költségvetési egyensúlyát helyreállítani. A kormányzat eddig — nem törődve népszerűségi szempontokkal — inkább a súlyos adóztatás útját választotta, semhogy még egyszer utat nyisson az infláció rettenetes pusztításának. Ezt csak helyeselni lehet. De az adóztatásnak van közgazdasági határa és ezt a határt elértük, sőt már túl is haladtuk. Lehetetlen szemet hunyni az előtt, hogy az adóteher súlya egyik lényeges oka az árszínvonal emelkedésének. Ez az áremelkedés pedig a termelés csökkentésére vezet. Ha tehát el akarjuk kerülni a munkanélküliség fokozódását, akkor nem marad más hátra, mint a közületi bürokrácia lebontása. De nem a tisztviselőknek, hanem a hivataloknak a megtizedelése útján. Ha kevesebb lesz a hivatal, akkor nemcsak a tisztviselő lesz kevesebb, hanem rendelet is kevesebb lesz és a rendeletek egyszerűek és világosak lesznek és a gyárakba nem kell majd annyi művezető és tisztviselő.

Ha az államháztartás egyensúlyát ezen a természetes és észszerű úton fogjuk előidézni, ha a túladóztatás helyett a debürokratizálás útját választjuk, ha a magángazdaságot nem terheljük agyon improduktív adminisztratív munkával, egyszóval, ha a nemzeti munkát észszerűen szervezzük meg, akkor leszállíthatjuk az árszínvonalat és mind értelmiségi, mind fizikai munkásainknak szerény, de kielégítő megélhetést biztosíthatunk. Ha 1946-ban meg tudtuk az értékálló forintot teremteni, akkor a 3 éves terv keretén belül meg lehet és meg is kell teremteni a nemzeti munka racionális megszervezését.


     

    
    
    
    
     
      
        
              
                Az elfelejtett ember
              

            
      

    
     
      
        Éber Antal vezércikke az elfelejtett emberről, vagyis a pénzben takarékoskodó polgárról és a takarékosság elhanyagolásáról, megjelent a Magyar Nemzet 1947. november 25-i számában.



      

     
     William G. Sumner, a legszellemesebb amerikai közgazdáknak egyike, fedezte fel 1883-ban megjelent egyik írásában. „A” észlel valamit, amit helytelennek tart és ami miatt „X” szenved. Megbeszéli a dolgot „B”-vel és együttesen javaslatot terjesztenek elő „X” megmentésére. Együttes javaslatuk az, hogy mit tegyen „C” az „X” érdekében. „C” az elfelejtett ember. „Ő az — írja Sumner —, akire sohasem gondolnak. Ő az, aki a reformernek, a szociális elmélkedőnek, az emberbarátnak az áldozata... Megérdemli, hogy felfigyeljünk az ő elhelyezkedésére és arra a rengeteg teherre, amit a vállaira raknak.” Hazlitt ezt most tovább fejleszti. A történelem iróniája — mondja —, hogy századunk 3. évtizede óta „C”-t folyton arra ösztönzik, hogy még több „X”-et támogasson. „C” van hivatva arra, hogy gyógyítsa a politikusok vérző szívét, gyógyítsa úgy, hogy ő fizessen a politikusoknak — mások rovására tanúsított — nagylelkűségéért.

Nálunk ez idő szerint a pénzben takarékoskodó az elfelejtett ember. Nem általában a takarékos ember. Mert aki a saját földjén, a saját iparában, a saját kereskedésében fekteti be azt, amit jövedelméből félretesz, az kifelé nem jelentkezik, mint „C”, akinek hivatása, hogy „X”-en segítsen. „C”, az elfelejtett ember az, akinek nincs módjában elrejtőznie, ha „X” megsegítéséről van szó. Ő a takarékbetevő, ő az életbiztosított, ő aki folyószámlán kezeli kurrens pénzét. Márpedig életbevágóan fontos, hogy legyen minél több pénzben takarékoskodó. Hogy legyen minél több takarékbetét.

Kötelességünk elismerni, hogy a G. F. Vas Zoltán erőteljes vezetése mellett heroikus küzdelmet folytat azért, hogy a bankjegyforgalom emelkedése ne fajuljon el inflációvá. Az 1924–25. évi első szanálás során ez megközelítően sem volt oly nehéz feladat, mint most. A termelési apparátus az első világháború után viszonylag lényegtelen károkat szenvedett. Emellett pedig 1924 május 1-étől 1926 június 30-áig 450 millió aranykorona folyt be külföldi kölcsönökből. Most a helyzet sokkal súlyosabb. Termelési berendezkedésünk óriási elpusztulásának helyreállítása, a jóvátételi kötelezettségek teljesítése és a gazdasági életnek hitellel való ellátása: mindez a saját erőnkből kell, hogy kiteljen.

Ezt csak úgy teljesíthetjük, ha elsősorban „az elfelejtett ember” felé fordítjuk tekintetünket. Ebben az irányban pedig félreismerhetetlen mulasztások és hibák terhelnek. A pénzügyi kormányzat vezetői magukévá tették a bankvezetők rövidlátó felfogását, hogy kis betétállomány mellett csak tág kamatrés biztosíthatja a bankok rezsijének fedezését. Így állott be az a képtelen helyzet, hogy nagy vállalatok a bankoktól 36–50% kamat mellett kapnak hitelt, míg a betevő — a 20% kamatilleték levonásával — 2,4% évi kamatot élvez. A P. K. 1925 októberi jelentése közli, hogy dollár- és fontbetétek után a betevő 6–7½% kamatot kap, a legjobb malomváltókat pedig 11½—12%, kereskedelmi váltókat 12–12½% kamattal számítolnak le a bankok.

A postatakarék egyáltalán nem fizet kamatot a folyószámlák után. Az életbiztosítottak díjtartalékainak valorizálása még mindig nincs elintézve. Kinek lesz kedve ennek láttára új életbiztosítást kötni? Miért nem lehet ezt a kérdést, ha nem is készpénzzel, de tőkésítéssel rendbehozni? Sürgős lenne a csekkjognak újjá szabályozása is. Ne akarjuk a csekk használatát kötelezővé tenni. Ellenben igenis léptessünk életbe olyan jogszabályokat és adminisztratív intézkedéseket, amelyek a csekk- és kliringforgalmat kívánatossá teszik.

És legyen végre valamely intézmény, amely a pénzben való takarékoskodás eszméjét propagálja. A P. K. „Gazdasági Híradó”-ja most idézi fel, hogy a Szovjetunióban 32 000 takarékpénztár működik és ezek betétei a múlt évben 9 milliárdról 12 milliárdra emelkedtek. A USA-ban a betétállomány 8 milliárd dollárral emelkedett. Csakhogy ezekben a nagy birodalmakban óriási, rendszeres, szervezett propaganda folyik a pénzben való takarékoskodás fejlesztése érdekében. Nálunk, ahol a betétek állománya — viszonyítva a bankjegyforgalomhoz — siralmasan csekély, az idei ún. takarékossági napot még sokkal vérszegényebben prezentálták, mint eddig. Már nem maradt egyéb, mint egy sikerületlen plakát, két postabélyegen apró betűkkel alkalmazott takarékoskodási intelem és 1–2 rádióbeszéd.

Persze a postatakarék más foglalkoztatást kapott. Rábízták a „toto” kezelését. John Walker, egy angol takarékbank biztosítási igazgatója, felpanaszolja egy cikkében, hogy a mai emberek agár- és lóversenyekre, labdarúgó-poolokra és szeszes italokra költik a bérüket, ahelyett, hogy először családjukról gondoskodnának. Ha a takarékoskodásnak ezekre a vetélytársaira egy év alatt költött pénzt — írja — össze lehetne számítani, többet tenne ki, mint a takarékbankok összes tőkéje. A mi postatakarékunk felettes hatósága pedig a takarékoskodásnak egyik veszélyes vetélytársát, a totót, pont a postatakarék palotájába telepítette be, amely így eljátszotta azt a lehetőséget, hogy magát a takarékosság házának tekinthesse.

Néhány példát akarunk bemutatni az amerikai takarékbankok szeptember havi folyóiratából, hogy mivel foglalkoznak ezek az intézetek. New Havenben 15 167 iskolásgyermek a múlt iskolaévben 158 425 dollár betétet helyezett el. A New York-i dollártakarékbank úgy rendezkedett be, hogy ügyfelei havi betéteiből automatikusan egyenlíti ki életbiztosítási díjaikat. Az albany-i takarékbank havonta újsághirdetésben közli egy-egy tisztviselőjének az arcképét, ez pedig elmondja, mi az ő teendője és melyek a tapasztalatai. Az „Emigrant Industrial Savings Bank” kikutatja azokat a betéti számlákat, amelyeken hosszú ideje nem volt forgalom, megállapítja a számlatulajdonos genealógiáját és mindezt újságokban rendszeresen közzéteszi, hogy az illetők hozzátartozói és örökösei jelentkezzenek stb.

Nem lenne okosabb, ha mi is felkarolnók az „elfelejtett embert”? Ha minden áldozatot meghoznánk annak az érdekében, hogy a pénzben való takarékoskodás üteme erőteljesen meggyorsuljon? Gazdasági életünknek azt a nagy baját, hogy a bankjegyforgalom folytonos emelkedése mellett fojtogató pénzhiánnyal kell küszködnünk, csak ezen az úton lehet orvosolni. Már pedig ennek az orvoslása a lét vagy nemlét kérdése.


     

    
    
    
    
     
      
        
              
                A főváros üzemei
              

            
      

    
     
      
        Éber Antal vezércikke a fővárosi közüzemek elveszített nyilvánosságáról és önfinanszírozásáról, a Magyar Nemzet 1947. december 9-i számában.



      

     
     Nemzeti vagyonunknak a főváros üzemei igen jelentős részét teszik. Évi bevételeik az 1947–48. évi költségvetésben 691 millió forintban vannak előirányozva. Ez kb. annyi, mint ez év három első negyedének összes exportja. És ezeknek az üzemeknek a valóságos anyagi helyzetéről, a vezetés módjáról, pénzügyeik és üzletük intézéséről alig tudunk valamit. Így például a legnagyobb üzemnek, az Elektromosnak a bevételei és kiadásai egy oldalon szerepelnek, részletezésük és indokolás hét oldalon olvasható. Sem mérleg-, sem üzleteredmény-számla nincs. Olyan szakértő nem létezik, aki ezekből a publikációkból képet tudna magának alkotni. Még kevésbé lehet a közvéleménynek tájékozódnia arról a legfőbb kérdésről, vajon ezeket az üzemeket jól vagy rosszul vezetik-e? Ha a végső eredményből kellene következtetni, csak azt hihetnők, hogy rosszul vezetik. Mert ha ezek az óriási monopolisztikus üzemek végeredményben 1946–47-ben 4½, 1947–48-ban pedig 6,7 millió forint hiánnyal zárják együttes előirányzatukat, ebből jó vezetésre alig lehetne következtetni. Hogy miért ne terjeszthetnének elő az üzemek, tehát kereskedelmi és ipari vállalatok a július 31-én lezárt üzletévről december végén részletes zárszámadást, azt nem lehet megérteni. Ez a legkevesebb, amit a főváros közönsége elvárhatna.

Abból azonban, amit mégis látunk, azt kell következtetni, hogy a büdzséjében jelentős helyet foglal el az, amit egy angol műszó „kirakatrendezés”-nek nevez. Így az idén először, meglepetésszerűen négy üzem bevételei közt megjelenik egy új tétel azonos cím alatt: „Pénztári állomány 1947 augusztus 1-én.” Ez az Elektromosnál 11,3, a víznél 6,7, a csatornázásnál 3,5, a Beszkártnál 22 millió, összesen 43½ millió. Első pillanatra ez teljesen érthetetlen. Hogy kerül a „bevételek” közé a pénztárállomány, holott itt nem pénztárkönyvről, hanem eredményszámlához hasonló kimutatásról van szó. És miért éppen négynek van pénztári maradványa, a többi tizenháromnak pedig nincs? Azért, mert — a részletezésekből kitűnőleg — nem pénztári állomány, sem nem pénztári, sem nem állomány, hanem egyszerű kirakatrendezés. Így például a Vízműveknek most 8,5 millió fölöslege van kimutatva. De miért? Mert a múlt évben 6,7 milliót előirányzott leírásokra, most pedig semmit. De a múlt évben felvett 6,7 milliót most átvezették erre az évre mint „pénztári maradvány”-t. A Vízművek elégikus hangon megemlíti: „költségvetésünk egyensúlyának biztosítása érdekében.” Az idén aztán már nem prelimináltak leírásra, pedig — mondják a Vízművek — „ez forgótőke felhasználására vezet és a beruházott vagyon újításának lehetőségét kizárja”. A csatornázási üzem az ő ún. pénztármaradványát úgy magyarázza, hogy az „a 3 éves terv céljára áthozott tartalék”. Az Elektromos és a Beszkárt semmit sem mondanak. Egy bizonyos. Az ti., hogy a 43½ millió pénztármaradvány minden lehet, csak nem pénztármaradvány.

Ezek után nem lepődünk meg, hogy például a pénzügyi ügyosztály kiadásai közt feltüntet 5 millió forintot, mint a „Községi”-nek nyújtott forgótőke-hitelt, ez azonban a „Községi” bevételei között nincs kimutatva. Itt nyilván szerénységből marasztották ki. Ugyancsak a „Községi” kimutatásaiban csodálatosan egyazonos tétellel szerepelnek a pécsváradi telep kiadásai és bevételei és a Suppán-féle vállalat rejtélyes kiadásai és bevételei. Lehet, hogy mindez csak hanyagság vagy felületesség. Amikor azonban a főváros közönsége azt látja, hogy üzemei együttesen deficittel zárnak, akkor joga van világos és szabatos elszámolást, előirányzatot és zárszámadást követelni. Olyan adatokat, amelyekből megállapítható, vajon a deficitet a tarifák alacsony méretezése, vagy a vezetés hiányossága okozza-e? Csak ily adatok birtokában lehetne az üzemek gesztióját komolyan elbírálni.

Végül még egyet. Az Elektromos előirányzatában 18,8 milliót fordít leírásokra, 15,3 milliót karbantartásra, 10,5 milliót beszerzésekre és beruházásokra. Ezen a kereken 45 millión felül pedig preliminál háborús helyreállításokra 10, a mátrai erőmű építésére 43,8, a 3 éves terv beruházásaira 10,7 milliót. Ez az utóbbi kerek 65 millió már nyilvánvaló önfinanszírozás. Vagyis a fővárosnak adókkal és egyebekkel agyonterhelt lakosságát még megterheljük 65 millióval olyan új befektetések érdekében, amelyek már nem az állag fenntartásához, hanem annak szaporításához tartoznak. Nem értjük, miért nem kísérelik meg egyszer, éppen az Elektromos esetében egy ilyen, generációk számára készülő beruházás számára belső kölcsönt igénybe venni? Ha egy ily kölcsön kamat- és törlesztési szolgálatát például az Elektromos áramdíja arányában valorizálnák és ha egyébként is a kölcsönnek megfelelő biztosítását nyújtanák, egy ily kölcsön bizton el volna helyezhető.

Ennek az előnye az volna, hogy 65 millió más, produktív célokra szabadulna fel. Másfelől végre megkezdenők az ún. lusta vagy félénk pénzeknek a gazdasági élet körforgásába való visszairányítását. Eötvös József írta le ezt a nagy igazságot: „Haladni csak úgy lehet, ha míg egyik lábunkkal előre lépünk, a másikat helyén hagyjuk.” De mi a hitelélet terén a felszabadulás óta bizony az ellenkező hibát követtük el. Azt a hibát, hogy mind a két lábunkat a helyén hagytuk. Egyetlen termékeny gondolatot sem valósítottunk meg annak az érdekében, hogy a forgalomba hozott bankjegyek a hitelszervezeten keresztül visszakerüljenek a termelésbe.

        Éber Antal vezércikke az Országos Hitelügyi Tanács megszüntetéséről és a megtakarítást büntető betétpolitikáról. Megjelent: Magyar Nemzet, 1948. március 11.



      

     
     Kevés hír okozhatott volna oly igaz örömet, mint az úgynevezett Országos Hitelügyi Tanács megszüntetése. Közgazdasági értelemben már akkor is halvaszületett intézmény volt, amikor 1931-ben létrehozták. E sorok írója már akkor, amikor Teleszky, a magyar intervencionizmus ősatyja ezt a tanácsot megszülte, hangoztatta, hogy ha a kormány a pénzpiacon a tőkekereslet és tőkekínálat szabad játéka helyébe a saját akaratát akarja működtetni, akkor legyen elég bátorsága ezért a felelősséget vállalni és ne akarjon védőpajzsul egy minden hatalom függetlenség és felelősség nélküli szervet felhasználni.

Ha most nekrológot akarunk írni erről a szerencsétlen intézményről, nem akarjuk azt a szentimentális elvet érvényesíteni, hogy „de mortuis nil nisi bene”, hanem a Széchenyi elvét, hogy „de mortuis nil nisi verum”. Vagyis igazat akarunk mondani a halottról. Ezt pedig igazán könnyű megállapítani. A P. K. által, dr. Sándor Pál szakavatott szerkesztésében megindított „Pénzintézeti Értesítő” ismerteti a „pénzintézeti üzletkörben alkalmazandó kamatrendelkezéseket”. Ebből a közlésből, immár tehát hivatalos forrásból merítjük, hogy az 1. kúriájú intézetek takarékbetétek után maximálisan 3%, folyószámlabetétek után maximálisan 1% betéti kamatot adhatnak, ellenben bejegyzett kereskedőknek nyújtott hitelekért maximálisan 36% kamatot számíthatnak. Vagyis a hitelezési kamat 12-szerese, illetve 36-szorosa a betéti kamatnak. Helyesebben az Országos Hitelügyi Tanács bölcs elhatározásából a betevők a bankok által beszedett hitelezési kamatnak egytizenketted-, illetve egyharminchatodrészét kapták osztályrészükül.

Ha ezt az elképesztő aránytalanságot látjuk, akkor nem csodálkozhatunk azokon az adatokon, amelyeket a Vas Zoltán kitűnő „Gazdaságstatisztikai Tájékoztató”-ja a fővárosi és harminc „vezető” vidéki pénzintézet 1947. évi státuszalakulásáról bemutat. A budapesti intézetek mérleg-főösszege 3250 millió. Ebből takarékbetét 167,3 millió, vagyis a kezelt tőkének mindössze 4½%-a, a folyószámlabetét 524,9 millió, vagyis az össztőke 14%-a. Tehát az össztőkének nem egészen 20%-a származik betétekből — ezek közül is a túlnyomó rész folyószámlabetétekből. A többi viszontleszámítolt váltókból — 1320 millió — és egyéb tehertételekből — 1237 millió — adódik össze. A harminc „vezető” vidéki intézetről akár ne is beszéljünk. Összesen van 60,3 millió takarék- és folyószámlabetétjük.

Hogyan kívánhatjuk, hogy ilyen betéti kamatpolitika mellett a betétek úgy szaporodjanak, mint ahogy az ország termelési érdekei azt megkívánják? Tudjuk, hogy vannak egyéb körülmények is, amelyek nálunk is, másutt is ellene dolgoznak a betétképződésnek. De azt csak nem lehet józan ésszel kétségbe vonni, hogy a betéti kamatláb egyike ama fontos tényezőknek, amelyek a pénzben való takarékoskodás, a betétképzés ütemére befolyást gyakorolnak.

Mindezt persze nemcsak azért mondjuk, hogy méltó halotti énekkel kísérjük végső útjára az Országos Hitelügyi Tanácsot. Hanem mondjuk azért, mert a bankok megtörtént államosítása talán új szellemet fog a pénzintézetek betéti politikájába vinni. Az új vezetők talán fel fognak arra eszmélni, hogy az államosított bankok kerek 4800 alkalmazottját és az ezeket foglalkoztató költséges kereteket nem lehet fenntartani ahhoz, hogy együttesen kb. 700 millió betétet — és ennek is 70–80 százaléka folyószámlabetét — kezeljenek. Még kevésbé ahhoz, hogy forgatmányukkal kerüljenek a hitelt igénybe vevők elfogadványai a jegybankba.

Láthatjuk, hogy a nemzeti termelésnek mily nagy szüksége van hitelre. Ha nem így lenne, nem kellene 36%-ban maximálni a hitelezési kamatlábat. Halljuk és olvassuk, mennyi exportlehetőség marad kihasználatlanul, mert az exportőr nem jut, vagy csak oly magas kamat mellett jut hitelhez, amely megszünteti az export üzleti lehetőségét. Életbevágó érdekünk, hogy ezen segítsünk. A segítés egyik tényezője a betétkamat lényeges emelése és a pénzben való takarékoskodásnak a szervezés minden eszközével való fellendítése. A FAO-nak kitűnő vezérigazgatója, Sir John Boyd-Orr, a napokban így írta körül feladatkörét: „Azon fáradozok, hogy jó gondolatokat kemény devizákra alakítsak át.” A hitelügyi tanács helyett most más tényezők veszik át a hitelélet és a betétfejlesztés irányítását. Sorsdöntő követelmény, hogy ezek az új tényezők képesek legyenek jó gondolatokat kemény devizákra átváltani. És pedig sürgősen és hatékonyan.


     

    
    
    
    
     
      
        
              
                Szállítsuk le a cukoradót!
              

            
      

    
     
      
        Éber Antal cikke a cukortermelés fellendüléséről és a cukorfogyasztási adó leszállításának szükségességéről, a Magyar Nemzet 1948. április 29-i számában.



      

     
     Cukorrépatermelésünk örvendetes módon fellendült. Fellendült a kormány ama helyes intézkedése folytán, hogy a termelő a répáért nemcsak pénzt, hanem cukrot is kap, ami által lényeges mellékjövedelemhez jut. A répatermelésnek ez a fellendülése két szempontból is nagyon örvendetes. Először a néptáplálkozás szempontjából. Ezelőtt 10–15 évvel még egész falvak voltak, amelyekben a gyermekek nem is láttak életükben cukrot. Potom pénzért, szinte ajándékba exportáltuk, ahelyett, hogy mélyen a szükséges mérték alatt táplált saját gyermekeinkkel etettük volna meg. De örvendetes mezőgazdasági termelési szempontból is. A répatermelés jobb talajmunkát igényel és ennek folytán az a föld, amelyben répa volt, a következő évben is jobb hozadékot szolgáltat. De ennél még sokkal fontosabb, hogy a répa a gyárnak beszolgáltatott cukorrépán kívül melléktermékként bőséges állati takarmányt juttat a répa levele és feje, a szelet és a melasz formájában. Szakértők számítása szerint a cukorrépának ezek a melléktermékei kétszer annyi takarmányértéket szolgáltatnak, mint a kukoricatermelésé. Ez pedig állattenyésztésünk szempontjából döntő jelentőségű.

Pillanatig sem kétséges tehát, hogy mind eugenetikai, mind mezőgazdasági szempontból életbevágóan fontos érdekünk, hogy a cukorrépatermelést erősen fejlesszük. Persze a fejlesztés iránya szempontjából az lenne az előnyös, ha a holdankénti termésátlagot, amely ma rendkívül alacsony, tudnók fejleszteni. Ehhez azonban a gépesítésnek kellene sokkal erősebb ütemben megindulnia. Árubehozatali statisztikánk szerint egy év alatt 35 millió forint értékű autót és alvázat importáltunk. Traktort semmit. Így persze nem lehet a holdankénti répamennyiséget növelni. De legalább mindent el kell annak az érdekében követnünk, hogy a parasztság minél nagyobb területen termeljen cukorrépát.

Magyarországot földje és klímája egyaránt predesztinálja a répatermelésre. És ebben az országban van szinte a legkisebb fejenkénti cukorfogyasztás. Míg ez a USA-ban, Angliában, Dániában kb. 50 kg, nálunk 8–10 kg. Még mai, igen fogyatékos termelési rendszerünkkel termelt répánkból gyártott cukrot sem lehet itthon elhelyezni. Exportálni pedig azért nem lehet, mert — mint a „Közgazdaság” kimutatta — 1 kg fehér kristálycukor világpiaci ára 1,60 Ft, a mi előállítási önköltségünk pedig 2,85 Ft. Emellett a nádcukor termelése annyira emelkedik, hogy hamarosan egyáltalán nem lehet majd a világpiacra cukrot kivinnünk. Ha az idén jó répatermésünk lesz, komoly gondjaink lesznek a múlt évről eladatlanul maradt és a folyó termésből el nem helyezhető készlet értékesítése körül.

Világos, hogy a hazai cukorfogyasztást kell lényegesen emelnünk. Ennek jelenleg a cukor drágasága az akadálya. És ennek legfőbb oka a cukorfogyasztási adó rettenetes súlyossága. Az 1947–48. évi költségvetés 790 000 q adózott cukor termelése alapján 441 millió cukoradó-bevételt irányzott elő. Vagyis durván számítva átlag 1 kg cukorra 5½ Ft fogyasztási adó nehezedik. Kétszer annyi, mint a cukor előállítási önköltsége. 3½-szer annyi, mint a cukor világpiaci ára. Világos, hogy ilyen adóztatás mellett gyermekeink tovább sorvadhatnak cukorhiány miatt, mezőgazdaságunk és állattenyésztésünk pedig tovább sorvadhat takarmányhiány miatt.

Ha pedig valaki erre azt feleli, hogy „igen ám, de a kincstárnak szüksége van erre az adójövedelemre”, akkor erre nyugodtan válaszolhatjuk, hogy a kincstárnak feleakkora adótétel mellett ugyanannyi lenne az adóbevétele, mint ma. E sorok igénytelen írója ezt egyszer a parlamentben igyekezett Fabinyi pénzügyminiszternek megmagyarázni. Fabinyi azonban — a cukorgyárak sugallatára — a cukorfogyasztás rugalmasságát simán és egyszerűen letagadta. Azóta azonban a Magyar Gazdaságkutató éppen a harmincas évekre vonatkozólag statisztikai adatokkal bizonyította, mennyire függ a fogyasztás mennyisége a cukor árától. Dániában, ahol a cukor ára 9,48 cent volt kg-ként, 55 kg volt a fejenkénti fogyasztás, Angliában 10,21 cent ár mellett 50,4 a fogyasztás, a USA-ban 12,13 cent mellett 46,9 a fogyasztás, Németországban 30,12 cent ár mellett 25,6 kg, Lengyelországban 18,63 cent ár mellett csak 12,3 kg volt a fejenkénti fogyasztás.

Nem kell tehát aggódnunk. A kincstár a cukoradó leszállításával semmit sem fog veszíteni. Ha az adótételt felére szállítja le, a fogyasztás legalább is meg fog duplázódni. Emellett a cukorkaipar, a cukrászipar és a konzervipar is nagy lendületet fog venni és ezeknek a kiváló iparágainknak a termékei is könnyebben lesznek exportálhatók.

Minden amellett szól, hogy a cukoradót sürgősen és gyökeresen le kell szállítanunk. Napról napra érthetetlenebbé válik, hogy gyermekeinket cukoréhséggel, állatállományunkat takarmányínséggel sanyargassuk, a cukrot a külföldre csak óriási veszteséggel tudjuk exportálni, a készleteket pedig egyre nagyobb mennyiségben tároljuk. És miért? Azért, mert Fabinyitól reánk maradt mint „damnosa hereditas” az az együgyű és bizonyára nem önzetlen tanítás, hogy a cukorfogyasztás nem rugalmas.


     

    
    
    
    
     
      
        
              
                Tehát ne takarékoskodjunk?
              

            
      

    
     
      
        Éber Antal vitacikke a takarékoskodás védelmében, megjelent a Magyar Nemzet 1948. július 10-i számában.



      

     
     A takarékoskodás, a betétképzés érdekében közzétett cikkeimre számos levelet kapok. Természetesen leginkább olyanokat, amelyek azt igyekeznek kimutatni, hogy a takarékoskodás, a pénznek betétképpen való elhelyezése a nagy közönség előtt a szerzett tapasztalatok folytán nem vonzó gondolat. Ma is kaptam egy idősebb úrhölgy, egy fővárosi nyugdíjas, havi 326 forinttal nyugdíjazott nyugdíjas feleségének a levelét, amelyben saját egyéni és családi sorstragédiáját, anyagi pusztulását leírja.

Persze, hogy mindenki elsősorban a saját baját érzi és szenvedi. Valahol olvastam, hogy minden embernek két zsákja van összekötve. Az egyikben a saját bajai vannak feltárolva, ezt a zsákot a mellén hordja, tehát mindig a szeme előtt van. A másikat, amelyben a mások bajai vannak felhalmozva, a hátán hordja, abba tehát sohasem pillant bele. Innen van, hogy az embereknek sok nehéz gondjuk mellett még az a nagy bajuk is van, hogy irigykedéssel néznek azokra, akiknek — szerintük — sokkal jobb dolguk van, mint önmaguknak. Ezért írja e sorok szerény írójának, hogy „mint régi bankvezér, biztosan a legmagasabb nyugdíjat kapja.” Hogy legalább ebben a tekintetben megnyugtassam, közölhetem, hogy nincs egy fillér nyugdíjam sem, éspedig nem azért, mert nem járna, hanem csak azért, mert az a bank, amelynek fizetnie kellene, nem fizethet.

De azért mégsem nyugszom bele abba a megoldásba, amelyet a levél írónője így ad elő: „Ha a fiatalok előtt említem a beosztást, a takarékosságot, egyenesen kinevetnek: ”Hogyne, aztán ha kell a pénz, kapunk egy bankzárlatot és itt állunk megkoppasztva!„” Nem nyugszom bele ebbe a megoldásba. Kétségbevonhatatlan igazság, hogy a bankzárlatok, pénzdevalvációk, bankjegymegsemmisítések és hasonló, mostanában világszerte előforduló erőszakos beavatkozások lesújtó hatást gyakorolnak a takarékoskodókra. De még biztosabb, hogy ha valamely ország ebből azt a következtetést vonja le, hogy senki se takarékoskodjon és aki takarékoskodik, semmiképp se helyezze el pénzét betétképpen, az az ország menthetetlenül elpusztul. Ha pedig ez bekövetkezik, akkor „a fiatalok” súlyos szenvedések árán fogják felismerni, hogy vélt előrelátásuk milyen téves útra terelte őket.

A levél, amelyre itt válaszolok, ezzel a mondattal fejeződik be: „Mikor így felbőszítem magam a saját kilátástalan életem miatt, felhajtok 1–2 pohár barackpálinkát, elszívok pár vacak rossz „Kossuth”-ot és majd lesz valahogy...” Hát kérem, ez aztán a legrosszabb megoldás. Olyan anyagi helyzetben, mint a levelet író úrhölgyé, nem szabad a kevés pénz akármilyen csekély részét sem ilyen pillanatokra ható élvezetekre elpazarolni. Legkevésbé szabad pedig olyan narkotikumokra elpazarolni, amelyek, mint az alkohol és a nikotin, fizikailag és erkölcsileg mérgeznek. Nem nagyképűsködés, nem álszenteskedés, hanem egyedül és kizárólag a teljes, tiszta meggyőződés, egy hosszú élet tapasztalatai és tanulmányai során kialakult meggyőződés bír arra, hogy unos-untalan ismételjem: Semmi sem vezetheti ki az egyént, semmi sem vezetheti ki az országot mai nehéz anyagi helyzetéből, csakis és kizárólag a munka, a takarékosság és a munka és takarékosság révén szerzett pénzfeleslegnek a hitelszervezet csatornáiba való visszabocsátása.

Több olvasónk arra hivatkozik, hogy sohasem ivott, sohasem dohányzott, mégis súlyos anyagi bajai vannak. De nem egyéni kérdésekről van szó. Hanem arról, hogy 1937–38-ban havi 193 millió, 1947–48-ban pedig havi 503 millió cigarettát termelünk és pöfékelünk el. És arról, hogy akár kicsiny, akár nagy a bortermés, azt utolsóig megisszuk itthon, hogy soha annyi részeg ember nem támolygott az utcán, mint most. Nem a kormány közbelépését, nem törvényt vagy rendeletet sürgetek. Csak azt, hogy fogjon össze a társadalom és jusson annak a tudatára, hogy takarékoskodás nélkül nincs kiút. Lehet, hogy a takarékoskodás gyümölcseit nem fogjuk zavartalanul és csorbítatlanul élvezhetni. De miről mondunk le? Arról, hogy megmérgezzük magunkat alkohollal és nikotinnal.

        Az Újság részletes tudósítása Éber balassagyarmati kamarai beszédéről. A dosszié következő darabja ugyanezt az eseményt egy másik lap szerkesztésében mutatja meg. Megjelent: 1931. március 10.



      

     
     Éber Antal beszéde Balassagyarmaton

A Budapesti Kereskedelmi és Iparkamara vasárnap Balassagyarmaton tartott kerületi értekezletet, Nógrád és Hont vármegye iparos és kereskedőtársadalma képviselőinek bevonásával. Horváth Sándor polgármester üdvözölte Éber Antal kamarai elnököt és a budapesti kamarának kíséretében megjelent funkcionáriusait. Rámutatott arra, hogy Balassagyarmatnak, mint határvárosnak osztályrészül jutott ki az elszegényedés és az a kormányzati elvvé átment jelszó, hogy a határmenti városokat nem lehet fejleszteni, ezek elpusztulásra vannak ítélve. Balassagyarmat város ez ellen a felfogás ellen veszi fel a harcot és át akarja vinni a köztudatba, hogy a határmenti városokon igenis lehet segíteni. Köszöni a kamarának, hogy Balassagyarmatot ebben a törekvésében támogatni kész, amint azt a mai értekezletnek Balassagyarmatra való összehívása bizonyítja.

Éber Antal a Budapesti Kereskedelmi és Iparkamara elnöke kijelentette, hogy a kamara kötelességet teljesít, amikor az érintkezést a kamara kerületével feltartja és panaszairól közvetlen formában vesz tudomást. Különösen fontos ez a közvetlen érintkezés, amikor egy határváros gazdasági érdekeiről van szó. Beszédében arra a kérdésre kíván feleletet találni, meddig tart még a világgazdasági válság, mik lehetnek a kilátások a legközelebbi jövőben. Azt hiszi, hogy mutatkoznak oly jelenségek, amelyek arra vallanak, hogy végén vagyunk a legsúlyosabb időknek. Két fontos külpolitikai esemény: az olasz-francia flottaleszerelési egyezmény létrejötte és az angol-indiai megegyezés, a világpolitikai súlyos nyomás enyhítésére alkalmas. Ezeknek az egyezményeknek kiszámíthatatlanul kedvező hatásuk lehet nem csupán a közvetlenül érintett országok politikai viszonyainak megjavulására, hanem egyben siettethetik a gazdasági viszonyok megjavulását is.

Azok a gazdaságpolitikai tárgyalások, amelyeket Bethlen István gróf miniszterelnök berlini és bécsi útjai érleltek meg, új alapra helyezik Ausztriával, Németországgal és Olaszországgal való kereskedelempolitikai viszonylatunkat. Ha az egyezmények létrejönnek, akkor a magyar mezőgazdaság legnagyobb gondja eloszlana, megindul a kivitel és az így alakuló árak megélhetést biztosíthatnak a gazdaközönségnek.

Számszerű adatokból is lehet bizalmat meríteni a tekintetben, hogy a világgazdasági helyzet javul. A nyersanyagárak zuhanása, amely két év óta tartott, megállott, sőt az utóbbi két hónapban emelkedés mutatkozik. Így különösen a pamut, ón és ólom jegyzései több mint 10 százalékkal javultak. Szilárdulás állott be a búzában is. Egyszóval megindult valami, amit még egy évvel ezelőtt hihetetlennek gondoltunk, ugyanígy megjavult a helyzet az értéktőzsdén. A New York-i tőzsdén jegyzett papírok indexe az év két első hónapjában 90-ről 102-re emelkedett. Megjavult a magyar hosszú lejáratú kölcsönök árfolyama New Yorkban és a Speyer-kölcsön, amely január elsején 67-en állott, március 4-ig 85-re emelkedett. Budapest 6%-os kölcsöne pedig 66-ról 76-ra emelkedett. Mindez jele annak, hogy a nemzetközi politikai helyzetben beálló enyhülés rátereli a figyelmet az értékpapír-vásárlásra.

Hogy gyors vagy lassú lesz-e a javulás — ebben nehéz jóslásokba bocsátkozni. A válság észrevétlenül jött, lehetséges, hogy a javulás is váratlan lesz. A nagy készletek arra engednek következtetni, hogy a javulás folyamata csak lassú lehet. Ha azonban a politikai helyzet tisztulása folytán a Kinában Indiában és Oroszországban élő egymilliárd ember fogyasztóképessége néhány árnyalattal emelkedik, abban a pillanatban megszűnik a diszharmonia a termelés és a fogyasztás között.

Mire kellene irányulni gazdaságpolitikánknak? Elméletileg könnyű rá a válasz. Lehetetlen a gazdaságpolitikát úgy vinni, ahogy ez a szanálás óta történt. Lehetetlen, hogy a koldus Magyarországon éppúgy, mint a gazdag Angliában a közterhek a nemzeti jövedelemnek egynegyed részét emésszék fel. Angliában is tisztában vannak, hogy ilyen közterhek mellett lehetetlen a gazdasági javulás. Snowden legfontosabb feladatául ismeri el az elviselhetetlen közterhek leépítését. Nincs a magyar politikának fontosabb feladata, mint a közterheknek mérséklése. Nem képzelhető el, hogy a magyar gazdasági élet a németországinál két és félszer több forgalmi adóteher mellett versenyképes maradhasson.

Lehetetlenség, hogy Magyarország jövendő boldogulását külföldön való adósságcsinálásban keresse. Az 1927/28-as álkonjunktúra éveinek adósságcsinálásai idézték elő azt a helyzetet, hogy 150 millió pengőt ért el a magyar gazdasági életet terhelő, külföldnek fizetendő kamatteher, amelynek kiegyenlítése a mai árak alapulvételével évente 10 millió métermázsa búza kivitelét teszi szükségessé. Most megtanultuk, hogy az exportcikkek árainak esése a névleg fizetendő 6%-os kamatot 9%-os kamatteherré fokozza fel. Lehetetlen olyan gazdaságpolitika, amely a közterhek mai színvonalát akarja biztosítani, vagy pedig újabb feladatok teljesítését vállalja külföldi kölcsönök igénybevételével. Takarékosság, a feladatkörök megszorítása, az ambíciók lecsökkentése lehet az egyetlen helyes politika. A negatív módszerek mellett — mint a közterhek leszállítása és az indokolatlan hitelek felvételétől való tartózkodás — egy további orvosszer a hatósági üzemek versenyének megszüntetése. Az üzemi politika arra vezet, hogy ne legyenek önálló kispolgári egzisztenciák és a bürokraták vegyék át ezek szerepét.

Az angol Lloyds Bank elnöke a legutóbbi közgyűlésen tartott megnyitójában azt hangoztatta, hogy a mai időkben semmiféle új kitalálásokkal nem lehet orvosszert találni a gazdasági bajokra, csak háziszerekkel lehet dolgozni: türelemmel és takarékossággal. Mi is ezt a kívánságot hangoztatjuk a kormánnyal és a társadalommal szemben. Vallja mindenki ezeket a józan elveket, pillanatnyi sikerek érdekében ne áldozza fel ezeket. Sokan azt mondották, hogy a gazdasági élet megcáfolta a közgazdaságtan törvényeit. Pedig nem a törvények voltak helytelenül felállítva azonban ezek nem tehetnek arról, hogy pillanatnyi sikerek érdekében megfeledkeztek róluk.

A nagy tetszéssel fogadott elnöki megnyitó beszéd után vitéz Gyarmaty Mihály a balassagyarmati kereskedőtársadalom nevében üdvözölte a kamara elnökségét és részletesen ismertette az adósérelmeket. Fontányi László az ipartestület nevében felpanaszolta, hogy tisztviselők és aktív katonák részt vesznek versenytárgyalásokon és a pályázatot el is nyerik. Ecsetelte továbbá az OTI-val kapcsolatos sérelmeket, amelyekre Bertalan István kamarai titkár adott felvilágosítást. Timaroczky Sándor (Salgótarján) a kisipari hitel nehézségeit tárgyalta. Nagy Antal kamarai alelnök felvilágosítása után Klein Andre a kereskedelem kikapcsolását panaszolja fel a gyárak közvetlen eladásai révén. Füredy Lajos azt fejtegette, hogy az üzemi kérdés és az OTI-ügy elintézése után 30–40%-kal javulhat az iparosság helyzete.

Éber Antal elnök zárószavában kijelentette, hogy az elhangzott felszólalások termékeny talajra találtak a kamara vezetőségében.


     

    
    
    
    
     
      
        
              
                A külföldi kölcsönök ellen — Budapesti Hírlap
              

            
      

    
     
      
        A Budapesti Hírlap tudósítása az 1931. májusi kamarai ülésről, amelyen Éber a külföldi kölcsönök gazdasági veszélyeiről beszélt. Ugyanennek az ülésnek a Nemzeti Újság-változata következik. Megjelent: 1931. május 29.



      

     
     Éber Antal a közterhek lefaragásától és a kölcsönkamatok csökkentésétől várja a gazdasági élet javulását

Csütörtök délután teljes ülést tartott a Budapesti Kereskedelmi és Iparkamara, amelyen Éber Antal elnök hosszabb beszédben ismertette a világgazdasági helyzetet és szembeszállott azzal a felfogással, mintha a gazdasági bajok egyedüli gyógyszere a külföldi kölcsönök felvételében volna s rámutatott a kölcsönfelvételben rejlő eladósodás súlyos gazdasági veszedelmeire.

— Az a feltevés — mondotta —, hogy az év végén a gazdasági válság mélypontján a világ túljutott s hogy a világgazdasági konjunktúra javulására lehet számítani, egyelőre helytelennek bizonyult. A válság elmélyült. Pusztító hatására jellemző, hogy a világ leggazdagabb államának, az Egyesült Államoknak külkereskedelmi forgalma két év alatt a felére esett vissza és külkereskedelmi mérlegének aktívuma, amely 1929-ben még 841 millió dollárt tett, az év végéig — az év első négy hónapjának adataiból kiindulva — 513 millió dollárt tesz mindössze. Világjelenség az állami háztartások deficites volta. Nagy-Britannia múlt évi zárszámadása 1100 millió pengő hiányt mutat, az Egyesült Államok deficitje mintegy 6 milliárd és Németországé 1900 millió pengő. Megdöbbentő a pusztulásnak az a mérve, amely ezekből a számokból kitűnik.

— A gazdasági helyzetnek az év elején történt kedvezőbb megítélését megokolták azok a várakozások, amelyeket a sűrűn megtartott nemzetközi konferenciákhoz fűztek. Sajnos, ezek a remények nem igazolódtak be, a konferenciák a legnagyobb csalódást hozták. A londoni búzakonferencián a felfogásokban olyan hasadékok jelentkeztek, amelyeknek áthidalása lehetetlennek látszik. Az Egyesült Államok képviselői elzárkóztak a termelés kontingentálásának gondolata elől és Oroszország csak egy oly kiviteli kontingentáláshoz adta hozzájárulását, amelynek alapján békebeli exportját bonyolíthatná le. A londoni konferenciának az a határozata, hogy clearing-bizottságot állítanak fel a termésről, valamint az áralakulásról szóló adatok kicserélésére — a konferencia teljes csődjét jelenti. A másik csalódást az Európa-bizottság genfi tanácskozásának lefolyása hozta. Ismét csak homályos határozatokat hoztak a preferenciáról, amelyeket csak sok idő múltán lehet a gyakorlatba átültetni. A konferenciák sikertelensége szomorú kilátásokat enged a jövőre. Magunk számára azt a tanulságot vonhatjuk le, hogy nekünk nagyobb energiával, kevesebb diplomatizálással kell a konferenciákon részt venni. Ha mindezekben a kérdésekben nem lesz eredmény, komoly veszélyek következhetnek be közgazdaságunkra nézve.

Németországban most hozták nyilvánosságra a Brauns-bizottság jelentését a munkaalkalmak szaporításának kérdéséről. Ez a bizottság a hosszú lejáratú külföldi kölcsönöknek beruházás útján való felhasználásában látja a gazdasági élet élénkítésének lehetőségét. Komoly német közgazdasági körökben máris szembeszállanak a javaslattal. Nálunk, ahol a közvélemény hajlamos arra, hogy ugyancsak ezen a téren keresse a megoldás eszközeit, hasonlóképpen állást kell foglalni a gondolat ellen. A külföldi kölcsönök a kereskedelmi mérleg megrontására vezetnek. Minden külföldi kölcsön utalvány újabb külföldi behozatalra. A külföldi hitelek — amint a német gazdasági élet utolsó hatévi története mutatja — csak addig hatnak, amíg felhasználás alatt állanak. Amikor az invesztíciók befejeződnek, beáll a válság. A külföldi kölcsönök egymás utáni felvétele hasonló ahhoz, amikor egy betegnél addig folytatják az injekciókat, amíg a szervezet elpusztul. Állandó gazdaságpolitikai rendszabállyá tenni a hitelek felvételét — a legsúlyosabb tévedés. Európa egyetlen országában sem követtek olyan invesztíciós politikát, amely biztosította volna azt, hogy a beruházások maguk lássák el a kamatszolgáltatást. Nem rentábilis és nem produktív beruházásokat létesítettek politikai és szociális meggondolások alapján. Az átmeneti hatások után megmaradt a súlyos kamatteher.

— Gazdasági intervencionizmus az, ha a gazdasági élet életképessé tétele céljából a közületek kölcsönöket vesznek föl. A közületek adósságcsinálása a betegség további fokozása. Hogy a gazdasági élet életképessé váljék, annak két előfeltétele van. Először a közterhek leépítése, másodszor a kölcsönök kamatlábának leszállítása. Mind a kettő ellen dolgozik az intervencionizmus politikája. Nem lehet a közterheket lefaragni, amíg fennmarad a közületek túlfokozott ambíciója és megnövekedett akciórádiusza, és a kamatláb nem csökkenhet, ha minden közület, mint kölcsönt kereső, ott áll a pénzpiacokon. Sajnos, hogy közvéleményünk irányzata olyan, mint azt a Brauns-bizottság jelentése kifejezi. Helyesen csak akkor járunk el, ha a gazdaságtudomány régi és helyes elveit követjük és semmiféle mesterséges injekció kedvéért azoktól nem térünk el.

A nagy tetszéssel fogadott beszéd után Éber Antal megemlékezett Apponyi Albert grófnak, a kamara levelező tagjának 85. születésnapjáról. Méltató szavait a teljes ülés állva hallgatta végig és elhatározta, hogy üdvözlő táviratot intéz Apponyi Alberthez. Beszámolt az elnök az OKISz tehetségversenyéről és elparentálta Glück Frigyest, a kamara volt alelnökét, majd áttértek a napirend tárgyalására, amelynek során a kamara Kemény Dezső dr. előterjesztésére többek hozzászólása után úgy határozott, hogy a vasárnapi üzleti záróóra tekintetében a végleges rendezésig a kérdés a vidéken és a fővárosban egységesen szabályoztassék. — Fischer Ödön előterjesztésére a külföldi kölcsönök ügyét a kamara pénzügyi csoportja fogja tárgyalás alá venni.

Az új társadalombiztosítási törvényjavaslatot ismertette Bertalan István dr. és a teljes ülés Dános László, Füredy Lajos és mások hozzászólása után hozzájárult ahhoz az előterjesztéshez, hogy a biztosítási intézmény pénzügyi egyensúlyát a javaslatban foglalt intézkedések nem fogják biztosítani, mert nem burkolt járulékemelésre, hanem a terhek apasztására van szükség, valamint arra, hogy az önkormányzat szabadon vezesse az intézet ügyeit, figyelemmel a pénzügyi lehetőségekre. — A városi vámok ügyében Gyömrei Sándor tett előterjesztést, amelynek lényege, hogy a főváros készítsen új vámtervezetet azon az alapon, hogy az új vámteher ne legyen nagyobb a háború előttinél. — Hallossy István a nemzetközi vásárról nyújtott beszámolót. Éber Antal elnök bejelentette, hogy a kamara a vásár ellen támadást intéző Reggeli Újság ellen sajtópert indított, amelyben a lap főszerkesztője bocsánatot kért és beismerte vádaskodása alaptalanságát. Elmondotta, hogy a kormányzó és a miniszterelnök milyen elismeréssel nyilatkozott a vásárról, méltatta Magyar Pál, Gyulay Tibor és Vértes Emil, valamint Hallossy István érdemeit, akit javaslatára a teljes ülés soron kívül kamarai titkárrá léptetett elő.

Foglalkozott még a teljes ülés az ügynökök jogviszonyának törvényhozási szabályozásával, a nemzetközi munkaügyi hivatal egyezménytervezeteivel, a korlátolt felelősségű társaságokról szóló törvény végrehajtási utasításával és a revízori kérdéssel is.


     

    
    
    
    
     
      
        
              
                Éber Antal — korabeli pályakép
              

            
      

    
     
      
        Nem Éber írása: Vécsey Miklós erősen elismerő korabeli pályaképe Éber bankári, kamarai és politikai működéséről. Forrás: Vécsey Miklós, Száz értékes magyar, Budapest, 1931.



      

     
     A magyar gazdaságpolitikai élet egyik legmarkánsabb alakja. Alapos, mélyreható képzettsége, esze, hatalmas munkabírása és lenyűgöző szónoki készsége az elsők közé állítja. Az egész ország ismeri a nevét. Ha kiáll a fórumra — és harcos természete gyakran ösztökéli erre —, mindig van mondanivalója, mindig érdekes. Független és bátor. Az opportunitás nincs a fegyvertárában. Sok háborút viselt már a hatalmon levők ellen és sok támadásnak tette ki magát a kisemberek védelmében. A harcban szívós és kemény, teljes erejét viszi a küzdelembe, féleredményt nem ismer. Kitűnő stratéga. Az attakra alaposan felkészül, állításait nehéz megcáfolni, érveit nem lehet lerombolni. Akár a Közgazdasági Társaságban, akár a főváros törvényhatóságában, a Kereskedelmi és Iparkamarában, a tőzsdén, vagy bárhol másutt beszél, mindenütt a legnagyobb érdeklődéssel figyelik színes, eleven, tartalmas előadását. Semmi frázis, semmi kicirkalmazott szónoki felépítés, csupa koppanó igazság és lényeg.

Mestere a szónoklatnak. Nyugodt előadó, csak néha lendül gesztusra a karja, de akkor már hallgatósága körében forró a hangulat. Lovagias úr tetőtől talpig, de ez nem azt jelenti, hogy az ellenfelet futni hagyja, támad, sebez, harcképtelenné tesz. A bankszakmában való alapos tudása, remek gyakorlati érzéke, előkelő helyet biztosítanak neki a bankvezérek között, habár ebben a társaságban sem hallgatja el a maga kiméletlen kritikáját. Meglepő iniciatívái vannak, de alaptermészete egészségesen konzervatív, intézetét nem engedi veszedelmes ingoványokra siklani. A Magyar-Olasz Bank presztízse egy fogalom Éber Antal koncepciójával. Castiglioni Kamillónak, a bank elnöki székéből való távozása után, amikor a szanálás legnehezebb korszakát éljük, az Éber Antal vezetése alatt álló Magyar-Olasz Bank erős csapásokkal halad tovább a fejlődés útján, nagyszerű üzleteket köt, elismerten mobil és szolid intézet, amelyet egyre fokozódó bizalommal övez a közönség. Ezt a márkát Éber Antal egyénisége és egyéni munkája szerzi meg.

Amellett, hogy egyik legelőkelőbb pénzintézetünk vezére, szociális érzésekkel van telítve, együtt érez a kisiparosokkal és a kiskereskedőkkel és mindenkor kész síkra szállni értük. Ez teszi érthetővé, hogy a nehéz gazdasági viszonyok között, állandóan deputációznak nála a kisemberek, kérve az ő hathatós segítségét. Sohasem mond ilyen esetben nemet, soha se tér ki a munka és a harc elől. A kereskedők panaszolják, hogy tönkreteszi a kisembereket a közüzemek túltengése, hiszen a város már nemcsak kenyeret, kolbászt gyárt, hanem cipőt talpaltat és koporsót is csináltat, kérik Ébert, harcoljon a törvényhatóságban a közüzemek ellen. Éber a tőle megszokott temperamentummal nemcsak a főváros urainál sújt le, hanem megcsillogtatja publicisztikai képességeit, remek cikkeket ír a lapokba, felszólal a Kereskedelmi és Iparkamarában, beszél a közélet fórumain és nem nyugszik addig, míg eredményeket nem ér el. Egy sereg közüzem illetéktelen, furcsa konkurencijától szabadítja meg az iparosokat és kereskedőket.

A tőzsdén baj van, a tagok nagy része nem tud megélni és elégedetlen a Végh Károly vezetése alatt álló elnökséggel. Az ellenzék Éber Antalhoz fordul, vállalja el a baloldal vezérletét. Habozás nélkül az élre áll, éles beszédet mond és pár nap alatt olyan hatalmas tábor követi, hogy a baloldaliak már-már őt emlegetik a tőzsde új elnökének. Éber Antal fényes számaránnyal kerül be az ellenzék listáján a tőzsdetanácsba, szavazatainak száma nagyon megközelíti az elnök szavazatainak a számát. Ez olyan erőt jelent, amelyhez foghatót a tőzsde történetében ellenzéki mozgalom még soha nem tudott felmutatni.

Ugyanekkor egy másik nagy múltú és illusztris intézmény, a Kereskedelmi és Iparkamara akarja Lánczy Leó székébe ültetni Éber Antalt. A kamara tagjai elégedetlenek elnökükkel, Belatiny Arturral. Szürkének, erőtlennek ítélik a nehéz időkben és úgy találják, gyönge arra, hogy reformokat merészeljen végrehajtani hogy a kormánynál erőteljesen és eredményesen tudjon fellépni a Kamara érdekében. A forrongó kamarai tagok Éber Antal felé fordulnak bizalommal, tudják, hogy nem a szavak, hanem a tettek embere, független és erőskezű. Csak ő húzhatja ki a tehetetlenség kátyújából a kamarát. Éber most sem tér ki a munka, a felelősség és a harc elől. Izgalmas választási küzdelem fejlődik ki, amelynek során az ellenzék vezérét, Éber Antalt körútja alkalmával sajnálatos autóbaleset éri, úgy, hogy nem is tud részt venni a döntő közgyűlésen. Úgy Belatiny Artur, mint a betegen fekvő és távollevő Éber Antal 46–46 szavazatot kap az elnöki választásnál, amelynek Belatiny részéről az a szépséghibája, hogy nem tartózkodik a szavazástól, ő is leszavaz — önmagára. Sorshúzás dönti el, ki legyen az új elnök s az urnából Belatiny Artur nevét húzzák ki. Az ilymódon kisorsolt elnök ellen rendkívül erős agitáció és sajtókampány indul meg, amelytől az ízléses és nobilis Éber Antal a legteljesebb mértékben távoltartja magát. Belatiny végül maga is tarthatatlannak érzi helyzetét, nem is akarja feldúlni a kamara belső békéjét, az első teljes ülést megelőző órákban lemond az elnöki méltóságról. Úgy látszik, ekkor már a Belatiny-pártiak nagy része is Éber zászlajához csatlakozik, mert a legközelebbi ülés Éber Antalt egyhangú lelkesedéssel választja elnökké.

Kamarai székfoglalója szónoki remekmű és a legszebb program. De nemcsak programot ad, erős kézzel azonnal munkához lát. Elsősorban lényegesen restringálja a kamara büdzséjét, ezzel lehetővé teszi a kamarai illeték leszállítását, majd harcot hirdet az ipart és kereskedelmet annyira megterhelő posta, telefon és távirati díjak emelése ellen. Személyében pedig súlyos anyagi áldozatot hoz, hogy kamarai elnöki méltóságát mindenkivel szemben függetlenítse, hogy soha senkivel szemben összeférhetetlenségi helyzetbe ne kerüljön. Egy elegáns gesztussal lemond a Ganz-Danubius, a Magyar Mezőgazdasági Vegyipar Rt., a M. Kir. Selyemfonodák Haszonbérlete Rt., a Selecta Magtermelő Rt., a Hazai Fatermelő Rt., a Magyaróvári Ipartelepek Rt., a Nitrocemia Rt., a Stadler M. Vasárugyár Rt. és a Fonciére igazgatóságában viselt tisztségeiről. Csak a Magyar-Olasz Bank vezérigazgatói méltóságát tartja meg.

Budapesten 1872-ben született Éber Antal. A kegyestanítórend gimnáziumának elvégzése után, egyéves kereskedelmi tanfolyamot végez. Pályáját a Magyar Országos Központi Takarékpénztárnál kezdi, majd a közreműködésével 1904-ben megalakult Magyar Telepítő és Parcellázó Banknak lesz a vezérigazgatója. Ő inaugurálja ebben a minőségében Magyarországban az első parcellázási programot. A Dunántúl és Duna-Tisza közén parcelláz nagy birtokokat és ezzel óriási szolgálatot tesz a magyar agrárizmusnak. Egyáltalán egész működésén végigvonul a föld és a föld termékeinek a szeretete. Vérbeli agrárius.

Bankári tevékenysége közben jogi tanulmányokat is folytat és a budapesti tudományegyetemen jogi és államtudományi doktorátust nyer. 1898-ban megkapja az ügyvédi diplomát. A Magyar Telepítő 1917-ben beolvad a Magyar Agrár- és Járadékbankba és ez a kitűnő márkájú intézet Éber Antalt hívja meg vezérigazgatójának. Karrierje, tekintélye egyre emelkedik. 1920-ban megalakul a Magyar-Olasz Bank Rt., amelybe a Magyar Agrár- és Járadékbank Rt. is beolvad. Ennek az intézetnek megalakulása óta vezérigazgatója, nagyszerű irányítója és feje Éber Antal. Nagy érdeme, hogy a legnehezebb időkben jelentékeny értékű záloglevél-pakettet tud elhelyezni Olaszországban, Londonban és Amerikában.

Mozgalmas eseményekben gazdag pályafutása során képviselői mandátumot is kap Éber Antal. Az 1906-iki általános választásokon a marosludasi kerület függetlenségi programmal képviselővé választja. Okos, harcos beszédeit még ma is gyakran idézik a politikusok. Érdemei elismeréseül Ferenc József 1910-ben udvari tanácsossá nevezi ki. Matlekovits Sándor halála óta a Magyar Közgazdasági Társaság elnöke. Ebben a minőségben fel nem becsülhető, nagyértékű munkát végez. Pompás ciklusaival, amelyeken a közgazdaság égető problémáit vitatja meg, jelentékenyen emeli ennek az előkelő társaságnak amúgy is nagy nívóját.

Kemény ember, egész ember, értékes ember.


     

    
    
    
    
     
      
        
              
                A nyíregyházi programbeszéd — Nemzeti Újság
              

            
      

    
     
      
        A Nemzeti Újság tudósítása Éber nyíregyházi választási programbeszédéről. A szöveg az elhangzottakat idézetekkel és újságírói összefoglalásban közli. Megjelent: 1931. június 16.



      

     
     Vasárnap mondotta el programbeszédét Éber Antal Nyíregyházán.

Bethlen István gróf feltétlen és rendíthetetlen hívének vallja magát, nemcsak azokért a megbecsülhetetlen szolgálatokért, amelyeket a miniszterelnök tíz évi működése alatt az ország érdekében kifejtett, hanem azért is, mert meggyőződése, hogy az a rend és az a fegyelem, amelyet a kormányelnök a legnehezebb viszonyok között az országban megvalósított és az a súly és tekintély, amelyet a külföldön az országnak szerzett, sohasem voltak nélkülözhetetlenebbek hazánk számára, mint a mai nehéz időkben. Ha azt hozzák fel az ellenzék oldaláról, hogy a kormánynak nem volt rendszeres közgazdasági politikája, ezzel szemben hivatkozik arra, hogy olyan kis ország, mint a mienk, nem függetlenítheti közgazdasági politikáját a nagy országoknak a háború után követett, teljesen elhibázott közgazdasági politikájától, viszont nyugodtan felveszi a bizonyítást abban a tekintetben, hogy a mi közgazdasági politikánk legalább is olyan jó volt, mint amilyen nálunk sokkal nagyobb és hatalmasabb országoké, amelyek protekciós vámrendszerükkel, óriási deficitjeikkel és a legyőzött országokat megsemmisítő pénzügyi politikájukkal lehetetlenné tették Európa regenerálását. A mai nehéz idők között közgazdaságpolitikai szempontból az első követelmény, hogy a közterheket semmi körülmények között sem szabad emelni, sőt ellenkezőleg, a legmesszebbmenő takarékosság alkalmazásával a közterhek mai elviselhetetlen súlyán könnyíteni kell. Ennek eszköze az is, hogy a közületek szűkítsék meg működési területüket, nevezetesen pedig építsék le az összes hatósági üzemeket, amelyek a közületeknek sok pénzébe kerülnek, a kereskedelemnek és iparnak pedig jogtalan és nem indokolt konkurenciát okoznak. Mezőgazdasági szempontból rendszeres és gyorsan működő tervet sürget a búza minőségének megjavítására és sikértartalmának fokozására, hogy ezáltal búzánkat exportképessé tegyük. Kívánja továbbá, hogy a kisgazdák körében a baromfitenyésztés és gyümölcsfa-telepítés rendszeres terv szerint gyors lépésekkel és áldozatok árán is bevezettessék, mert a külföld ma a gyümölcs-, baromfi- és tojás felvételére alkalmas és ezen a téren lehet a mezőgazdasági munkát szaporítani. Ipari téren a hatósági üzemek versenyének megszüntetésén kívül fontos feladatnak tartja az ipari szakoktatás fejlesztését, a kézműiparosság művészi színvonalának emelését és a külföldi igényekhez való alkalmazkodását, továbbá a hitelkérdés olyan megoldását, hogy az állam és városok veszteség-tartalékalapokat bocsássanak az ipari hitelintézetek és szövetkezetek javára és ezáltal képessé tegyék ezeket arra, hogy oly munkás és életképes kisiparosoknak, akik jelzálogos fedezettel nem rendelkeznek, szintén adhassanak a nyersanyag beszerzésére és munka vállalására kölcsönöket. A kereskedelem terén kijelenti, hogy híve a szabad kereskedelemnek, mert a mai védővámos rendszer a maga prémiumaival és kontingenseivel csak aláássa a kereskedelem tevékenységét és előbb-utóbb a világ gazdasági kultúráját aláássa. Követeli ezenkívül a kereskedelemmel konkuráló hatósági üzemek sürgős megszüntetését és hogy a kereskedelemmel versenyző szövetkezetek, amelyek fenntartása ellen nincsen kifogása, semmiféle állami támogatásban ne legyenek részesíthetők.

Tiltakozik az ellen a követelmény ellen, amely folytonosan külföldi kölcsönöknek újabb sürgetése útján akarja a hatósági beruházásokat szaporítani, holott a termelés érdekében első követelmény a kamatláb színvonalának csökkentése, ezt pedig csak úgy lehet elérni, ha nem ostromoljuk állandó hiteligényekkel a külföld pénzpiacait. Azok az álkonjunkturák, amelyeket a külföldi kölcsönök előidéznek, csak ártanak a közgazdasági élet stabilitásának és viszont alátámasztják a magas kamatlábat, amely mellett pedig gazdasági fejlődés el sem képzelhető. Sürgeti a közgazdasági oktatás megvalósítását az összes középiskolákban, mert csakis közgazdaságilag művelt lakosság biztosítja az ország politikájának stabilitását és azt a lehetőséget, hogy a kormányzat a társadalom helytelen irányú beavatkozásaitól megkímélve, valóban a közgazdasági tudománynak megfelelő és így egyedül helyes közgazdasági politikát folytathassa.

Meleg szavakkal emlékezik meg a háború áldozatainak, a rokkantaknak és hadviselteknek a haza körül szerzett érdemeiről, amelyeket legalább annyival kell honorálni, hogy minden betöltendő állásra és munkaalkalomra egyenlő feltételek mellett elsősorban ezek nyerjenek jogot.

Végül meleg szeretettel emlékezik meg Nyíregyháza városáról, amelynek érdekeit és derék lakosságának jogos igényeit mindenkor gyönyörűséggel és kötelességszerűleg fogja szolgálni.

A programbeszédet nagy lelkesedéssel fogadta a választóközönség és melegen ünnepelte Ébert, akinek a megválasztása bizonyosnak látszik.


     

    
    
    
    
     
      
        
              
                A felhatalmazás mellett, a luxusgazdálkodás ellen
              

            
      

    
     
      
        Éber Antal teljes felszólalása az 1931. július 28-i pénzügyi felhatalmazási vitából, a Pesti Hírlap 1931. július 29-i tudósítása alapján. A forrásközlés Éber beszéde előtt és után más képviselők felszólalásait is közli; a jelen fejezet Éber felszólalását és az annak részét képező közbeszólásokat tartalmazza.



      

     
     Éber Antal elfogadja a törvényjavaslatot, elsősorban azért, mert a kibocsátott rendelkezések elkerülhetetlenek voltak.

Propper Sándor: Ez bankárszempont!

Az elnök: Itt nincsenek bankárok, sem semmiféle foglalkozásuak, csak képviselők vannak.

Éber Antal: Nem bankárszempontból, hanem a valuta szempontjából, amely mindnyájunk szempontja. Tudatában van azoknak a súlyos bajoknak, amelyeket a pénzforgalom korlátozása előidézett, de könnyebb a felelősséget ezekért a bajokért elviselni, mint azért, ha a német események után szabadon hagyták volna a bankforgalmat. Önmagában hiába korlátozták volna a devizaforgalmat. Ha a betétek tíz százaléka került volna kifizetésre a német események nyomán támadt pánikban, ez súlyos pengőinflációt idézett volna elő. Legfontosabb olyan helyzet előidézése, amelyben a korlátozásokat meg lehet szüntetni.

A kormány pénzügyi és közgazdasági politikáját elítélni nem lehet. Éppen a mai időkben helyezi a legnagyobb súlyt arra, hogy a kormányzat Bethlen kezében maradjon. A tárgyilagos bírálónak el kell ismernie, hogy a mai gazdasági világválság hátrányaival és következményeivel majdnem tehetetlenül álltunk szemben. Mi szegény ország a gazdasági világválság miként elintézésében vajmi kevés szerepet játszunk. A háború után minden állam közgazdasági politikájának gerince a vámpolitika volt. Elismeri, hogy a mai közgazdasági politika mellett lement a termények ára és nehézségekkel küzd az export, de Anglia exportja is az 1931. év első felében 44, az Egyesült-Államoké 50 százalékkal csökkent. Nagyon nehéz magyar jelenségnek feltüntetni azt a gazdasági politikát, amely nem tudott a vámkérdésben eredményeket elérni. Magyarország külkereskedelmi forgalma az egész világénak mindössze háromnegyed százalékát jelenti. Valami döntő szerepünk tehát a kereskedelmi szerződések politikájának irányításában nem lehet.

Ami a pénzügyi kérdéseket illeti, utalt arra a tíz év óta hangoztatott meggyőződésére, hogy Magyarországon túlméretezték egész társadalmi életünket. Amikor ezt a főváros közgyűlési termében elmondta, számtalan szemrehányást kapott azoktól, akik itt a takarékosság lelkes szószólói. (Fábián Béla: Kitől?) A szociáldemokrata párttól és a demokrata párt részéről is. Nem múlt el közgyűlés, hogy a demokrata párt újabb építkezéseket ne sürgetett volna, aminek eredményeként valóban ott vannak a díszesen fölépített és nagyon sokba került bérházak, amelyek a főváros tulajdonai.

Pakots József: Lillafüredet nem tartja ön fölöslegesnek?

Éber Antal: A fővárosnak annyi Lillafürede van, hogy erről kár beszélni. (Zajos felkiáltások a szocialistáknál: Ki kormányoz a városházán? Az ön vezére, Kozma.) Tegyük fel, hogy deficitünk van és ebből a szempontból pénzügyi politikánk fogyatékossága konstatálható. Amikor azonban Franciaország államháztartása 450, Ausztriáé 200, Németországé 1300, az Egyesült Államoké 5165 millió pengő deficitet mutat egy évben, nem lehet a legsúlyosabb felelősség vádját emelni a kormánnyal szemben.

Fábián Béla: Ott nincsenek becsukva a bankok.

Büchler József: A bankvezéreket csukják be.

Éber Antal: Tagadhatatlan, hogy fizetési mérlegünk nincs egyensúlyban. Külföldi adósságaink után egy évben körülbelül 180–200 millió pengőre volna szükségünk; ez a mi fizetési mérlegünk passzívája. Cassel, a legnagyobb közgazdák egyike, tanulmányában említette, hogy a háború elmúltával nem térnek vissza a régi boldog kamatlábak, mert a szociális és kulturális igények a gazdasági törvényektől nem feszélyezetten, nagymértékben törnek majd előre. Nálunk is jelentkeztek ezek a tünetek. A háború után nem úgy gazdálkodtunk, nem úgy érvényesítettük a szociális és kulturális igényeinket, hogy levontuk volna annak tanulságait, hogy szegényebbek lettünk, mert elvesztettük a háborút. Az egész társadalom szociális és kulturális igényekkel ostromolta a közületeket és az államot. (Zajos felkiáltások a szocialistáknál: Hiába ostromolta!)

Fábián Béla: Szegény magyar társadalom, amely jövedelmének 22 százalékát adóba fizeti!

Éber Antal: Nincs egyetlen politikai párt sem, amely ezen a téren ne követte volna el a legnagyobb bűnöket.

Rassay Károly: Ez nem áll!

Éber Antal: A képviselő úr volt az, aki azt mondta a Házban, hogy nem elég a Bécs felé kiépített autóutunk, hanem Kelet felé is legyenek ilyen utaink.

Rassay Károly: Ezt vállalom, ez nem luxus.

Éber Antal: … és akinek nem volt elég a sok felépített strandfürdő.

Rassay Károly: Ez komolytalan! Lillafüredet védi, de egy strandfürdőt mégbocsáthatatlannak tart.

Éber Antal: Minden lépés szociális és kulturális téren, amely látszólag előremegy, de nincs egyensúlyban az ország gazdasági erejével, álképletet eredményez. Mindezeket a hibákat az állami adminisztráció keretében is tapasztalta. Ugyanazokat a hibákat követtük el mint Németországban és Ausztriában. A főváros közgyűlési termében akár a kormány párthoz tartozott, akár nem …

Büchler József: Hol tartozott, hol nem. (Derültség.)

Éber Antal: … mindig azt az álláspontot foglalta el, hogy ha már van egy állami operaházunk — ami szegénységünkben ezt az egyet is soknak tartja —, miért kell a fővárosnak egy második operaházat fenntartania? Miért építünk állandóan luxus elemi iskolákat? Valahányszor a svábhegyi erdei iskolát vagy a Diana-utcai elemi iskolát látja, ezek a bűnök jutnak az eszébe.

Friedrich István: Nem a hat egyetemre gondol ilyenkor?

Éber Antal: Ha választania kell munkanélküli segély és improduktív munka végeztetésére szolgáló munkaalkalom között, inkább a kisebbik bajt, a munkanélküli segélyt vállalja. Stalin legutóbb eltörölte Oroszországban a munkanélküli segélyt, mert hétszázezerre emelkedett a munkanélküliek száma a segély folytán. Amikor leszámolunk a múlttal, amely a túlköltekezésnek, a társadalom példátlan túligényességének eredményeit most elénk tárta, nem kis rendszabályokra, hanem nagy intézkedésekre van szükség. A nemzet jövője szempontjából ifjuságunk közgazdasági szellemben való oktatását nem lehet tovább elhanyagolni! (Felkiáltások a baloldalon: Bodóné másról beszél!)

Fábián Béla: Ebben az országban az öregeket kell nevelni, nem az ifjuságot.

Éber Antal: Nagy örömömre szolgál, hogy a kormányzó megnyitó beszédében a gyakorlati téren való oktatás fejlesztését hangsúlyozta. Elképesztő, hogy még előkelő funkcionáriusok részéről is milyen tájékozatlanságot lehet tapasztalni. Nemrégen egy polgármester azt mondta: csak az a baj nálunk, hogy kevés a pénz, tehát több bankjegyet kell nyomatni. Nem győzi eléggé hangoztatni a takarékosság legszigorúbb érvényesítését. Új korszaknak kell következnie, amelyben le kell vonni a múltak tanulságát. Intézményeket, amelyek már fennállanak, le kell építeni, nemcsak az államiakat, de a városiakat is. Ez a szegény ország nem bírja el azt, hogy a Hold-utcában van egy közoktatásügyi minisztérium, amelynek hatásköre éppen a főváros iskoláira nem terjed ki, és van a Károly körúton is egy közoktatásügyi minisztérium; van külön fővárosi népjóléti minisztérium is és a kettő között állandóak a nézeteltérések. A legtúlméretezettebb intézmények egyike a Társadalombiztosító. Ilyen súlyos időben nem terhelhetjük meg a kereskedelmet és iparosokat az aggkori biztosítási járulékokkal.

Györki Imre: Hát a magasabb adóval igen, elnök úr?

Éber Antal: Az aggkori biztosítás 25 millióval terheli meg az ország kereskedőit és iparosait; ez lehetetlenség. Az üzemek terén is a legmesszebbmenő racionalizálásra van szükség. Minden hatósági üzemet, amely a kereskedelemmel és iparral konkurál, közgazdaságellenesnek, társadalomellenesnek tart. (Zajos felkiáltások a baloldalon: Tessék megszüntetni!)

Egymás után sorolta fel az egyes közüzemeket, a baloldal zajos közbeszólásai közepette. Perceken át szakították meg a felszólalást az ellenzéki közbeszólások, az elnök egymás után utasította rendre a képviselőket, végül is Fábián Bélát az elnök javaslatára a Ház a mentelmi bizottság elé utasította.

Éber Antal: Nehéz és küzdelmes idő előtt állunk, amelynek végén az ország számára nyugodtabb jövőt kell biztosítani. Az 1929-ben Németországban tartott konferencián az elnök megállapította, hogy a tudományos és gyakorlati közgazdák között teljes egyetértés van abban a tekintetben, hogy mit kell tenni a közgazdasági élet megjavítása tekintetében. Hogy ez megvalósulhasson — mondták —, ennek csak egy akadálya van: az állam hiányzó tekintélye. Nálunk az állam tekintélye csorbítatlan erővel áll fenn, amelyet a miniszterelnöknek a legnehezebb időkben sikerült benn és künn fenntartania.

                A devizakorlátozás vitája Kenéz Bélával
              

            
      

    
     
      
        Kenéz Béla kereskedelmi miniszter és Éber Antal teljes, 1931. november 25-i parlamenti vitája a kötött devizagazdálkodásról, a Nemzeti Újság 1931. november 26-i tudósítása alapján. A forrásközlés hosszabb, más parlamenti ügyekre is kiterjedő beszámoló; a jelen fejezet kizárólag a teljes Kenéz–Éber-váltást közli.



      

     
     A Ház ezután áttért az interpellációkra. Az elnök jelentette, hogy Kenéz Béla kereskedelmi miniszter Éber Antalnak a devizakérdéssel kapcsolatban elmondott interpellációjára kíván válaszolni.

Kenéz Béla kereskedelmi miniszter: A legutóbbi interpellációs napok egyikén Éber Antal javaslatokat terjesztett elő a kötött devizagazdálkodás kárainak megszüntetésére. Minthogy a devizapolitika hatással van az ipari termelésre és a kereskedelemre is, az interpellációkban érintett egyéb minisztériumok nevében is én adom meg a választ.

— Éber Antal indítványa az volt, hogy a devizaforgalom olyan értelemben tétessék szabaddá, hogy az exportőrök az exportból szerzett valutát a tőzsdén szervezendő forgalomban szabadon adhassák el az igazolt importőröknek. Arra hivatkozott, hogy az idegen valuta árfolyama a tiltott magánforgalomban magasabb a hivatalos árjegyzésnél és hogy ez a különbözet ösztönzőleg hat az importra, viszont megbénítja az exportot.

Az exportőrök ugyanis a hivatalos árfolyamon kénytelenek beszolgáltatni a valutát és így veszteséget szenvednek a nem hivatalos árfolyammal szemben, ellenben az importőrök, akik a valutát a Nemzeti Banktól, tehát alacsonyabb áron kapják meg, ezáltal nyereséghez jutnak.

Nem csökkent a pengő vásárlóereje

— Ezzel szemben utalok arra, hogy az indítvány és az abból levont következtetések tévesek, sőt a javaslat elfogadása esetén kevésbé kívánatos következmények állanának be a valuták értékállására és a kereskedelmi mérlegünkre is.

— Azt mondotta Éber Antal, hogy a pengő belső vásárlóereje csökkent. Száz dollár egyenértéke ma 572 pengő körül van. Nyugodt lélekkel merem állítani, hogy ennek az 572 pengőnek van Magyarországon olyan vásárlóereje, mint a környező államok bármelyikében 100 dollárnak.

— Hogy ez csakugyan így van, azt mutatja az, hogy számottevő drágulás nem következett be. A pengőben kifejezett létfenntartási index a szakszervezeti értesítő szerint mindössze 0,8 százalékkal emelkedett.

Ha egyes cikkekben állott is be drágulás, az nem a pengő vásárlóereje csökkenésének tulajdonítható, hanem annak a következménye, hogy a mai korlátolt forgalom mellett ezekből az árukból kevesebb jutott ide. Ugyanez a helyzet a valutáknál is, amelyek a kötött devizagazdálkodás következtében, ami Európaszerte általános, csak kisebb mértékben jutnak ide, főleg a tiltott magánforgalomban. Ennek következtében az ártörvény alapján emelkednie kell az idegen valuták árának, főleg ha figyelembe vesszük azt a tömeghisztériát, amely mindig ráveti magát azokra a cikkekre, amelyek ritkábbak és keresettebbek. Okozza az idegen valuták áremelkedését az a türelmetlenség is, hogy olyan igények is keresnek kielégülést, amely igényeket a Nemzeti Bank devizakészletéből még nem lehetett kielégíteni. Igazat kell adnom Éber Antalnak abban, hogy a szabad forgalom mellett emelkedni fog az export, csökkenni fog az import, ez a hatás azonban csak ideiglenes lenne és csak addig állna fenn, amíg a valutakereslet és kínálat közötti egyensúly nincsen túlságosan megzavarva.

Mihelyt azonban a diszparitás nagy, kénytelenek vagyunk a kamatlábat rendkívüli mértékben felemelni, ez pedig emeli a termelési költségeket, bágyasztja az exportot és megnyitja az import lehetőségét. A valutaárak emelkedése nem a pengő értékcsökkenésének következménye, hanem egyéb okok miatt áll elő, nevezetesen az idegen valuták beáramlásának megszűnése révén is. Hivatkozik ezután arra, hogy kereskedelmi mérlegünk akkor vált aktívvá, amikor életbeléptettük a devizakorlátozó intézkedéseket.

— Ha azonban mindezek ellenére — folytatja a kereskedelmi miniszter — elfogadnók Éber javaslatát és szabaddá tennénk a devizaforgalmat, ebből egy meglehetősen nagy diszázsió következnék. Hivatalosan is konstatálnunk kellene, hogy diszparitás van az aranypengő és a papírpengő között. A növekedő diszázsió megrontaná közönségünknek a pengőben való bizalmát. A betevők kivonnák betéteiket, megrohannák a bankokat, melyek nem tudnának fizetni. A bankokat vagy sorsukra kellene hagyni, vagy pedig a Nemzeti Bank lenne kénytelen segítségükre sietni. Ennek a bankjegyszaporítás lenne a következménye, valamint az inflációnak minden nyomorúsága. Végül Éber javaslatának elfogadása nem jelent egyebet, mint az aranypengő feladását, aminek végzetes következményei lennének, mert a pénzrendszerünkbe vetett bizalom megrendülését vonná maga után.

— Pedig az aranypengő volt az, amely helyreállította a bizalmat és lehetővé tette a bankzárlat feloldását. Nem vagyok abban a helyzetben, hogy Éber javaslatát magamévá tehessem. A kötött devizagazdálkodás kárairól vallott felfogásában sok tekintetben egyetértek vele. A kötött devizagazdálkodás csak átmeneti intézkedés lehet, szükséges rossz, amely tehát nem jelenti azt, hogy devizagazdálkodásunkon nem kellene javítani. Szükség van bizonyos könnyítésekre. Így meggondolandó, nem lehetne-e meghonosítani a devizahatárüzletet, vagy az exportból származó váltó leszámítolását alacsonyabb kamatláb mellett eszközölni.

— Lelkiismeretesen átvizsgáltam a lehetőségeket és meggyőződéssel jelentem ki, hogy Magyarországon minden előfeltétele megvan annak, hogy exportkereskedelmi mérlegünket aktívvá tegyük. Iparunk nyersanyaggal való ellátása biztosítva van. Egy-két napon belül örvendetes jelentést tehetek e tekintetben a Háznak, amikor erre vonatkozó, részletesen kidolgozott programomat a Ház elé terjeszthetem.

Éber válasza a miniszternek

Éber Antal viszonválaszában reflektál a miniszter beszédére. Lehetetlen olyan devizakorlátozásokat fenntartani, hogy fiktív kurzusokon veszik át a pengőt az exportőrtől és adják át az importőrnek. Ebben az a lényeges, hogy ilyen módon termelési politikát fenntartani nem lehet.

Megemlíti, hogy mielőtt saját sokévi gyakorlati tapasztalatainak leszűrése után a Ház elé állt, igyekezett az egész kérdéskomplexumot pénzteoretikusokkal is megbeszélni, akik kivétel nélkül az ő álláspontjára helyezkedtek. Felolvassa ennek illusztrálására Heller Farkas egyetemi tanárral folytatott konzultálását, amelyet Heller Farkas azután neki írásban is átadott. Felolvassa Heller nyilatkozatát, amely teljesen egyetért Éber megállapításaival.

— Egy bécsi utazásom alkalmával beszéltem Mises-szel is, aki szóról szóra ugyanezeket mondta. A kereskedelem mesterséges elrontása a mostani devizaforgalom kötöttségének következménye, ezzel szemben a miniszter arra hivatkozik, hogy kereskedelmi mérlegünk az elmúlt hónapban aktívan zárult. Ez annak tulajdonítható, hogy a mi közönségünk vásárlóereje oly mértékben szállt alá, hogy itt tulajdonképpen egy kényszereladás folyik.

— A legjobban látható ez abból, hogy a búzaexportnál körülbelül 5 pengőt kaptunk métermázsánként, mert kénytelenek voltunk exportálni a kereskedelmi mérleg feljavítása érdekében. Néhány hónap múlva ki fog derülni, hogy Magyarország kereskedelmi mérlege milyen nagy mértékben romlott. A luxuscikkek behozatalával kapcsolatban, amiről a miniszter megemlékezett, az a véleményem, hogy ha a kormány annyira programjának tartja a luxuscikkek behozatalának csökkentését, akkor miért nem intézkedik az Országos Közélelmezési Részvénytársaságnál — amely egészen közel áll hozzá és a legsűrűbben vesz igénybe valuta-igényléseket a kereskedelmi és iparkamaránál — hogy csökkentse a külföldi cikkek, mint például a szardínia, tea, mazsola, mogyoró, dió behozatalát.

— Sehol a világon nincs olyan devizakorlátozás, mint nálunk. A gyakorlat emberei ezt mind tudják. Felolvassa a gyárosok lapjának egy kis cikkét, amely megállapítja, hogy a nálunk lévő árfolyamkülönbözet valóságos kiviteli vámot jelent a kereskedelemnek. Ismerteti Serbán Ivánnak az írását, amely azt mondja, hogy az ábrándok világába tartozik minden olyan törekvés, amely a gabonatermelés visszafejlesztésével a takarmánytermelést igyekszik előtérbe hozni, amíg a devizakorlátozások vannak. Pillanatnyi előnyök realizálása érdekében — mondja tovább Éber — a kormány feladja a kibontakozás reményét.

A miniszter felelete nem nyugtatja meg. A pengő vásárlóereje annyival csökkent, mint a külföldi értékelése, csak az áruk ára is megcsökkent, a vásárló közönség csökkenése miatt. Az aranypengő kérdéséről beszél ezután.

— Rassay és én — mondotta — a 33-as bizottságban megállapítottuk, hogy az aranypengő fel van adva. Nem szerencsétlenség ez, mert nincs is rá szükség. Hogy a külföld megtudja a pengő exportértékét, ezért nem érdemes különböző rendszabályokat fenntartani. Tévedés, hogy az áremelkedés idézi elő az inflációt. Vagy lesz infláció, vagy nem lesz. Remélem, a Jegybanknak lesz ereje az inflációs törekvéseket visszautasítani és akkor lehetetlen lesz az árszintvonal emelkedése. A múltban előbb volt az infláció és ez idézte elő az áremelkedést. Kétségbe vagyok esve, hogy a kormány annyi tapasztalat után most mégis ezt az utat tartja követendőnek, pedig nem rövid időről, hanem nagyon hosszú időről van itt szó.

— Elképzelhető-e, hogy az ország gazdasági életét fenn lehet tartani, úgy hogy napról napra egyesek bevétessenek a kedvezmények fellegvárába, vagy kizárassanak onnan. Gazdasági életünket a teljes csőd felé fogja vinni ez az állapot. Súlyt helyezek arra, hogy a gyáripari termelés folytatódjék, de csak természetes eszközökkel érjük azt el. De hogy újból megtörténjék az, hogy az állam szavatosságot vállaljon egyes gazdasági egyedekért, kérdem, hol itt a megállás! Mért nincs joga ezt a kereskedelemnek is igényelni, vagy a mezőgazdaságnak?

— A legképtelenebb közgazdasági politika az intervencionizmus. Ezzel az ország gazdasági romlását idézik elő. Ragaszkodom ahhoz a gondolatomhoz, hogy a devizamegkötöttség rendszere a gazdasági termelésünkre halálos csapást mér, fizetési mérlegünket pedig még rosszabb helyzetbe hozza. Nem veszi tudomásul a miniszter válaszát.

A kereskedelmi miniszter a luxuscikkek teljes kizárását lehetetlennek tartja

Kenéz Béla kereskedelmi miniszter újra válaszol: A mai kötött gazdasági helyzetben is, — mondja — több luxuscikk jön az országba, mint megengedhető, ezt Éber is elismerte. Ha felszabadítanók a devizaforgalmat, az igények e téren még jobban jelentkeznének. Abszolút tilalmat a luxuscikkek behozatala elé vonni nem lehet. Egy ország sem teheti azt, hogy a kivitel szempontjából internacionalista, a behozatal tekintetében pedig nacionalista legyen. Bármennyi szaktekintélyre hivatkozik is a képviselő úr, senki sem mondhatja, hogy a devizák felszabadítása esetén tartósan fenntartható lenne a kivitel emelése és a behozatal csökkenése.

Ideiglenes előnyért pedig a nagy nemzeti érdeket, az aranypengő fenntartását nem vagyok hajlandó odadobni. A magyar ipar egzisztenciája nem egyesek magánérdeke. 250 000 munkásról van szó, az intervenciókra tehát szükség van.

Éber Antal még egyszer felszólal és kijelenti, hogy az ipari kivitelt minden legitim eszközzel elő kell mozdítani, de ha az állam szavatosságot vállal bizonytalan valutakockázatért, ez annyit jelent, hogy olyan intézkedéseket valósítunk meg, amelyek útját állják a jövő javulásának.

A Ház a kereskedelmi miniszter válaszát tudomásul vette.


     

    
    
    
    
      
        
              
                Előadások és kamarai beszédek, 1932
              

            
      

    

    
    
    
    
     
      
        
              
                Az újévi kamarai beszéd — Magyarság
              

            
      

    
     
      
        Éber 1932-es újévi kamarai beszédének Magyarság-változata. A három párhuzamos tudósítás közül ez részletezi leginkább a gyáripar kamarába való visszahívását. Megjelent: 1932. január 3.



      

     
     A Budapesti Kereskedelmi és Iparkamara tagjai az újév alkalmával testületileg fejezték ki jókívánataikat az elnökség előtt. A kereskedelmi osztály nevében Magyar Bertalan kamarai tag üdvözölte Éber Antal elnököt és elnöktársait. Németh Gyula az iparosztály nevében üdvözölte az elnökséget és hangsúlyozta, hogy csak a kamarában tömörült összes érdekeltség harmóniája és egysége lehet a sikeres küzdelem záloga.

Éber Antal válaszában hangsúlyozta, hogy meggyőződéséhez híven a gazdasági liberalizmus elveit tartja szem előtt kamarai működésében is és ezzel természetszerűleg le kell mondania arról a pillanatnyi népszerűségről, amelyet az intervencionizmus elnevezése alatt ismert incidentális intézkedések sürgetése biztosíthatna. Minthogy azonban az a hite, hogy csakis az egyetemes közérdek szempontjából felfogott és a gazdasági erők szabad érvényesülésén alapuló gazdasági politika biztosíthatja az összes termelési ágak harmonikus előrehaladását, továbbra is ezen az úton kíván működni és ehhez kéri a kamara bizalmát és támogatását.

Hogy ebben az irányban eredményeket érhessünk el, ezt nagyban előmozdítja a kamarában képviselt összes termelési ágak lehetőleg egységes frontja. Éppen ebből a szempontból nagyon sajnálja, hogy a gyáripar képviselői lemondtak kamarai tagságukról. Az a meggyőződése, hogy erre nem szolgáltatott okot, mert kifogásolt felszólalásai sohasem voltak sem a gyáripar ellen irányítva, amelynek nagy jelentőségéről a nemzeti munka szempontjából, természetesen, meg van győződve, sem egyes gyáripari vállalatok ellen, amelyek üzleti politikáját nem tette bírálat tárgyává, hanem csakis egyes oly kormányintézkedések ellen, amelyek nem voltak a közgazdasági élet egyetemes szükségleteire tekintettel, ellenben egyes érdekköröknek juttattak, ha nem is jogosulatlan, de egyoldalú kedvezéseket és ezzel fájdalmas visszatetszést kelthettek oly termelési ágakban, vagy csoportokban, amelyek ezeknek az — egyébként gazdaságilag jogos — kedvezéseknek nem lehetnek osztályosai. Az a meggyőződése, hogy amennyiben a kamara elnöke az egyetemes közgazdasági érdekek szempontjából emel szót, ez a kamara tagjai részéről, természetszerűleg, bírálat tárgyává tehető és ezzel szemben azok, akik állásfoglalását helytelenítik, saját felfogásukat bárhol és a kamarában is kifejezhetik és érvényesíthetik. Hiba lenne azonban ha erre a jóhiszemű és kizárólag a közgazdasági elgondolás eltérésén alapuló állásfoglalásra a gyáripar tényezői, akik mindenkor nagy tiszteletben álló tagjai voltak a kamarának, az egységes ipari és kereskedelmi front meggyöngítésével válaszolnának, holott a kamara egységes erejére a mai nehéz időkben nagyobb szükség van, mint bármikor. Éppen ezért ünnepélyesen felkéri a kamara gyáriparos tagjait, hogy vonják vissza lemondásukat.


     

    
    
    
    
     
      
        
              
                A Reform Club előadása — Újság
              

            
      

    
     
      
        Éber Gazdasági liberalizmus című Reform Club-beli előadásának Újság-változata. A közlés az előadás tételeit újságírói összefoglalásban adja vissza. Megjelent: 1932. január 14.



      

     
     A Nemzeti Szabadelvű Reform Club előadássorozatában szerdán este Éber Antal tartott előadást Gazdasági liberalizmus címen. Zsufolt széksorok előtt nyitotta meg az estet Pünkösti Andor, akinek lendületes szavai után Éber Antal nagy taps közepette foglalta el helyét az előadói asztalnál. Előadásának elején vázolta a gazdasági liberalizmus kialakulását, amely végeredményben a laisses faire, laisses passer elvében csontosodott ki, abban az elvben, hogy az állam engedje polgárait szabadon gazdaságilag cselekedni a kereslet és kínálat szabad érvényesülésének folyamán.

— A gazdasági liberalizmusnak — folytatta Éber Antal — gyökeres elve, hogy a termelési eszközök magántulajdon tárgyát jelentik. Ezzel szemben áll a szocialista világrend, amelynek alapelve, hogy a termelési eszközök ne legyenek magántulajdon, hanem a közösség tulajdona. A szocialista termelési rendszer ez idő szerint semmiféle formában meg nem valósulhat. A kapitalista világrendnek és a szocialista világrendnek egyaránt vannak előnyei és hátrányai. Ezzel szemben az intervencionizmus nélkülözi a kapitalista világrend előnyét, a piac szabadságát és nélkülözi a szocialista világrend elmélet szerinti előnyét, azt, hogy a termelési eszközök a közösség tulajdona. Kiveszi mindkét termelési rendszerből a rosszat és kívül hagyja a jót.

A gazdasági intervencionizmus a legfőbb okozója a mai pusztulásnak, veszélynek, nyomorúságnak.

Nem bírja megvalósítani azt a feladatot, hogy ne létezhessenek egyidejűleg éhező emberek és mérhetetlen mennyiségű eladhatatlan búzafölöslegek, rongyos emberek és felhalmozódott hasznavehetetlen pamuttömegek. A gazdasági szétzüllés nem tulajdonítható semmi másnak, mint annak, hogy minden egyes ország kormányzatának kapkodó ténykedései irányítják a világ gazdasági életét.

Ezután példákban mutatta be Éber Antal az intervencionizmus és a gazdasági liberalizmus közötti különbséget, mindenütt rávilágítva arra, hogy míg a gazdasági liberalizmus a legzavarosabb helyzetekben is (így például a napóleoni háborúk után) meg tudta oldani a válságot, az intervencionizmus még csak jobban felkavarja a válságokat. — Az államhatalom — folytatta — belenyúl a gazdasági életbe és mindent szabályozni akar. Ezáltal több kárt okoz, mint használ. Magyarországon a bajok egyik főforrása a tőkeképződés lassúsága. Az állam azonban ahelyett, hogy a tőkeképződést ösztönözné, inkább elriasztó intézkedéseket foganatosít. A pénzintézetek arra törekedtek, hogy a magyar közönség magyar papírokba fektesse a pénzét. Aranydollár-kamatot ígértek, a végén azután a magyar papír tulajdonosa nem kapott sem aranydollárt, sem papírdollárt.

Az intervencionizmus jegyében hajtották keresztül Magyarországon a földbirtokreformot is, amikor azok jutottak földhöz, akik nem voltak hivatottak rá.

Végül a közüzemekről beszélt, mint az intervencionizmus egyik legjellemzőbb tünetéről. — Elképzelhetetlen lett volna — mondotta — a gazdasági liberalizmus korszakában, hogy a magánkereskedelemmel és magániparral hatóságilag támogatott üzemek hitvány és semmitmondó jelszavak alatt versenyt folytassanak. Még elképzelhetetlenebb, hogy a versenyt azok ellen folytassák, akiknek az adófilléreiből élnek. Rassay Károly törekvése a 33-as bizottságban arra irányult, hogy napfényre hozza a közüzemek pénzügyi viszonyait. Elámultunk volna, ha kiderül, micsoda pénzpocsékolás folyik közüzemi jelszó alatt! Akik közüzempártoló politikát folytatnak, ne beszéljenek kapitalista rendről, azok csak valósítsák meg a szovjetet, mert a gazdálkodásnak ez az állami kézbentartása már teljesen szovjetjelenség.

Egy intervencionalista politika ellen a gazdasági liberalizmus szent jelszavával indítjuk meg a keresztes háborút. Magyarországnak van vezére ebben a háborúban: Széchenyi István!

Végül Pakots József szólalt fel.


     

    
    
    
    
     
      
        
              
                A kecskeméti előadás — Kecskeméti Közlöny
              

            
      

    
     
      
        Beszámoló Éber Antal kecskeméti előadásáról a gazdasági liberalizmusról és az intervencionizmus ellen, a Kecskeméti Közlöny 1932. április 9-i számában.



      

     
     
„A gazdasági erők szabad játéka tudna csak úrrá lenni a bajokon, fölösleges az államok beavatkozása.”



A Kereskedői Kaszinó díszterme zsúfolásig megtelt csütörtökön este Éber Antal képviselőnek, a Kereskedelmi és Iparkamara elnökének meghallgatására. Hajnóczy Iván dr. köszöntötte az illusztris előadót.

Éber Antal a gazdasági liberalizmusról beszélt. — A gazdasági liberalizmus a fiziokrata iskolából indult ki, amely azt vallotta, hogy a mezőgazdasági termék az egyedüli érték. A fiziokrata és több más iskola vallotta, hogy országok gazdasági sorsát egyedül a nemzetközi munkamegosztás törvénye korlátozhatja: minden ország termelje, amit legolcsóbban és legjobban elő tud állítani. A gazdasági liberalizmus virágkora 1800-ban kezdődött és a világháborúig tartott. Ez a korszak jólétet, kultúrát, haladást jelentett: szaporodott a népesség, az ipari munkabérek négy-ötszörösükre, a termelés hatszorosára emelkedett. A háború alatt fejlődött ki az intervencionizmus — folytatta Éber Antal. Ez a politika az állam „tüsténti beavatkozását„ (Széchenyi) hozta be a gazdasági életbe és lényegében ellene van a kapitalizmusnak, amely a szabadságot jelenti. Az intervencionizmussal szemben vallani kell, hogy a gazdasági erők szabad játéka tud csak úrrá lenni a bajokon, nem fontos az állami beavatkozás. Az intervencionizmus a szabad vámhatárok helyébe 7000 kilométernyi új vámhatárt hozott Európába. Autarchia van minden országban. Az országok a gyáripari termelés minden ágát iparkodtak megvalósítani. Ausztriában búzát vetnek, és kétszer annyiba kerül nekik, mintha magyar búzát vennének. — ”Az állam csak a rend fenntartásával foglalkozzék” — mondta Ferdinand Lassalle, és ebben sok igazság van. Az intervencionizmus hozta azt, hogy ma az adók a nemzeti jövedelem 50 százalékát igénybe veszik. Így nem lehet tőkeképződés! Az intervencionizmus helytelen a valutapolitikában is. Nálunk, mezőgazdasági országban büntetéssel sújtják az exportot és prémiumot kap az import! — Bajok nemcsak nálunk vannak, Európa sorsát nem a bevált gazdasági törvények alapján intézik — fejezte be beszédét Éber Antal, akit lelkesen megtapsoltak.

Zárószavakat Tóth Imre mondott s egyben lezárta a Szövetség téli előadássorozatát.


     

    
    
    
    
      
        
              
                Közüzemek, kamara és parlament, 1933–1934
              

            
      

    

    
    
    
    
     
      
        
              
                A nyíregyházi előadás — Nyírvidék
              

            
      

    
     
      
        Tudósítás Éber Antalnak a nyíregyházi Bessenyei Körben a kapitalizmus válságáról tartott előadásáról, megjelent a Nyírvidék 1933. január 11-i számában.



      

     
     Szombaton délután tartotta meg Éber Antal dr., a Budapesti Kereskedelmi és Iparkamara elnöke, a Magyar–Olasz Bank vezérigazgatója, Nyíregyháza város országgyűlési képviselője, a magyar közgazdaságtani tudomány egyik legfőbb büszkesége a Bessenyei Körben meghirdetett előadását a kapitalizmus válságáról elterjedt felfogás kritikájáról. Az előadáson, amely a vármegyeháza nagytermében folyt le, nagyszámú hallgatóság jelent meg, amelynek soraiban ott láttuk városunk szellemi életének kiválóságait, a gazdák, iparosok, kereskedők népes táborát.

Az illusztris előadót Mikecz Ödön dr. főispán, a Bessenyei Kör elnöke üdvözölte, aki meleg hangon köszöntötte a megjelent hallgatóságot is. Rámutatott a főispán megnyitójában a közgazdasági tudomány terén megnyilvánuló érdeklődés jelentőségére és Éber Antal dr. előadását a Bessenyei Körben folyó tudományos aktivitás megnyitójaként üdvözölte.

Éber Antal dr. az üdvözlést és az élénk érdeklődést megköszönve, azzal kezdte magas színvonalú, rendkívül érdekes és klasszikus retorikával felépített előadását, hogy ma mind gyakrabban halljuk és olvassuk, hogy a világválság egyik oka a kapitalizmus struktúrájában rejlik. Azt halljuk, hogy a kapitalizmus reformra szorul, mert gyáva a válság napjaiban és nem lép fel erélyesen a válság leküzdése érdekében. Ennek a kérdésnek ma már egész irodalma van. Ha azonban megkérdezzük azokat, akik a bajokért a kapitalizmust okozzák, mit értenek ők a kapitalizmuson, száz közül alig akadna egy is, aki definiálni tudná a kapitalizmus fogalmát. Ez a definíció nem is könnyű, maga Werner Sombart élete felét töltötte azzal, hogy a kapitalizmus fogalmát igyekezett definiálni.

Annyi bizonyos, hogy a kapitalizmus fogalma nem származik a közgazdasági tudomány kutatásaiból, hanem a szociáldemokrácia konstruálta meg a harcra gyújtó fogalmat, hogy ezzel jelölje meg azt a gyűlölt gazdasági rendszert, amely ellen küzd, hogy így a tömegben ellenszenvet keltsen ez ellen a rendszerrel szemben. A kapitalizmus fogalma tehát nem tudományos, hanem agitatív politikai forrásból ered. A közgazdasági tudomány individualizmusról és kollektivizmusról beszél, ezeket a fogalmakat kritikailag feldolgozta és definiálhatja. Az individualizmus rendjében a tőke, a termelési eszköz magántulajdon, a kollektivizmus rendjében az állam tulajdona. A kollektivizmusban nincs meg az egyén kezdeményezése, kockázatvállalása, mindez az individualisztikus termelési rend kimagasló tulajdonsága. A kollektív rendben a kockázatvállaló a bürokrácia, az állam.

Éber Antal dr. gyakorlati és elméleti adatokkal érdekesen alátámasztott okfejtéssel kimutatta, hogy az individualisztikus termelési rendszer egoisztikus, de kihatásaiban egyetemes érdekeket szolgál, a szociális és kulturális jólét biztosítéka. Csak az individualisztikus rendszerben fejlődhet ki a takarékosság, amely a gyermekekről való gondoskodás hatalmas rugójától nyer erőt. A szociális és kulturális haladásra nem káros az egoisztikus rend, ezt mutatják a mammutvagyonok államának, az Egyesült Államoknak kapitalistái, akik közül Rockefeller és Andrew Carnegie az élete folyamán szerzett vagyont nemcsak saját nemzete, hanem az egész emberiség szociális és kulturális érdekének szolgálatára áldozta fel. A svájci, holland pénzemberek voltak a tőke legkíméletlenebb képviselői a hitelügyi tárgyalásokon, de Hollandia volt az a nemzet, amely 30 000 éhező magyar gyermeknek otthont nyújtott és Svájc az az ország, ahol nincsen koldus, ahol nincsen sápadt gyermek.

A kollektivista bürokrácia elsorvasztja a gazdasági életet. Megszűnik az egyén felelősségérzete, sikerambíciója, vállalkozási kedve. Az individualisztikus rendszerben a szabad piac szabályozza a gazdasági termelést, a szabad verseny szabad játéka biztosítja a termelés zavartalan rendjét. Gustav Gustav Gustav Cassel az atomisztikus társadalmi rendet tartja a legideálisabbnak, amikor szabad cserekereskedés egyenlíti ki a termelést. A régi liberális iskola szerint az államnak nincs egyéb teendője, mint a jogrendre felügyelni. A szocialista Ferdinand Lassalle gúnyolja azt a „bakterállamot”. De vajon nem inkább nevetséges az állam, amikor káposztát savanyít és nadrággombot árul?

Az előadó a kompenzációs elmélettel cáfolja meg azt az állítását, hogy tökéletesedő gépek okozzák a gazdasági válságot, a munkanélküliséget. — Szenzáció erejével hatottak Éber Antalnak a szovjet jelentésekből idézett adatai, amelyekből kitűnik, hogy a kollektivista termelés nyomorba döntötte a munkásságot.

Megállapította azonban az előadó, hogy a kapitalista termelési renddel is baj van. Már a szovjet képviselői hangoztatják, hogy elvesztette rugalmasságát a világválságában. Ezt ők kárörömmel szögezik le. mi azonban tudjuk, hogy sajnos, igazuk van ebben. A főbaj abban van, hogy ma az individualisztikus és a kollektivista termelési rend közé az intervencionalizmus, az állami beavatkozás rendszere ékelődött, amely a munka és a vámprotekcionizmussal megbénítja a szabad verseny szabad játékát. Rendkívül érdekes volt az előadásban a komparatív számok elméletnek szemléltetése és az idevonatkozó közgazdaságtani fejtegetések ismertetése. Kitűnt, hogy ha pl. Ausztria 100 munkanappal termel búzát és 100 munkanappal pamutot, mi pedig 200 munkanappal termelünk pamutot és 150 munkanappal búzát, akkor amennyiben Ausztria olcsóbb termelése mellett is tőlünk veszi a búzát, mi pedig Ausztriától a pamutot, mi is jól járunk és Ausztria is nyer. Az is megragadta a hallgatóság figyelmét, hogy amikor egy tudós a szovjetmunkások között járt és konstatálta, hogy vannak nagyszerű üzemek, de nincs mérleg és a munkások kenyérjegyen tengődnek, a szovjetmunkásoknak arra a kérdésre, hogy Svájcban mikor kiáltják ki a proletárdiktatúrát, azt felelte, hogy majd ha a mi munkásainknak is olyan sorsuk lesz, mint néktek. A munkabérek a legnagyobb százalékot Oroszországban érik el, de nem azért, mintha talán ott jobb dolga volna a munkásnak, hanem azért, mert hiányzik a munkás egyéni ambíciója, ami rugó az individuálisztikus rendszerben.

Éber Antal dr. fejtegetésének konkluzióját abban foglalta össze, hogy nincs szó az individuálisztikus termelési rend válságáról, hanem arról van szó, hogy az állami intervenció túlságos és a protekcionizmus elsorvasztja a szabad kereskedelem szabad játékát. Az államnak meg kellene maradni a jogrend és az ethosz biztosítása mellett és szabad utat kellene biztosítani a termelés és fogyasztás számára. A politikusok addig nem érnek célt, amíg elzárkóznak a közgazdaságtudomány igazságaitól és ellenkezőjét csinálják annak, amit a közgazdaságtani tudás hirdet.

Éber Antal dr. meggyőző erejű és mindvégig lebilincselően érdekes előadását lelkes éljennel fogadta a közönség, Mikecz Ödön dr. főispán meleg szavakkal mondott köszönetet az értékes és élvezetes előadásért, továbbá a nagyközönség intenzív érdeklődéséért.


     

    
    
    
    
     
      
        
              
                A fővárosi közüzemi vita — Újság
              

            
      

    
     
      
        Ugyanannak a fővárosi közüzemi vitának az Újság-változata. A hosszabb tudósítás Éber felszólalása mellett ellenfeleinek válaszait és a közgyűlés politikai erőviszonyait is megőrzi. Megjelent: 1933. január 21.



      

     
     Éber Antal szerint az összes állami és városi üzemek nyolcvan milliót vonnak el a magángazdaságtól

A főváros pénteki közgyűlése az üzemi problémával foglalkozott és ekkor kellett eldőlni az egyes üzemek további sorsának. Végleges döntés azonban nem jött létre, mert mindössze az Élelmiszerüzem megvitatásáig jutottak el. A sok üzem közül különben csak az Élelmiszerüzemnél, a Házinyomdánál, a Kátrányozó és Bitumenező Telepnél csapnak össze az üzempártiak és az üzemellenesek. Mert a többire vonatkozólag csaknem az egész közgyűlés magáévá teszi a polgármester javaslatait. Az Élelmiszerüzemre vonatkozóan a tanács kimondta, hogy a kórházakat nem láthatja el monopolisztikusan élelmicikkekkel, hanem a kórházak nyilvános versenytárgyalás útján tartoznak fedezni az élelmezést.

Sipőcz polgármester a pénteki közgyűlésre készített újabb javaslatában ragaszkodik ahhoz, hogy a Községi Élelmiszerüzem továbbra is változatlanul szállítson a kórházaknak. Megváltoztatta a tanács a polgármester javaslatát a Házinyomdánál, ahol a munkakör megszűkítését kívánták és a Kátrányozó és Bitumenező Telepnél, ahol a költségvetési keretet redukálták.

Ilyen előzmények után ült össze a pénteki közgyűlés végső összecsapásra. Ez azonban elmaradt. Érdekes megfigyelés volt, hogy a szélső bal és a szélső jobb mennyire összetart az üzemi kérdésben és mennyire kitart az üzemek változatlan fenntartása mellett. Éber Antal volt a fő ellenzéki szónok, aki az üzemi probléma rendezésére vonatkozóan ezúttal a tanács által módosított javaslatokat tette magáévá, vagyis például a Községi Élelmiszerüzemre vonatkozólag megelégedett azzal, hogy ne szállítson a kórházaknak.

Éber hosszabb fejtegetésében rámutatott arra, hogy a közüzem amellett, hogy káros a kereskedelemre és az iparra, nem jelent különösebb hasznot a fogyasztóközönségnek sem.

Individualista gazdasági rendre van szükség és a termelést az egyéni érdek és egyéni felelősség szem előtt tartásával kell irányítani. A mai kapitalista világrend nem hajlandó bevezetni a kollektivizmust, a magángazdasági alapon nyugvó gazdasági életet éljük és minden vonalon az érdekeltség szempontjait kell döntőnek elfogadni. — Az üzemekbe — mondotta a továbbiak során Éber — az idők folyamán behúzódott a pártpolitika is, holott üzleti vállalatokat csak a magángazdaság megszokott elvei szerint lehet fenntartani. Elvi álláspontja az, hogy az Élelmiszerüzemre semmiféle szükség nincsen. Hajlandó azonban belemenni a tanács által javasolt megoldásba, vagyis abba, hogy az üzem a jövőben a kórházaknak és a karitatív intézményeknek csak akkor szállíthasson, ha a megbízáshoz nyilvános árlejtés útján jutott.

A Községi Élelmiszerüzem működése — úgymond Éber — két részre oszlik. Az egyik a szabad piaci tevékenység. Itt versenyképesnek kell lenni az üzemnek. A másik a kórházi és a karitatív intézményeknek való szállítás. Az üzem e kettős működését csak úgy fejtheti ki, ha a nem védett piacon harcot folytat az iparosok és a kereskedők ellen, azokból a hasznokból, amelyeket a zárt piacon konkurrencia nélkül szerzett. Kétségtelen, hogy az üzemek megszüntetése esetén tényleg keresetnélkül maradnának a munkások. Ez nem közömbös.

Peyer Károly: Vállalja ön a kenyérnélküliek bérét saját zsebéből?

Éber Antal: De ha a kispolgári osztály lemorzsolódását meg lehet ezzel akadályozni, úgy vállalom az ódiumot! (Nagy zaj a szocialistáknál.) Gazdasági szabadságra, vámhatárok lebontására és elsősorban a gazdasági intervencionizmus megszüntetésére van szükség, mert a gazdasági intervencionizmus legfőbb tényezői éppen a közüzemek.

Végül azt fejtegette, hogy a különböző hatósági üzemek, úgy a városiak, mint az államiak. ideértve a dohányjövedéket is, évente nyolcvan millió pengő kárt okoznak a magániparnak és a kereskedelemnek. Az összes közüzemeket magánkézre kellene adni. (Óriási vihar a kereszténypárton és a szocialistáknál.)

Éber Antal azzal fejezte be beszédét, hogy a polgármester javaslatával szemben a tanács előterjesztését fogadja el.

Peyer Károly volt a következő szónok. Előljáróban persziflálta Éber megállapításait és a többi között azt hangoztatta, tévedés azt hinni, mintha a válságban lévő kapitalizmust részben meg lehetne menteni azzal, hogy ha a Községi Élelmiszerüzem nem szállítana a kórházaknak.

Beszéde további során cáfolta Éber állításait. Peyer szerint a mai merev vámrendszerre éppen a rideg tőkének van szüksége, mert az a gazdasági elzárkózottságtól több hasznot remélt. A munkanélküliség elharapódzásáért is — úgymond — elsősorban a tőke felelős, amely elzárkózott és nem teremtett kereseti lehetőségeket. A kereskedők és az iparosok túlzott száma és a fogyasztóközönség erősen visszaesett felvevőképessége okozza, hogy a kereskedők és iparosok megélhetési nehézségekkel küzdenek.

Az üzemek megszüntetését hirdető jelszavakba a politika is belejátszik, holott mindenki igen jól tudja, hogyha a Községi Élelmiszerüzem megszűnnék, Budapesten egyetlen hentesnek vagy mészárosnak sem emelkednék egyetlen fillérrel sem a jövedelme.

Egyre-másra nyílnak meg hentesgyári fiókok, amelyek márványpalotákban dolgoznak a kisipar tönkretételére. De így van ez más cikkeknél is. Sok gyár közvetlenül bocsátja áruba cikkeit. (Zaj.) A kisiparosok sorában nem a közüzemek viszik végbe a pusztításokat. Az üzemeknek szociális kötelezettségük is van. A szociáldemokrata párt élesen tiltakozik az ellen, hogy a legnagyobb fogyasztót, a kórházat, ne a Községi Élelmiszerüzem lássa el.

Peyer végül hangsúlyozta, meggyőződése, hogy versenytárgyalás esetén sem a kisipar kapná a kórházi élelmiszerszállítást, hanem a bankok és a kartelek. Katasztrófa lenne — mondotta —, ha a közgyűlés nem a polgármester javaslatát fogadná el, amelyhez pártja őszintén csatlakozik.

Szőke Gyula dr. a keresztény községi párt álláspontját körvonalazta. Arról beszélt, hogy Éber Antal öt nap előtt a Vigadóban az összes üzemek megszüntetését követelte, most pedig elfogadja a tanács javaslatát, amely bizonyos korlátozások mellett fenntartja az üzemeket.

Ugyanakkor, amikor az üzemek megszüntetését kívánja Éber, azt az ortodox pénzügyi felfogást védelmezi, amely azt hirdeti, hogy a tőkének mindent, a munkásnak semmit, a hitelezőnek mindent, az adósnak semmit.

Az individualizmust hirdeti, de azt a gazdasági rendszert védi, amit a kartelek és a trösztök jelentenek és amely rendszer Amerikát is válságba sodorta. A főváros adminisztrációjának csődjét jelentené, ha azokról az erőkről, amiket a községi üzemek jelentenek, lemondana. Megszüntetni az üzemeket csak akkor szabad, ha azok helyett valami jobbat lehet alkotni. Eljöhet az idő, amikor nélkülözhetők lesznek az üzemek. Erről elméletileg akár már most is lehet tárgyalni. Az üzemekre nyilván a nagybankok és a nagyvállalatok szeretnék rátenni a kezüket. Azt, hogy az üzemek megszüntetése mennyire nem szolgálja a kívánt célt, legjobban bizonyítja a faárugyár esete. A községi faárugyárat megszüntették, de ez nem segített a kisasztalosok helyzetén, hanem életre hívta a koporsókartelt. Szőke dr. a polgármester eredeti javaslata mellett foglalt állást.

Zimmermann Dezső, a szabadelvű párt tagja, azt hangoztatta, hogy a jobboldal azért védi az üzemeket, mert azok révén a maga politikai pozícióját erősíti meg az üzemekben elhelyezett emberek révén.

Számos indítványt terjesztett elő és a többi között azt kívánta, pontosan szabják meg, mit árusíthat a Községi Élelmiszerüzem, továbbá tiltsák el az üzemet büffék fenntartásától. A kórházaknak versenytárgyalás útján is csak mint a legolcsóbb ajánlattevő szállíthasson.

Közüzemeknél se aktív, se nyugalmazott fővárosi tisztviselő fizetést ne élvezhessen, nyugalmazott városi tisztviselőket az üzemek ne alkalmazhassanak, versenytárgyalások esetén az Élelmiszerüzem is köteles legyen kauciót, bánatpénzt, illetékeket, stb. letenni és végül új árusítóhelyeket az üzem ne létesíthessen.

Bornemissza Géza szerint az üzemek egyesítése igen helyes, de vigyázni kell arra, hogy csak azonos célú üzemeket egyesítsenek. A háziműhelyek közül csupán azok tarthatók fenn, amelyek az üzem biztonsága szempontjából nélkülözhetetlenek. Az üzemek sorsa felett nem szavazással kell dönteni, hanem ki kell termelni azt az atmoszférát, amelyben önmaguktól megszűnnek a felesleges üzemek.

Hoffmann Mihály a kereskedelem érdekében emelt szót érdekes beszédben és főként a kiskereskedelem és kisipar nehéz helyzetét ecsetelte. A tanács előterjesztését tette magáévá.

Tauffer Gábor dr. véleménye az, hogy az üzemi bizottság előterjesztése nem oldja meg a problémát, mert az üzemeknek csak a nevét, címét szünteti meg, de az üzem megmarad.

A bürokrácia maradjon meg az adminisztrációnál, de a gazdasági tevékenységet bízza a magángazdaságra.

Vitéz Aladár, a demokrata párt hivatalos szónoka, hosszú és tartalmas beszédben azt fejtegette, hogy ha az üzemeket már hat év előtt megszüntették volna, mint azt minden polgári párt ígérte a választásokon, nem jutott volna idáig az ipar és a kereskedelem. Segíteni kell a kisiparosok és a kiskereskedők táborán, mely a polgári társadalom egyik legértékesebb rétege, mert különben hamarosan összeroskad. Ámbár nem elégíti ki a tanács javaslata, de mégis mint kompromisszumot elfogadja.

Itt a vitát félbeszakították és annak folytatását szerda délután öt órára halasztották, amikor is nyilván létrejön a döntés az üzemi kérdésben.


     

    
    
    
    
     
      
        
              
                A gazdasági szabadság védelme a Házban — Nemzeti Újság
              

            
      

    
     
      
        Beszámoló Éber Antal képviselőházi költségvetési felszólalásáról, amelyben a gazdasági szabadság mellett és az állami beavatkozás ellen foglalt állást; megjelent a Nemzeti Újság 1933. május 6-i számában.



      

     
     Éber Antal meglepőnek tartja, hogy sokan ostorozzák a kapitalizmust, ugyanakkor azonban sürgetik az intervenciót, az állami beavatkozást. Sokan sürgetik a kamatleszállítást. Elképzelhetetlennek tartja, hogy ezzel méltánytalanul azokat sújtják, akik szorgalmas munkájuk gyümölcseképpen tőkéjük kamatait kívánják felhasználni. A hatósági árszabályozásokat s így a kamatleszállítást is nagyon könnyű behozni a 33-as bizottság vagy egy rendelet útján, de az ilyen rendelkezések következményei rendszerint nem felelnek meg a célnak és sok emberre nézve súlyos veszteséggel járnak. Óva int ettől azért is, mert az ország népében úgy sincs meg a túlnagy takarékossági hajlam s ez egyik akadálya a belső tőkeképződésnek. A takarékbetétek állománya a dolgozó osztályok katasztrofális tönkremenése következtében amúgy is döbbentő nagy mértékben csökkent.

A költségvetés tekintetében osztja Rassay nézetét. A mai válságos idő lelki depressziót és a lelkek egyensúlyának megbomlását hozta, amelynek eklatáns példáit Németországban és különösen Amerikában is látjuk. Nem szabad azonban elfelejteni, hogy Amerikában Roosevelt elnök drákói intézkedésekkel rendet csinált. A jelenlegi kormány munkájával kapcsolatban el kell ismerni, hogy működésével olyan atmoszférát teremtett, hogy fenn tudta tartani a lelkek egyensúlyát még a mai szegénységünkben és szenvedéseink között is. Készséggel konstatálja, hogy a kormány konciliáns bel-, valamint békés, de mégis méltóságteljes külpolitikájával hozzájárult a magyar lelkek egyensúlyban tartásához s külföldön nemcsak megtartotta, hanem még növelte is tekintélyét. A kormány pénzügyi politikája tekintetében azonban meg kell állapítani, hogy a fennálló bizalmi atmoszférával nem éltek gazdaságosan s ezt a bizalmi atmoszférát nem használták ki kellő mértékben a közgazdasági minisztériumok vezetői. A kormánynak hozzá kell nyúlni a pénzügyi és hitelügyi kérdések megoldásához, amelyek eddig mint megoldatlan problémák tornyosodtak előttünk. Sajnos, bizonyos mértékű befagyasztási politikát látunk érvényesülni a pénzügyi és hitelügyi téren is. Nem helyesli, hogy a belső függő adósságok rendezését még nem kezdték meg, pedig ezeket esetleg a Jegybank útján sürgősen lehetne rendezni. Az adósságok a belföldön cirkuláris úton vannak és súlyosan ránehezednek az állam hitelképességére. Ezért ajánlja, hogy a pénzintézeteknél fennálló adósságokat a Jegybank írja le s az állam is megszabadul egy súlyos tehertételtől.

Friedrich István: De a Nemzeti Banknak nem szabad kölcsönt adni

Éber Antal: Igen, kölcsönt nem szabad adni, de viszont ezt a függő kérdést mégis sürgősen el kell intézni s esetleg ilyen módon. Nincs értelme, hogy ezen rendkívül fontos problémák megoldását tovább halogassuk. Tudjuk, hogy a Jegybank váltótárcaállományának egy része befagyott, vagy behajthatatlan követelésekből áll. Ezt a részt tessék átírni kamatmentes államkölcsönné. A bécsi példa alapján bátran állíthatjuk, hogy ez nemcsak elméletileg, hanem gyakorlatilag is nagy haszonnal járna. Viszont, mint szintén a bécsi példa mutatja, egyáltalán nem okozna inflációt és pénzünk vásárlóerejére sem lenne befolyással.

– A kormány még egy mulasztást követ el. Tudniillik nem használja ki az ország lakosságának stabil lelki egyensúlyát arra, hogy megtegye a gyökeres és radikális államháztartási leépítő intézkedéseket. Ezekre is feltétlenül szükség volna, mert nemcsak évtizedekig, hanem már évekig sem tudjuk elviselni különösen a közületi költségvetések terheit. Akkor, amikor nálunk a nemzeti jövedelem 40–50 százalékát teszik ki az autonómiák és közületek kiadásai, elképzelhetetlen, hogy a mai helyzetet továbbra is fenntartsuk. A népességi és teherarányokat tekintve Európában talán csak Anglia dolgozik körülbelül hozzánk hasonló számokkal. A magyar nemzeti jövedelem az újabb közterheket tovább elviselni nem képes és a tőkefogyasztás kétségbeejtő útján feltétlenül meg kell most már állanunk.

Éber Antal ezután hangoztatta, hogy rá kell nevelni a népet, hogy pusztán az államháztartás területén mindent elérni nem lehet, annál is inkább, mert szükség van az autonómiák gazdálkodásának beszüntetésére, vagy leépítésére és a közigazgatás jelentős egyszerűsítésére. Szűnjenek meg a helyi pártkotteriák, amelyeknek költségeit nem bírjuk. Tagadja, hogy valóságos autonómia lenne a fővárosban, a vidéki városokban és a megyéknél. Ilyen autonómiákra nincs szükség, azok túldrágák és feleslegesek. A termelés érdekében át kell formálni a nevelést. A kisgazdákat rá kell nevelni az okszerű gazdálkodásra. Az egész alsó- és középfokú gazdasági oktatást át kell szervezni.

Ezután a költségvetésből vett adatokkal összehasonlító kimutatást olvas fel, amelyben bemutatja, hogy művészeti célokra sokkal több van beállítva, mint a gazdasági nevelésre. A művészetekből nem élhet meg az ország, de egy jól gazdálkodó ország eltarthatja a művészeteket. Nem lehet tovább folytatni azt a politikát, hogy évente 5000 jogász tanuljon az egyetemeken, ugyanakkor a gazdasági főiskolákon csak 800 ifjú nyerjen kiképzést nálunk az agrárországban.

Esterházy Móric gróf: Úgy van! A gazdasági szakoktatás az alapja mindennek.

Éber foglalkozott ezután az ipari és mezőgazdasági problémákkal s hangsúlyozta, hogy a mezőgazdasági termeléssel szemben a gyáriparnak való túlságos kedvezés állami berendezkedésünk egyik legnagyobb és végzetes hibája.

Müller Antal és Petró Kálmán: Úgy van! Úgy van!

Éber Antal: Követelte, hogy szállítsák le a közszükségleti cikkek árát és csináljanak jó külkereskedelmi politikát. Mi nem a művészetünkkel, hanem mezőgazdasági terményeinkkel akarunk kereskedni. Nyissák meg a sorompókat és engedjék be a külföldi olcsó árukat, mert a jelenlegi magas közszükségleti cikkek árait csak így tudjuk lenyomni, s így megöljük a karteleket. (Nagy taps.) Végül csodálkozásának adott kifejezést, hogy Eckhardt Tibor dicséri a tervgazdálkodást, holott az intervencionizmus minden téren káros és hátrányos. Kifejti, hogy az intervención nyugvó tervgazdálkodás tulajdonképpen a fogyasztás szabályozása. Nekünk azonban ebből már elég volt, mert mi ismerjük a zsír, hús, kenyér, liszt és a többi jegy rendszerét. Beszéde végén a gazdasági szabadság mellett foglalt állást s bejelentette, hogy a költségvetést nem fogadja el.

        Az Esti Kurír rövid tudósítása Éber 1933. májusi kamarai elnöki megnyitójáról. Ugyanerről az ülésről a Magyarország eltérő hangsúlyú beszámolója is fennmaradt. Megjelent: 1933. május 19.



      

     
     A Budapesti Kereskedelmi és Iparkamara ma délben kezdte meg teljes ülését.

Éber Antal elnöki megnyitójában a világgazdasági helyzet legújabb alakulását ismerteti, amelyből alig lehetséges javulást következtetni. Megállapítható, hogy semmiféle oly intézkedés, amely kizárólag a pénz oldaláról mesterkélt vagy erőszakos beavatkozásokkal próbálja a gazdasági válságot gyógyítani, nem képes tartós eredményt előidézni, mert az ily monetáris beavatkozásokkal előidézett átmeneti javulások a gazdasági élet felszabadítása nélkül csak újabb és mélyebb bajokat idéznek fel.

A valuták stabilitásának mesterséges felborítása a világ külkereskedelmének csak újabb összeesését eredményezi, már pedig egyedül a külkereskedelmi forgalomnak emelése és ezzel a nemzetközi munkamegosztás elvének újból való érvényesülése volna képes a folyton elmélyülő válságnak határt szabni.

Nagy megnyugvásunkra szolgálhat, hogy kormányunk — a pénzügyminiszternek világos és határozott kijelentései szerint — semmiféle oly megoldásra, amely a pénz felhígítására irányulna, nem kapható és termelő osztályaink súlyos szenvedései és nélkülözései között is teljes helyesléssel és elismeréssel kell fogadni, hogy a kormány mindenféle kül- vagy gazdaságpolitikai kalandtól tartózkodva, higgadt és mérsékelt megfontolások útján kíván a lakosság súlyos helyzetén segíteni.

Fenntartja azt az ismételten hangoztatott meggyőződését, hogy a bajokon csakis a szabadkereskedelem elveinek minél teljesebb érvényesítése útján lehet segíteni és annak a reményének ad kifejezést, hogy a világgazdasági konferencián Magyarország azok között az államok között fog helyet foglalni, amelyek a nemzetközi munkamegosztás nagy elvének és így a szabadkereskedelem mielőbbi helyreállításának lesznek szószólói.

Éppen így nyomatékosan kell állást foglalnunk minden tervgazdálkodási propagandával szemben.

Meggyőződése, amit a jelen szomorú tünetei is mutatnak, hogy egyedül a gazdasági liberalizmus lesz képes azokat a súlyos bajokat orvosolni, amelyeket elsősorban az állami intervencionizmus okozott.

Az elnök ezután meleg hangon parentálta el Schwarz Félix kamarai levelezőtagot és üdvözölte Reisz Jenő dr. és Schuchmann Rezső kamarai tagokat legfelsőbb kitüntetéseik alkalmából.

A teljes ülés ezután áttért a napirend tárgyalására.

        Éber 1933. szeptemberi kamarai beszédének rövid Esti Kurír-változata. A párhuzamos Pesti Napló-tudósításhoz képest tömörebben adja vissza az antiliberális gazdaságpolitika bírálatát. Megjelent: 1933. szeptember 27.



      

     
     — A világgazdasági helyzet — mondta Éber — ma már világosan tükrözteti vissza a kamaránk által annyiszor hangoztatott igazságot, hogy a nemzetközi munkamegosztás nagy elvének mellőzése csak pusztulásra vezethet, mert sem az autarkiával, sem tervgazdálkodási ábrándokkal nem helyettesíthető.

A gazdasági liberalizmus és főként a szabadkereskedelem negációja vezetett oda, hogy a legnagyobb országokban ma már a vámbevétel az import-értéknek mintegy negyedrészét veszi igénybe,

hogy a kontingentálási rendszer minden forgalmat meghiúsít és ennek következménye az a tény, hogy 20 ország közül 17 mutatja 1933 első felében a külkereskedelem újabb zsugorodását 1932 első felével szemben.

— Ez az autarkia-láz, a nemzetközi munkamegosztás elvének kigúnyolása vezet oda, hogy immár az összes országok, a nagyok és gazdagok éppúgy, mint a kicsinyek és szegények, óriási közületi deficitekkel küszködnek, amelyeket ideig-óráig lehet kül- vagy belföldi kölcsönnel avagy inflációval fedezni, előbb-utóbb azonban ez az államok és egyéb közületek megismétlődő, sőt fokozódó hiánya mellett nem lesz lehetséges.

— Ami pedig a tervgazdálkodást illeti, Oroszország és az Egyesült Államok példája bizonyítja, hogy a gazdasági erők automatikus érvényesülését semmiféle intervencionizmus nem pótolhatja.

Sikerült a világ legszilárdabbnak hitt és arannyal bőségesen alátámasztott valutáját mesterségesen lerombolni. Ellenben nem sikerült az arany árindex emelése, viszont az agrárolló tovább kitágult és így éppen a farmer van rosszabb helyzetben, mint azelőtt.

Két irányelvet kell betartanunk. Az egyik, hogy kalandos politikai és gazdasági kísérletek mellőzésével igyekezzünk a rendet, békét és nyugalmat idehaza minden áron fenntartani. Ebben a tekintetben elégtétellel állapíthatjuk meg, hogy sokkal jobban állunk, mint akárhány nálunk nagyobb és gazdagabb ország. A másik pedig, hogy azokat a gazdaságpolitikai korlátozásokat, amelyeket a külállamok intézkedései reánk kényszerítenek, csak mint szükséges rosszat tekintsük és törekedjünk arra, hogy az ily korlátozások a lehető legszűkebb keretben érvényesüljenek,

— Kamaránk a kormánynak a politikai rend, a társadalmi béke és nyugalom fenntartására irányuló komoly törekvéseit teljes erejével alá fogja támasztani és viszont arra fog törekedni, hogy a gazdasági élet szabadsága, amennyire csak lehet, ezekben a nehéz időkben is megóvassék.


     

    
    
    
    
     
      
        
              
                Közgazdasági ismereteket a középiskolákba — Nemzeti Újság
              

            
      

    
     
      
        Éber Antal teljes felszólalása a középiskolai törvényjavaslat vitájából, a Nemzeti Újság 1934. április 18-i tudósítása alapján. A forrásközlés ezt követően Hóman Bálint válaszával és további parlamenti felszólalásokkal folytatódik; a jelen fejezet csak Éber felszólalását közli.



      

     
     Éber Antal a középiskolai javaslathoz szólt hozzá és a miniszter figyelmébe ajánlotta, hogy a közgazdaságtudomány alapvető ismereteit már a középiskolákban tanítsák. Már az ifjúságnak is szüksége van, hogy megtudja, mi az a tőke, mi az a defláció, infláció, pénz, kereslet, kínálat, intervencionizmus, azonkívül szükséges, hogy az egyszerű adózási rendszereket is megismerje. Egyszóval olyan ismereteket kapjon, amelyeknek hiányát rettenetesen nélkülözi a mai generáció. A mai világban rengetegen fejezik be tanulmányaikat érettségivel…

Petrovácz Gyula: A tanulók 71 százaléka.

Éber Antal: Sokan orvosnak, mérnöknek mennek, tehát ezek sem jutnak a közgazdasági ismeretek közelébe. Ismertet egy történetkönyvet, amelyet ma tanítanak a középiskolákban és amelyben a tatárjárással kapcsolatban Temesvár bevételével sokkal bővebben foglalkozik, mint az egész Széchenyi-korszakkal.

Hóman Bálint kultuszminiszter: Harmadik gimnazista tankönyv.

Éber Antal: Itt van a VIII. gimnázium történelmi könyve. Nem mondja, hogy ne tanuljuk a régi Nagymagyarország történelmét és földrajzát, de ebben a könyvben ilyenek vannak például: „Erdőkben hazánk igen gazdag”. Ugyanakkor a legnagyobb gondot kereskedelmi mérlegünkben a fabehozatal okozza. A tankönyv ezután azt írja, hogy gazdag szénbányáink vannak, sóbányáink pedig legdusabbak Európában.

— Mikor nyomták ezt a könyvet?! — kiáltoznak az egységespártról.

Éber Antal: Ma is alkalmazásban van.

Petri Pál: Nincs engedélyezve.

Éber Antal: Ide van nyomtatva az engedélyezés száma. A kiadó nem nyomtat hamis számot.

Petri Pál államtitkár feláll helyéről, átmegy Éberhez és felveszi kezébe a tankönyvet és fejcsóválva nézegeti. Ugyanakkor Kornis Gyula a kultuszminiszterhez siet és őneki sug valamit.

Éber Antal ezután a tankönyv egy közgazdasági ismertetését olvassa fel általános derültség közben.

Petri Pál: A kultuszminisztérium, vagy a kereskedelmi minisztérium engedélyezte ezt a könyvet?

Éber Antal: A kultuszminisztérium.

Hóman Bálint kultuszminiszter: Ennek a tankönyvnek a használatát már megtiltottuk.

Éber Antal: A kereskedők, ha az ember VIII. osztályos történelmet kér, ezt adják.

Hóman Bálint kultuszminiszter: Mert senki sem veszi meg.

Éber Antal: Négy gimnáziumban tanítják. Ezután arról beszél, hogy a tanároknak is több közgazdasági ismerettel kellene rendelkezniök. A tanuló a mai tanrendszer mellett megtudja, hogy egy kétezerévvel ezelőtt elhangzott szónoklatnak mi a hibája, de arra, hogy mi a pénz, nem tanítják meg. Hogy aztán a közgazdaságban tanulatlan közönség milyen nyomást tud gyakorolni a kormányra, arra példa Anglia. A közgazdaságtudományt bele kell vinni a középiskolába, de nem egy hátsóajtón a történelemhez kapcsolva, nem a történelemtudománynak 33 százalékos melléktárgyaként. A tanterv ne tegye lehetetlenné, hogy a magyar ifjúság közgazdasági tudományokat is elsajátíthasson.

Hóman Bálint kultuszminiszter: Nem teszi lehetetlenné.

Éber Antal ezután a javaslatot, amelyet egyébként jónak tart, elfogadja.


     

    
    
    
    
     
      
        
              
                Interjú Éber Antallal — Pesti Napló
              

            
      

    
     
      
        Interjú Éber Antallal söregi mintabirtokán a mezőgazdaság, a kereskedelem és az ipar helyzetéről, valamint az állami intervencionizmusról. Az újságírói keret és Éber idézett válaszai együtt alkotják a szöveget. Megjelent: Pesti Napló, 1934. július 15.



      

     
     A pusztán, ahol az ég azúrját cséplőgépek füstje kormozza be, ködfalakat emelve, amelyekből júliusi pompájában bontakozik ki a horizont, szokatlan kép tárul a látogató elé. A földesúr Mária Terézia korának gazdasági szervezetét tanulmányozza, eredeti forrásmunkák alapján, amelyekből megállapítható, hogy felsőbb utasításra gyapottermesztési kísérletek folynak a Bánátban, a mezőgazdasági termelés irányítására a tervek, utasítások és intézkedések egész sora született meg az udvari kancellárián, amely ehhez képest szabta meg a behozatali vámokat és egy pillanatig sem habozott, amikor úgy látta jónak, hogy behozatali tilalmat vagy valami más, a fogyasztást drágító és az egyéni kezdeményezést megkötő és megölő korlátozást léptessen életbe. Egy-egy ilyen, 160–170 évvel ezelőtt kelt császári pátens bátran megjelenhetnék akármelyik közép-európai állam hivatalos lapjában és az olvasót csak a szöveg ódonsága lepné meg. De nem lephetné meg a szellem, amely friss, eleven maradt.

A modernizált császári pátensek

Azokban az államokban, ahol a beavatkozás műve még nem volna teljes, ahol egyik vagy másik termelést szabályozó vagy forgalomkorlátozó intézkedés még kiegészítésre szorulna, a kormányok és kodifikátorok forduljanak bizalommal a Mária Terézia korából fennmaradt kútfőkhöz, a tökéletesen keresztülvitt, 100 százalékos céhrendszer törvénytárához. Néhány tollvonás — a közben lezajlott másfél évszázad úgy tűnik tova, mintha sohasem lett vagy el sem múlt volna — és Mária Terézia kora elevenedik meg előttünk a posthumus rendelkezések aktualitásában.

És a földesúr: dr. Éber Antal éppen így elemében van, amikor söregi mintagazdaságának újításait, a termelés átállítására, új termelési ágak bevezetésére irányuló kísérleteit magyarázza a látogatónak.

A söregi uradalom nem is érezte meg a hathetes szárazságot. Holdanként 16 mázsa 86 kilogramos búzája termett, szemben a környező gazdaságok 5–6 mázsás, fajsúlyra is jóval gyengébb termésénél. Ezekben nagyrészt még úgy gazdálkodnak, mint Mária Terézia idejében, míg Söregen láttunk olyan parcellát, amelyben 95 uradalom lucernamagját próbálják ki, hogy jövőre kellő tapasztalat s kellő választék álljon rendelkezésre.

Nem csoda, hogy az egész vidék zsellérei és kisgazdái közül az számít beérkezett embernek, aki cselédnek vagy aratómunkásnak szerződik a söregi uradalomba. A beérkezettek — számra mintegy kétszázan — nem cserélnének egy-egy húszholdas birtokossal sem. Söregen részesedés jár minden teljesítmény után, úgyhogy az Alföldnek ezek az arriváltjai félre is tudnak tenni valamit a keresetükből „rosszabb időre”.

A mezőgazdasági eredmények

— A mezőgazdaság helyzetében szinte félreismerhetetlen a javuló tendencia — válaszolja első kérdésünkre Éber Antal, a söregi földesúr. — Helyeslem azt a módot, ahogy az idén a búzaértékesítés történik, mert tisztában vagyok azzal, hogy az adott viszonyok között más kivezető út nem volt, más megoldás nem kínálkozott. A javuló tendenciából azonban a mezőgazdaság fogyasztóképességének és vásárlóerejének javulására egyelőre még nem lehet messzebbmenő következtetést levonni; ez függ a további terméseredményektől, elsősorban a kapásnövények hozamától is.

— Általában a kormány mezőgazdasági exportfeleslegeink külföldi értékesítésének kérdését nagy szorgalommal, körültekintéssel és szerencsés kézzel oldotta meg. Az elért eredmények értékével csak akkor lehetünk igazán tisztában, ha figyelembe vesszük, hogy a kormány hivatalba lépésekor meglehetős rendezetlenek, ziláltak voltak a viszonyok, még Ausztriával is, amellyel akkor éppen vámháborúban álltunk. Nem hiszem, hogy az adott helyzetben, az egész vonalon tapasztalható autarkiás törekvésekkel szemben, többet lehetett volna elérni.

— Igaz, hogy az export fokozása zárolt külföldi pengőkövetelések felszabadítása ellenében történt s így nem járt együtt a devizamérleg javulásával, de ezen a réven mégis csökkenteni tudtuk külföldi tartozásainkat s emellett komoly támogatást biztosítottunk a mezőgazdaságnak. amely számos vonatkozásban máris megérzi ennek hatását. Csak két választás volt: az eladhatatlan készletek halmozása vagy a külföldi követelések felszabadítása. Az intézőkörök nem tehettek mást, minthogy ez utóbbi módon keresték és keressék ma is a megoldást.

Állami beavatkozás, dohánykisárus — kereskedői privilégiumokkal

— Arra a kérdésre, hogyan foglalok állást az irányított termeléssel és az állami intervencionizmus más kísérleteivel és intézkedéseivel szemben, felsorolhatnám az általam évek óta hangoztatott és a közben történt eseményektől soha meg nem cáfolt tételes igazságokat. Belátom, hogy nem állunk egyedül ezen a téren, sőt még azt is figyelembe veszem, hogy hasonló irányú rendelkezések történtek a gazdasági szabadság klasszikus földjén, Angliában is a legutóbbi hónapokban. Mindez azonban nem másítja meg felfogásomat.

— Sajnos, ebben a tekintetben az enyhülésnek, a liberálisabb felfogásnak nyomait sem tudom felfedezni a kormány működésében, bár koncedálom, hogy az nem kifejezetten kereskedelemellenes és nem irányul egyénenként sem a kereskedőkkel szemben. Az elveken és elvi igazságokon azonban semmit sem változtat, hogy az államilag irányított szervek teendőik egy részét kereskedőkre ruházzák s így kitermelik a privilegizált kereskedőnek azt a típusát, amely valami részt kap a felelősségből és a haszonból is, körülbelül olyan korlátok közt, mint ahogy az állam ezt a dohánykisárusokkal szemben teszi. Soha nem csináltam titkot abból a véleményemből, hogy ennek a kereskedőtípusnak megszületését, fejlődését és kiterebélyesedését nem látom szívesen. A kereskedelemben én önálló termelőosztályt látok, melynek egzisztálását más termelési ágak boldogulásától nem lehet függővé tenni, még azon az áron sem, hogy az állítólag elérhető előnyökből részesedést juttatnak egyes kereskedőknek.

— Ez tehát semmi esetre sem lehet ok, hogy az intervencionizmus helyzetében és az ezzel összefüggő kormányzati intézkedésekben enyhülést vagy javulást lássak. Ellenkezőleg: az a véleményem, hogy bizonyos kormányzati intézkedések főleg a külkereskedelem terén éppen azért látnak napvilágot, hogy később lehetőséget nyújtsanak az intervencionizmus egyik vagy másik szervének életre keltésére.

Intervencionizmus, fogyasztóképesség, közterhek

— S itt meg kell jegyeznem, hogy az állami intervenciónak, a termelésbe való beavatkozásnak és az értékesítés megszervezésének bizonyos módjait, éppen a külkereskedelmi adottságokra való tekintettel, magam sem tudom elítélni. Ezek közé tartozik a búzaértékesítés kérdésének nemrég történt rendezése, valamint az a mód is, ahogy a kormány az osztrák műfa-kontingens kötelező átvételéről rendelkezett. Ezek az intézkedések azonban, véleményem szerint, nem mehetnek túl a külkereskedelmi megállapodásokból folyó kötelezettségek szűk körén és semmi esetre sem terjeszkedhetnek ki a belföldi forgalomra, mint ahogy ez a közszükségleti cikkek egész soránál olyan drasztikus módon történt.

— Természetes, hogy ezeknek az intézkedéseknek súlyát elsősorban a kereskedelem sínyli meg, gazdaságunknak az az ága, amelyet a fogyasztóképesség katasztrofális leromlása és az elviselhetetlen közterhek amúgy is a legnagyobb súllyal nyomnak. S ez az a pont, ahol talán a legcsekélyebb a kilátás a helyzet javulására, bár itt is koncedálom, hogy a kormánynak az államháztartás kiadási tételeinek megszabásánál számot kell vetnie a politikai lehetőségekkel. A francia kormány hasonló helyzetben az egész kisrentés osztályt tudta maga mögött, amelynek befolyása ilyen kérdésekben szinte domináló. Nálunk, ahol ennek a társadalmi rétegnek képviselői olyan szórványosan lelhetők fel és semmi esetre sem rendelkeznek politikailag számba vehető hatalommal vagy befolyással, sokkal nehezebb a kormány feladata, amikor hasonló elhatározások előtt áll.

Adóreform vagy adótörlések?

— Ez a magyarázata, hogy nem várok sokat az adóreformtól, amelyről állítólag Pannonhalmán tárgyaltak. De különben is nálunk nem adóreformra, hanem adótörlésekre van szükség az egyik oldalon, másik oldalon pedig a kiadási előirányzat olyanarányú leépítésére, amilyenre, sajnos, gondolni is alig lehet. S hogy ezen a téren egyáltalában nem érvényesül a jobb belátás, mutatja az is, hogy a legutóbb kiadott építőanyag-fázisrendeletben olyan horribilis — cementnél például 10 százalékos — adókulcsok vannak, amelyek a termelés példátlan arányú megadóztatását, az építőmunka államilag szervezett megdrágítását jelentik. Vajon mit várhatunk ezek után az adóreformtól?

— Az államháztartás helyzetének ismeretében nem bízhatunk nagyszabású, komoly közmunkák megindításának lehetőségében sem, bármennyire tisztában legyünk ezek szükséges voltával, elsősorban a kisipar szempontjából. A pénzügyi kormány aligha rendelkezik az erre alkalmas fedezettel, nincs és ilyen közterhek mellett nem is lehet számba vehető és e célra felhasználható tőkeképződés a magánosoknál sem, ami viszont egy belső kölcsön kibocsátásának lehetőségeit teszi kérdésessé.

Államháztartás: kielégítő, magángazdaság: tűrhető

— Ha mindennek ellenére a viszonyokat az államháztartás szempontjából kielégítőnek, a magángazdaság szempontjából pedig, ha nem is kedvezőnek, de legalább tűrhetőnek mondom, úgy ez azért van, mert a viszonyok a másfél évvel ezelőtt elért mélyponthoz képest nem romlottak tovább és ez egymagában véve is bizonyos javulást jelent. De nem lehet elismerés nélkül elmenni a politikai konszolidáció ténye mellett sem, amellyel a közép-európai államok sorában szinte egyedül állunk. Mindenáron való ellenzékiség helyett el kell ismerni, hogy számos vonatkozásban helyes és céltudatos a kormány működése. S itt gondolok a pénzügyi kormányra is; mindaddig, amíg a mostani pénzügyminiszter a helyén ül, sem a pengő vásárlóereje tekintetében, sem a devizapolitika terén, de a gazdasági és pénzügyi kérdések más vonatkozásaiban sem kell kínos meglepetésektől tartani.

— Hogy végül a jövő kilátásokról hozzám intézett kérdéseket se hagyjam válasz nélkül: elmondhatom, hogy a mezőgazdaság helyzetében további javulást várok, feltéve, hogy az irányított termelésre vonatkozó elgondolásokat nem váltják valóra s ezzel nem okoznak olyan károkat a mezőgazdaságnak, amelyeket alig lehetne jóvátenni.

A Bánkúti szobra

— Úgy tudom, hogy a földművelési minisztérium kellő energiával folytatja a megfelelő talajművelésre irányuló kísérleteit, amelyekkel a gazdák nagyrészt függetleníteni tudják magukat az időjárás viszontagságaitól s folytatják a nemesített búzavetőmag-akciót is. S itt mellesleg jegyzem meg, hogyha valaki, úgy Baross László, a Bánkúti búza termelője, szobrot érdemel ebben az országban és ha kell még érv az irányított termeléssel szemben, úgy az ő egész munkássága az.

— Sajnos, a kereskedelem és az ipar jövő fejlődése és jövő kilátásai szempontjából már kevésbé vagyok optimista. De erre nézve talán elég, ha utalok a kormány üzemi politikájára, amely távolról sem elégíti ki az érdekelteket, akik ma éppen annyi közüzemmel találják szemben magukat, mint évekkel ezelőtt. A közüzemi jelentésben lefektetett és a törvényhozás által is tudomásul vett intézkedések sajnálatosképpen mind papíron maradtak. Nem tudom annyira lebecsülni az ebből az egész gazdasági életre elkerülhetetlenül előálló kárt, hogy biztatóbb felfogásnak adjak kifejezést az ipar és a kereskedelem jövő kilátásairól. Nekik meg kell elégedniök azzal a negatívummal, hogy a mélyponton túl vagyunk.

K. B.

        Nem Éber írása: a Pesti Napló vezércikke Éber kamarai elnöki beszédéről és az irányított gazdálkodás bírálatáról. Megjelent: 1934. szeptember 28.



      

     
     Seregszemlét tartott mai kamarai elnöki beszédében Éber Antal, seregszemlét az irányított gazdálkodás területei fölött. De minek szavakkal álarcosbált rendezni? Irányított gazdálkodás egy kollektivizmus, kisebb vagy nagyobb mértékben aszerint, hogy az illető rendszer milyen gazdasági vagy lelki gátlásokkal küzd, milyen mértékben van bátorsága tulajdon programjához. De akár fél, akár egész kollektivizmus, valamiben mindenütt egész ez a rendszer, a szabadság gyűlöletében. Amely talán éppen azért olyan féktelen, mert indokolatlan. Hiszen ha legalább tények támasztanák meg. De nem. A gyakorlat mindenütt a kötött gazdálkodás, az irányítás, az intervencionizmus, tehát a kollektivizmus ellen szól. És mentől inkább ellene a gyakorlat, annál inkább mellette a diktatúra, amely elvakult dühében, kudarcoktól korbácsolt elfogultságában a tényeket akarja büntetni. Hogyan is mondta Hegel, aki német filozófus volt, a világ legelvontabb és leghomályosabb filozófusa, olyan homályos, hogy egyformán bele lehet magyarázni a marxizmust, amely egyébként és ezt sose felejtsük el, szintén német, mint a nacionalszocializmust, amely ugyancsak német. Hegel mondta valakinek, aki tényekkel cáfolt rá az ő elméletére: umso schlimmer für die Tatsachen. Magyarul: annál rosszabb a tényeknek. Hát bizony azoknak, köszönjük a kérdést, most elég rossz. Amiket Éber Antal az orosz állatállomány, a hús, a tojás, tejfogyasztás katasztrofális zsugorodásáról, de főként a munkabérek zuhanásszerű eséséről mondott, a szovjet katasztrófáját mutatja, amin éppen olyan kevéssé változtat a hegel—sztálini dialektika, mint a hegel—náci dialektika azon, hogy Németország exportja csökkent, a jegyfedezeti alap eltűnt és most a legsúlyosabb gazdasági megszorításokat kell alkalmazni. És hogy az amerikai államadósság éppen úgy növekszik, ahogyan a termelési index csökken… És beszélt Éber Magyarországról is, ahol szintén van gazdasági diktatúra, mégpedig karteldiktatúra. Tűzifa- és burgonyakartel, kartelek, amelyek primérszükségleti cikkek, tömegfogyasztási cikkek árát emelik. Drágítanak. És itt a tejrendelet. Bajok vannak nálunk is. Rétegenként, sávonként. Ezeken segíteni kell. A magyar gazdasági területet ki kell tisztítani. De mi ez a kollektív gazdasági területek általános hanyatlása és tömegnyomorúsága mellett. Mert ott az van. Csak az. Irányított termelés — irányított tönkremenés. Az életet nem lehet irányítani, csak az élet irányíthat. Ha egy társadalom kollektív öngyilkosságot akar elkövetni, legokosabb, ha áttér a kollektív gazdálkodásra. Ez az önpusztítás legbiztosabb módja. Hogy a legolcsóbb is? Az ára igazán nem nagy. Csak államok, népek, kultúrák pusztulása. Különbség a szabad és a kötött gazdálkodás közt? A szabad gazdálkodás a rögöt műveli, a kötött gazdálkodás a rögeszmét.

                Éber a gazdasági szabadságot védelmezi — Pesti Napló
              

            
      

    
     
      
        Éber Antal képviselő költségvetési felszólalása a Házban, beszámoló a Pesti Napló 1936. május 6-i számából.



      

     
     Éber Antal (pk) volt a következő felszólaló. Megköszönte Ujfalussy Gábornak, hogy olyan meleg szívvel beszélt a gazdák nehéz helyzetéről.

— Az utóbbi időben a gazdasági élet sok területén a javulás bizonyos tünetei fedezhetők fel — folytatta — és ebben a tekintetben azok a momentumok, amelyeket a pénzügyminiszter expozéjában előadott, kétségkívül helytállanak. Ha azonban a gazdasági és pénzügyi élet egész területén figyeljük meg a mai idők jelenségeit, akkor, sajnos, ezekkel a kedvező momentumokkal szemben igen súlyos mozzanatokat is találunk. Budapesten az adó fejében eszközölt érdemleges zálogolások összege 60 százalékkal emelkedett, ez év első két hónapjában a nemleges zálogolások összege 70 százalékkal, a transzferálások összege 130 százalékkal és a megtartott adóárverések száma 100 százalékkal emelkedett egy év alatt.

— Én ezekből az adatokból nem akarok döntő következtetéseket levonni, de aggodalmunknak kell kifejezést adnunk, hogy az adóbehajtási apparátus teljes erővel és az adózók fizetőképességére való tekintet nélkül végzi munkáját. A másik jelenség, amellyel foglalkozni óhajtok, a tőkeképződés kérdése. Szomorú jelenség, hogy 1930-tól 1935-ig a pénzintézeti betétállomány 20 százalékkal csökkent. Most pedig azt látjuk, hogy költségvetésünk újból 75 millió deficittel zárult.

— Én nagyrabecsülöm a pénzügyminiszter úrnak azt a munkáját, hogy 200 000 pengővel leszorította a deficitet, mégis azt kell mondanom, hogy az évről évre visszatérő nagy deficit a bizalom aláásására alkalmas. Tisztában vagyok azzal, hogy milyen nehéz feladat nálunk az államháztartás egyensúlyát megőrizni. A pénzügyminiszter megérdemli az elismerést már csak azért is, mert nem folyamodott kényszerkölcsönökhöz. Mégis fenn kell tartani azt a véleményemet, hogy a 75 milliós deficit megakadályozza a bizalom légkörének kialakulását, anélkül pedig a gazdasági élet javulása el sem képzelhető. A legfontosabb feladat tehát: mindenáron egyensúlyba kell hozni a büdsénket.

Az intervencionizmus jegyében 1930 óta állandóan káros beavatkozás történik a kamatláb kialakulásánál és mostanáig minden megtörtént annak érdekében, hogy a tőkeképződés az országban ne indulhasson meg. Hiábavaló minden harc a munkanélküliség ellen addig, amíg nincs tőke. Tőke nem lehet tőkeképződés nélkül, tőkeképződés nem lehetséges bizalom nélkül és bizalom nem lehetséges mesterséges hatósági beavatkozás révén.

Rátz Kálmán: Más oka is van, például az általános nemzetközi bizalmatlanság.

Éber Antal: Elismerem, hogy sok egyéb ok is fennforog, de újra vissza kell térnem a hatósági beavatkozás kérdéséhez. Ha azt akarjuk, hogy nálunk a bizalom atmoszférája újból helyreálljon, akkor nem szabad pillanatnyi eredmények kedvéért hozzányúlni megkötött szerződésekhez és vállalt kötelezettségekhez. Addig, amíg az államhatalom nem hagy békét a gazdasági életnek, amíg nem szűnnek meg a folytonos beavatkozások, amíg a piac áralakító tevékenységét minden pillanatban lekötjük hatósági rendszabályokkal, addig senki sem tudhatja, hogy vagyonával egy esetleges újabb hatósági rendszabályozás révén mi történik. Ilyen körülmények között nagyon nehéz olyan módokról gondoskodni, amelyek teljes biztonságot nyújtanak. Amíg a mostani mentalitás nem változik meg és nem alakul úgy át, hogy megint a gazdasági erők automatikus működésének engedik át a gazdasági élet területén a vezető szerepet, addig a bizalom helyreállását, a viszonyok konszolidálását várni nem lehet. A mai viszonyok között szükséges az adóreformot keresztülvinni. Szerintem a jövedelmi adóztatás mostani rendszere Magyarországon csődöt mondott. Helyesebb volna a jövedelmi adót kikapcsolni adórendszerünkből és ezt jogosabb és méltányosabb adóval pótolni.

— Már január 21-én indítványoztam a Házban, hogy amennyiben a mezőgazda rendkívüli beruházásokat eszközöl, úgy adják meg számára azt az adókedvezményt, amelyet a háztatarozásoknál és átalakításoknál nyújtanak. Ezenkívül indítványoztam azt is: amennyiben egy mezőgazdasági üzem gazdálkodása körében több munkabért folyósít, mint amennyi az átlagosnak megfelel, a többletmunkabér után az üzem részesüljön 30 százalékos adókedvezményben. Sajnos, e két indítványom még nem vált valóra.

— Nem azért nem fogadom el a költségvetést, mintha nem lennék bizalommal a pénzügyminiszter iránt, de meggyőződésem, hogy az intervencionizmus folytonos fokozódása, ami a mostani kormány részéről újabban tapasztalható, a magángazdasági életbe való beavatkozás és ezzel a gazdasági bizonytalanság fokozása nagyon rossz hatást gyakorol egész gazdasági életünkre. Mindenütt megdöbbenéssel látjuk: amilyen arányban nő az állam gyengesége, olyan arányban emelkedik ambíciója, amilyen mértékben hiányoznak eszközei ahhoz, hogy javításokat eszközölhessen, olyan mértékben nő a törekvése abban az irányban, hogy mindenen tudjon segíteni, mindenbe tudjon beavatkozni. Itt van például az úgynevezett szövetkezetek pénzügyi szanálása is.

— Ezekben a szövetkezetekben tulajdonképpen az állam önmagával szövetkezik és azokkal, akik vezetik a szövetkezeteket. Jó volna már egyszer megállni ezen az úton és az államnak számolnia az adófizető polgárok adóztatási képességeivel. A bizalom helyreállítását, amely nélkül javulás nem következhetik be, csak akkor várhatjuk, ha a gazdasági szabadság levegője újból be fog következni a gazdasági életben. Minthogy a mostani kormány vezetése mellett a gazdasági szabadságtól eltávolodunk és a gazdasági szabadság egyedül helyes útját a költségvetésben és a kormány gesztiójában biztosítva nem látom, — fejezte be beszédét Éber Antal — minden elismerésem mellett, amellyel a pénzügyminiszter munkája iránt viseltetem, a költségvetést nem fogadom el.


     

    
    
    
    
     
      
        
              
                A kereskedelmi korlátozások és a gyáripar kiváltságai ellen
              

            
      

    
     
      
        Éber Antal teljes felszólalása a képviselőház 1937. májusi költségvetési vitájából, a Pesti Napló 1937. május 5-i tudósítása alapján. A forrásközlés a teljes parlamenti nap eseményeit és más képviselők beszédeit is ismerteti; a jelen fejezet a formális üléskezdetet és Éber felszólalását közli.



      

     
     Kornis Gyula elnök 12 órakor nyitotta meg az ülést.

Éber Antal súlyos kritikát mondott kereskedelmi politikánk irányzatáról. Míg a nyugati államokban ma már igyekeznek véget vetni a kereskedelem szabad kifejlődését akadályozó gátaknak, nálunk nyoma sincs ilyen szándéknak. Nickl Alfréd egyik beszédéből kiderült, hogy Magyarország jól érzi magát a protekcionista elzárkózás világában. Kunder Antal, a Külkereskedelmi Hivatal vezetője pedig írt egy cikket, amely valóságos szerelmi kirohanás a kereskedelmi korlátozások mellett. Az állam páratlan és példátlan védelmet nyújt a gyáriparnak a vámtarifában s ezt még adókedvezményekkel fokozza. 1937 február 15-én 104 árut helyeztek behozatali engedély kötelezettsége alá, ezzel az intézkedéssel a vámtarifa alá tartozó 975 árucikkből már 710-hez kell behozatali engedély. Az intézkedések azt mutatják, hogy a kereskedelem korlátozását a maximumig akarjuk fejleszteni. 133 gyár élvez adómentességet. A legmélyebben vagyunk a korlátozások rendszerében és még mélyebbre akarunk lesüllyedni.

A protekcionizmus csak a gyáripar javát szolgálja. A korlátozások nem védték meg a kézműiparosságot. 1930-tól 1935-ig 50 000 kézműiparos hagyta abba foglalkozását. Az összes állami terhekből 13 százalékot fizet a gyáripar, 15 százalékot a kézműiparosság.

— Ez a protekcionista rendszer súlyos sérelme az egész magyar gazdasági életnek, súlyos károkat okoz, — hangoztatta Éber Antal. — Minden törekvésünk arra irányul, hogy megvalósítsuk az elvet: kész gyáripari terméket nem szabad behozni. Így teljesen össze fog zsugorodni legnagyobb iparágunknak, a mezőgazdaságnak a piaca. Ha mi nem veszünk át kész gyáripari terméket, tőlünk nem veszik át mezőgazdaságunk termékeit. (A kormánypárton az agráriusok majdnem valamennyien helyeselnek.)

Éber ezután statisztikai adatokat olvas fel. Sehol a világon nem fejlődött olyan arányokban a gyáripar, mint nálunk az utolsó évtizedben. Ugyanakkor a gyáriparban foglalkoztatott munkásság átlagkeresete csökkent. 1928-tól 1936-ig, tehát a nagy lendület ideje alatt 240 000-ről mindössze 10 000-rel emelkedett a gyáriparban foglalkoztatott emberek száma, tehát megdől az az állítás, hogy csak a gyáripar tud munkaalkalmat nyújtani. Az iparfejlesztés akkor szolgálna szociális célokat, ha gyáriparunk lendületében nemcsak a technika fejlődése révén rendelkezésére álló eszközökre helyezné a súlyt, hanem a foglalkoztatási létszámot is megfelelő arányban emelné és a kifizetett bérek összege is emelkedne.

— Miért kell az egész ország gazdaságpolitikáját arra a síkra állítani, hogy nemtörődve más termelési ágakkal, a mezőgazdasággal, a kereskedelemmel, a kisiparral, a fogyasztóval, minden előnyt, minden eszközt, amely az ország gazdaságpolitikájának rendelkezésére áll, egyedül és kizárólag egy termelési ágnak biztosítsuk? — kérdezte Éber. Hangoztatta, hogy a Darányi-kormány működésében e téren nem javulást, hanem bizonyos árnyalati rosszabbodást tapasztal.

Kritika a Külkereskedelmi Hivatalról

Ezután a Külkereskedelmi Hivatal szerepével és közjogi helyzetével foglalkozott. A hivatal most a külügyminisztériumhoz tartozik, a külügyminiszter azonban kijelentette, hogy neki legfeljebb adminisztrációs szempontból van köze a hivatalhoz, felelősséget nem vállal érte. A Külkereskedelmi Hivatal ilymódon valósággal állam lett az államban. Senki sem gyakorol felügyeletet felette, maga csinálja az ország gazdaságpolitikáját. Bevételei és kiadásai pontosan 650 000 pengőt tesznek ki, nincs elszámolás, nincs indokolás a zárszámadásokban. A hivatalnak külön adóforrásai vannak, amelyeket nem bocsát az országgyűlés ellenőrzése alá. Van egy úgynevezett lefölözési rendszer. Ha valaki exportál és a Külkereskedelmi Hivatal úgy találja, hogy a kivitelen túlsokat keres, lefölöz valamit a keresetből a kassza javára. Ha azután valaki nem jár jól egy exporttal, akkor ebből a kasszából térítést kap. Az országgyűlés nem tudja, milyen címen történik a lefölözés, mikor és kinek adnak prémiumot, nem látja a személyi és dologi kiadásokat. Minden ellenőrzés lehetetlen.

— A Külkereskedelmi Hivatal működésében három uralkodó vonást lehet megkülönböztetni, — mondotta Éber Antal. — Az első: szerelmese a kereskedelempolitikai korlátozásoknak. Második uralkodó vonása: a magyar kereskedelempolitikai adminisztráció állandó, soha el nem múló, lehetőleg független intézményévé akar fejlődni. A harmadik jellegzetes vonás: a kereskedelmet ki akarja kapcsolni a külkereskedelemből, a belső kereskedelmet át akarja játszani a szövetkezeteknek nevezett államilag támogatott intézmények kezére, ezzel véli fokozni, megtartani és konszolidálni népszerűségét. A hivatal jelenlegi vezetőjét kiválóan alkalmas embernek tartottam arra a szerepre, hogy kereskedelmi attasékat küldjön külföldre, akik tanulmányoznák a piacot, tapasztalataikról jelentést tennének s így tanácsaikkal befolyásolnák a hazai termelést. A hivatal vezetőtisztviselői a katonaságtól, minisztériumokból, a szakirodalomból kerültek az intézményhez. Képtelenségnek tartom, hogy ezek az emberek a kereskedelem funkcióit helyettesíteni tudnák.

— Nekik van jó állásuk s egyelőre csak ez a fontos, — szólt közbe Fábián Béla.

Éber Antal: Ez a politika borzalmasan megbosszulja magát. A Külkereskedelmi Hivatal hatalma állandóan növekedik s minél tovább tart, annál nehezebb lesz valamikor a gazdasági szabadsághoz visszatérni.

„Elismernék 10–15%-os vámvédelmet, de…”

— Ha mesterségesen megdrágítjuk a gyáripar termékeit, ezáltal megdrágítjuk a mezőgazdaságot és a kézműipart. Elismernék 10—15 százalékos vámvédelmet a magyar iparcikkek részére, de amíg élek, dolgozzam a közélet bármely fórumán, mindig felszólalok a kizárólagosságot jelentő kedvezmény, a példátlan protekcionizmus ellen, amelyet semmiféle szociális szempont sem támaszt alá. Mélységes részvéttel viseltetem azok iránt, akik ennek az igazságtalanságnak áldozatai. Az ipari miniszter úr a kartellbizottság legutóbbi ülésén úgy beszélt, mintha a bizottság azért alakult volna, hogy a kartelleket védje. A mai gazdasági bajok felidézésében igen nagy része van az egyoldalú gazdaságpolitikának, az egyoldalú vámpolitikának és a mérhetetlen protekcionizmusnak. Ha társadalmi nyugtalanság jelentkezik, abban is nagy része lesz ennek a vám- és kereskedelempolitikának.

— Mivel úgy látom, — így fejezte be beszédét Éber Antal — hogy a jelenlegi kormány sem hajlandó arra az útra térni, amely fokról-fokra visszatérést jelentene a szabadkereskedelemhez vagy legalább a szabadabb kereskedelemhez, a költségvetést nem fogadom el.


     

    
    
    
    
     
      
        
              
                A kereskedelem szabadsága az „egykéz” ellen
              

            
      

    
     
      
        Éber Antal teljes felszólalása a kereskedelmi tárca költségvetési vitájából, a 8 Órai Újság 1937. május 25-i tudósítása alapján. A forrásközlés más képviselők későbbi felszólalásait is ismerteti; a jelen fejezet Éber beszédét és az annak részét képező közbeszólásokat közli.



      

     
     Az első szónok Éber Antal volt, akit a Ház minden oldalán nagy figyelemmel hallgattak. A viharsarok megmaradt töredéke, Jurcsek—Mocsáry—Antal, felsorakozott Éber Antal beszédére, de csak igen halkan és csak a beszéd második részében kockáztattak meg néhány közbeszólást.

Éber Antal beszédének elején méltatta Horthy Miklós kormányzó legutóbbi beszédét, amelyben a kereskedelemmel foglalkozott és kijelentette, hogy ne akarjon mindenki az államból élni.

Éber ezután félórás beszédben védte meg a szabadkereskedelem rendszerét az egykéz gondolata ellen.

— Sokan azt hiszik, — mondotta, — hogy a kereskedelem felesleges valami, amely csak megdrágítja az árut a termelőktől a fogyasztókig és csak többletet jelent a közönség számára. Ez nem így van, hiszen nálunk a kereskedelem, sajnos, nem játszik olyan nagy szerepet, mint a nyugati országokban. A statisztikai évkönyv szerint Magyarországon a kereskedők arányszáma 5.1 százalék, míg a nyugati országokban ez a szám eléri a 20 százalékot, — és csak tőlünk keletre, a Balkánon alacsonyabb.

A magyar kereskedő tehetsége

Esztergályos János: Tudatosan, célzatosan pusztítják a kereskedőket.

Éber Antal: Megfelelő kereskedelmi szabadság mellett lehet csak az intellektuális ifjúság nagy problémáját megoldani. A szabadkereskedelem az iparra is ösztönző jó hatással van. Mert egészséges versenyt tud kelteni.

Czirják Antal: Meg tudja fogni a karteleket.

Éber Antal beszéde további részében egy olyan emberre hivatkozik, akiről köztudomású, hogy a kötött gazdálkodási rendszernek a híve, — Hjalmar Schachtra, aki legutóbbi beszédében kijelentette, hogy a kereskedelem tevékenysége hatalmas gazdaságpolitikai funkció, melyet a nemzet életében semmivel sem lehet pótolni. Ez a megállapítás, — mondotta Éber Antal, — sokszorosan vonatkozik a magyar kereskedőkre, akiknek kivételes tehetsége világszerte ismeretes.

Az ellenzéki padsorokban helyeslően bólogatnak Éber megállapításainál és csak a kormánypárton hallatszik egy-két halk közbeszólás.

Éber Antal: Nagy előnye a kereskedelemnek, — mondotta, — hogy nem kér az államtól semmit. Sem szubvenciót, sem támogatást, csak szabadságot.

Vázsonyi János: A deficitet nem az államnak kell fizetnie!

Esztergályos János: Hagyják békén és a kereskedelemnek ennyi is elég.

Vihar a szövetkezetek segélye körül

Bródy Ernő: Nincs szükségük állami mankóra.

Éber Antal: Nem vagyok ellensége a szövetkezeteknek, hiszen több szövetkezet alapításában vettem részt. De az a felfogásom, hogy a szövetkezetek vezetésére olyan emberek kellenek, akik azt önzetlenül vezetik. A magyar szövetkezetek, főképpen pedig a Hangya, tizenöt éven keresztül 130 millió pengő állami segélyt kapott.

Antal István itt közbeszól:

— Franciaországban még többet kapnak a szövetkezetek… A kereskedők kényszeregyessége is 450 millió pengőbe kerültek.

Esztergályos János: Régi lemez.

Bródy Ernő: Semmi köze ahhoz az államnak.

Éber Antal: A szövetkezeteket állami pénzen szanálják.

Antal István: Nem vették igénybe! (Zaj az egész ellenzéken.)

Éber Antal: A Hangya alaptőkéjének 70 százaléka állami pénz.

Mocsáry Dániel: Úgy látszik, az a baj, hogy a Hangya keresett a lóüzleten…

Ruppert Rezső: Az kalózkodás! (Nagy zaj.)

Jurcsek, Végváry, Mocsáry heves vitatkozásba kezd a baloldalon ülő képviselőkkel, Ruppert, Bródy, Fábián, Farkas, Esztergályos kvintettel. Éber csak nehezen tudja folytatni beszédét és a Hangya lóvásárlási üzletéről beszél.

Farkasfalvi Farkas Géza és Somssich László megállapítására hivatkozik. Kitér a csigamonopóliumra is.

Esztergályos János: Legközelebb már a cserebogarat is monopolizálni fogják.

— Én nem kívánom azt, — mondotta Éber Antal —, hogy ne legyenek szövetkezetek, hiszen a szövetkezeti rendszer a legmagasabb jele a gazdasági kultúrának…

Antal István: Amikor nem volt egykéz, akkor is támadta a szövetkezeteket.

Éber Antal: Nem a szövetkezeteket támadom én, hanem csak a kereskedelem számára kérek szabadságot és kérem, hogy változtassanak azon a gyakorlaton, amely a legutóbbi időben a kereskedelem ellen irányult és azt a hitet keltette, hogy nincs szükség kereskedelemre.


     

    
    
    
    
     
      
        
              
                Tiltakozás az iparkamara elleni vizsgálat ellen
              

            
      

    
     
      
        Éber Antal és Bornemisza Géza iparügyi miniszter parlamenti vitája a gazdasági liberalizmusról, a szociális szabályozásról és az iparkamara autonómiájáról, az Újság 1937. július 2-i tudósítása alapján. A forrásközlés ezt követően más parlamenti ügyekkel folytatódik; a jelen fejezet a teljes Éber–Bornemisza-váltást közli.



      

     
     A képviselőház a kormányzói jogkör kiterjesztéséről szóló törvényjavaslat vitája után rövid szűnetet tartott, majd újra összeült, hogy folytassák a magánalkalmazottak jogviszonyainak szabályozásáról szóló törvényjavaslat részletes tárgyalását. Az első szakasznál Éber Antal mutatott rá a szükséges szociális intézkedésekre, majd visszautasította a miniszternek azt az állítását, mintha a régi időkben nem lett volna a kormányzatokban szociális érzék és a gazdasági liberalizmus ezeket elhanyagolta volna.

Bornemisza Géza miniszter: Ezt nem mondtam!

Éber Antal: Tegnap méltóztatott mondani!

Bornemisza Géza miniszter: Ilyet nem mondtam!

Éber Antal: Hivatkozom a nemzetközi kamara német elnökének megállapítására, amely szerint a gazdasági liberalizmus hatvan esztendeje alatt a világ termelése az azelőttinek hatszorosára, a munkabérek négy-ötszörösére emelkedtek, míg az élelmiszerárak változatlanok maradtak. A gazdasági liberalizmusra vonatkozó miniszteri kritika tehát nem volt helyén.

Bornemisza Géza miniszter: Félre méltóztatott érteni!

Éber Antal: Helyesek a szociális rendelkezések, mert az intervencionizmus, amelyet 1920 óta olyan intenzíven gyakorolnak nálunk, megduzzasztotta a munkanélküliséget. A kormány a legnagyobb kedvezményeket nyújtotta a gyáriparnak, ez viszont a munkásoknak nemcsak nominális, hanem reális munkabéreit is csökkenti. Szóvá kell tennem még azt is — folytatta —, hogy a miniszter úr egy küldöttség előtt kijelentette, hogy a kamara ellen vizsgálatot indit, mert a szövetkezeteket támadom.

Bornemisza Géza miniszter: Köteles vagyok megindítani!

Ruppert Rezső: Köteles visszautasítani!

Sztranyavszky Sándor elnök figyelmeztette Éber Antalt, hogy a szövetkezetek dolga nem tartozik a napirendhez.

Éber Antal: A kamara jegyzőkönyveit felterjesztik a miniszterhez, tehát további vizsgálatnak helye nem lehet.

Bornemisza Géza miniszter: Ezt én állapítom meg, nem a képviselő úr!

Éber Antal: Különben is nem a szövetkezeteket támadom, hanem a szövetkezeti cégér alatt működő állami üzemeket és ezek bírálatát tovább is folytatom, addig, amíg a kamara elnöki székében az autonómia akaratából és bizalmából ülök. (Helyeslés a baloldalon.)

Bornemisza magyarázza a szavait

Györki Imre újra szóvátette az utazók jogi helyzetét és annak rendezését kérte.

Bornemisza Géza iparügyi miniszter válaszolt ezután a felszólalásokra s elsőnek megállapította, hogy a szövetkezeti kérdéssel a javaslatnak semmiféle vonatkozása nincs. A gazdasági liberalizmusról tett megjegyzéseit Éber félreértette, mert csak annyit jelentett ki, hogy a munkaviszonyok szabályozása elől az állam nem térhet ki. Az utazók felmondási idejét és végkielégítési igényét hajlandó rendezni. A javaslattal, mint első lépéssel, elégedjenek meg, a jogviszonyok teljes rendezésére később kerül sor.


     

    
    
    
    
     
      
        
              
                Lemondani! — Fenyő Miksa támadása
              

            
      

    
     
      
        Nem Éber írása: Fenyő Miksa támadó vezércikke a Budapesti Kereskedelmi és Iparkamara ellen indított miniszteri vizsgálatról, amely Éber lemondását követeli. Megjelent: Honi Ipar, 1937. július 22.



      

     
     Költségvetési vita volt a képviselőházban: az általános vita során felszólalt Éber Antal országgyűlési képviselő, a Budapesti Kereskedelmi és Iparkamara elnöke és beszédében, mint már annyiszor, bebizonyította, hogy az ország gazdasági leromlásának legfőbb kórokozója a gyáripar. Ugyanezt bizonyítgatta az iparügyi tárca tárgyalásakor, azután — ha jól emlékszünk — a gazdasági és hitelélet rendjének helyreállítására vonatkozó felhatalmazási törvény tárgyalásakor, a közmunkatörvény tárgyalásakor, az öntözőgazdálkodás kérdésénél, keresztelők, lakodalmak és halotti torok alkalmával, azzal a kitartással és debatteri készséggel, melyet joggal becsülnek nála és mellyel annak idején a fővárosi temetkezési vállalat vezető tisztviselőjét megrohamozta, akivel szemben (ezt tárgyilagosan el kell ismernünk) felül is maradt.

Mi mindezekre a támadásokra nem reagáltunk; ha a gyáripar adóterhét keveselte, vagy azt fejtegette, hogy a gyáripari termelésnek vajmi kevés a szerepe a népesedési problémák megoldása körül, ha sokalta, ami a gyáriparnak a közmunkákból jut, vagy kifejtette, hogy minden jóra fordulna, ha csatlakoznánk az oslói egyezményhez, stb. stb., hallgattunk. Széppen elraktároztuk érveinket, adatainkat, egy szóval sem válaszoltunk, amint ezt a Honi Ipar kitűnő szerkesztője már több ízben keményen szemünkre is vetette. Nem válaszoltunk, nem cáfoltunk, nem vitatkoztunk. Nem mintha lekicsinyeltük volna azt az intellektuális erőt, azt az agitatórius felkészültséget, melyet Éber Antal egyénisége jelent, — ellenkezőleg, mindig respektussal emlegettük dialektikájának fordulatosságát, szellemi cselfogásait, ötletességét, melyekkel a leghamisabb tételeket is színigazságokká tudta varázsolni a felületesek és hozzánemértők szemében, vagy azok szemében, kiknek az eredményes politikai demagógiához éppen ezekre az éberi tételekre volt szükségük. Mindig imponált nekünk a hitvitázók verbalitására emlékeztető szenvedélyesség, mellyel a maga meggyőződését (mert úgy soha senkit nem sikerült meggyőznie, mint önmagát) dogmaként harsogta szét a magyar közvéleményben. Nem lekicsinylés volt a mi hallgatásunk, Éber Antalnak sok mindenfajta kvalitásait értékeltük, sőt — teljes őszinteséggel akarok nyilatkozni ez ügyben — e sorok írója mindig megbámulta, gyakran irigységgel, az egyhúrú, kisszámú témájának taposómalmától soha el nem térő virtuozitását, amellyel a mérges kritikának, csillogó polémiának apró remekműveit tudta kitermelni.

Amíg e képességekkel az opera intézményének felesleges voltát igyekezett bizonyítani, vagy, mint mondottam, a legsikeresebb küzdelmére emlékezve, a temetkezési vállalat vezető tisztviselőjét fektette kétvállra, vagy az erdei iskola igazgatójának, gondolom, háromszobás lakásáról mondott savonarolai ítéletet, addig nem is volt baj. Éreztük akkor is, hogy a legtöbb esetben nincs igaza; sértődöttsége, szenvedélyessége elragadja, de beszédeinek dialektikai kvalitásai kedvéért elnéztük ezt, lévén hogy az ember könnyen megbocsátja az igazságtalanságokat, miket másokkal szemben követnek el. Ezek a képességek rögtön jelentéktelenségbe törpültek és tévedései, szofizmái, igazságtalanságai egész nyilvánvalóságukban és veszedelmes voltukban tárultak elénk, amikor a maga közéleti pozíciójának az agrárok, a kisipar, a kereskedelem felé való kiépítéséhez a legalkalmasabb eszköznek a gyáripar állandó megrohamozását tartotta. Hiába van a gyáriparnak vezető pozíciója az ország közgazdaságában, hiába a megdönthetetlen tétel, hogy a gyáripar összeomlása nemzeti katasztrófa volna, politikai erőt a gyáripar nem jelent, abból az egyszerű okból, mert a gyáripar nem rendelkezik az általa eltartottak tömegeivel. Éber Antalnál kisebb tehetségek is felismerték ezt és ráeszméltek arra, hogy semmi sem hozhat kockázatmentesebb, biztosabb sikert a politikai arénán, mint a gyáripari termelésnek állandó meggyanúsítása, megvádolása, jelentőségének lekicsinylése, jövedelmezőségének csillagászati beállítása. El kell ismernünk, hogy Éber Antal ezt különb tehetséggel művelte, mint akármelyik társa és tehetségén és a mindig kéznél levő idézeteken kívül még segítette e kampányban az a tekintély is, melyet a budapesti kamara elnöksége — Lánczy Leó öröke — rásugárzott. Hogyan? — mondották — ha a Budapesti Kereskedelmi és Iparkamara elnöke, akire a törvény a gyáripari termelés ügyének szolgálatát bízta, ugyanazt mondja a gyáriparról, amit mi hirdetünk a bivalyszilvási népkörben, akkor nem is demagógia az, amivel tömegeinket boldogítjuk, hanem nyilván közgazdasági aranyigazság, mellyel szemben nekünk a jövőben legfeljebb az a kötelességünk, hogy ráduplázzunk.

Tehát — s itt térünk vissza kiindulási pontunkhoz — nemcsak hogy nem bagatellizáljuk le Éber Antal személyét, ellenkezőleg, teljes mértékben értékeljük, amikor megállapítjuk, hogy senki annyit a gyáripari termelésnek ez országban nem ártott, mint ő, senki olyan mértékben a gyáripar elleni hangulat szításához hozzá nem járult, mint Éber Antal.

Nem szálltunk vitába vele, mert hamar átláttuk, hogy hiába cáfoljuk meg tételeit, a gyáriparellenesség olcsó és hálás fegyverét nem engedi kicsavarni kezéből. De másrészt mindig azzal áltattuk magunkat, hogy végül is győzni fog benne és rajta a genius loci, a kamarai elnök magasabb pozíciójának szelleme, megértetvén vele, hogy minden politikai ambíciónál, folyosói körülgratulálásnál, hírlapi glosszaelismerésnél különb rang egy ilyen közéleti pozícióban, mint a kamara elnöksége, megértőnek, méltányosnak, igazságosnak lenni. (Lehet, hogy e balgatag reménységünk mellett tudat alatt valami álbüszkeség is dolgozott bennünk, hogy rejtegetni akartuk előtte és mások előtt elképedésünket, megdöbbenésünket, felháborodásunkat eljárása miatt.)

S ha ma mégis nyilatkozunk az Éber-ügyről, erre csak az a vizsgálat ösztökél, melyet Bornemisza Géza kereskedelemügyi és iparügyi miniszter rendelt el a Budapesti Kamara vezetősége ellen, mely utóbbiból hiányzik a belátás, hogy „az ellentétek kiküszöbölése és összeegyeztetése, nem pedig azok kiélesítése a feladata”, amint azt egy félhivatalos közlemény szerint a miniszter mondotta. A szövetkezetek küldöttsége járult ugyanis panaszával a miniszter elé és a miniszter kijelentette, hogy

„nem helyesli azokat a támadásokat, amelyek a Budapesti Kereskedelmi és Iparkamara közgyűlésében a szövetkezetek és a gyáripar ellen elhangzottak, mert a Kamarát olyan fórumnak tartja, amelynek elsősorban lenne hivatása az esetleges ellentéteket áthidalni, — akár a kis- és nagyipar, akár az ipar és kereskedelem, akár a kereskedelem és a szövetkezetek között merülnek azok fel.”

A miniszternek ez a határozott fellépése, a vezetőség ellen elrendelt vizsgálat kötelez bennünket arra, hogy az Éber-ügyhöz hozzászóljunk és megállapítsuk a következőket:

A magyar gyáripar nem kért a Kamara vezetősége ellen vizsgálatot. Ahhoz, hogy hivatalosan is megállapítsák, hogy az a mód és az a modor, ahogy Éber Antal a gyáriparral bánik, ahogy a gyáripari termelést erkölcsi hitelében kisebbíteni, vezető embereit az útszéli demagógiának kiszolgáltatni törekszik, méltánytalan, igazságtalan és a Kamara elnöki állásával összeférhetetlen, nincs szükség semmiféle vizsgálatra: ezek köztudomású tények, melyeket a Kamara elnöke nemcsak hogy nem titkol, hanem becsületrendként gomblyukában fitogtat. Itt tehát vizsgálatra nincs is szükség, ellenben igenis szükség van arra, hogy végre az adott helyzetből a szükséges konzekvenciák levonassanak. Nem tudom ki mondotta: „formás és okos Navarrai Henriknek az a mondása, hogy Párizs megér egy misét, de ha ugyanezt a templomi szószékről hirdetné, mégis szentségtörés volna!” Éber Antalnak joga van a gyáripar ellen olyan agitációt folytatni, amilyenben csak kedve telik (dehogy van joga, csak éppen hogy a mi viszonyaink mellett a politikai érvényesülésnek ez a különös leleményességet nem is kívánó biztosabb eszköze s emelkedett szellem kell ahhoz, hogy erről egy politikus lemondjon), de nincs joga ebbe az agitációba belevinni a Kamara elnökének presztízsét, mely presztízs kialakulásában a gyáriparnak is része van. Ez az elnökség kötelezi Éber Antalt. Nemcsak arra kötelezi, hogy ő maga megértő és igazságos legyen, de arra is, hogy amikor a gyáripart támadások érik, amikor az ország házában állítások hangzanak el a gyáripar milliárdos jövedelmeiről, a gyáripar adóeltitkolásairól, a gyáripar antiszociális politikájáról, hogy felálljon és e képtelen vádakat visszautasítsa, megcáfolja és a gyáripar létjogosultságát esetleg egy Széchenyi-idézettel bizonyítsa. Soha ezt Éber Antal meg nem tette, soha egy megértő szóra a gyáripari termelés mellett száját ki nem nyitotta, soha elnöki tiszte őt a gyáriparral szemben nem kötelezte.

Utána kell csak néznünk, milyen kínos szorgalmatossággal keresi azokat a szerzőket, illetőleg ezek könyveiből azokat a passzusokat, amelyekkel a gyáripar elleni támadásait ékesítheti. Ha közmunkák vannak, tehát ha vasutakat, utakat, hidakat építenek, ha vasúti kocsikat rendelnek, ha kórházakat, szanatóriumokat építenek, stb., ez nyilván a gyáripari termelés erősebb foglalkoztatását jelenti. Mit tesz ilyenkor a Kamara elnöke? Állást foglal a közmunkák ellen. S mennyire kapóra jön neki, hogy a kitűnő J. M. Keynes cikksorozatot írt a „Times”-nek a konjunktúrahanyatlás megelőzéséről és ebben azt fejtegeti, hogy konjunktúra idején, mikor a közgazdaság erőkifejtése emelkedőben van, helyes dolog, ha az állam a beruházások terén ökonómiával jár el, pláne olyankor, amikor a hadirendelések révén a termelést úgyis eléggé foglalkoztatja. Milyen alkalmas is e tétel arra, hogy a magyar kormányt a tervbevett igazán szegényes közmunkáktól elriassza! Éber Antal siet is idézni Keynest. De amikor ugyanez a Keynes könyvben és cikkekben az állami beruházások fokozása mellett foglalt állást, hogy e réven egészséges konjunktúra teremtődjön, amikor a kamatláb legnagyobb mértékben való csökkentését követelte, hogy a tőkék ilymódon közvetlen elhelyezkedjenek, produktív munkává alakuljanak, általában amikor Keynes mindazt meggyőzően cáfolta, amire Éber Antal Smith és Ricardo után felesküdött, Éber Antal nem látta szükségesnek Keynes tételeit felvonultatni. Íme tehát, Keynesnek Éber szerint csak akkor van jogosultsága, ha olyasvalamit mond, amit a magyar gyáripari termelés kárára lehet idézni. (Mely példával talán illusztrálnunk sikerült Éber támadásainak tudományos megalapozottságát.)

Vizsgálat tehát felesleges; felesleges a vezetőség ellen, melyben Éber távollétében megvan a jószándék arra a békés, kiegyenlítő, összeegyeztető szerepre, melyet a miniszter megkíván. De amelyre valójában nincs is nagy szükség, mert elvi, lényegbeli ellentétek gyáripar, kisipar és kereskedelem között nincsenek:

ami gyűlölködő ellentét hét esztendő óta mutatkozik, azt Éber Antal tehetsége konstruálta meg.

(Miért van, hogy ezek a szenvedélyes ellentétek a vidéki kamarák életében soha fel nem merülnek?) Nincs szükség vizsgálatra a vezetőség ellen és nincs szükség Éber Antal ellen, aki igazán nyílt sisakkal vonult fel a gyáripari termelés ellen.

Egyre van szükség: Éber Antal lemondására.

Ha Éber Antal értékeli a Budapesti Kereskedelmi és Iparkamara jelentőségét, ha komoly hivatást tulajdonít ennek az intézménynek, akkor nem szabad, hogy a Kamarát továbbra is gyűlölete, szenvedélye szabad vadászterületének tekintse, hanem e szép intézmény megmentése érdekében le kell mondania, átengedvén helyét bárkinek, — kisiparosnak, kereskedőnek — aki értékelni tudja a munkát, melyet ebben az országban a gyáripari termelés végez. Mert most már magáról az intézményről, ennek megmaradásáról, munkaképességéről van szó

(mai lelkendező, vagdalózó tevékenysége latens bénulást takar). És ha Éber Antal nem akarja lemondása árán a Budapesti Kamarát megmenteni, akkor nincs más megoldás, mint a Budapesti Kamara intézményének kettéválasztása ipari és kereskedelmi kamarára.

A gyáripar az alakítandó iparkamarában békén meglesz a kisiparral, átengedvén a kisiparnak az elnöki állást, a vezetőségben a többséget; okos, hasznos, becsületes együttdolgozás kora fog az egész ipar területén elkövetkezni. Hogy azután a kereskedelem odaállítja-e majd az új kereskedelmi kamara élére Éber Antalt és vállalja ezzel a programot, mely nem a kereskedelem bajainak orvoslásában, hanem a gyáripar derekának letörésében merül ki, ez a kereskedelem dolga, melybe beleszólni nem tartjuk ildomosnak. Úgy lehet, Bornemisza Géza gesztusa ebben az irányban is felszabadító hatással lesz.

     Éber Antal: Igen t. Közgyűlés! A polgármester úr javaslatával szemben a törvényhatósági tanács előterjesztését fogadom el, annak ellenére, hogy messzebbmenő állásponton vagyok, nemcsak az élelmiszerüzem, hanem minden hatósági üzem tekintetében.

Minden hatósági üzemet közgazdasági alapjánál fogva eltévesztettnek, elhibázottnak és károsnak tartok. Az a közgazdasági meggyőződésem, hogy a hatósági üzem a mai gazdálkodási rendbe, amelyet mi általánosságban kapitalisztikusnak nevezünk, nem illeszkedhetik bele másképpen, mint károkozóan. Nem restelleném azt sem, ha csak ipari és kereskedelmi szempontból, annak érdekeit képviselve mondanám azt, hogy a hatósági üzemeknek ellene vagyok azért, mert az iparnak és a kereskedelemnek kárt okoznak, ugyanis ez az álláspont abban a városban, amelynek az egész gazdasági élete az iparban és a kereskedelemben gyökerezik, teljesen jogosult és indokolt volna. Meggyőződésem az, hogy ha nem az ipar és a kereskedelem szemszögéből, hanem az általános egyetemes közgazdasági érdek szemszögéből nézzük a kérdést, még akkor sem lehet más következtetésre jutni.

Tisztában kell lennünk azzal, hogy a mai gazdasági rendszerünk véletlenül az individualisztikus, vagy mint jelszó alakjában mondani szokták, kapitalisztikus rendre van felépítve, amelynek lényege, legkimagaslóbb tulajdonsága és jellemvonása az, hogy a termelési eszközök a magánegyén tulajdonában kell, hogy legyenek, szemben a kollektivista gazdasági rendtől, ahol a termelési eszközök a köznek a kezében vannak.

Az individualisztikus gazdasági rendszer alapján állunk. Azok részére, akik ennek a rendszernek az alapján állanak, a hatósági üzemek rendszere nem jelent semmi egyebet, mint eltévelyedést, lesiklást az individualisztikus rendszerről a kollektivista rendszer felé, amit a szociáldemokrata elgondolások hívői természetesen örömmel üdvözölnek. Ez az, amit Németországban egy nagy szocialista „Kalter szocialismus”-nak, hideg szocializmusnak nevezett. Ez azok részére, akik az individualista társadalom és gazdasági rend alapján állanak, teljesen elfogadhatatlan.

Az individualista gazdasági rendnek az a kimagasló előnye, minden más gazdasági renddel szemben pótolhatatlan és összehasonlíthatatlan előnye, hogy az individualista gazdasági rendszer mellett a gazdálkodást az egyéni érdek és az egyéni felelősség irányítják. A mai klasszikus közgazdasági iskolának, az egész közgazdaságtannak megalapítója, Adam Smith elmondotta, hogy az individualisztikus gazdasági rend az atomisztikus gazdálkodást jelenti. Minden egyén külön-külön egy-egy atomja a gazdasági rendnek, aki semmi egyébbel nem törődik, mint az ő egyéni előnyével, egyéni hasznával és nincs is tudatában annak, hogy amikor saját egyéni hasznát követi, akkor egyúttal a köznek az érdekeit is képviseli; a gondolkodásnak legkisebb részét sem foglalja le a közérdekkel való gondoskodás, azonban az atomisztikus gazdálkodásoknak ez az egyéni érdek szempontjából folytatott működése összefoglalva jelenti a közérdeket, az illető ország gazdálkodását, jólétét, kulturális és szociális boldogulását egyaránt.

Már most, ha ettől el is tekintünk, de megnézzük, hogy ma, amikor valóban a hamisítatlan individualista gazdálkodás folyik a gazdasági liberalizmusnak a korszakában, amit joggal számíthatunk 1850-től 1910. évig terjedőnek, a hivatalos statisztika kimutat egy nagy számot, hogy ez alatt a gazdasági liberalizmusnak lehetőleg tisztán vezetett korszakában a termelés felment — 60 év alatt — az azelőtti termelésnek a hatszorosára, a munkabérek pedig felemelkedtek 60 év alatt az azelőttinek 4—5-szörösére, míg az élelmiszerárak változatlanul megmaradtak. Ez a tiszta individualista gazdasági rendszernek az eredménye és meg vagyok arról győződve, hogy semmiféle gazdasági rend ezeket az eredményeket felmutatni sohasem lesz képes. Tegyük fel, hogy tévedek és azt is tegyük fel, hogy a hatósági üzemek intézménye lesiklás az individualizmusból a kollektivizmus felé, hogy ez lehetséges és elfogadható álláspont, vagy tegyük fel, hogy valóban sikerülhet olyan hatósági üzemeket létesíteni, amelyeknek egyike, vagy másika a vezető személynek kitűnő megválasztásánál, illetve szakértelménél, altruizmusánál fogva az egész közületnek, amely az üzem háta mögött áll, szakértője lesz és tárgyilagosságánál fogva ideálisan működik, így képes a magániparossal és kereskedővel szemben győzni, mint versenytárs. Akkor kérdezem: hát az a célunk, hogy ne legyen Budapesten egy hentes, vagy mészáros sem, hanem csak élelmiszerüzem? Az a célunk és szociális érdekünk, hogy ne legyen nyomdásziparos, hanem csak állami és hatósági nyomda? Az a célunk, hogy a kispolgári társadalmat, amely itt az ipar és kereskedelem terén tevékenykedik, elnyomják az ilyen kollektivista alapon felépített hatósági üzemek?

Feltéve, hogy ilyen ideális hatósági üzem valóban létezhetnék, bár ezt tagadásba veszem, abban az esetben is meg kellene mondanom, hogy a társadalmi rétegeződés, a kispolgári osztály fenntartásához és megerősödéséhez fűződő elsőrangú érdek követelné, hogy ezzel az osztállyal szemben, még ha lehetne is, ami szerintem nem lehetséges, végeredményben hatályos eszközökkel küzdeni szabad legyen.

A német események, valamint a háború utáni események ugyancsak a hatósági üzemeknek ezt a felburjánzását mutatják. Jellemzésül egynéhány sort akarnék csak felolvasni Schachtnak, a Reichsbank volt elnökének, Németország egyik legkiválóbb politikusának tavaly a német gazdaságpolitika alapelveiről megjelent munkájából. A következőket írja (Olvassa): „A gazdasági életben engesztelhetetlen ellentmondás az, amit Németországban a háború utáni időkben látunk, hogy t. i. a gazdálkodás nagy részét nem a gazdálkodó egyén felelősségteljes igyekvő törekvése mozgatja és tartja fenn, hanem a gazdasági élet, a kollektivista politika bürokrácia alatt elsorvadt és a bürokrácia a gazdasági élet boldogulásának két nélkülözhetetlen tényezőjét semmisíti meg. Az egyénnek a végső erőmegfeszítését a gazdasági siker érdekében és azt az érzését, hogy felelős a gazdasági sikerért, vagy balsikerért, semmiféle, még oly jól szervezett bürokrácia sem pótolhatja az egyes állampolgár felelősségérzését és a siker iránti törekvését.”

Azt állítom, hogy olyan eszményi berendezése a hatósági üzemeknek, mint amilyenből az előbb a vita kedvéért kiindultam, kivihetetlen, vagy legalább is ennek a közületnek a keretében teljesen kivihetetlennek bizonyult, mert egyrészt a bürokráciának, másrészt az autonómia szerveinek olyan mértékű érdekeltsége és beavatkozása állott elő az üzemek vitelében, hogy az üzleti vállalatok gazdasági, üzleti alapon való vezetése teljesen lehetetlenné vált.

Az első hiba, amely ezen a téren a főváros kommunitásában elkövettetett, az volt, hogy az első nagy hatósági üzem, a Gázgyár első vezető állásának a betöltése úgy történt, hogy a kommunitásnak egy kiváló tagja, a törvényhatósági autonómia tagja, néhai Heltai Ferenc lett megválasztva, ezt követte azután Ripka Ferencnek, mint igazgatónak ugyancsak az autonómia keretében való meghívatása. Itt történt, — az én megítélésem szerint — az első végzetes hiba, mert ha lehetséges eszményi szempontból, hogy egy autonómia álljon a hatósági üzemek mögött, de úgy, hogy semmi befolyást ne gyakoroljon, az érdekeltségnek ezt a villanyos összeköttetését az üzlet és az autonómia között kizárja, akkor itt követtetett el az a végzetes hiba, amelyet azután most egymás utánban és folyton szaporodó ütemben hasonló súlyos hibák követtek.

Amikor 1920-ban az első tisztújítás a forradalmak után megtörtént, akkor a fővárosnak két igen kiváló tanácsnoka, minden elképzelhető ok nélkül, a választásokon kimaradt, úgy, hogy maga az a párt, amely az ügyeket akkor vezette: a Keresztény Községi Párt is utóbb érezte ezt a súlyos igazságtalanságot, amit ezekkel a férfiakkal elkövetett és mert érezte, jóvá akarta tenni és mert jóvátenni másképp nem lehetett, úgy tette jóvá, hogy mindkettőt az üzemeknél helyezte el és ezzel új irányt szabott. Azt az új irányt, hogy a nyugdíjazás a fővárosnál többé nem jelent valóságos nyugdíjazást, hanem jelenti, hogy egy minőségben nyugdíjazták, az üzemeknél azonban kellemes, meleg fészekre talál, amely illetményét, nyugdíját kiegészíti, nyugdíjának kiegészítő szerepével bír.

Nagyon természetes és az emberek egoisztikus berendezkedésénél fogva nem is csodálatos, hogy amikor ez a rendszer egyszerre megindult, akkor ennek a rendszernek az útján többé nem volt megállás. Amikor kitűnt az, hogy az autonómia keretéből fel lehet emelkedni, vagy le lehet szállni, — ahogy akarjuk értelmezni — egy üzemnek a kellemes, meleg otthonába, amikor kiderült az, hogy ez lehetséges a bürokrácia tagjaival is, akkor a nézőpont természetesen — amelyből egyrészt a bürokrácia, másrészt az autonómia szervei tekintették az üzemeket — megváltozott és a hideg kritikának, a szigorú ellenőrzésnek a helyét elfoglalták azok az érzések, amelyek kötnek valakít, vagy valakiket olyan intézményekhez, amelyek holnap, vagy holnapután az ő számukra is vagy teljes megélhetést, vagy a teljesnél még teljesebb megélhetést, vagy legalább is a nagyon sanyarú megélhetésnek bizonyos kiegészítését fogják alkotni.

Sajnálom magam is, hogy az 1920. évnek utolsó napján tartott közgyűlésén ebben a teremben erős szószólója voltam annak, hogy a Közúti Vasutat kommunalizálja a város. Ekkor megtörtént az első vezető megválasztása egy alpolgármester személyében, akinek a megválasztásában nem az ő szakértelme, hanem az volt az irányadó, hogy politikai szempontból a következőt kellett az ő helyére beültetni, majd pedig amikor elment a Beszkárt éléről, akkor következett Folkusházy alpolgármester megválasztása. Itt azután beékelődött az autonómia, amely azt mondja: ha ezt eltűrjük, akkor mi is őrszemeket akarunk ott felállítani és a végén végigjátsszuk azt a színjátékot, hogy az egyetlen közlekedési szakértő, aki a Beszkártnál addig, mint igazgató ott volt, …

Sümegi Vilmos: Sztrókay!

Éber Antal: …kiment és bementek helyébe nyugalmazott bürokraták és az autonómia tagjai.

Következett az üzemigazgatóságok intézménye. Itt azután mindannyian nagyon jól tudjuk, hogy ezekbe az üzemigazgatóságokba való delegálásoknál a szakértelem kérdése a legkisebb szerepet sem játssza.

Sümegi Vilmos: Pártszempont játszik szerepet!

Éber Antal: Az a helyzet, hogy ha valakinek a választáskor a listán nem lehetett megfelelő helyet biztosítani, vagy ha megfelelő hely biztosítása ellenére lemaradt, akkor rekompenzációban részesült, egyik a Beszkártnál, a másik, ha a szerényebb igényekkel kellett megelégednie, a Temetkezési Intézetnél és így áll elő olyan összefonódása a bürokrácia és az autonómia személyi érdekeinek az üzemekkel, amely kizárja azt, hogy itt komoly ellenőrzésről, komoly felügyeletről szó lehessen. Akik bent vannak azok természetesen elsősorban az illető üzem iránt viseltetnek szeretettel és késhegyig küzdenek az üzem leépítése ellen; akik nincsenek bent, azok legalább is azt látják örömmel, hogy ezek az üzemek fenntartassanak és így esetleg később őrájuk is sor kerülhessen. De még nagyobb szimpátiával kísérik újabb üzemi alakulatok létesítését, amelyek egész klaviatúráját nyitják meg az ilyen lehetőségeknek.

Senkit egyénileg érinteni ezzel a kérdéssel nem akarok és senkit támadni ezen a címen nem óhajtok, de ha egyszer tisztában akarunk lenni az üzemi kérdésnek valóságos lényegével, akkor ezt az összeszövődést elhallgatni, elleplezni nem lehet. Valódi tény ugyanis az, hogy a bürokrácia és az autonómia inficiálta az üzemeknek objektív, szakszerű vezetését, viszont az üzemek inficiálták az üzemi kérdésben a bürokráciának és az autonómiának szabad és objektív állásfoglalását.

Ilyen körülmények között következett azután az, ami természetes következés volt, hogy viszont a Szociáldemokrata Párt odaszegődött minden üzem védelmezőjéül. A Szociáldemokrata Párt az üzemeknél elhelyezett munkástömegek révén és az ő sorsuk elősegítése révén volt politikailag érdekelve az üzemek fenntartásában, az üzemi munkások jólétén keresztül. Pártpolitikai szempontokból is természetes ez. A bürokráciát fűzte magához azokkal, amiket neki az üzemek révén nyújtani képes. Megengedem, hogy emberbaráti szempontokból is, de pártpolitikai szempontokból is a Szociáldemokrata Párt odaszegődött minden üzem fenntartójául és védelmezőjéül azért, mert az üzemeknél éppen a bürokráciának az üzemekkel való, előbb jelzett összefüggésénél fogva sikerült egy olyan merev munkabér- és olyan merev munkáslétszám-rendszert biztosítani, amely azután természetesen nekik pártpolitikailag igen nagy előnyt jelent. Ismétlem, nem kételkedem, hogy emberbaráti érzésekből is folyt ez, de viszont súlyos pártpolitikai előnyt biztosított a Szociáldemokrata és Keresztényszocialista Pártnak. Így azután behúzódott az érdekek, egyéni, vagy leendő egyéni érdekek mellé a pártpolitika az üzemekbe és így jutottunk el az üzemi kérdésben odáig, ahol most vagyunk.

Sümegi Vilmos: Nem a tehetség, hanem a párt szerint döntik el az állásbahelyezéseket! Kontingentálják még az állásokat is a pártok között.

Éber Antal: Én mindig együtt fogok haladni ebben a teremben is mindenkivel, aki azt tartja, hogy a politikában, a közgazdasági politikában és az adminisztrációban is mindenekelőtt a kisemberek szempontjaira és érdekeire kell figyelemmel lenni. Az adminisztrációban, a politikában és a törvényhozásban egyaránt minden ilyen kérdésben emellett leszek, de az üzleti vállalatokban, amelyeket helyesen és jól csak a magángazdálkodás szokott elvei szerint lehet fenntartani, a magángazdálkodási elvek mellett nem lehet merev munkabérekkel, nem lehet stabilizált, merev munkáslétszámmal dolgozni.

Tisztelt Közgyűlés! Hogy a legkapitalistább országból merítsek példát, utalhatok arra, hogy a mai egész világgazdasági válságnak egyik legsúlyosabb okozója volt az, hogy az Egyesült Államok a háború után azt gondolta, hogy a háború alatt ott létezett magas munkabéreket akként fogják konzerválni, hogy barriert állítanak, nehogy a szenvedő, nyomorult országok munkásfeleslege oda tudjon menni. Éveken át sikerült ezt a politikát követni és ott mesterségesen, erőszakosan fenntartani ezt a magasabb munkabér-színvonalat. Most pedig mi az eredmény? Az, hogy ebben a dúsgazdag országban, természeti és pénzben legmagasabb országban 12—14 millió munkanélküli van, példátlan nyomorban, klasszikus bizonyságául annak, hogy a gazdasági szabadság elveibe semmiféle hatalomnak büntetlenül belenyúlni nem lehet, sem a tőkevándorlás, sem az áruvándorlás, sem a munkásvándorlás terén.

Tisztelt Közgyűlés! Magáról az Élelmiszerüzemről — hogy erre rátérjek — igen keveset kell mondanom. Ismétlem az én elvi álláspontom szerint az Élelmiszerüzemre semmi szükség nincsen, mert az olyan álképlet a közgazdasági életben, mint minden egyéb hatósági üzem. Mindazonáltal belemegyek abba a kompromisszumszerű megoldásba, hogy tudniillik nyilvános árlejtés útján lehessen csak a kórházaknak, a karitatív intézményeknek a szükségleteit kielégíteni. (Élénk ellentmondások jobbfelől.) Mielőtt Petrovácz Gyula biz. tag úr ebben a kérdésben mértéken túl exponálná magát, vagyok bátor felolvasni Csilléry András biz. tag úrnak, aki úgyis, mint orvos, úgyis, mint kórházi ügyekben szakértő, 1931. október 15-én a közigazgatási bizottság ülésén a következőket mondotta: „Tény és igaz, hogy az üzem a saját produktumait a budapesti piacon olcsóbban árusítja, amit azonban a fővárosi üzem a vállalatoknak és intézményeknek ad, azt méregdrágán árusítja.”

Petrovácz Gyula: A tanácsban megmagyarázta!

Éber Antal: A tanácsban nem voltam jelen, de a hivatalos jegyzőkönyvben ezt olvastam.

T. Közgyűlés! Ehhez hozzáveszem egy másik, teljesen objektív fórumnak, a főpolgármester mellett működő számszéki igazgatónak a jelentését, amely szóról-szóra a következőket mondja: „Kívánatosnak tartanám, ha a közkórházak és egyéb intézmények élelmiszerszükségletüket nyilvános árlejtés alapján biztosítsák. Ezeken az árlejtéseken természetesen az Élelmiszerüzem is részt vehetne és amennyiben árban és minőségben a legmegfelelőbb ajánlattal jelentkezik, a szállításokat a versenytárgyalásokban részt vett magánipar sérelme nélkül fogja megnyerni és ezzel a ténykedéssel és eredménnyel a főváros minden üzemellenes hangulatnak és kritikának elejét vehetné.”

A harmadik, amire hivatkozom, a következő. Az üzemi bizottság Soós egyetemi tanárt, a klinikák dietétikai hivatalának igazgatóját küldte ki. Ez a Soós professzor elmondott egy nagy dicshimnuszt a hatósági üzemről. Nem akarok belőle citálni, mert ha citálnék belőle, ennek az a látszata volna, mintha az ő egészen különleges biológiai alapra helyezett szakértői véleményét akarnám itt mulatságossá tenni, hanem csak oda akarok konkludálni az ő jelentéséből, ahol először elmondja, hogy az üzem nagyszerű, a szállítmányai remekek. Idáig könnyű eljutni. Eszembe jut a nagy gazdasági liberális politikusnak, Misesnek néhány hónappal ezelőtt itt, Budapesten tartott előadása, amelyben azt mondotta, hogy mindazok a külföldiek, akiket elvisznek a szovjetbe és megmutatják nekik az ő gigászi alkotásaikat, a technika modern csodái szerint felépített telepeiket, ezeket mindenki megcsodálja, holott ezeken nincsen semmi csodálni való, mert hiszen a technika mai állása szerint a legcsodásabb gyártelepeket is fel lehet építeni. A kérdés a gazdaságpolitikus előtt akkor dől el, ha a termelési árakat és a termelés eredményeit nézi, már pedig a szovjetvállalatok mindent megmutatnak, csak a mérlegüket nem mutatják meg.

Ez jut eszembe annak a kijelentésnek hallatára, hogy az Élelmiszerüzem gyönyörű vállalat. A magam részéről egy hatósági üzemet — sem államit, sem fővárosit — nem néztem meg, mert eleve meg vagyok győződve arról, hogy a köz pénzéből, a res nulliusból gyönyörű dolgokat lehet építeni és ha nem nézhet bele senki, hogy mennyibe kerül, úgy a legremekebb dolgokat lehet produkálni. Hogy mennyire nem néz bele senki, ez nekem egy díszes üzemi bizottsági elnöki állásomba került, mert nem engedték meg, hogy a Pénzintézeti Központ belenézzen az Élelmiszerüzem könyveibe.

Ezek után jön az ár kérdése. Ugyanez a szakértői jelentés, amikor végig dicsőíti az üzemet és elmondja, hogy az illető kihallgatott kórházi tisztek a minőségről a legnagyobb elismerés hangján nyilatkoztak, akkor azután a következőképpen zárja: „Egészen megváltozott azonban a magatartásuk, amikor a minőségről az árra terelődött az érdeklődésem. A kifogásokat két csoportba tudnám tömöríteni. Az egyik az, hogy az üzem — szerintük — drágábban számláz, mint ahogyan ők ellenőrző érdeklődésük alkalmával meggyőződést szerezvén, a környező magánvállalatoktól beszerezhették volna. A másik kifogás pedig az, hogy az áru értékelése csupán a leszállítás alkalmával válik előttük ismertté és így az előzetes kalkuláció meg van nehezítve.”

Ezekből a nyilatkozatokból teljesen megerősítve látom azt a meggyőződésemet, hogy ezen hatósági üzemek mindegyikének a működése két részre oszlik. Az egyik, amely a szabad piacon folyik, ahol a versenyt kell folytatni az iparral és a kereskedelemmel. Ott természetesen a versenyfeltételeket vállalniok kell minőség és ár tekintetében, hiszen másképpen nem boldogulhatnak. A másik egy nagyon kiterjedt, védett piac, ahol a kórházaknak, a saját intézményeknek, a karitatív akcióknak szállítanak anélkül, hogy mikor azok megrendelnék, tudnák, hogy milyen áron szállítják, anélkül, hogy utólag bármiféle kifogást emelhetnének az árak ellen.

Mélyen t. Közgyűlés! A Községi Élelmiszerüzem, a Házinyomda, és a Községi Kenyérgyár azon alapszik, vajon védett piac-e, vagy nem védett piac. A nem védett piacon szerzett, teljesen illegitim nyereségekkel megerősítve annál gyilkosabb versenyt folytatnak, ugyanúgy, mint az autarchia mai korszakában a védővámok által védett hazai piacon felszámítanak irtóztatóan magas árakat és azután dömping útján juttatják a feleslegeket a külföldi országok részére. A publikum egy része, amelyik kénytelen-kelletlen kell, hogy a piaci helyzethez alkalmazkodjék, és ez a szabad piac, a másik részén azonban teljesen szabad a vásár: a kórházaknál és a karitatív intézményeknél. Hiszen nem is lehetne a kórházi díjak magasságát mással megmagyarázni, mint azzal, hogy ezek a kórházak a szabadjára bocsátott piacát képezik az összes hatósági üzemeknek. Hogy ez mennyire így van, arra legjobb bizonyítékot maga az Élelmiszerüzem szolgáltatja, amelynek a kitűnő vezetésére jellemző, hogy amikor a Házinyomda üzemét megvizsgáltuk, kiderült, hogy minden tanácsi határozat és előírás dacára, amelynek értelmében az üzemek csak üzemektől rendelhetnek, mondom, mindennek ellenére kiderült, hogy a Községi Élelmiszerüzem nem rendel a Házinyomdánál, mert hiszen ez a kitűnően vezetett üzem ismeri azt az elszámolási módszert, amely az egymásközti szállításoknál létezik és innen származik a Házinyomda igazgatóságának az üzemi bizottságban adott válaszában egy nagyon fájdalmas megállapítás. Az egyik pontra azt mondja, hogy 1930-ról 1931-re a tiszta nyereség valóban 600 000 pengőről 400 000 pengőre ment le, — kerek számokban beszélek — és azt a következővel indokolja a nyomda: „… mert egyes üzemek a szigorú előírás dacára magánüzemeket is felszólítottak versenytárgyalásra.”

Méltóztassék figyelembe venni még egy dolgot. Mi az üzemek valóságos életéből nem ismerünk semmit. A múlt század legnagyobb francia gazdaságpolitikusa, Cobdennek a francia követője, Bastiat, írt egy könyvet, amelynek címe: Dolgok, amelyeket látunk és dolgok, amelyeket nem látunk. Ilyen véletlen válaszocskák, a számszéki igazgató jelentésének egy-egy ilyen mondata, amelyet nehéz küzdelmekkel kellett a volt főpolgármester úr íróasztalából kiharcolni, az egyetlen őszintén nyilatkozó üzemnek, a Házinyomdának ilyen stiláris eltévelyedése, Csilléry biz. tag úrnak ilyen ösztönszerű tévedése: ezek az adatok, amelyekre mi a megfigyeléseinket alapíthatjuk és amelyekből le lehet vonni azt a következtetést, amelyet a gazdaságpolitika törvényei természetszerűen nyújtanak, hogy lehetetlen, hogy ilyen bürokratikus vezetéssel, lehetetlen, hogy parlamentáris pártbefolyásokkal vezetett üzem többet tudjon nyújtani árban és minőségben, mint a saját egyéni jólétért küzdő magániparos és kereskedő.

Még egy nagyon fájó pontjáról, talán a legkomolyabb pontjáról akarok beszélni a kérdésnek, és ez az a beállítás, mintha az üzemek leépítése jelentené a munkanélküliség fokozását.

Ez valóban a mai gazdasági és szociális helyzetben — bevallom — a legsúlyosabb és legfájdalmasabb kérdés. Eme kérdés felett nem lehet azzal a könnyedséggel elmenni, hogy valaki szeretné is leépíteni az üzemeket, szeretné is megtartani az üzemeket és azt mondja a leépítendő üzemek munkásainak, hogy ha onnan el lesznek bocsátva, úgy más üzemhez lesznek áthelyezve, ahol pedig amúgy is felesleges munkások vannak. Ilyen könnyű szerrel ezen a kérdésen, sajnos, változtatni nem lehet.

Mindenekelőtt egyet akarok megemlíteni: úgy beállítani a kérdést, hogy ha valamelyike ezeknek az üzemeknek megszűnik, akkor szükségképpen az ottani munkások elvesztik kenyerüket, természetszerűleg nem lehet, mert hiszen van egy megadott munkamennyiség, legyen az a hentesiparban, vagy a mészárosiparban, amelyet el kell végezni és ha nem fogják elvégezni azok az üzemi munkások, akkor az üzemi munkásoknak, megengedem, nem a teljessége, de egy része el fog helyezkedni azoknál az üzemeknél, amelyek bizonyos plusz munkához jutnak.

Peyer Károly: Tíz pengőt tessék letenni, hogy ez igaz! Csak ennyit, többet nem. Vállalja-e az Iparkamara, hogy aki munkanélküli lesz, annak a bérét folyósítja? Ha igen, akkor benne vagyunk.

Éber Antal: Méltóztassék egyet figyelembe venni. Budapesten a hentes és mészárosok, az önálló iparosok száma a segédeket és tanoncokat összevéve két év alatt — kereken és összetett számokban beszélek — 430-al csökkent. Kérdezem tehát: ez nem munkanélküliség? Nem munkanélküliség-e az, ha egy önálló mészáros, vagy hentesiparos, vagy annak segédje és tanonca elveszti a kenyerét azért, mert nem a szociáldemokrata és nem a keresztényszocialista bejegyzett munkások közé tartozik. Ez nem munkanélküliség?

Őszintén bevallom, hogy amikor egy önálló kisiparos, egy önálló kiskereskedő lecsúszik és elveszti egzisztenciájának ezt az alapját, akkor reá a helyzet még súlyosabb, mint a munkásra, amikor az munkanélkülivé válik, mert nemcsak megélhetésének pillanatnyi forrását, hanem egész társadalmi rétegeződését veszíti el. A főváros által kiadott „Városi Szemlé”-ben Laky Dezső professzor közöl egy teljesen objektív tudományos cikket, melyben kimutatja azt a rettenetes tényt, hogy a fővárosi munkanélküliek 27%-ának az apja még önálló iparos volt. Megítélésem szerint még sokkal borzalmasabb és sokkal súlyosabb ez a kérdés, bár nehéz összehasonlítást tenni, mert igazán eléggé borzalmas a helyzete a munkásnak is, ha munkanélkülivé válik, de ennél borzalmasabb társadalmi átalakulását, a kispolgárságnak ilyen szörnyű eltűnését feltüntetni nem lehet. Nekem tehát nem lehet közömbös, hogy ha egyik üzem megszűnik, ha az Élelmiszerüzem megszűnik, annak a munkásai, amit szívből fájlalok, vagy munkásainak egy része munkanélkülivé válik, viszont ezt a lecsúszási processzusát a kisiparos osztálynak, ha meg tudom akadályozni, vagy pedig csak legalább meg tudom lassítani, akkor ebben bizonyos rekompenzáció van.

Én nagyon sokat gondolkodtam és sokat olvastam a munkanélküliség kérdéséről. Méltóztassék elhinni, hogy aki a munkásoknak igazi barátja, aki a munkanélküliség kérdését valóban komolyan akarja tárgyalni, az nem juthat más megállapításra, mint arra, hogy a munkanélküliség maga nem betegség, hanem egy súlyos betegségnek súlyos szimptomája és aki a szimptomák kezelésével akarja az orvoslást előidézni, az csak súlyosabbá teszi az alapbetegséget, mert nem lehet kitérni az elől, hogy csak az alapbetegségek orvoslása által lehet eredményt elérni. Most már — és ezt ne nekem méltóztassék elhinni, hanem Snowdennek, a legutóbbi napokban megjelent cikkének, hogy más mód, mint a gazdasági szabadság elveinek alkalmazása, a vámhatárok lebontása, nincsen és éppen ezért mindenféle olyan gazdasági intervencionizmus leépítése, amely az individualisztikus-kapitalisztikus rendbe beleütközik, feltétlenül szükséges és ezek közé az intervenciós eszközök közé tartozik, mint egyik legkárosabb, legelhibázottabb, legalaptalanabb és a munkásosztálynak a legtöbb kárt okozó hatósági üzemeknek a rendszere.

Én készítettem magamnak egy mérleget és próbáltam számítást csinálni azoknak az adatoknak alapján, amelyek rendelkezésemre állanak, hogy a szabad gazdálkodási rendbe való beavatkozás, ez a rideg intervencionizmus, a hatósági üzemeknek mint álképleteknek fenntartása az állam, a főváros és egyéb hatóságok kezében a magángazdasági vezetéssel szemben, mennyi kárt okozhatott a közületek háztartásában. Az idő rövidsége miatt részletes számításokat nem közölhetek, hiszen egész részletességgel természetesen nem is állanak adatok rendelkezésemre, de felelősségem tudatában merem állítani, hogy legkevesebb évi 80 millió pengő az a kár, amit a közületi háztartásoknak a hatósági üzemek, beleértve a dohánygyártást, az államvasúti gépgyárat a maga kb. 20 millió pengő deficitjével, beleértve az Elektromosműveknek és Gázműveknek kommerciális vezetését, beleértve a Beszkártot. Méltóztatik tudni, mit jelent ez? Ez azt jelenti, hogy ha a hatósági üzemek ezeket a veszteségeket a közületi háztartásoknak nem okoznák, akkor például vagy az egész forgalmi adót el lehetne egy napon törölni, vagy pedig ha önöknek jobban tetszik: a munkanélküli segélyt, amely nem valósítható meg, lehetne megvalósítani.

Tessék ezzel összehasonlítani a következő tényállást. A pénzügyminisztérium most tárgyalja bizonyos forgalmi adóknak egyfázisúvá való átalakításának kérdését és a tervezetben a következő érdekes adatok vannak. Az enyv fog fizetni, amely a kisipar majdnem mindegyikének termelési eszköze 10% forgalmi adót, a szerszámacél fog fizetni 15—17·5%-ot, a vas- és acéldrót fog fizetni 15—17·5%-ot. Ilyen körülmények között arra a megállapításra kell jutnom, hogy az országnak emellett az adóztatás mellett, ezek mellett a közterhek mellett el kell pusztulnia. Nincs megállás és eme terhek mellett az egész nemzeti termelésnek össze kell roppannia, ami magával ragadja az egészet mindenestől, az egész kapitalisztikus berendezkedést a tőkepénzesekkel, a vállalkozókkal és a munkásokkal együtt.

Ha tehát valaki bármely társadalmi osztály érdekeit tartja szem előtt, az iparosét, a kereskedőét, a tisztviselőét, vagy a munkásét és ha nem pillanatnyi babérokra, nem pártpolitikai népszerűségre pályázik, akkor azt mondom, hogy a közületi háztartások gyökeres, azonnali gyors lebontása nélkül nincs menekvés és ennek a programnak egyik leglényegesebb alkotó része a közületi háztartásokban szereplő káros, veszélyes közgazdasági tényezőknek, ezeknek az álképleteknek, a közüzemeknek magánkézre adása. (Taps a középpen, zajos ellentmondások a jobboldalon és a szélsőbaloldalon.)

Aki a gazdasági élet egyetemes érdekei szempontjait tekinti, aki a munkásosztály érdekeit tekinti, aki előre belátja azt a pusztulást, amit ez a mai közületi teher az országra jelent, aki tisztában van azzal, hogy itt csak óriási és gyorsan keresztülvitt lebontás eredményezhet javulást, aki belátja, hogy a munkanélküliség csak egy szimptomája nemzeti termelésünk ama általános, súlyos betegségének, az meggyőződéssel nem szavazhat másképp, mint ahogyan én szavazok, amikor a polgármesteri javaslat elutasításával elfogadom a tanács javaslatát.

